## *A close up of a book Description automatically generated*

*THEOT Psalms in Hiob Ludolf 1701 Edition*

Pp 2—319

For this version of Pslams the initial text was prepared by Ran Hacohen; and then a draft of the text was prepared by Daniel Assefa;   
draft 3 was prepared by Ralph Lee

*Nota Bene:* images may be viewed on Google Books at

<https://books.google.co.il/books?id=KbJbAAAAQAAJ&dq=Psalterium+Davidis+aethiopice+et+latine&printsec=frontcover&source=bl&ots=uvojWGvaq0&sig=5wUzphjmrRxoCLeRvnhhewAByRY&hl=en&ei=dbv-SvznIqOknQO39J2BDA&sa=X&oi=book_result&ct=result&resnum=2&ved=0CAsQ6AEwAQ#v=onepage&q=Psalterium%20Davidis%20aethiopice%20et%20latine&f=false>

And the text may also be viewed at the Biblia Veteris Testamenti Aethiopica site at <https://www.tau.ac.il/~hacohen/Biblia.html>

መዝሙራት ፡ ዘዳዊት ።

1 ፍካሬ ፡ ዘጻድቃን ፡ ወዘኃጥኣን ፤ መዝሙር ፡

ዘዳዊት ፡ ሀሌሉያ ።

1 ብፁዕ ፡ ብእሲ ፡ ዘኢሖረ ፡ በምክረ ፡ ረሲዓን ፤

ወዘኢቆመ ፡ ውስተ ፡ ፍኖተ ፡ ኃጥኣን ፤

ወዘኢነበረ ፡ ውስተ ፡ መንበረ ፡ መስተሳልቃን ።

2 ዘዳእሙ ፡ ሕገ ፡ እግዚአብሔር ፡ ሥምረቱ ፤

ወዘሕጎ ፡ ያነብብ ፡ መዕልተ ፡ ወሌሊተ ።

3 ወይከውን ፡ ከመ ፡ ዕፅ ፡ እንተ ፡ ትክልት ፡ ኀበ ፡ ሙሓዘ ፡ ማይ ፤

እንተ ፡ ትሁብ ፡ ፍሬሃ ፡ በበጊዜሃ ።

ወቈጽላኒ ፡ ኢይትነገፍ ፤

ወኵሎ ፡ ዘገብረ ፡ ይፌጽም ።

4 አኮ ፡ ከመዝ ፡ ኃጥኣንሰ ፡ አኮ ፡ ከመዝ ፤

ዳእሙ ፡ ከመ ፡ መሬት ፡ ዘይግሕፍ ፡ ነፍስ ፡ እምገጸ ፡ ምድር ።

5 ወበእንተዝ ፡ ኢይትነሥኡ ፡ ረሲዓን ፡ እምደይን ፤

ወኢኃጥኣን ፡ ውስተ ፡ ምክረ ፡ ጻድቃን ።

6 እስመ ፡ ያአምር ፡ እግዚአብሔር ፡ ፍኖቶሙ ፡ ለጻድቃን ፤

ወፍኖቶሙ ፡ ለኃጥኣን ፡ ትጠፍእ ።

2 ትንቢት ፡ እንበይነ ፡ ክርስቶስ ፡ ወጽውዐ ፡ አሕዛብ ፤

መዝሙር ፡ ዘዳዊት ።

1 ለምንት ፡ አንገለጉ ፡ አሕዛብ ፤

ወሕዘብኒ ፡ ነበቡ ፡ ከንቶ ።

2 ወተንሥኡ ፡ ነገሥተ ፡ ምድር ፤

ወመላእክትኒ ፡ ተጋብኡ ፡ ምስሌሆሙ ፡ ኅብረ ፤

ላዕለ ፡ እግዚአብሔር ፡ ወላዕለ ፡ መሲሑ ።

3 ንበትክ ፡ እምኔነ ፡ መኣሥሪሆሙ ፤

ወንገድፍ ፡ እምላዕሌነ ፡ አርዑቶሙ ።

4 ዘይነብር ፡ ውስተ ፡ ሰማይ ፡ ይሥሕቆሙ ፤

ወእግዚአብሔር ፡ ይሳለቅ ፡ ላዕሌሆሙ ።

5 ሶበ ፡ ይነቦሙ ፡ በመዐቱ ፤ ወበመዐቱ ፡ የሀውኮሙ ።

6 ወአንሰ ፡ ተሠየምኩ ፡ ንጉሥ ፡ በላዕሌሆሙ ፤

በጽዮን ፡ በደብረ ፡ መቅደሱ ።

7 ከመ ፡ እንግር ፡ ትእዛዞ ፡ ለእግዚአብሔር ፡

እግዚአብሔር ፡ ይቤለኒ ፡ ወልዱየ ፡ እንተ ፤

ወአነ ፡ ዮም ፡ ወለድኩከ ።

8 ሰአል ፡ እምነየ ፡ ወእሁብከ ፡ አሕዛበ ፡ ለርስትከ ፤

ወምኵናኒከኒ ፡ እስከ ፡ አጽናፈ ፡ ምድር ።

9 ወትሬዕዮሙ ፡ በበትረ ፡ ኀጺን ፤

ወከመ ፡ ንዋየ ፡ ለብሓ ፡ ትቀጠቅጦሙ ።

10 ወይእዜኒ ፡ ነገሥት ፡ ለብዉ ፤

ወተገሠጹ ፡ ኵልክሙ ፡ እለ ፡ ትኬንንዋ ፡ ለምድር ።

11 ተቀነዩ ፡ ለእግዚአብሔር ፡ በፍርሀት ፤

ወተሐሠዩ ፡ ሎቱ ፡ በረዐድ ።

12 አጽንዕዋ ፡ ለጥበብ ፡ ከመ ፡ ኢይትመዓዕ ፡ እግዚአብሔር ፡

ወኢትትሐጐሉ ፡ እምፍኖተ ፡ ጽድቅ ፡

ሶበ ፡ ነደት ፡ ፍጡነ ፡ መዐቱ ፤

ብፁዓን ፡ ኵሎሙ ፡ እለ ፡ ተወከሉ ፡ ቦቱ ።

 3 1 መዝሙር ፡ ዘዳዊት ፡ ዘአመ ፡ ጐየ ፡ እምገጸ ፡

አቤሰሎም ።

2 እግዚኦ ፡ ሚበዝኁ ፡ እለ ፡ ይሣቅዩኒ ፤

ብዙኃን ፡ ቆሙ ፡ ላዕሌየ ።

3 ብዙኃን ፡ ይቤልዋ ፡ ለነፍስየ ፤

ኢያድኅነኪ ፡ አምላክኪ ።

4 አንተሰ ፡ እግዚኦ ፡ ምስካይየ ፡ አንተ ፤

ክብርየ ፡ ወመልዕለ ፡ ርእስየ ።

5 ቃልየ ፡ ኀበ ፡ እግዚአብሔር ፡ ጸራኅኩ ፤

ወሰምዐኒ ፡ እምደብረ ፡ መቅደሱ ።

6 አንሰ ፡ ሰከብኩ ፡ ወኖምኩ ፤

ወተንሣእኩ ፡ እስመ ፡ እግዚአብሔር ፡ አንሥአኒ ።

7 ኢይፈርህ ፡ እምአእላፍ ፡ አሕዛብ ፤

እለ ፡ ዐገቱኒ ፡ ወቆሙ ፡ ላዕሌየ ።

8 ተንሥእ ፡ እግዚኦ ፡ አምላኪየ ፡ ወአድኅነኒ ፤

እስመ ፡ አንተ ፡ ቀሠፍኮሙ ፡ ለኵሎሙ ፡ እለ ፡ ይፃረሩኒ ፡ በከንቱ ።

ስነኒሆሙ ፡ ለኃጥኣን ፡ ሰበርከ ።

9 ዘእግዚአብሔር ፡ አድኅኖ ፤ ወላዕለ ፡ ሕዝብከ ፡ በረከትከ ።

4 1 ፍጻሜ ፡ ዘአኩቴት ፤ መዝሙር ፡

ዘዳዊት ።

2 ሶበ ፡ ጸዋዕክዎ ፡ ለእግዚአብሔር ፡ ሰምዐኒ ፡ ጽድቅየ ፡

ወእምንዳቤየ ፡ አርሐበ ፡ ሊተ ።

ተሥሀለኒ ፡ ወስምዐኒ ፡ ጸሎትየ ።

3 ደቂቀ ፡ እጓለ ፡ እመሕያው ፡ እስከ ፡ ማእዜኑ ፡ ታከብዱ ፡ ልብክሙ ፡

ለምንት ፡ ታፈቅሩ ፡ ከንቶ ፡ ወተኀሡ ፡ ሐሰተ ።

4 ኣእምሩ ፡ ከመ ፡ ተሰብሐ ፡ እግዚአብሔር ፡ በጻድቁ ፤

እግዚአብሔር ፡ ይሰምዐኒ ፡ ሶበ ፡ ጸራኅኩ ፡ ኀቤሁ ።

5 ተምዑ ፡ ወኢተአብሱ ፤

ወዘትሔልዩ ፡ በልብክሙ ፡ ውስተ ፡ መስካቢክሙ ፡ ይትዐወቀክሙ ።

6 ሡዑ ፡ መሥዋዕተ ፡ ጽድቅ ፡ ወተወከሉ ፡ ለእግዚአብሔር ።

7 ብዙኃን ፡ እለ ፡ ይቤሉ ፡ መኑ ፡ ያርእየነ ፡ ሠናይቶ ፤

ተዐውቀ ፡ በላዕሌነ ፡ ብርሃነ ፡ ገጽከ ፡ እግዚኦ ።

8 ወወደይከ ፡ ትፍሥሕተ ፡ ውስተ ፡ ልብነ ፤

እምፍሬ ፡ ስርናይ ፡ ወወይን ፡ ወቅብእ ፡ በዝኃ ።

9 በሰላም ፡ ቦቱ ፡ እሰክብ ፡ ወእነውም ።

እስመ ፡ እንተ ፡ እግዚኦ ፡ በተስፋ ፡ ባሕቲትከ ፡ ኣኅደርከኒ ።

5 1 ፍጻሜ ፡ በእንተ ፡ ተወርሶ ፤ መዝሙር ፡ ዘዳዊት ።

2 ቃልየ ፡ አፅምእ ፡ እግዚኦ ፡ ወለቡ ፡ ጽራኅየ ።

3 ወአፅምአኒ ፡ ቃለ ፡ ስእለትየ ፤

ንጉሥየኒ ፡ ወአምላክየኒ ።

4 እስመ ፡ ኀቤከ ፡ እጼሊ ።

እግዚኦ ፡ በጽባሕ ፡ ስምዐኒ ፡ ቃልየ ።

5 በጽባሕ ፡እቀውም ፡ ቅድሜከ ፡ ወኣስተርኢ ፡ ለከ ።

እስመ ፡ ኢኮንከ ፡ አምላከ ፡ ዘዐመፃ ፡ ያፈቅር ፡

ወኢየኀድሩ ፡ እኩያን ፡ ምስሌከ ።

6 ወኢይነብሩ ፡ ዐማፅያን ፡ ቅድመ ፡ አዕይንቲከ ፡

7 ጸላእከ ፡ እግዚኦ ፡ ኵሎሙ ፡ ገበርተ ፡ ዐመፃ ፤

ወትገድፎሙ ፡ ለኵሎሙ ፡ እለ ፡ ይነቡ ፡ ሐሰተ ።

ብእሴ ፡ ደም ፡ ወጕሕላዌ ፡ ይስቆርር ፡ እግዚአብሔር ።

8 ወአንሰ ፡ በብዝኀ ፡ ምሕረትከ ፡ እበውእ ፡ ቤተከ ፤

ወእሰግድ ፡ ውስተ ፡ ጽርሐ ፡ መቅደስከ ፡ በፍሪሆትከ ።

9 እግዚኦ ፡ ምርሐኒ ፡ በጽድቅከ ፤

ወበእንተ ፡ ጸላእትየ ፡ አርትዕ ፡ ፍኖትየ ፡ ቅድሜከ ።

10 እስመ ፡ አልቦ ፡ ጽድቀ ፡ ውስተ ፡ አፉሆሙ ፤

ወልቦሙኒ ፡ ከንቱ ።

11 ከመ ፡ መቃብር ፡ ክሡት ፡ ጐራዒቶሙ ፤

ወጸልሕዉ ፡ በልሳናቲሆሙ ።

ኰንኖሙ ፡ እግዚኦ ፡ ወይደቁ ፡ በውዴቶሙ ፤

ወበከመ ፡ ብዝኀ ፡ ሕብሎሙ ፡ ስድዶሙ ፤

እስመ ፡ አምረሩከ ፡ እግዚኦ ።

12 ወይትፌሥሑ ፡ ብከ ፡ ኵሎሙ ፡ እለ ፡ ይትዌከሉከ ፡

ለዓለም ፡ ይትሐሠዩ ፡ ወተኀድር ፡ ላዕሌሆሙ ።

ወይትሜክሑ ፡ ብከ ፡ ኵሎሙ ፡ እለ ፡ ያፈቅሩ ፡ ስመከ ።

13 እስመ ፡ አንተ ፡ ትባርኮ ፡ ለጻድቅ ፤

እግዚኦ ፡ ከመ ፡ ወልታ ፡ ሥሙር ፡ ከለልከነ ።

6 1 ፍጹሜ ፡ ዘስብሐት ፡ በእንተ ፡ ሳምንት ፤

መዝሙር ፡ ዘዳዊት ።

2 እግዚኦ ፡ በመዐትከ ፡ ኢትቅሥፈኒ ፤

ወበመቅሠፍትከ ፡ ኢትገሥጸኒ ።

3 ትሣሀለኒ ፡ እግዚኦ ፡ እስመ ፡ ድውይ ፡ አነ ፤

ወፈውሰኒ ፡ እስመ ፡ ተሀውከ ፡ አዕጽምትየ ።

4 ወነፍስየኒ ፡ ተሀውከት ፡ ፈድፋደ ፤

ወአንተኒ ፡ እግዚኦ ፡ እስከ ፡ ማእዜኑ ።

5 ተመየጥ ፡ እግዚኦ ፡ ወባልሓ ፡ ለነፍስየ ፤

ወአድኅነኒ ፡ በእንተ ፡ ምሕረትከ ።

6 እስመ ፡ አልቦ ፡ በውስተ ፡ ሞት ፡ ዘይዘከረከ ፤

ወበሲኦልኒ ፡ መኑ ፡ የአምነከ ።

7 ሰራሕኩ ፡ በምንዳቤየ ፡

ወአኀፅብ ፡ ኵሎ ፡ ሌሊተ ፡ ዐራትየ ፤

ወበአንብዕየ ፡ አርሐስኩ ፡ ምስካብየ ።

8 ወተሀውከት ፡ እመዐት ፡ ዐይንየ ፤

ወበለይኩ ፡ በኀበ ፡ ኵሎሙ ፡ ጸላእትየ ።

9 ረሐቁ ፡ እምኔየ ፡ ኵልክሙ ፡ ገበርተ ፡ ዐመፃ ፤

እስመ ፡ ሰምዐኒ ፡ እግዚአብሔር ፡ ቃለ ፡ ብካይየ ።

10 ወሰምዐኒ ፡ እግዚአብሔር ፡ ስእለትየ ፤

ወተወክፈ ፡ እግዚአብሔር ፡ ጸሎትየ ።

11 ለይትኀፈሩ ፡ ወይኅሰሩ ፡ ኵሎሙ ፡ ጸላእትየ ፤

ለይገብኡ ፡ ድኅሬሆሙ ፡ ወይትኀፈሩ ፡ ፈድፋደ ፡ ወፍጡነ ።

7 1 መዝሙር ፡ ዘዳዊት ፤ ዘዘመረ ፡ ለእግዚአብሔር ፡ በእንተ ፡ ነገረ ፡

ኩዝ ፡ ወልደ ፡ አሚናዳብ ።

2 እግዚኦ ፡ አምላክየ ፡ ብከ ፡ ተወከልኩ ፡ ወኢትግድፈኒ ፤

ወአድኅነኒ ፡ እምኵሎሙ ፡ እለ ፡ ሮዱኒ ፡ ወባልሐኒ ።

3 ከመ ፡ ኢይምስጥዋ ፡ ከመ ፡ አንበሳ ፡ ለነፍስየ ፤

እንዘ ፡ አልቦ ፡ ዘያድኅን ፡ ወዘይባልሕ ።

4 እግዚኦ ፡ አምላክየ ፡ እመሰ ፡ ከመዝ ፡ ገበርኩ ፤

ወእመኒቦ ፡ ዐመፃ ፡ ውስተ ፡ እደውየ ።

5 ወእመኒ ፡ ፈደይክዎሙ ፡ ለእለ ፡ ይፈድዩኒ ፡ እኩየ ፤

ለያውድቁኒ ፡ ጸላእትየ ፡ ዕራቅየ ።

6 ወይዴግና ፡ ፀራዊ ፡ ለነፍስየ ፡ ወይርከባ ፤

ወይኪዳ ፡ ውስተ ፡ ምድር ፡ ለሕይወትየ ።

ወያኅስሮ ፡ ውስተ ፡ መሬት ፡ ለክብርየ ።

7 ተንሥእ ፡ እግዚኦ ፡ በመዐትከ ፤

ወተለዐል ፡ መልዕልቶሙ ፡ ለጸላእትየ ።

8 ተንሥእ ፡ እግዚኦ ፡ አምላክየ ፡ በሥርዐት ፡ ዘአዘዝከ ።

ወማኅበረ ፡ አሕዛብኒ ፡ የዐውደከ ፤

ወበእንተዝ ፡ ተመየጥ ፡ ውስተ ፡ አርያም ።

9 እግዚአብሔር ፡ ይኴንኖሙ ፡ ለአሕዛብ ።

ፍታሕ ፡ ሊተ ፡ እግዚኦ ፡ በከመ ፡ ጽድቅከ ፤

ወይኩነኒ ፡ በከመ ፡ የዋሃትየ ።

10 የኀልቅ ፡ እከዮሙ ፡ ለኃጥኣን ፤

ወታረትዖሙ ፡ ለጻድቃን ፤

ይፈትን ፡ ልበ ፡ ወኵልያተ ፡ እግዚአብሔር ።

11 አማን ፡ ይረድአኒ ፡ እግዚአብሔር ፤

ዘያድኅኖሙ ፡ ለርቱዓነ ፡ ልብ ።

12 እግዚአብሔር ፡ መኰንነ ፡ ጽድቅ ፡

ኀያል ፡ ወመስተዐግስ ፤

ወኢያምጽእ ፡ መንሱተ ፡ ኵሎ ፡ አሚረ ።

13 ወእመሰ ፡ ኢተመየጥክሙ ፡ ሰይፎ ፡ ይመልኅ ፤

ቀስቶኒ ፡ ወተረ ፡ ወአስተዳለወ ።

14 ወአስተዳለወ ፡ ቦቱ ፡ ሕምዘ ፡ ዘይቀትል ፤

ወአሕጻሁኒ ፡ ለእለ ፡ ይነዲ ፡ ገብረ ።

15 ናሁ ፡ ሐመ ፡ በዐመፃ ፤

ፀንሰ ፡ ጻዕረ ፡ ወወለደ ፡ ኃጢአተ ።

16 ግበ ፡ ከረየ ፡ ወደሐየ ፤

ወይወድቅ ፡ ውስተ ፡ ግብ ፡ ዘገብረ ።

17 ወይገብእ ፡ ጻማሁ ፡ ዲበ ፡ ርእሱ ፤

ወትወርድ ፡ ዐመፃሁ ፡ ዲበ ፡ ድማሑ ።

18 እገኒ ፡ ለእግዚአብሔር ፡ በከመ ፡ ጽድቁ ፤

ወእዜምር ፡ ለስመ ፡ እግዚአብሔር ፡ ልዑል ።

8 1 ፍጻሜ ፡ በእንተ ፡ መክብብት ፤ መዝሙር ፡ ዘዳዊት ።

2 እግዚኦ ፡ እግዚእነ ፡ ጥቀ ፡ ተሰብሐ ፡ ስምክ ፡ በኵሉ ፡ ምድር ፤

3 እስመ ፡ ተለዐለ ፡ እበየ ፡ ስብሓቲከ ፡ መልዕልተ ፡ ሰማያት ።

4 እምአፈ ፡ ደቂቅ ፡ ወሕፃናት ፡ አስተዳሉከ ፡ ስብሐተ ፡

በእንተ ፡ ጸላኢ ፤

ከመ ፡ ትንሥቶ ፡ ለጸላኢ ፡ ወለገፋዒ ።

5 እስመ ፡ ንሬኢ ፡ ሰማያተ ፡ ግብረ ፡ አጻብዒከ ፤

ወርኀ ፡ ወከዋክብተ ፡ ዘለሊከ ፡ ሳረርከ ።

6 ምንትኑ ፡ ውእቱ ፡ ሰብእ ፡ ከመ ፡ ትዝክሮ ፤

ወምንትኑ ፡ እጓለ ፡ እመሕያው ፡ ከመ ፡ ተሐውጾ ።

7 ሕቀ ፡ አሕጸጽኮ ፡ እምላእክቲከ ፤

ክብረ ፡ ወስብሐተ ፡ ከለልኮ ።

ወሢምኮ ፡ ዲበ ፡ ኵሉ ፡ ግብረ ፡ እደዊከ ፤

8 ወኵሎ ፡ አግረርከ ፡ ሎቱ ፡ ታሕተ ፡ እገሪሁ ።

አባግዐኒ ፡ ወኵሎ ፡ አልህምተ ፤

ወዓዲ ፡ እንስሳ ፡ ዘገዳም ።

9 አዕዋፈ ፡ ሰማይኒ ፡ ወዐሣተ ፡ ባሕር ፤

ወዘኒ ፡ የሐውር ፡ ውስተ ፡ ፍኖተ ፡ ባሕር ።

10 እግዚኦ ፡ እግዚእነ ፡ ጥቀ ፡ ተሰብሐ ፡ ስምከ ፡ በኵሉ ፡ ምድር ።

9 1 ፍጻሜ ፡ በእንተ ፡ ኅቡኣተ ፡ ወልድ ፤ መዝሙር ፡ ዘዳዊት ።

2 እገኒ ፡ ለከ ፡ እግዚኦ ፡ በኵሉ ፡ ልብየ ፤

ወእነግር ፡ ኵሎ ፡ ስብሓቲከ ።

3 እትፌሣሕ ፡ ወእትሐሠይ ፡ ብከ ፤

ወእዜምር ፡ ለስምከ ፡ ልዑል ።

4 ሶበ ፡ ገብኡ ፡ ጸላእትየ ፡ ድኅሬሆሙ ፤

ይድወዩ ፡ ወይትሐጐሉ ፡ እምቅድመ ፡ ገጽከ ።

5 እስመ ፡ ገበርከ ፡ ሊተ ፡ ፍትሕየ ፡ ወበቀልየ ፤

ወነበርከ ፡ ዲበ ፡ መንበርከ ፡ መኰንነ ፡ ጽድቅ ።

6 ገሠጽኮሙ ፡ ለአሕዛብ ፡ ወተሐጕሉ ፡ ረሲዓን ፤

ወደምሰስከ ፡ ስሞሙ ፡ ለዓለመ ፡ ዓለም ።

7 ፀርሰ ፡ ተገምሩ ፡ በኲናት ፡ ለዝሉፍ ።

ወአህጒሪሆሙኒ ፡ ነሠትከ ፤

ወትስዕር ፡ ዝክሮሙ ፡ ኅቡረ ።

8 ወእግዚአብሔር ፡ ይነብር ፡ ለዓለም ፤

ወአስትዳለወ ፡ መንበሮ ፡ ለኰንኖ ።

9 ወውእቱ ፡ ይኴንና ፡ ለዓለም ፡ በጽድቅ ፤

ወይኴንኖሙ ፡ ለአሕዛብ ፡ በርትዕ ።

10 ወኮኖሙ ፡ እግዚአብሔር ፡ ምስካዮሙ ፡ ለነዳያን ፤

ወረዳኢሆሙ ፡ ውእቱ ፡ በጊዜ ፡ ምንዳቤሆሙ ።

11 ወይትዌከሉ ፡ ብከ ፡ ኵሎሙ ፡ እለ ፡ ያፈቅሩ ፡ ስመከ ፤

እስመ ፡ ኢተኀድጎሙ ፡ ለእለ ፡ የኀሡከ ፡ እግዚኦ ።

12 ዘምሩ ፡ ለእግዚአብሔር ፡ ዘየኀድር ፡ ውስተ ፡ ጽዮን ፤

ወንግርዎሙ ፡ ለአሕዛብ ፡ ምግባሮ ።

13 እስመ ፡ ተዘክረ ፡ ዘይትኃሠሥ ፡ ደሞሙ ፤

ወኢረስዐ ፡ ዐውያቶሙ ፡ ለነዳያን ።

14 ተሣሀለኒ ፡ እግዚኦ ፡ ወርኢ ፡ ዘከመ ፡ ያሐሙኒ ፡ ጸላእትየ ፤

15 ዘያሌዕለኒ ፡ እምአናቅጸ ፡ ሞት ።

ከመ ፡ እንግር ፡ ኵሎ ፡ ስብሓቲከ ፤

በአናቅጺሃ ፡ ለወለተ ፡ ጽዮን ፤

16 ወንትፌሣሕ ፡ በአድኅኖትከ ።

ጠግዑ ፡ አሕዛብ ፡ በጌጋዮሙ ፡ ዘገብሩ ፤

ወበይእቲ ፡ መሥገርት ፡ እንተ ፡ ኀብኡ ፡ ተሠግረ ፡ እግሮሙ ።

17 ያአምር ፡ እግዚአብሔር ፡ ገቢረ ፡ ፍትሕ ፤

ወበግብረ ፡ እደዊሁ ፡ ተሠግረ ፡ ኃጥእ ።

18 ያግብኡ ፡ ኃጥኣን ፡ ውስተ ፡ ሲኦል ፤

ወኵሎሙ ፡ አሕዛብ ፡ እለ ፡ ይረስዕዎ ፡ ለእግዚአብሔር ።

19 እስመ ፡ አኮ ፡ ለዝሉፉ ፡ ዘይትረሳዕ ፡ ነዳይ ፤

ወኢያሕጕሉ ፡ ትዕግሥቶሙ ፡ ነዳያን ፡ ለዓለም ።

20 ተንሥእ ፡ እግዚኦ ፡ ወኢይጽናዕ ፡ እጓለ ፡ እምሕያው ፤

ወይትኴነኑ ፡ አሕዛብ ፡ በቅድሜከ ።

21 ሢም ፡ እግዚኦ ፡ መምህረ ፡ ሕግ ፡ ላዕሌሆሙ ፤

ወያእምሩ ፡ አሕዛብ ፡ ከመ ፡ እጓለ ፡ እመሕያው ፡ እሙንቱ ።

22 ለምንት ፡ እግዚኦ ፡ ቆምከ ፡ እምርሑቅ ፤

ወትትዔወር ፡ በጊዜ ፡ ምንዳቤ ።

23 በትዕቢቱ ፡ ለኃጥእ ፡ ይውዒ ፡ ነዳይ ፤

ወይሠገሩ ፡ በውዴቶሙ ፡ እንተ ፡ ሐለዩ ።

24 እስመ ፡ ይትዌደስ ፡ ኃጥእ ፡ በፍትወተ ፡ ነፍሱ ፤

ወዐማፂኒ ፡ ይትባረክ ፡

25 ወሐኮ ፡ ኃጥእ ፡ ለእግዚአብሔር ።

ወኢተኃሥሦ ፡ በከመ ፡ ብዝኀ ፡ መዐቱ ፤

26 ወአልቦ ፡ እግዚአብሔር ፡ በቅድሜሁ ።

ወርኩስ ፡ ኵሉ ፡ ፍናዊሁ ፡

ወንሡት ፡ ኵነኔከ ፡ በቅድሜሁ ፤

ወይቀንዮሙ ፡ ለኵሎሙ ፡ ጸላእቱ ።

27 ወይብል ፡ በልቡ ፡ ኢይትሀወክ ፤

ለትውልደ ፡ ትውልድ ፡ ኢይረክበኒ ፡ እኩይ ።

28 ምሉእ ፡ አፉሁ ፡ መርገመ ፡ ወጽልሑተ ፤

ወታሕተ ፡ ልሳኑ ፡ ጻማ ፡ ወሕማም ።

29 ወይጸንሕ ፡ ወይንዑ ፡ ምስለ ፡ ብዑላን ፡

ከመ ፡ ይቅትሎ ፡ ለንጹሕ ፡ በጽሚት ፤

30 ወአዕይንቲሁኒ ፡ ኀበ ፡ ነዳይ ፡ ያስትሐይጻ ።

ይጸንሕ ፡ ወይትኀባእ ፡ ከመ ፡ አንበሳ ፡ ውስተ ፡ ግብ ፡

ወይጸንሕ ፡ ከመ ፡ ይምስጦ ፡ ለነዳይ ፤

ወይመስጦ ፡ ለነዳይ ፡ ወይስሕቦ ፡

31 ወያኀስሮ ፡ በመሥገርቱ ።

ይትቀጻዕ ፡ ወይወድቅ ፡ ሶበ ፡ ቀነዮ ፡ ለነዳይ ።

32 ወይብል ፡ በልቡ ፡ ይረስዐኒ ፡ እግዚአብሔር ፤

ወሜጠ ፡ ገጾ ፡ ከመ ፡ ኢይርአይ ፡ ለግሙራ ።

33 ተንሥእ ፡ እግዚኦ ፡ አምላክየ ፡ ወትትሌዐል ፡ እዴከ ፤

ወኢትርስዖሙ ፡ ለነዳያን ።

34 በእንተ ፡ ምንት ፡ አምዕዖ ፡ ኃጥእ ፡ ለእግዚአብሔር ፤

እስመ ፡ ይብል ፡ በልቡ ፡ ኢይትኃሠሠኒ ።

35 ትሬኢኑ ፡ ከመ ፡ ለሊከ ፡ ትኔጽር ፡ ጻማ ፡ ወመዐተ ፤

ወከመ ፡ ትመጥዎ ፡ ውስተ ፡ እዴከ ፤

ላዕሌከኑ ፡ እንከ ፡ ተገድፈ ፡ ነዳይ ፤

ወአንተኑ ፡ ረዳኢሁ ፡ ለእጓለ ፡ ማውታ ።

36 ቀጥቅጥ ፡ መዝራዕቶ ፡ ለኃጥእ ፡ ወለእኩይ ፤

ወትትኀሠሥ ፡ ኀጢአቱ ፡ በእንቲአሁ ፡ ወኢትትረከብ ።

37 ይነግሥ ፡ እግዚአብሔር ፡ ለዓለም ፡ ወለዓለመ ፡ ዓለም ፤

ወይትሐጕሉ ፡ አሕዛብ ፡ እምድር ።

38 ፍትወቶሙ ፡ ለነዳያን ፡ ሰምዐ ፡ እግዚአብሔር ፤

ወሕሊና ፡ ልቦሙኒ ፡ አፅምአት ፡ እዝኑ ።

39 ፍትሑ ፡ ለነዳይ ፡ ወለእጓለ ፡ ማውታ ፤

ከመ ፡ ኢይድግሙ ፡ እንከ ፡ እጓለ ፡ እምሕያው ፡ አዕብዮ ፡ አፉሆሙ ፡ በዲበ ፡ ምድር ።

10 1 ፍጻሜ ፡ መዝሙር ፡ ዘዳዊት ።

በእግዚአብሔር ፡ ተወከልኩ ፡ እፎ ፡ ትብልዋ ፡ ለነፍስየ ፤

ተዐይል ፡ ውስተ ፡ አድባር ፡ ከመ ፡ ዖፍ ።

2 እስመ ፡ ናሁ ፡ ኃጥኣን ፡ ወሰቁ ፡ ቀስቶሙ ፡

ወአስተዳለው ፡ አሕጻቲሆሙ ፡ ውስተ ፡ ምጕንጳቶሆሙ ፤

ከመ ፡ ይንድፍዎ ፡ ለርቱዕ ፡ ልብ ፡ በጽሚት ።

3 እስመ ፡ ናሁ ፡ ዘአንተ ፡ ሠራዕከ ፡ እሙንቱ ፡ ነሠቱ ፤

ወጻድቅሰ ፡ ምንተ ፡ ገብረ ።

4 እግዚአብሔር ፡ ውስተ ፡ ጽርሐ ፡ መቅድሱ ፡

እግዚአብሔር ፡ ውስተ ፡ ሰማይ ፡ መንብሩ ፤

ወአዕይንቲሁኒ ፡ ኀበ ፡ ነዳይ ፡ ይኔጽራ ፡

ወቀራንብቲሁኒ ፡ የሐቶ ፡ ለእጓለ ፡ እመሕያው ።

5 እግዚአብሔር ፡ የሐቶ ፡ ለጻድቅ ፡ ወለኃጥእ ፤

ወዘሰ ፡ አፍቀራ ፡ ለዐመፃ ፡ ጸልአ ፡ ነፍሶ ።

6 ይዘንም ፡ መሣግር ፡ ላዕለ ፡ ኃጥኣን ፤

እሳት ፡ ወተይ ፡ መንፈስ ፡ ዐውሎ ፡ መክፈልተ ፡ ጽዋዖሙ ።

7 እስመ ፡ ጻድቅ ፡ እግዚአብሔር ፡ ወጽድቀ ፡ አፍቀረ ፤

ወለርትዕሰ ፡ ትሬእዮ ፡ ገጹ ።

11 1 ፍጻሜ ፡ ስብሐት ፡ መዝሙር ፡ ዘዳዊት ፡ በእንተ

ሳምንት ።

2 አድኅነኒ ፡ እግዚኦ ፡ እስመ ፡ ኀልቀ ፡ ኄር ፤

ወውሕደ ፡ ሀይማኖት ፡ እምአጓለ ፡ እምሕያው ።

3 ከንቶ ፡ ይትናገሩ ፡ አሐዱ ፡ ምስለ ፡ ካልኡ ፤

በከናፍረ ፡ ጕሕሉት ፡ በልብ ፡ ወበልብ ፡ ይትናገሩ ።

4 ይሤርዎን ፡ እግዚአብሔር ፡ ለከናፍረ ፡ ጕሕሉት ፤

ወለልሳን ፡ እንተ ፡ ታዐቢ ነቢበ ።

5 እለ ፡ ይብሉ ፡ ናዐቢ ፡ ልሳናቲነ ፡ ወከናፍሪነኒ ፡ ኀቤነ ፡ እሙንቱ ፤

መኑ ፡ ውእቱ ፡ እግዚእነ ።

6 በእንተ ፡ ሕማዎሙ ፡ ለነዳያን ፡

ወበእንተ ፡ ገዐሮሙ ፡ ለሙቁሓን ፤

ይእዜ ፡ እትነሣእ ፡ ይቤ ፡ እግዚአብሔር ፡

እሬሲ ፡ መድኀኒተ ፡ ወእግህድ ፡ ቦቱ ።

7 ቃለ ፡ እግዚአብሔር ፡ ቃል ፡ ንጹሕ ፤

ከመ ብሩር ፡ ጽሩይ ፡ ወንጡፍ ፡ ወፍቱን ፡ እምድር ፡

ዘአጽረይዎ ፡ ምስብዒተ ።

8 አንተ ፡ እግዚኦ ፡ ዕቀበነ ፤

ወተማኅፀነነ ፡ እምዛቲ ፡ ትውልድ ፡ ወእስከ ፡ ለዓለም ።

9 ዐውደ ፡ የሐውሩ ፡ ረሲዓን ፤

ወበከመ ፡ ልዕልናከ ፡ ሠራዕኮሙ ፡ ለደቂቀ ፡ እጓለ ፡ እመሕያው ።

12 1 ፍጻሜ ፡ መዝሙር ፡ ዘዳዊት ።

እስከ ፡ ማእዜኑ ፡ እግዚኦ ፡ ትረስዐኒ ፡ ለግሙራ ፡

እስከ ፡ ማእዜኑ ፡ ትመይጥ ፡ ገጸከ ፡ እምኔየ ።

2 እስከ ፡ ማእዜኑ ፡ ኣነብር ፡ ሐዘነ ፡ ውስተ ፡ ነፍስየ ፡

ወትጼዕረኒ ፡ ልብየ ፡ ኵሎ ፡ አሚረ ፤

3 እስከ ፡ ማእዜኑ ፡ ይትዔበዩ ፡ ጸላእትየ ፡ ላዕሌየ ።

4 ነጽረኒ ፡ ወስምዐኒ ፡ እግዚኦ ፡ አምላኪየ ፤

አብርሆን ፡ ለአዕይንትየ ፡ ከመ ፡ ኢይኑማ ፡ ለመዊት ።

5 ወከመ ፡ ኢይበሉኒ ፡ ጸላእትየ ፡ ሞእናሁ ፤

ወእለሰ ፡ ይሣቅዩኒ ፡ ይትፌሥሑ ፡ ለእመ ፡ ተሀወኩ ።

6 ወአንሰ ፡ በምሕረትከ ፡ ተወከልኩ ፡

ይትፌሥሐኒ ፡ ልብየ ፡ በአድኅኖትከ ፤

እሴብሖ ፡ ለእግዚአብሔር ፡ ዘረድአኒ ፡

ወእዜምር ፡ ለስመ ፡ እግዚአብሔር ፡ ልዑል ።

13 1 ፍጻሜ ፡ መዝሙር ፡ ዘዳዊት ።

ይብል ፡ አብድ ፡ በልቡ ፡ አልቦ ፡ እግዚአብሔር ፤

ኀስሩ ፡ ወረኵሱ ፡ በምግባሪሆሙ ፤

አልቦ ፡ ዘይገብራ ፡ ለሠናይት ፡ አልቦ ፡ ወኢአሐዱ ።

2 እግዚአብሔር ፡ ሐወጸ ፡ እምሰማይ ፡ ላዕለ ፡ እጓለ ፡ እምሕያው ፤

ከመ ፡ ይርአይ ፡ እመቦ ፡ ጠቢበ ፡ ዘየኀሦ ፡ ለእግዚአብሔር ።

3 ኵሉ ፡ ዐረየ ፡ ወኅቡረ ፡ ዐለወ ፤

አልቦ ፡ ዘይገብራ ፡ ለሠናይት ፡ አልቦ ፡ ወኢአሐዱ ።

[-] ከመ ፡ መቃብር ፡ ክሡት ፡ ጐራዒቶሙ ፡

ወጸልሐዉ ፡ በልሳናቲሆሙ ፡

ሕምዘ ፡ አርዌ ፡ ምድር ፡ ታሕተ ፡ ከነፍሪሆሙ ።

[-] መሪር ፡ አፋሆሙ ፡ ወምሉእ ፡ መርገም ፤

በሊኅ ፡ እገሪሆሙ ፡ ለክዒወ ፡ ደም ።

[-] ኀሳር ፡ ወቅጥቃጤ ፡ ውስተ ፡ ፍኖቶሙ ፤

ወኢያአምርዋ ፡ ለፍኖተ ፡ ሰላም ።

ወአልቦ ፡ ፍርሀተ ፡ እግዚአብሔር ፡ ቅድመ ፡ አዕይንቲሆሙ ።

4 ወኢያአምሩ ፡ ኵሎሙ ፡ ገበርተ ፡ ዐመፃ ፤

እለ ፡ ይውኅጥዎሙ ፡ ለሕዝብየ ፡ ከመ ፡ በሊዐ ፡ እክል ።

ወለእግዚአብሔርሰ ፡ ኢጸውዕዎ ።

5 ወበህየ ፡ ፈርሁ ፡ ወገረሞሙ ፡ ዘኢኮነ ፡ ግሩመ ፤

እስመ ፡ እግዚአብሔር ፡ ውስተ ፡ ትውልደ ፡ ጻድቃን ።

6 ወአስተኀፈርክሙ ፡ ምክረ ፡ ነዳይ ፤

እስመ ፡ እግዚአብሔር ፡ ተስፋሆሙ ፡ ውእቱ ።

7 መኑ ፡ ይሁብ ፡ መድኀኒተ ፡ እምጽዮን ፡ ለእስራኤል ።

አመ ፡ ሜጠ ፡ እግዚአብሔር ፡ ፄዋ ፡ ሕዝቡ ፤

ይትፌሣሕ ፡ ያዕቆብ ፡ ወይትሐሠይ ፡ እስራኤል ።

14 1 መዝሙር ፡ ዘዳዊት ።

እግዚኦ ፡ መኑ ፡ ይኀድር ፡ ውስተ ፡ ጽላሎትከ ፤

ወመኑ ፡ ያጸልል ፡ ውስተ ፡ ደብረ ፡ መቅድስከ ።

2 ዘየሐውር ፡ በንጹሕ ፡ ወይገብር ፡ ጽድቀ ፤

ወዘይነብብ ፡ ጽድቀ ፡ በልቡ ።

3 ወዘኢጓሕለወ ፡ በልሳኑ ፡

ወዘኢገብረ ፡ እኩየ ፡ ዲበ ፡ ቢጹ ፤

ወዘኢያጽአለ ፡ አዝማዲሁ ።

4 ወዘምኑን ፡ በቅድሜሁ ፡ እኩይ ፡

ወዘያከብሮሙ ፡ ለፈራህያነ ፡ እግዚአብሔር ፤

ዘይምሕል ፡ ለቢጹ ፡ ወኢይሔሱ ።

5 ወዘኢለቅሐ ፡ ወርቆ ፡ በርዴ ፡

ወዘኢነሥአ ፡ ሕልያነ ፡ በላዕለ ፡ ንጹሕ ፤

ዘይገብር ፡ ከመዝ ፡ ኢይትሀወክ ፡ ለዓለም ።

15 1 ሥርዐተ ፡ አርአያ ፡ መጽሐፍ ፡

ዘዳዊት ።

ዕቀበኒ ፡ እግዚኦ ፡ እስመ ፡ ኪያከ ፡ ተወከልኩ ።

2 እብሉ ፡ ለእግዚአብሔር ፡ እግዚእየ ፡ አንተ ፤

እስመ ፡ ኢትፈቅዳ ፡ ለሠናይትየ ፡

3 ለቅዱሳን ፡ እለ ፡ ውስተ ፡ ምድር ፤

ተሰብሐ ፡ ኵሉ ፡ ሥምረትከ ፡ በላዕሌሆሙ ።

4 በዝኀ ፡ ደዌሆሙ ፡ ወእምዝ ፡ አስፋጠኑ ፤

ወኢይትኃበር ፡ ውስተ ፡ ማኅበሮሙ ፡ ዘደም ፡

ወኢይዜከር ፡ አስማቲሆሙ ፡ በአፉየ ።

5 እግዚአብሔር ፡ መክፈልተ ፡ ርስትየ ፡ ወጽዋዕየ ፤

አንተ ፡ ውእቱ ፡ ዘታገብአ ፡ ሊተ ፡ ርስትየ ።

6 አሕባለ ፡ ወረው ፡ ሊተ ፡ የአኅዙኒ ፤

ወርስትየሰ ፡ እኁዝ ፡ ውእቱ ፡ ሊተ ።

7 እባርኮ ፡ ለእግዚአብሔር ፡ ዘአለበወኒ ፤

ወዐዲ ፡ ሌሊተኒ ፡ ገሠጻኒ ፡ ኵልያትየ ።

8 ዘልፈ ፡ እሬእዮ ፡ ለእግዚአብሔር ፡ ቅድሜየ ፡ በኵሉ ፡ ጊዜ ፤

እስመ ፡ በየማንየ ፡ ውእቱ ፡ ከመ ፡ ኢይትሀወክ ።

9 በእንተዝ ፡ ተፈሥሐ ፡ ልብየ ፡ ወተሐሥየ ፡ ልሳንየ ፤

ወዐዲ ፡ በተስፋሁ ፡ ኀደረ ፡ ሥጋየ ።

10 እስመ ፡ ኢተኀድጋ ፡ ውስተ ፡ ሲኦል ፡ ለነፍስየ ፤

ወኢትሁቦ ፡ ለጻድቅከ ፡ ይርአይ ፡ ሙስና ።

11 ወአርአይከኒ ፡ ፍኖተ ፡ ሕይወት ፤

ወአጽገብከኒ ፡ ሐሤተ ፡ ምስለ ፡ ገጽከ ፡

ወትፍሥሕት ፡ ውስተ ፡ የማንከ ፡ ለዝሉፉ ።

16 1 መዝሙር ፡ ዘዳዊት ።

እግዚኦ ፡ ስምዐኒ ፡ ጽድቅየ ፡

ወአፅምአኒ ፡ ስእለትየ ።

ወአፅምአኒ ፡ ጸሎትየ ፤ ዘኢኮነ ፡ በከናፍረ ፡ ጕሕሉት ።

2 እምቅድመ ፡ ገጽከ ፡ ይወፅእ ፡ ፍትሕየ ፤

አዕይንትየኒ ፡ ርእያ ፡ ጽድቅከ ።

3 ሐወጽከኒ ፡ ሌሊተ ፡ ወፈተንኮ ፡ ለልብየ ፡

ወአመከርከኒ ፡ ወኢተረክበ ፡ ዐመፃ ፡ በላዕሌየ ።

4 ከመ ፡ ኢይንብብ ፡ አፉየ ፡ ግብረ ፡ እጓለ ፡ እመሕያው ፡

በእንተ ፡ ቃለ ፡ ከናፍሪከ ፤

5 አነ ፡ ዐቀብኩ ፡ ፍናወ ፡ ዕፁባተ ።

አጽንዖን ፡ ለመካይድየ ፡ ውስተ ፡ ፍኖትከ ፤

ከመ ፡ ኢይድኀፃ ፡ ሰኰናየ ።

6 አንሰ ፡ ጸራኅኩ ፡ እስመ ፡ ሰምዐኒ ፡ እግዚአብሔር ፤

አፅምእ ፡ እዝነከ ፡ ኀቤየ ፡ ወስምዐኒ ፡ ቃልየ ።

7 ሰብሓ ፡ ለምሕረትከ ፡

ዘያድኅኖሙ ፡ ለእለ ፡ ይትዌከሉከ ፤

እምእለ ፡ ይትቃወምዋ ፡ ለየማንከ ።

8 ዕቀበኒ ፡ ከመ ፡ ብንተ ፡ ዐይን ፤

ወበጽላሎተ ፡ ክንፊከ ፡ ክድነኒ ።

9 እምገጸ ፡ ኃጥኣን ፡ እለ ፡ ያኀስሩኒ ፤

ጸላእትየሰ ፡ አስተሐየጽዋ ፡ ለነፍስየ ።

10 ወቈጸሩ ፡ አማዑቶሙ ፤

ወነበበ ፡ ትዕቢተ ፡ አፉሆሙ ።

11 ሰደዱኒ ፡ ይእዜኒ ፡ ዐገቱኒ ፤

ወአትሐቱ ፡ አዕይንቲሆሙ ፡ ውስተ ፡ ምድር ።

12 ወተመጠዉኒ ፡ ከመ ፡ አንበሳ ፡ ዘጽኑሕ ፡ ለመሲጥ ፤

ወከመ ፡ እጓለ ፡ አንበሳ ፡ ዘይነብር ፡ ተኀቢኦ ።

13 ተንሥአ ፡ እግዚኦ ፡ በጽሖሙ ፡ ወአዕቅጾሙ ፤

ወበልሓ ፡ እምኲናት ፡ ለነፍስየ ።

ሰይፍከ ፡ ላዕለ ፡ ፀረ ፡ እዴከ ፤

14 እግዚኦ ፡ እምውኁዳን ፡ ምድር ፡

ንፍቆሙ ፡ በሕይወቶሙ ፤

እምኅቡኣቲከ ፡ ጸግበት ፡ ከርሦሙ ።

ጸግቡ ፡ ደቂቆሙ ፡ ወኀደጉ ፡ ትራፋቲሆሙ ፡ ለሕፃናቲሆሙ ።

15 ወአንሰ ፡ በጽድቅከ ፡ እሬኢ ፡ ገጸከ፤

ወእጸግብ ፡ በርእየ ፡ ስብሐቲከ ።

17 1 ፍጻሜ ፡ ዘገብረ ፡ እግዚአብሔር ፡ ዘዳዊት ።

ዘተናገሮ ፡ ለእግዚአብሔር ፡ በቃለ ፡ ማኅሌት ፤

በዕለተ ፡ አድኅኖ ፡ እግዚአብሔር ፡ እምእደ ፡

ኵሎሙ ፡ ጸላእቱ ፡ ወእምእደ ፡ ሳኦል ፡ 2 ወይቤ ።

ኣፈቅረከ ፡ እግዚኦ ፡ በኀይልየ ።

3 እግዚአብሔር ፡ ኀይልየ ፡ ወጸወንየ ፡ ወመድኀኒየ ።

አምላኪየ ፡ ወረዳኢየ ፡ ወእትዌከል ፡ ቦቱ ፤

ምእመንየ ፡ ወቀርነ ፡ ሕይወትየ ፡ ወምስካይየ ።

4 እንተ ፡ ሶበ ፡ ጸዋዕክዎ ፡ ለእግዚአብሔር ፤ እድኅን ፡ እምፀርየ ።

5 አኀዘኒ ፡ ጻዕረ ፡ ሞት ፤

ወውሒዘ ፡ ዐመፃ ፡ ሆከኒ ።

6 ወዐገተኒ ፡ ጻዕረ ፡ ሲኦል ፤

ወበጽሐኒ ፡ መሣግረ ፡ ሞት ።

7 ወሶበ ፡ ተመንድብኩ ፡ ጸዋዕክዎ ፡ ለእግዚአብሔር ፡

ወጸራኅኩ ፡ ኀበ ፡ አምላኪየ ።

ወሰምዐኒ ፡ በጽርሐ ፡ መቅደሱ ፡ ቃልየ ፤

ወጽራኅየኒ ፡ ቦአ ፡ ቅድሜሁ ፡ ውስተ ፡ እዝኒሁ ።

8 ርዕደት ፡ ወአድለቅለቀት ፡ ምድር ፡

ወአንቀልቀሉ ፡ መሰረታተ ፡ አድባር ፤

ወተሀውኩ ፡ እስመ ፡ ተምዖሙ ፡ ለእግዚአብሔር ።

9 ዐርገ ፡ ጢስ ፡ እመዐቱ ፡

ወነደ ፡ እሳት ፡ እምቅድመ ፡ ገጹ ፤

ኀተወ ፡ አፍሓም ፡ እምኔሁ ።

10 አጽነነ ፡ ሰማያት ፡ ወወረደ ፤

ወቆባር ፡ ታሕተ ፡ እገሪሁ ።

11 ተጽእነ ፡ ላዕለ ፡ ኪሩቤል ፡ ወሠረረ ፤

ወሠረረ ፡ በክንፈ ፡ ነፋስ ።

12 ወረሰየ ፡ ጽልመት ፡ ምስዋር ፡

ወዐውዶሂ ፡ ጽላሎቱ ፤

ወጸልሙ ፡ ማያት ፡ በውስተ ፡ ደመናት ።

13 ወእምብርሃነ ፡ ገጹ ፡ ኀለፋ ፡ ደመናት ፡ ቅድሜሁ ፤

በረድ ፡ ወአፍሓመ ፡ እሳት ።

14 ወአንጐድጐደ ፡ እግዚአብሔር ፡ በሰማያት ፡

ወልዑል ፡ ወሀበ ፡ ቃሉ ፤

15 ፈነወ ፡ አሕፃሁ ፡ ወዘረዎሙ ፡

አብዝኀ ፡ መባርቅቲሁ ፡ ወሀኮሙ ።

16 ወአስተርአየ ፡ አንቅዕተ ፡ ማያት ፡

ወተከሥተ ፡ መሰረታተ ፡ ዓለም ።

እምተግሣጽከ ፡ እግዚኦ ፤

ወእምእስትንፋሰ ፡ መንፈሰ ፡ መዐትከ ።

17 ፈነወ ፡ እምአርያም ፡ ወነሥአኒ ፤

ወተመጠወኒ ፡ እማይ ፡ ብዙኅ ።

18 ወአድኀነኒ ፡ እምፀርየ ፡ ጽኑዓን ፤

ወእምጸላእትየ ፡ እስመ ፡ ይኄይሉኒ ።

19 ወበጽሑኒ ፡ በዕለተ ፡ መንዳቤየ ፤

ወኮነኒ ፡ እግዚአብሔር ፡ ምስካይየ ።

20 ወአውፅአኒ ፡ ውስተ ፡ መርሕብ ፤

ወአድኀነኒ ፡ እስመ ፡ ይፈቅደኒ ።

21 የዐስየኒ ፡ እግዚአብሔር ፡ በከመ ፡ ጽድቅየ ፤

ወይፈድየኒ ፡ በከመ ፡ ንጹሐ ፡ እደውየ ።

22 እስመ ፡ ዐቀብኩ ፡ ፍናዊሁ ፡ ለእግዚአብሔር ፤

ወኢአበስኩ ፡ ለአምላኪየ ።

23 እስመ ፡ ኵሉ ፡ ኵነኔሁ ፡ ቅድሜየ ፡ ውእቱ ፤

ወጽድቁኒ ፡ ኢርሕቀ ፡ እምኔየ ።

24 ወእከውን ፡ ንጹሐ ፡ ምስሌሁ ፤

ወእትዐቀብ ፡ እምኃጢአትየ ።

25 የዐስየኒ ፡ እግዚአብሔር ፡ በከመ ፡ ጽድቅየ ፤

ወይፈድየኒ ፡ በከመ ፡ ንጹሐ ፡ እደውየ ፡ በቅድመ ፡ አዕይንቲሁ ።

26 ምስለ ፡ ጻድቅ ፡ ትጸድቅ ፤

ወምስለ ፡ ብእሲ ፡ ንጹሕ ፡ ንጹሐ ፡ ትከውን ።

27 ወምስለ ፡ ኅሩይ ፡ ኅሩየ ፡ ትከውን ፤

ወምስለ ፡ ጠዋይ ፡ ትጠዊ ።

28 እስመ ፡ አንተ ፡ እግዚኦ ፡ ታድኅኖ ፡ ለሕዝብ ፡ ትሑት ፤

ወታኀስሮሙ ፡ ለአዕይንተ ፡ ዕቡያን ።

29 እስመ ፡ አንተ ፡ ታብርህ ፡ ማኅቶትየ ፡ እግዚኦ ፡

አምላኪየ ፡ ያበርህ ፡ ጽልመትየ ።

30 እስመ ፡ ብከ ፡ እድኅን ፡ እመንሱት ፤

ወበአምላኪየ ፡ እትዐደዋ ፡ ለአረፍት ።

31 ለአምላኪየሰ ፡ ንጹሕ ፡ ፍኖቱ ።

ቃል ፡ እግዚአብሔር ፡ ርሱን ፤

ወምእመኖሙ ፡ ውእቱ ፡ ለኵሎሙ ፡ እለ ፡ ይትዌከሉ ፡ ቦቱ ።

32 ወኑ ፡ ውእቱ ፡ አምላክ ፡ ዘእንበለ ፡ እግዚአብሔር ፤

ወመኑ ፡ እግዚአብሔር ፡ ዘእንበለ ፡ አምላክነ ።

33 እግዚአብሔር ፡ ዘያቀንተኒ ፡ ኀይለ ፤

ወረሰያ ፡ ንጹሐ ፡ ለፍኖተየ ።

34 ዘያረትዖን ፡ ከመ ፡ ኀየል ፡ ለእገርየ ፤

ወያቀውመኒ ፡ ውስተ ፡ መልዕልት ።

35 ዘይሜህሮን ፡ ፀብአ ፡ ለእደውየ ፤

ወረሰየ ፡ ቀስተ ፡ ብርት ፡ ለመዝራዕትየ ።

36 ወወሀበኒ ፡ ምእመነ ፡ ለመድኀኒትየ ።

ወየማንከ ፡ ተወክፈኒ ፤

ወትምህርትከ ፡ ያጸንዐኒ ፡ ለዝሉፉ ።

ወተግሣጽከ ፡ ውእቱ ፡ ዘይሜህረኒ ።

37 ወአርሐብከ ፡ መካይድየ ፡ በመትሕቴየ ፤

ወኢደክማ ፡ ሰኩናየ ።

38 እዴግኖሙ ፡ ለፀርየ ፡ ወእኅዞሙ ፤

ወኢይትመየጥ ፡ እስከ ፡ ኣጠፍኦሙ ።

39 ኣመነድቦሙ ፡ ወኢይድክሉ ፡ ቀዊመ ፤

ወይወድቁ ፡ ታሕተ ፡ እገርየ ።

40 ወታቀንተኒ ፡ ኀይለ ፡ በፀብእ ፤

አዕቀጽኮሙ ፡ ለኵሎሙ ፡ እለ ፡ ቆሙ ፡ ላዕሌየ ፡ በመትሕቴየ ።

41 ወመጠውከኒ ፡ ዘባኖሙ ፡ ለፀርየ ፤

ወሠረውኮሙ ፡ ለጸላእትየ ።

42 ዐውየዉ ፡ ወኀጥኡ ፡ ዘይረድኦሙ ፤

ኀበ ፡ እግዚአብሔር ፡ ወኢሰምዖሙ ።

43 አኀርጾሙ ፡ ከመ ፡ ጸበል ፡ ዘቅድመ ፡ ገጸ ፡ ነፋስ ፤

ወእኪይዶሙ ፡ ከመ ፡ ጽንጕነ ፡ መርሕብ ።

44 አድኅነኒ ፡ እምነቢበ ፡ አሕዛብ ።

ወትሠይመኒ ፡ ውስተ ፡ ርእሰ ፡ ሕዝብ ፤

45 ሕዝብ ፡ ዘኢያአምር ፡ ተቀንየ ፡ ሊተ ።

ውስተ ፡ ምስማዐ ፡ እዝን ፡ ተሠጥዉኒ ፤

46 ውሉደ ፡ ነኪር ፡ ሐሰዉኒ ።

ውሉደ ፡ ነኪር ፡ በልዩ ፤ ወሐንከሱ ፡ በፍኖቶሙ ።

47 ሕያው ፡ እግዚአብሔር ፡ ወቡሩክ ፡ አምላኪየ ፤

ወተለዐለ ፡ አምላከ ፡ መድኀኒትየ ።

48 አምላኪየ ፡ ያገብእ ፡ በቀልየ ፤

ወአግረረ ፡ ሊተ ፡ አሕዛበ ፡ በመትሕቴየ ።

ዘይባልሐኒ ፡ እምጸላእትየ ፡ ምንስዋን ፡

49 ወዘያሌዕለኒ ፡ እምእለ ፡ ቆሙ ፡ ላዕሌየ ፤

እምብእሲ ፡ ገፋዒ ፡ ባልሐኒ ።

50 በእንተዝ ፡ እገኒ ፡ ለከ ፡ በውስተ ፡ አሕዛብ ፡ እግዚኦ ፤

ወእዜምር ፡ ለስምከ ።

51 ዘያዐብያ ፡ ለመድኀኒተ ፡ ንጉሥ ።

ወይገብር ፡ ምሕረቶ ፡ ለመሲሑ ፡

ለዳዊት ፡ ወለዘርዑ ፡ እስከ ፡ ለዓለም ።

18 1 ፍጽሜ ፡ መዝሙር ፡ ዘዳዊት ።

2 ሰማያት ፡ ይነግራ ፡ ስብሐተ ፡ እግዚአብሔር ፤

ወግብረ ፡ እደዊሁ ፡ ያየድዓ ፡ ሰማያት ።

3 ዕለት ፡ ለዕለት ፡ ትጐሥዕ ፡ ነቢበ ፤

ወሌሊት ፡ ለሌሊት ፡ ታየድዕ ፡ ጥበበ ።

4 አልቦ ፡ ነገረ ፡ ወአልቦ ፡ ነቢበ ፡ ዘኢተሰምዐ ፡ ቃሎሙ ።

5 ውስተ ፡ ኵሉ ፡ ምድር ፡ ወፅአ ፡ ነገሮሙ ፡

ወእስከ ፡ አጽናፈ ፡ ዓለም ፡ በጽሐ ፡ ነቢቦሙ ፤

ወውስተ ፡ ፀሓይ ፡ ሤመ ፡ ጽላሎቶ ።

6 ወውእቱሰ ፡ ከመ ፡ መርዓዊ ፡ ዘይወፅእ ፡ እምጽርሑ ፤

ይትፌሣሕ ፡ ከመ ፡ ይርባሕ ፡ ዘይሜርድ ፡ ፍኖቶ ።

7 እምአጽናፈ ፡ ሰማይ ፡ ሙፅኡ ፡

ወእስከ ፡ አጽናፈ ፡ ሰማይ ፡ ምእታዉ ፤

ወአልቦ ፡ ዘይትኀባእ ፡ እምላህቡ ።

8 ሕጉ ፡ ለእግዚአብሔር ፡ ንጹሕ ፡ ወይመይጣ ፡ ለነፍስ ፤

ስምዑ ፡ ለእግዚአብሔር ፡ እሙን ፡ ዘያጠብብ ፡ ሕፃናተ ።

9 ኵነኔሁ ፡ ለእግዚአብሔር ፡ ርቱዕ ፡ ወይስተፌሥሕ ፡ ልበ ፤

ትእዛዙ ፡ ለእግዚአብሔር ፡ ብሩህ ፡ ወይበርህ ፡ አዕይንተ ።

10 ፈሪሀ ፡ እግዚአብሔር ፡ ንጹሕ ፡ ወየሐዩ ፡ ለዓለም ፤

ፍትሑ ፡ ለእግዚአብሔር ፡ ጽድቅ ፤ ወርትዕ ፡ ኅቡረ ።

11 ወይትፈተው ፡ እምወርቅ ፡ ወእምዕንቍ ፡ ክቡር ፤

ወይጥዕም ፡ እመዓር ፡ ወሶከር ።

12 ወገብርከሰ ፡ የዐቅቦ ፤

ወበዐቂቦቱ ፡ ይትዐሰይ ፡ ብዙኀ ።

13 ለስሒት ፡ መኑ ፡ ይሌብዋ ፤

እምኅቡኣትየ ፡ አንጽሐኒ ።

ወእምነኪር ፡ መሐኮ ፡ ለገብርከ ።

14 እመሰ ፡ ኢቀነዩኒ ፡ ውእተ ፡ ጊዜ ፡ ንጹሐ ፡ እከውን ፤

ወእነጽሕ ፡ እምዐባይ ፡ ኀጢአትየ ።

15 ወይከውን ፡ ሥሙረ ፡ ቃለ ፡ አፉየ ፡

ወሕሊና ፡ ልብየኒ ፡ ቅድሜየ ፡ ውእቱ ፡ በኵሉ ፡ ጊዜ ።

እግዚእየ ፡ ረዳኢየ ፡ ወመድኀንየ ።

19 1 ፍጻሜ ፡ መዝሙር ፡ ዘዳዊት ።

2 ይስማዕከ ፡ እግዚአብሔር ፡ በዕለተ ፡ ምንዳቤከ ፤

ወይቁም ፡ ለከ ፡ ስሙ ፡ ለአምላከ ፡ ያዕቆብ ።

3 ወይፈኑ ፡ ለከ ፡ ረድኤተ ፡ እምቅደሱ ፤

ወእምጽዮን ፡ ይትወከፍከ ።

4 ወይዝክር ፡ ለከ ፡ ኵሎ ፡ መሥዋዕተከ ፤

ወያጥልል ፡ ለከ ፡ ቍርባነከ ።

5 የሀብክ ፡ እግዚአብሔር ፡ ዘከመ ፡ ልብከ ፤

ወይፈጽም ፡ ለከ ፡ ኵሎ ፡ ሥምረተከ ።

6 ወንትፌሣሕ ፡ በአድኅኖትከ ፡

ወነዐቢ ፡ በስመ ፡ እግዚአብሔር ፡ አምላክነ ፤

ወይፈጽም ፡ ለከ ፡ እግዚአብሔር ፡ ኵሎ ፡ ስእለተከ ።

7 ይእዜ ፡ ኣእመርኩ ፡ ከመ ፡ አድኀኖ ፡ እግዚአብሔር ፡ ለመሲሑ ።

ወይሠጠዎ ፡ እምሰማይ ፡ ወቅደሱ ፤

በኀይለ ፡ አድኅኖተ ፡ የማኑ ።

8 እሙንቱሰ ፡ በአፍራስ ፡ ወበሰረገላት ፤

ወንሕነሰ ፡ ነዐቢ ፡ በስመ ፡ እግዚአብሔር ፡ አምላክነ ።

9 እሙንቱሰ ፡ ተዐቅጹ ፡ ወወድቁ ፤

ወንሕነሰ ፡ ተንሣእነ ፡ ወረታዕነ ።

10 እግዚኦ ፡ አድኅኖ ፡ ለንጉሥ ፡

ወስምዐነ ፡ በዕለተ ፡ ንጼውዐከ ።

20 1 ፍጻሜ ፡ መዝሙር ፡ ዘዳዊት ።

2 እግዚኦ ፡ በኀይልከ ፡ ይትፌሣሕ ፡ ንጉሥ ፤

ወብዙኀ ፡ ይትሐሠይ ፡ በአድኅኖትከ ።

3 ፍትወተ ፡ ነፍሱ ፡ ወሀብኮ ፤

ወስእለተ ፡ ከናፍሪሁ ፡ ኢከላእኮ ።

4 እስመ ፡ በጻሕኮ ፡ በበረከት ፡ ሠናይ ፤

ወአንበርከ ፡ አክሊለ ፡ ዲበ ፡ ርእሱ ፡ ዘእምዕንቍ ፡ ክቡር ።

5 ሐይወ ፡ ሰአለከ ፡ ወወሀብኮ ፤

ለነዋኅ ፡ መዋዕል ፡ ለዓለመ ፡ ዓለም ።

6 ዐቢይ ፡ ክብሩ ፡ በአድኅኖትከ ፤

ክብረ ፡ ወስብሐተ ፡ ወሰኮ ።

7 እስመ ፡ ወሀብኮ ፡ በረከተ ፡ ለዓለመ ፡ ዓለም ፤

ወታስተፌሥሖ ፡ በሐሤተ ፡ ገጽከ ።

8 እስመ ፡ ተወከለ ፡ ንጉሥ ፡ በእግዚአብሔር ፤

ወኢይትሀወክ ፡ በምሕረቱ ፡ ለልዑል ።

9 ትርከቦሙ ፡ እዴከ ፡ ለኵሎሙ ፡ ፀርከ ፤

ወትትራከቦሙ ፡ እዴከ ፡ ለኵሎሙ ፡ ጸላእትከ ።

10 ወትረስዮሙ ፡ ከመ ፡ እቶነ ፡ እሳት ፡ ለጊዜ ፡ ገጽከ ።

እግዚኦ ፡ በመዐትከ ፡ ሁኮሙ ፤ ወትብልዖሙ ፡ እሳት ።

11 ወፍሬሆሙኒ ፡ ሰዐር ፡ እምድር ፤

ወዘርዖሙኒ ፡ እምእጓለ ፡ እመሕያው ።

12 እስመ ፡ ሜጥዋ ፡ ለዐመፃ ፡ ላዕሌከ ፤

ወሐለዩ ፡ ምክረ ፡ እንተ ፡ ኢይክሉ ፡ አቅሞ ።

13 ወታገብኦሙ ፡ ድኅሬሆሙ ፤

ወታስተደሉ ፡ ገጾሙ ፡ ለጊዜ ፡ መዐትከ ።

14 ተለዐልከ ፡ እግዚኦ ፡ በኀይልከ ፤

ንሴብሕ ፡ ወንዜምር ፡ ለጽንዕከ ።

21 1 ፍጻሜ ፡ በእንተ ፡ ተወክፎ ፡ እንተ ፡ ጸብሐት ፤

መዝሙር ፡ ዘዳዊት ።

2 አምላኪየ ፡ አምላኪየ ፡ ነጽረኒ ፡ ወለምንት ፡ ኀደገኒ ፤

ርሑቅ ፡ እምአድኅኖትየ ፡ ቃለ ፡ ኃጢአትየ ።

3 አምላኪየ፡ ጸራኅኩ ፡ ኀቤከ ፡ ዕለትየ ፡ ወኢሰማዕከኒ ፤

ወሌሊትየኒ ፡ ቅድሜከ ፡ ወኢሐለይከኒ ።

4 ወአንተሰ ፡ ውስተ ፡ ቅዱሳኒከ ፡ ተኀድር ፡ ስቡሐ ፡ እስራኤል ።

5 ኪያከ ፡ ተወከሉ ፡ አበዊነ ፤

ተወከሉከኒ ፡ ወአድኀንኮሙ ።

6 ኀቤከ ፡ ጸርኁ ፡ ወድኅኑ ፤

ኪያከ ፡ ተወከሉ ፡ ወኢተኀፍሩ ።

7 አንሰ ፡ ዕፄ ፡ ወአኮ ፡ ሰብእ ፤

ምኑን ፡ በኀበ ፡ ሰብእ ፡ ወትሑት ፡ በውስተ ፡ ሕዝብ ።

8 ኵሎሙ ፡ እለ ፡ ይሬእዩኒ ፡ ይትቃጸቡኒ ፤

ይብሉ ፡ በከናፍሪሆሙ ፡ ወየሐውሱ ፡ ርእሶሙ ።

9 ተወከለ ፡ በእግዚአብሔር ፡ ለያድኅኖ ፤

ወያድኅኖ ፡ እመ ፡ ይፈቅዶ ።

10 እስመ ፡ እንተ ፡ አውፃእከኒ ፡ እምከርሥ ፤

ወተወከልኩከ ፡ እንዘ ፡ ሀለውኩ ፡ ውስተ ፡ አጥባተ ፡ እምየ ።

11 ላዕሌከ ፡ ተገደፍኩ ፡ እማኅፀን ፤

እምከርሠ ፡ እምየ ፡ አንተ ፡ አምላኪየ ።

12 ኢትርሐቅ ፡ እምኔየ ፡ እስመ ፡ አልጸቁ ፡ እትመንድብ ፤

እስመ ፡ አልቦ ፡ ዘይረድአኒ ።

13 ዐገቱኒ ፡ አልህምት ፡ ብዙኃን ፤

ወአኀዙኒ ፡ አስዋር ፡ ሥቡሓን ፤

14 ወአብቀዉ ፡ አፉሆሙ ፡ ላዕሌየ ፤

ከመ ፡ አንበሳ ፡ ዘጽኑሕ ፡ ለመሲጥ ።

14 ተከዐውኩ ፡ ከመ ፡ ማይ ፡ ወተዘርወ ፡ ኵሉ ፡ አዕጽምትየ ።

ወኮነ ፡ ልብየ ፡ ከመ ፡ ሰምዕ ፡ ዘይትመሰው ፡ በማእከለ ፡ ከርሥየ ።

16 ወየብሰ ፡ ከመ ፡ ገልዕ ፡ ኀይልየ ፡

ወጠግዕ ፡ ልሳንየ ፡ በጕርዔየ ፤

ወአውረድከኒ ፡ ውስተ ፡ መሬተ ፡ ሞት ።

17 ዐገቱኒ ፡ ከለባት ፡ ብዙኃን ፤

ወአኀዙኒ ፡ ማኅበሮሙ ፡ ለእኩያን ።

ቀነዉኒ ፡ እደውየ ፡ ወእገርየ ።

18 ወኈለቁ ፡ ኵሎ ፡ አዕጽምትየ ።

እሙንተሰ ፡ ጠይቆሙ ፡ ተዐወሩኒ ።

19 ወተካፈሉ ፡ አልባስየ ፡ ለርእሶሙ ፤

ወተዓፀዉ ፡ ዲበ ፡ ዐራዝየ ።

20 አንተ ፡ እግዚኦ ፡ ኢትርሐቅ ፡ እምኔየ ፤

ወነጽር ፡ ውስተ ፡ ረዱኦትየ ።

21 አድኅና ፡ አምኲናት ፡ ለነፍስየ ።

ወእምእደ ፡ ከለባት ፡ ለብሕቱትየ ።

22 አድኅነኒ ፡ እምአፈ ፡ አንበሳ ፤

ወእምአቅርንት ፡ ዘአሐዱ ፡ ቀርኑ ፡ ለብሕቱትየ ።

23 እነግሮሙ ፡ ስምከ ፡ ለአኀውየ ፤

ወበማእከለ ፡ ማኅበር ፡ እሴብሐከ ።

24 እለ ፡ ትፈርህዎ ፡ ልእግዚአብሔር ፡ ሰብሕዎ ፤

ኵልክሙ ፡ ዘርዐ ፡ ያዕቆብ ፡ አክብርዎ ፤

ወፍርህዎ ፡ ኵልክሙ ፡ ዘርዕ ፡ እስራኤል ።

25 እስመ ፡ ኢመነነ ፡ ወኢተቈጥዐ ፡ ስእለተ ፡ ነዳይ ፤

ወኢሜጠ ፡ ገጾ ፡ እምኔየ ፤

ሶበ ፡ ጸራኅኩ ፡ ኀቤሁ ፡ ይሰምዐኒ ።

26 እምኀቤከ ፡ ክብርየ ፡ በማኅበር ፡ ዐቢይ ፤

ወእሁብ ፡ ብፅአትየ ፡ በቅድመ ፡ እለ ፡ ይፈርህዎ ።

27 ይብልዑ ፡ ነዳያን ፡ ወይጽገቡ ፡

ወይሴብሕዎ ፡ ለእግዚአብሔር ፡ ኵሎሙ ፡ እለ ፡ የኀሥዎ ፤

ወየሐዩ ፡ ልቦሙ ፡ ለዓለመ ፡ ዓለም ።

28 ወይዝክሩ ፡ ወይትመየጡ ፡ ኀበ ፡ እግዚአብሔር ፡ ኵሎሙ ፡ አጽናፈ ፡ ምድር ፤

ወይስግዱ ፡ ቅድሜሁ ፡ ኵሎሙ፡ በሐውርተ ፡ አሕዛብ ።

29 እስመ ፡ ለእግዚአብሔር ፡ መንግሥት ፤

ወውእቱ ፡ ይኴንኖሙ ፡ ለአሕዛብ ።

30 ብልዑ ፡ ወስግዱ ፡ ኵልክሙ ፡ ጥሉላነ ፡ ምድር ፡

ቅድሜሁ ፡ ይወድቁ ፡ ኵሎሙ ፡ እለ ፡ ይወርዱ ፡ ውስተ ፡ ምድር ፤

ወነፍስየኒ ፡ ሎቱ ፡ ተሐዩ ።

31 ወዘርዕየኒ ፡ ሎቱ ፡ ይትቀነይ ፤

ትዜንዎ ፡ ለእግዚአብሔር ፡ ትውልድ ፡ እንተ ፡ ትመጽእ ።

32 ወይዜንዉ ፡ ጽድቀ ፡ ዚአሁ ፤

ሕዝብ ፡ ዘይትወለድ ፡ ዘገብረ ፡ እግዚአብሔር ።

22 1 መዝሙር ፡ ዘዳዊት ።

እግዚአብሔር ፡ ይሬዕየኒ ፡ ወአልቦ ፡ ዘየኀጥአኒ ።

2 ውስተ ፡ ብሔር ፡ ሥዑር ፡ ህየ ፡ ያኀድረኒ ፤

ወኀበ ፡ ማየ ፡ ዕረፍት ፡ ሐፀነኒ ።

3 ሜጣ ፡ ለነፍስየ ፤

ወመርሐኒ ፡ ፍኖተ ፡ ጽድቅ ፡ በእንተ ፡ ስመ ፡ ዚአሁ ።

4 እመኒ ፡ ሖርኩ ፡ ማእከለ ፡ ጽላሎተ ፡ ሞት ፡

ኢይፈርሆ ፡ ለእኩይ ፡ እስመ ፡ አንተ ፡ ምስሌየ ፤

በትርከ ፡ ወቀስታምከ ፡ እማንቱ ፡ ገሠጻኒ ።

5 ወሠራዕከ ፡ ማእደ ፡ በቅድሜየ ፡

በአንጻሪሆሙ ፡ ለእለ ፡ ይሣቅዩኒ ፤

ወአጽሐድከ ፡ በቅብእ ፡ ርእስየ ፡

ጽዋዕከኒ ፡ ጽኑዕ ፡ ያረዊ ።

6 ምሕረትከ ፡ ይትልወኒ ፡ በኵሉ ፡ መዋዕለ ፡ ሕይወትየ ፤

ከመ ፡ ታንብረኒ ፡ ቤቶ ፡ ለእግዚአብሔር ፡ ለነዋኅ ፡ መዋዕል ።

23 1 መዝሙር ፡ ዘዳዊት ፡ ዘቀዳሚተ

ሰንበት ።

ለእግዚአብሔር ፡ ምድር ፡ በምልኣ ፤

ወዓለምኒ ፡ ወኵሎሙ ፡ እለ ፡ ይነብሩ ፡ ውስቴታ ።

2 ወውእቱ ፡ በባሕር ፡ ሳረራ ፤

ወበአፍላግኒ ፡ ውእቱ ፡ አጽንዓ ።

3 መኑ ፡ የዐርግ ፡ ውስተ ፡ ደብረ ፡ እግዚአብሔር ፤

ወመኑ ፡ ይቀውም ፡ ውስተ ፡ መካነ ፡ መቅደሱ ።

4 ዘንጹሕ ፡ ልቡ ፡ ወንጹሕ ፡ እደዊሁ ።

ወዘኢነሥአ ፡ ከንቶ ፡ ላዕለ ፡ ነፍሱ ፤

ወዘኢመሐለ ፡ በጕሕሉት ፡ ለቢጹ ።

5 ውእቱ ፡ ይነሥእ ፡ በረከተ ፡ እምኀበ ፡ እግዚአብሔር ፤

ወሣህሉኒ ፡ እምኀበ ፡ እግዚአብሔር ፡ አምላኩ ።

6 ዛቲ ፡ ትውልድ ፡ ተኀሦ ፡ ሎቱ ፤

ወተኀሥሥ ፡ ገጾ ፡ ለአምላከ ፡ ያዕቆብ ።

7 አርኅው ፡ ኆኃተ ፡ መኳንንት ፡

ወይትረኀዋ ፡ ኆኃት ፡ እለ ፡ እምፍጥረት ፤

ወይባእ ፡ ንጉሠ ፡ ስብሐት ።

8 መኑ ፡ ውእቱ ፡ ዝንቱ ፡ ንጉሠ ፡ ስብሐት ።

እግዚአብሔር ፡ ኀያል ፡ ወጽኑዕ ፤

እግዚአብሔር ፡ ኀያል ፡ በውስተ ፡ ፀብእ ።

9 አርኅው ፡ ኆኃተ ፡ መኳንንት ፡

ወይትረኀዋ ፡ ኆኃት ፡ እለ ፡ እምፍጥረት ፤

ወይባእ ፡ ንጉሠ ፡ ስብሐት ።

10 መኑ ፡ ውእቱ ፡ ዝንቱ ፡ ንጉሠ ፡ ስብሐት ፤

እግዚአብሔር ፡ አምላከ ፡ ኀያላን ፡ ውእቱ ፡ ዝንቱ ፡ ንጉሠ ፡ ስብሐት ።

24 1 መዝሙር ፡ ዘዳዊት ።

ኀቤከ ፡ እግዚኦ ፡ አንቃዕደውኩ ፡ ነፍስየ ፡

2 አምላኪየ ፡ ኪያከ ፡ ተወከልኩ ፡ ኢይትኀፈር ፡ ለዓለም ፤

ወኢይስሐቁኒ ፡ ጸላእትየ ።

3 እስመ ፡ ኵሎሙ ፡ እለ ፡ ይሴፈዉከ ፡ ኢይትኀፈሩ ፤

ለይትኀፈሩ ፡ ኵሎሙ ፡ እለ ፡ ይኤብሱ ፡ ዘልፈ ።

4 ፍኖተከ ፡ እግዚኦ ፡ አምረኒ ፤

ወአሰረ ፡ ዚአከ ፡ ምህረኒ ።

5 ወምርሐኒ ፡ በጽድቅከ ፡ ወምህረኒ ፡

እስመ ፡ አንተ ፡ አምላኪየ ፡ ወመድኀኒየ ፤

ወኪየከ ፡ እሴፎ ፡ ኵሎ ፡ አሚረ ።

6 ተዘከር ፡ ሣህለከ ፡ እግዚኦ ፡ ወምሕረተከኒ ፤

እስመ ፡ ለዓለም ፡ ውእቱ ።

7 ኃጢአትየ ፡ ዘበንእስየ ፡ ወእበድየ ፡ ኢተዝክር ፡ ሊተ ።

ወበከመ ፡ ሣህልከ ፡ ተዘከረኒ ፤

በእንተ ፡ ምሕረትከ ፡ እግዚኦ ።

8 ኄርኒ ፡ ወጻድቅኒ ፡ እግዚአብሔር ፤

በእንተዝ ፡ ይመርሖሙ ፡ ፍኖተ ፡ ለእለ ፡ ይስሕቱ ።

9 ወይሜህሮሙ ፡ ፍትሐ ፡ ለየዋሃን ፤

ወይኤምሮሙ ፡ ፍኖቶ ፡ ለልቡባን ።

10 ኵሉ ፡ ፍኖቱ ፡ ለእግዚአብሔር ፡ ሣህል ፡ ወጽድቅ ፤

ለእለ ፡ የኀሡ ፡ ሕጎ ፡ ወስምዖ ።

11 በእንተ ፡ ስምከ ፡ እግዚኦ ፤

ወስረይ ፡ ሊተ ፡ ኵሎ ፡ ኃጢአትየ ፡ እስመ ፡ ብዙኅ ፡ ውእቱ ።

12 መኑ ፡ ውእቱ ፡ ብእሲ ፡ ዘይፈርሆ ፡ ለእግዚአብሔር ፤

ወይመርሖ ፡ ፍኖተ ፡ እንተ ፡ ኀርየ ።

13 ወነፍሱሂ ፡ ውስተ ፡ ሠናይ ፡ ተኀድር ፤

ወዘርዑሂ ፡ ይወርስዋ ፡ ለምድር ።

14 ኀይሎሙ ፡ ውእቱ ፡ እግዚአብሔር ፡ ለእለ ፡ ይፈርህዎ ፤

ወስሙሂ ፡ ለእግዚአብሔር ፡ ለእለ ፡ ይጼውዕዎ ።

ወሕጎሂ ፡ ይሜህሮሙ ።

15 አዕይንትየሰ ፡ ዘልፈ ፡ ኀበ ፡ እግዚአብሔር ፤

እስመ ፡ ውእቱ ፡ ይባልሖን ፡ እመሥገርት ፡ ለእገርየ ።

16 ነጽር ፡ ላዕሌየ ፡ ወተሣሀለኒ ፤

እስመ ፡ ባሕታዊ ፡ ወነዳይ ፡ አነ ።

17 ወብዙኅ ፡ ሐዘኑ ፡ ለልብየ ፤

አድኅነኒ ፡ እምንዳቤየ ።

18 ርኢ ፡ ሕማምየ ፡ ወስራሕየ ፤

ወኅድግ ፡ ሊተ ፡ ኵሎ ፡ ኃጢአትየ ።

19 ወርኢ ፡ ከመ ፡ በዝኁ ፡ ጸላእትየ ፤

ጽልአ ፡ በዐመፃ ፡ ይጸልኡኒ ።

20 ዕቀባ ፡ ለነፍስየ ፡ ወአድኅና ፤

ወኢይትኀፈር ፡ እስመ ፡ ኪየከ ፡ ተወከልኩ ።

21 የዋሃን ፡ ወራትዓን ፡ ተለዉኒ ፤

እስመ ፡ ተሰፈውኩከ ፡ እግዚኦ ።

22 ያድኅኖ ፡ እግዚአብሔር ፡ ለእስራኤል ፡ እምኵሉ ፡ ምንዳቤሁ ።

25 1 መዝሙር ፡ ዘዳዊት ።

ፍታሕ ፡ ሊተ ፡ እግዚኦ ፡ እስመ ፡ አንሰ ፡ በየዋሃትየ ፡ አሐውር ፤

ወተወከልኩ ፡ በእግዚአብሔር ፡ ከመ ፡ ኢይድክም ።

2 ፍትነኒ ፡ እግዚኦ ፡ ወአመክረኒ ፤

ፍትን ፡ ልብየ ፡ ወኵልያትየ ።

3 ከመ ፡ ምሕረትከ ፡ ቅድመ ፡ አዕይንትየ ፡ ውእቱ ፤

ወተፈሣሕኩ ፡ በአድኅኖትከ ።

4 ወኢነበርኩ ፡ ውስተ ፡ ዐውደ ፡ ከንቱ ፤

ወኢቦእኩ ፡ ምስለ ፡ ዐማፂያን ።

5 ጸላእኩ ፡ ማኅበረ ፡ እኩያን ፤

ወኢይነብር ፡ ምስለ ፡ ጽልሕዋን ።

6 ወአሐጽብ ፡ በንጹሕ ፡ እደውየ ፤

ወአዐውድ ፡ ምሥዋዒከ ፡ እግዚኦ ።

7 ከመ ፡ እስማዕ ፡ ቃለ ፡ ስብሐቲከ ፤

ወከመ ፡ እንግር ፡ ኵሎ ፡ መንክረከ ።

8 እግዚኦ ፡ አፍቀርኩ ፡ ሥነ ፡ ቤትከ ፤

ወመካነ ፡ ማኅደረ ፡ ስብሐቲከ ።

9 ኢትግድፋ ፡ ምስለ ፡ ኃጥኣን ፡ ለነፍስየ ፤

ወኢምስለ ፡ ዕድወ ፡ ደም ፡ ለሕይወትየ ።

10 እለ ፡ ዐመፃ ፡ ውስተ ፡ እደዊሆሙ ፤

ወምልእት ፡ ሕልያነ ፡ የምኖሙ ።

11 ወአንሰ ፡ በየዋሃትየ ፡ አሐውር ፤

አድኅነኒ ፡ እግዚኦ ፡ ወተሣሀለኒ ።

12 እስመ ፡ በርቱዕ ፡ ቆማ ፡ እገሪየ ፤

በማኅበር ፡ እባርከከ ፡ እግዚኦ ።

26 1 መዝሙር ፡ ዘዳዊት ፡ ዘእንበለ ፡ ይትቀባእ ።

እግዚአብሔር ፡ ያበርህ ፡ ሊተ ፡ ወያድኅነኒ ፡ ምንትኑ ፡ ያፈርሀኒ ፤

እግዚአብሔር ፡ ምእመና ፡ ለሕይወትየ ፡ ምንትኑ ፡ ያደነግፀኒ ።

2 ሶበ ፡ ይቀርቡኒ ፡ እኩያን ፡ ይብልዑኒ ፡ ሥጋየ ፤

ጸላእትየሰ ፡ እለ ፡ ይሣቅዩኒ ፡ እሙንቱ ፡ ደክሙ ፡ ወወድቁ ።

3 እመኒ ፡ ፀብአኒ ፡ ተዓይን ፡ ኢይፈርሀኒ ፡ ልብየ ፤

ወእመኒ ፡ ሮዱኒ ፡ ፀባኢት ፡ አንሰ ፡ ቦቱ ፡ ተወከልኩ ።

4 አሐተ ፡ ሰአልክዎ ፡ ለእግዚአብሔር ፡ ወኪያሃ ፡ አኀሥሥ ፤

ከመ ፡ እኅድር ፡ ቤቶ ፡ ለእግዚአብሔር ፡ በኵሉ ፡ መዋዕለ ፡ ሕይወትየ ፤

ከመ ፡ ያርእየኒ ፡ ዘያሠምሮ ፡ ለእግዚአብሔር ፡

ወከመ ፡ እፀመድ ፡ ውስተ ፡ ቤተ ፡ መቅደሱ ።

5 እስመ ፡ ኀብአኒ ፡ ውስተ ፡ ጽላሎቱ ፡ በዕለተ ፡ ምንዳቤየ ።

ወሰወረኒ ፡ በምኅባአ ፡ ጽላሎቱ ፤

ወዲበ ፡ ኰኵሕ ፡ አልዐለኒ ።

6 ናሁ ፡ ይእዜ ፡ አልዐለ ፡ እግዚአብሔር ፡ ርእስየ ፡ ዲበ ፡ ጸላእትየ ።

ዖድኩ ፡ ወሦዕኩ ፡ ውስተ ፡ ደብተራሁ ፡ መሥዋዕተ ፤

ወየበብኩ ፡ ሎቱ ።

እሴብሕ ፡ ወእዜምር ፡ ለእግዚአብሔር ።

7 ስምዐኒ ፡ እግዚኦ ፡ ቃልየ ፡ ዘሰአልኩ ፡ ኀቤከ ።

ተሣሀለኒ ፡ ወስምዐኒ ፡

8 ለከ ፡ ይብለከ ፡ ልብየ ፡ ወኀሠሥኩ ፡ ገጸከ ፤

ገጸ ፡ ዚአከ ፡ አኀሥሥ ፡ እግዚኦ ።

9 ወኢትሚጥ ፡ ገጸከ ፡ እምኔየ ፡

ወኢትትገሐስ ፡ እምገብርከ ፡ ተምዒዐከ ።

ረዳኤ ፡ ኩነኒ ፡ ወኢትግድፈኒ ፡

ወኢትትሀየየኒ ፡ አምላኪየ ፡ ወመድኀኒየ ።

10 እስመ ፡ አቡየ ፡ ወእምየ ፡ ገደፉኒ ፤

ወእግዚአብሔር ፡ ተወክፈኒ ።

11 ምህረኒ ፡ እግዚኦ ፡ ፍኖትከ ፤

ወምርሐኒ ፡ ፍኖተ ፡ ርትዕከ ፡ በእንተ ፡ ጸላእትየ ።

12 ወኢትመጥወኒ ፡ ለነፍስ ፡ ለእለ ፡ ይሣቅዩኒ ፤

እስመ ፡ ቆሙ ፡ ላእሌየ ፡ ሰምዕተ ፡ ዐመፃ ፡

ወሐሰወት ፡ ርእሳ ፡ ዐመፃ ።

13 እትአመን ፡ ከመ ፡ እርአይ ፡ ሠናይቶ ፡ ለእግዚአብሔር ፡ በብሔረ ፡ ሕያዋን ።

14 ወተሰፈዎ ፡ ለእግዚአብሔር ።

ተዐገሥ ፡ ወአጽንዕ ፡ ልበከ ፡ ወተሰፈዎ ፡ ለእግዚአብሔር ።

27 1 መዝሙር ፡ ዘዳዊት ።

ኀቤከ ፡ እግዚኦ ፡ ጸራኅኩ ፡ አምላኪየ ፡ ወኢተጸመመኒ ፤

ወእመሰ ፡ ተጸመመከኒ ፡ እከውን ፡ ከመ ፡ እለ ፡ የወርዱ ፡ ውስተ ፡ ግብ ።

2 ስምዐኒ ፡ እግዚኦ ፡ ቃለ ፡ ስእለትየ ፡ ዘጸራኅኩ ፡ ኀቤከ ፡

ሶበ ፡ ኣንሥእ ፡ እደውየ ፡ በጽርሐ ፡ መቅደስከ ።

3 ኢትስሐባ ፡ ምስለ ፡ ኃጥኣን ፡ ለነፍስየ ፡

ወኢትግድፈኒ ፡ ምስለ ፡ ገበርተ ፡ ዐመፃ ።

እለ ፡ ይትናገሩ ፡ ሰላመ ፡ ምስለ ፡ ቢጾሙ ፤

ወእኩይ ፡ ውስተ ፡ ልቦሙ ።

4 ሀቦሙ ፡ በከመ ፡ ምግባሮሙ ፡

ወበከመ ፡ እከየ ፡ ሕሊናሆሙ ።

ፍድዮሙ ፡ በከመ ፡ ግብረ ፡ እደዊሆሙ ፤

ፍድዮሙ ፡ ፍዳሆሙ ፡ ላዕለ ፡ ርእሶሙ ።

5 እስመ ፡ ኢሐለዩ ፡ ውስተ ፡ ግብረ ፡ እግዚአብሔር ፡

ወኢውስተ ፡ ግብረ ፡ እደዊሁ ፤

ንሥቶሙ ፡ ወኢትሕንጾሙ ።

6 ይትባረክ ፡ እግዚአብሔር ፡ እስመ ፡ ሰምዐኒ ፡ ቃለ ፡ ስእለትየ ።

7 እግዚአብሔር ፡ ረዳእየ ፡ ወምእመንየ ፡

ቦቱ ፡ ተወከለ ፡ ልብየ ፡ ወይረድአኒ ።

ወሠረጸ ፡ ሥጋየ ፤ ወእምፈቃድየ ፡ አአምኖ ።

8 እግዚአብሔር ፡ ኀይሎሙ ፡ ውእቱ ፡ ለሕዝቡ ፤

ወምእመነ ፡ መድኀኒተ ፡ መሲሑ ፡ ውእቱ ።

9 አድኅን ፡ ሕዝበከ ፡ ወባርክ ፡ ርስተከ ፤

ረዐዮሙ ፡ ወአልዕሎሙ ፡ እስከ ፡ ለዓለም ።

28 1 መዝሙር ፡ ዘዳዊት ፡ ዘበፀአተ ፡

ትዕይንት ።

አምጽኡ ፡ ለእግዚአብሔር ፡ ውሉደ ፡ አማልክት ፤

አምጽኡ ፡ ለእግዚአብሔር ፡ እጓለ ፡ ሐራጊት ፤

2 አምጽኡ ፡ ለእግዚአብሔር ፡ ክብረ ፡ ወስብሐተ ።

አምጽኡ ፡ ለእግዚአብሔር ፡ ስብሐተ ፡ ለስሙ ፤

ስግዱ ፡ ለእግዚአብሔር ፡ በዐጸደ ፡ መቅደሱ ።

3 ቃለ ፡ እግዚአብሔር ፡ ላዕለ ፡ መየት ።

አምላከ ፡ ስብሐት ፡ አንጐድጐደ ፤

እግዚአብሔር ፡ ላዕለ ፡ ማያት ፡ ብዙኅ ።

4 ቃለ ፡ እግዚአብሔር ፡ በኀይል ፤

ቃለ ፡ እግዚአብሔር ፡ በዐቢይ ፡ ስብሐት ።

5 ቃለ ፡ እግዚአብሔር ፡ ይቀጠቅጥ ፡ አርዘ ፤

ወይቀጠቅጦ ፡ እግዚአብሔር ፡ ለአርዘ ፡ ሊባኖስ ።

6 ወያደገድጎ ፡ ከመ ፡ ላህመ ፡ ለሊባኖስ ፤

ወፍቁርሰ ፡ ከመ ፡ ወልድ ፡ ዘአሐዱ ፡ ቀርኑ ።

7 ቃለ ፡ እግዚአብሔር ፡ ይመትር ፡ ነደ ፡ እሳት ።

8 ቃለ ፡ እግዚአብሔር ፡ ያድለቀልቆ ፡ ለገዳም ፤

ወያድለቀልቆ ፡ እግዚአብሔር ፡ ለሐቅለ ፡ ቃዴስ ።

9 ቃለ ፡ እግዚአብሔር ፡ ያጸንዖሙ ፡ ለኀየላት ፤

ወይከሥት ፡ አዕዋመ ፤

ወበጽርሑ ፡ ኵሉ ፡ ይብል ፡ ስብሐት ።

10 እግዚአብሔር ፡ ያስተጋብኦ ፡ ለማየ ፡ አይኅ ፤

ወይነብር ፡ እግዚአብሔር ፡ ወይነግሥ ፡ ለዓለም ።

11 ወይሁቦሙ ፡ እግዚአብሔር ፡ ኀይል ፡ ለሕዝቡ ፤

እግዚአብሔር ፡ ይባርኮሙ ፡ ለሕዝቡ ፡ በሰላም ።

29 1 ፍጻሜ ፡ መዝሙር ፡ ማኅሌት ፡ ለተሐድሶ ፡ ቤቱ ፡

ለዳዊት ።

2 ኣአኵተከ ፡ እግዚኦ ፡ እስመ ፡ ተወከፍክኒ ፤

ወስላተ ፡ ጸላኢየ ፡ ኢረሰይከኒ ።

3 እግዚኦ ፡ አምላኪየ ፡ ጸራኅኩ ፡ ኀቤከ ፡ ወተሣሀልከኒ ።

4 እግዚኦ ፡ አውፃእካ ፡ እምሲኦል ፡ ለነፍስየ ፤

ወአድኀንከኒ ፡ እምእለ ፡ ይወርዱ ፡ ውስተ ፡ ግብ ።

5 ዘምሩ ፡ ለእግዚአብሔር ፡ ጻድቃኑ ፤

ወግነዩ ፡ ለዝክረ ፡ ቅድሳቱ ።

6 እስመ ፡ መቅሠፍት ፡ እመዐቱ ፡ ወሐይው ፡ እምፈቅዱ ፤

በምሴት ፡ ይደምፅ ፡ ብካይ ፡ ወበጽባሕ ፡ ፍሥሓ ።

7 አንሰ ፡ እቤ ፡ በትድላየ ፤ ኢይትሀወክ ፡ ለዓለም ።

8 እግዚኦ ፡ በሥምረትከ ፡ ሀባ ፡ ኀይለ ፡ ለሕይወትየ ፤

ሜጥከሰ ፡ ገጸከ ፡ ወኮንኩ ፡ ድንጉፀ ።

9 ኀቤከ ፡ እግዚኦ ፡ ጸራኅኩ ፡ ኀበ ፡ አምላኪየ ፡ እስእል ።

10 ምንተ ፡ ያሰልጥ ፡ ደምየ ፡ ለእመ ፡ ወረድኩ ፡ ውስተ ፡ ሙስና ፤

መሬትኑ ፡ የአምነከ ፡ ወይነግር ፡ ጽድቀከ ።

11 ሰምዐ ፡ እግዚአብሔር ፡ ወተሠሀለኒ ፤

ወኮነኒ ፡ እግዚአብሔር ፡ ረዳኢየ ።

12 ሜትከ ፡ ላሕየ ፡ ወአስተፈሣሕከኒ ፤

ሰጠጥከ ፡ ሠቅየ ፡ ወሐሤተ ፡ አቅነትከኒ ።

13 ከመዝ ፡ እዜምር ፡ ለከ ፡ ክብርየ ፡ ወኢይደንግፅ ፤

እግዚኦ ፡ አምላኪየ ፡ እገኒ ፡ ለከ ፡ ለዓለም ።

30 1 መዝሙር ፡ ዘዳዊት ፡ ዘበተደሞ ፡ ከመዘ ፡ ውእቱ ፡

በካልእ ።

2 ኪየከ ፡ ተወከልኩ ፡ እግዚኦ ፡ ወኢይትኀፈር ፡ ለዓለም ፤

ወበጽድቅከ ፡ አንግፈኒ ፡ ወባልሐኒ ።

3 አፅምእ ፡ እዝነከ ፡ ኀቤየ ፡ ወፍጡነ ፡ አድኅነኒ ።

ኩነኒ ፡ አምላኪየ ፡ ወመድኀንየ ፤

ወቤተ ፡ ጸወንየ ፡ ከመ ፡ ታድኅነኒ ፡

4 እስመ ፡ ኀይልየ ፡ ወጸወንየ ፡ አንተ ፤

ወበእንተ ፡ ስምከ ፡ ምርሐኒ ፡ ወሴስየኒ ።

5 ወአውፅእኒ ፡ እምዛቲ ፡ መሥገርት ፡ እንተ ፡ ኀብኡ ፡ ሊተ ፤

እስመ ፡ አንተ ፡ ረዳእየ ፡ እግዚኦ ።

6 ውስተ ፡ እዴከ ፡ ኣምኀፅን ፡ ነፍስየ ፤

ቤዝወኒ ፡ እግዚአብሔር ፡ አምላከ ፡ ጽድቅ ።

7 ጸላእከ ፡ እግዚኦ ፡ ኵሎ ፡ ዘየዐቅብ ፡ ከንቶ ፡ ለዝሉፉ ፤

ወአንሰ ፡ በእግዚአብሔር ፡ እወከልኩ ።

8 እትፌሣሕ ፡ ወእትሐሠይ ፡ በአድኅኖትከ ።

እስመ ፡ ርኢከኒ ፡ በሕማምየ ፤

ወአድኀንካ ፡ እምንዳቤሃ ፡ ለነፍስየ ።

9 ወኢዘጋሕከኒ ፡ ውስተ ፡ እደ ፡ ፀርየ ።

ወአቀምኮን ፡ ውስተ ፡ መርሕብ ፡ ለእገርየ ።

10 ተሣሀለኒ ፡ እግዚኦ ፡ እስመ ፡ ሐመምኩ ፤

ወተሀውከት ፡ እመዐት ፡ ዐይንየ ፡

ነፍስየኒ ፡ ወከርሥየኒ ።

11 እስመ ፡ ኀልቀ ፡ በሕማም ፡ ሕይወትየ ፤

ወዐመትየኒ ፡ በገዐር ።

ደክመ ፡ በተጽናስ ፡ ኀይልየ ፤

ወአንቀልቀለ ፡ ኵሉ ፡ አዕጽምትየ ።

12 ተጸአልኩ ፡ በኀበ ፡ ኵሎሙ ፡ ጸላእትየ ፤

ወፈድፋደሰ ፡ በኀበ ፡ ጎርየ ፡

ግሩም ፡ ኮንክዎሙ ፡ ለአዝማድየ ።

13 ወእለኒ ፡ ይሬእዩኒ ፡ አፍአ ፡ ይጐዩ ፡ እምኔየ ።

ቀብጹኒ ፡ እምልብ ፡ ከመ ፡ ዘሞተ ፤

ወኮንኩ ፡ ከመ ፡ ንዋይ ፡ ዘተሐጕለ ።

14 እስመ ፡ ሰማዕኩ ፡ ድምፀ ፡ ብዙኃን ፡ እለ ፡ ዐገቱኒ ፡ ዐውድየ ።

ሶበ ፡ ተጋብኡ ፡ ኅቡረ ፡ ላዕሌየ ፤

ወተማከሩ ፡ ይምስጥዋ ፡ ለነፍስየ ።

15 ወአንሰ ፡ ብከ ፡ ተወከልኩ ፡ እግዚኦ ፤

ወእቤለከ ፡ አምላኪየ ፡ አንተ ።

16 ውስተ ፡ እዴከ ፡ ርስትየ ፤

አድኅነኒ ፡ እንእደ ፡ ፀርየ ፡ ወእምእለ ፡ ሮዱኒ ።

17 አብርህ ፡ ገጸከ ፡ ላዕለ ፡ ገብርከ ፤

ወአድኅነኒ ፡ በእንተ ፡ ምሕረትከ ።

18 ወኢይትኀፈር ፡ እግዚኦ ፡ እስመ ፡ ጸዋዕኩከ ፤

ለይትኀፈሩ ፡ ጽልሕዋን ፡ ወይረዱ ፡ ውስተ ፡ ሲኦል ።

19 አሌሎን ፡ ለከናፍረ ፡ ጕሕሉት ፤

እለ ፡ ይነባ ፡ ዐመፃ ፡ ላዕለ ፡ ጻድቅ ፡

በትዕቢት ፡ ወበመንኖ ።

20 ወበከመ ፡ ብዝኀ ፡ ምሕረትከ ፡ እግዚኦ ፡

ሰወርኮሙ ፡ ለእለ ፡ ይፈርሁከ ።

ወአድኀንኮሙ ፡ ለእለ ፡ ይትዌከሉ ፡ ብከ ፤

በቅድመ ፡ ደቂቀ ፡ እጓለ ፡ እምሕያው ።

21 ወተኀብኦሙ ፡ በጽላሎትከ ፡ እምሀከከ ፡ ሰብእ ፤

ወትከድኖሙ ፡ በመንጦላዕትከ ፡ እምባህለ ፡ ልሳን ።

22 ይትባረክ ፡ እግዚአብሔር ፡ ዘሰብሐ ፡ ምሕረቶ ፡ ላዕሌየ ፡ በብዝኀ ፡ ምንዳቤየ ።

23 አንሰ ፡ እቤ ፡ ተገደፍኩኒ ፡ እንጋ ፡ እምቅድመ ፡ አዕይንቲከ ።

በእንተዝ ፡ ሰምዐኒ ፡ እግዚአብሔር ፡ ቃለ ፡ ስእለትየ ፡ ዘጸራኅኩ ፡ ኀቤሁ ።

24 አፍቅርዎ ፡ ለእግዚአብሔር ፡ ኵልክሙ ፡ ጻድቃኑ ።

እስመ ፡ ጽድቀ ፡ የኀሥሥ ፡ እግዚአብሔር ፤

ወይትቤቀሎሙ ፡ ለእለ ፡ የኀሥሡ ፡ ትዕቢተ ፡ ፈድፋደ ።

25 ተዐገሡ ፡ ወአጽንዑ ፡ ልበክሙ ፤

ኵልክሙ ፡ እለ ፡ ተወከልክሙ ፡ በእግዚአብሔር ።

31 1 መዝሙር ፡ ዘዳዊት ፡ ዘበኣእምሮ ።

ብፁዓን ፡ እለ ፡ ተኀድገ ፡ ሎሙ ፡ ኀጢአቶሙ ፤

ወለእለ ፡ ኢሐሰበ ፡ ሎሙ ፡ ኵሎ ፡ ገጋዮሙ ።

2 ብፁዕ ፡ ብእሲ ፡ ዘኢኈለቈ ፡ ሎቱ ፡ እግዚአብሔር ፡ ኃጢአቶ ፤

ወዘአልቦ ፡ ጽልሑተ ፡ ውስተ ፡ ልቡ ።

3 እስመ ፡ አርመምኩ ፡ በልብየ ፡ አዕጽምትየ ፤

እምኀበ ፡ እጸርኅ ፡ ኵሎ ፡ አሚረ ።

4 እስመ ፡ መዐልተ ፡ ወሌሊተ ፡ ከብደት ፡ እዴከ ፡ ላዕሌየ ፤

ወተመየጥኩ ፡ ለሕርትምና ፡ ሶበ ፡ ወግዐኒ ፡ ሦክ ።

5 ኃጢአትየ ፡ ነገርኩ ፡ ወአበሳየ ፡ ኢኀባእኩ ፤

ወእቤ ፡ ኣስተዋዳ ፡ ርእስየ ፡ ኀበ ፡ እግዚአብሔር ፡ በእንተ ፡ ኀጢአትየ ፤

ወአንተ ፡ ኅድግ ፡ ጽልሑቶ ፡ ለልብየ ።

6 በእንተዝ ፡ ይጼሊ ፡ ኀቤከ ፡ ኵሉ ፡ ጻድቅ ፡ በጊዜ ፡ ርቱዕ ፤

ወባሕቱ ፡ ማየ ፡ አይኅ ፡ ብዙኅ ፡ ኢይቀርብ ፡ ኀቤከ ።

7 አንተ ፡ ምስካይየ ፡ እምዛቲ ፡ ምንዳቤየ ፡ እንተ ፡ ረከበትኒ ፤

ወትፍሥሕትየኒ ፡ ከመ ፡ ታድኅነኒ ፡ እምእለ ፡ ሮዱኒ ።

8 ኣሌብወከ ፡ ወኣጸንዐከ ፡ በዛቲ ፡ ፍኖት ፡ እንተ ፡ ሖርከ ፤

ወኣጸንዕ ፡ አዕይንትየ ፡ ላዕሌከ ።

9 ኢትኩኒ ፡ ከመ ፡ ፈረስ ፡ ወበቅል ፡ እለ ፡ አልቦሙ ፡ ልበ ፤

እለ ፡ በሕሳል ፡ ወበልጓም ፡ ይመይጥዎሙ ፡ መላትሒሆሙ ፡

ከመ ፡ ኢይቅረቡ ፡ ኀቤከ ።

10 ብዙኅ ፡ መቅሠፍቶሙ ፡ ለኃጥኣን ፤

ወእለሰ ፡ ይትዌከሉ ፡ በእግዚአብሔር ፡ ሣህል ፡ ይሜግቦሙ ።

11 ተፈሥሑ ፡ በእግዚአብሔር ፡ ወተሐሠዩ ፡ ጻድቃኑ ፤

ወተመክሑ ፡ ኵልክሙ ፡ ርቱዓነ ፡ ልብ ።

32 1 መዝሙር ፡ ዘዳዊት ።

ተፈሥሑ ፡ ጻድቃን ፡ በእግዚአብሔር ፤

ወለራትዓን ፡ ይደልዎሙ ፡ ክብር ።

2 ግነዩ ፡ ለእግዚአብሔር ፡ በመሰንቆ ፤

ወበመዝሙር ፡ ዘዐሠርቱ ፡ አውታሪሁ ፡ ዘምሩ ፡ ሎቱ ።

3 ወሰብሐዎ ፡ ስብሐተ ፡ ሐዲሰ ፤

ሠናየ ፡ ዘምሩ ፡ ወየብቡ ፡ ሎቱ ።

4 እስመ ፡ ጽድቅ ፡ ቃሉ ፡ ለእግዚአብሔር ፤

ውኵሉ ፡ ግብሩ ፡ በሀይማኖት ።

5 ያፈቅር ፡ እግዚአብሔር ፡ ጽድቀ ፡ ወምጽዋተ ፤

ሣህሉ ፡ ለእግዚአብሔር ፡ መልአ ፡ ምድረ ።

6 ወበቃለ ፡ እግዚአብሔር ፡ ጸንዓ ፡ ሰማያት ፤

ወበእስትንፋሰ ፡ አፉሁ ፡ ኵሉ ፡ ኀይሎሙ ።

7 ዘያስተጋብኦ ፡ ከመ ፡ ዝቅ ፡ ለማየ ፡ ባሕር ፤

ወይሠይሞሙ ፡ ውስተ ፡ መዛግብተ ፡ ቀላያት ።

8 ትፍርሆ ፡ ለእግዚአብሔር ፡ ኵላ ፡ ምድር ፤

ወእምኔሁ ፡ ይደንግፁ ፡ ኵሎሙ ፡ እለ ፡ ይነብሩ ፡ ውስተ ፡ ዓለም ።

9 እስመ ፡ ውእቱ ፡ ይቤ ፡ ወኮኑ ፤

ወውእቱ ፡ አዘዘ ፡ ወተፈጥሩ ።

10 እግዚአብሔር ፡ ይመይጥ ፡ ምክሮሙ ፡ ለአሕዛብ ፤

ወይመይጥ ፡ ሕሊናሆሙ ፡ ለሕዝብ ፤

ወያረስዖሙ ፡ ምክሮሙ ፡ ለመላእክት ።

11 ወምክሩሰ ፡ ለእግዚአብሔር ፡ ይሄሉ ፡ ለዓለም ፤

ወሕሊና ፡ ልቡኒ ፡ ለትውልደ ፡ ትውልድ ።

12 ብፁዕ ፡ ሕዝብ ፡ ዘእግዚአብሔር ፡ አምላኩ ፤

ሕዝብ ፡ ዘኀረየ ፡ ሎቱ ፡ ለርስቱ ።

13 እምሰማይ ፡ ሐወጸ ፡ እግዚአብሔር ፤

ወርእየ ፡ ኵሎ ፡ ደቂቀ ፡ እጓለ ፡ እምሕያው ።

14 ወእምድልው ፡ ጽርሐ ፡ መቅደሱ ፤

ወርእየ ፡ ላዕለ ፡ ኵሎሙ ፡ እለ ፡ ኅዱራን ፡ ዲበ ፡ ምድር ።

15 ዘውእቱ ፡ ባሕቲቱ ፡ ፈጠረ ፡ ልኮሙ ፤

ዘያአምር ፡ ኵሎ ፡ ምግባሮሙ ።

16 ኢይድኅን ፡ ንጉሥ ፡ በብዝኀ ፡ ሰራዊቱ ፤

ወያርብኅኒ ፡ ኢደኅነ ፡ በብዙኀ ፡ ኀይሉ ።

17 ወፈረስኒ ፡ ሐሳዊ ፡ ኢያድኅን ፤

ወኢያመስጥ ፡ በብዝኀ ፡ ጽንዑ ።

18 ናሁ ፡ አዕይንቲሁ ፡ ለእግዚአብሔር ፡ ኀበ ፡ እለ ፡ ይፈርህዎ ፤

ወእለሰ ፡ ይትዌከሉ ፡ በምሕረቱ ።

19 ያድኅና ፡ እሞት ፡ ለነፍሶሙ ፤

ወይሴስዮሙ ፡ አመ ፡ ረኃብ ።

20 ነፍስነሰ ፡ ትሴፈዎ ፡ ለእግዚአብሔር ፤

እስመ ፡ ረዳኢነ ፡ ወምስካይነ ፡ ውእቱ ።

21 እስመ ፡ ቦቱ ፡ ይትፌሣሕ ፡ ልብነ ፤

ወተወከልነ ፡ በስሙ ፡ ቅዱስ ።

22 ለትኩን ፡ እግዚኦ ፡ ምሕረትከ ፡ ላዕሌነ ፤

በከመ ፡ ላዕሌከ ፡ ተወከልነ ።

33 1 መዝሙር ፡ ዘዳዊት ፤ ዘአመ ፡ በዐደ ፡ ገጾ ፡ እምቅድሜሁ ፡

ለአቢሜሌክ ።

2 እባርኮ ፡ ለእግዚአብሔር ፡ በኵሉ ፡ ጊዜ ፤

ወዘልፈ ፡ ስብሓቲሁ ፡ ውስተ ፡ አፉየ ።

3 በእግዚአብሔር ፡ ትከብር ፡ ነፍስየ ፤

ይስምዑ ፡ የዋሃን ፡ ወይትፈሥሑ ።

4 አዕብይዎ ፡ ለእግዚአብሔር ፡ ምስሌየ ፤

ወናልዕል ፡ ስሞ ፡ ኅቡረ ።

5 ኀሠሥክዎ ፡ ለእግዚአብሔር ፡ ወተሠጥወኒ ፤

ወእምኵሉ ፡ ምንዳቤየ ፡ አድኀነኒ ።

6 ቅረቡ ፡ ኀቤሁ ፡ ወያበርህ ፡ ለክሙ ፤

ወኢይትኀፈር ፡ ገጽክሙ ።

7 ዝንቱ ፡ ነዳይ ፡ ጸርኀ ፡ ወእግዚአብሔር ፡ ሰምዖ ፤

ወእምኵሉ ፡ ምንዳቤሁ ፡ አድኀኖ ።

8 ይትዐየን ፡ መልአከ ፡ እግዚአብሔር ፡

ዐውዶሙ ፡ ለእለ ፡ ይፈርህዎ ፡ ወያድኅኖሙ ።

9 ጠዐሙ ፡ ወታእምሩ ፡ ከመ ፡ ኄር ፡ እግዚአብሔር ፤

ብፁዕ ፡ ብእሲ ፡ ዘተወከለ ፡ ቦቱ ።

10 ፍርህዎ ፡ ለእግዚአብሔር ፡ ኵልክሙ ፡ ቅዱሳኑ ፤

እስመ ፡ አልቦሙ ፡ ተፅናሰ ፡ ለእለ ፡ ይፈርህዎ ።

11 ብዑላንሰ ፡ ነድዩ ፡ ወርኅቡ ፤

ወእለሰ ፡ ይኀሥዎ ፡ ለእግዚአብሔር ፡ ኢተጸነሱ ፡ እምኵሎ ፡ ሠናይ ።

12 ንዑ ፡ ደቂቅየ ፡ ወስምዑኒ ፤

ፈሪሀ ፡ እግዚአብሔር ፡ እምህርክሙ ።

13 መኑ ፡ ውእቱ ፡ ብእሲ ፡ ዘይፈቅዱ ፡ ሐይወ ፤

ወያፍቅር ፡ ይርእይ ፡ መዋዕለ ፡ ሠናያተ ።

14 ክላእ ፡ ልሳነከ ፡ እምእኩይ ፤

ወከናፍሪከኒ ፡ ከመ ፡ ኢይንብባ ፡ ጕሕሉተ ።

15 ተገሐሥ ፡ እምእኩይ ፡ ወግበር ፡ ሠናየ ፤

ኅሥሣ ፡ ለሰላም ፡ ወዴግና ።

16 እስመ ፡ አዕይንቲሁ ፡ ለእግዚአብሔር ፡ ኀበ ፡ ጻድቃኑ ፤

ወእዝኑሂ ፡ ኀበ ፡ ስእለቶሙ ።

17 ገጹ ፡ ለእግዚአብሔር ፡ ኀበ ፡ እለ ፡ ይገብሩ ፡ እኩየ ፤

ከመ ፡ ይሠረው ፡ እምድር ፡ ዝክሮሙ ።

18 ጸርኁ ፡ ጻድቃን ፡ ወእግዚአብሔር ፡ ሰምዖሙ ፤

ወእምኵሉ ፡ ምንዳቤሆሙ ፡ አድኀኖሙ ።

19 ቅሩብ ፡ እግዚአብሔር ፡ ለየዋሃነ ፡ ልብ ፤

ወያድኅኖሙ ፡ ለትሑታነ ፡ መንፈስ ።

20 ብዙኅ ፡ ሕማሞሙ ፡ ለጻድቃን ፤

ወእምኵሉ ፡ ያድኅኖሙ ፡ እግዚአብሔር ።

21 እግዚአብሔር ፡ የዐቅብ ፡ ኵሎ ፡ አዕጽምቲሆሙ ፤

ወኢይትቀጠቀጥ ፡ አሐዱ ፡ እምውስቴቶሙ ።

22 ሞቱ ፡ ለኃጥእ ፡ ፀዋግ ፤

ወእለሰ ፡ ይጸልእዎ ፡ ለጻድቅ ፡ ይኔስሑ ።

23 ይቤዙ ፡ እግዚአብሔር ፡ ነፍሰ ፡ አግብርቲሁ ፤

ወኢይኔስሑ ፡ ኵሎሙ ፡ እለ ፡ ይትዌከሉ ፡ ቦቱ ።

34 1 መዝሙር ፡ ዘዳዊት ።

ግፍዖሙ ፡ እግዚኦ ፡ ለእለ ፡ ይገፍዑኒ ፤

ፅብኦሙ ፡ እግዚኦ ፡ ለእለ ፡ ይፀብኡኒ ።

2 ንሥእ ፡ ወልታ ፡ ወኲናተ ፤ ወተንሥእ ፡ ውስተ ፡ ረዲኦትየ ።

3 ምላኅ ፡ ሰይፈከ ፡ ወዕግቶሙ ፡ ለእለ ፡ ሮዱኒ ፤

በላ ፡ ለነፍስየ ፡ አነ ፡ ውእቱ ፡ ረዳኢኪ ።

4 ለይትኀፈሩ ፡ ወይኅሰሩ ፡ ኵሎሙ ፡ እለ ፡ የኀሥዋ ፡ ለነፍስየ ፤

ለይግብኡ ፡ ድኅሬሆሙ ፡ ወይትኀፈሩ ፡ እለ ፡ መከሩ ፡ እኩየ ፡ ላዕሌየ ።

5 ለይኩኑ ፡ ከመ ፡ ጸበል ፡ ዘቅድመ ፡ ገጸ ፡ ነፋስ ፤

ወመልአከ ፡ እግዚአብሔር ፡ ለይሣቅዮሙ ።

6 ለትኩን ፡ ፍኖቶሙ ፡ ዳኅፀ ፡ ወጽልመተ ፤

ወመልአከ ፡ እግዚአብሔር ፡ ለይስድዶሙ ።

7 እስመ ፡ በከንቱ ፡ ኀብኡ ፡ ሊተ ፡ መሥገርተ ፡ ያጥፍኡኒ ፤

ወበከንቱ ፡ አምንዘዝዋ ፡ ለነፍስየ ።

8 ለትምጽኦሙ ፡ መሥገርት ፡ እንተ ፡ ኢያእመሩ ።

ወተአኅዞሙ ፡ መሥገርት ፡ እንተ ፡ ኀብኡ ፤

ወይደቁ ፡ ውስተ ፡ ይእቲ ፡ መሥገርት ።

9 ወነፍስየሰ ፡ ትትፌሣሕ ፡ በእግዚአብሔር ፤

ወትትሐሠይ ፡ በአድኅኖቱ ።

10 ኵሉ ፡ አዕጽምትየ ፡ ይብሉከ ፤

እግዚኦ ፡ መኑ ፡ ከማከ ፡

ታድኅኖ ፡ ለነዳይ ፡ እምእደ ፡ ዘይትዔገሎ ፤

ለነዳይ ፡ ወለምስኪን ፡ እምእደ ፡ ዘይመስጦ ።

11 ተንሥኡ ፡ ላዕሌየ ፡ ሰማዕተ ፡ ዐመፃ ፤

ወዘኢያአምር ፡ ነበቡ ፡ ላዕሌየ ።

12 ፈደዩኒ ፡ እኪተ ፡ ህየንተ ፡ ሠናይት ፤

ወአኅጥእዋ ፡ ውሉደ ፡ ለነፍስየ ።

13 ወአንሰ ፡ ሶበ ፡ አስርሑኒ ፡ ለበስኩ ፡ ሠቀ ፡

ወአሕመምክዋ ፡ በጾም ፡ ለነፍስየ፤

ወጸሎትየኒ ፡ ገብአ ፡ ውስተ ፡ ሕፅንየ ።

14 ከመ ፡ ዘለአኀውየ ፡ ወለቢጽየ ፡ ከማሁ ፡ አድሎኩ ፤

ከመ ፡ ዘይላሑ ፡ ወይቴክዝ ፡ ከማሁ ፡ አትሐትኩ ፡ ርእስየ ።

15 ተጋብኡ ፡ ላዕሌየ ፡ ወተፈሥሑ ፤

ተማከሩ ፡ ይቅሥፉኒ ፡ ወኢያእመርኩ ።

16 ተሰብሩሂ ፡ ወኢደንገፁ ።

ፈተኑኒ ፡ ወተሳለቁ ፡ ላዕሌየ ፡ ወሠሐቁኒ ፤

ወሐቀዩ ፡ ስነኒሆሙ ፡ ላዕሌየ ።

17 እግዚኦ ፡ ማእዜኑ ፡ ትፈትሕ ፡ ሊተ ።

አድኅና ፡ ለነፍስየ ፡ እምእከየ ፡ ምግባሮሙ ፤

ወእምአናብስት ፡ ለብሕቱትየ ።

18 እገኒ ፡ ለከ ፡ እግዚኦ ፡ በውስተ ፡ ማኅበር ፡ ዐቢይ ፤

ወእሴብሐከ ፡ በውስተ ፡ ሕዝብ ፡ ክቡድ ፡

19 ወኢይትፌሥሑ ፡ ላዕሌየ ፡ እለ ፡ ይጸልኡኒ ፡ በዐመፃ ፤

እለ ፡ ይፃረሩኒ ፡ በከንቱ ፡ ወይትቃጸቡኒ ፡ በአዕይንቲሆሙ ።

20 እስመ ፡ ሊተሰ ፡ ሰላመ ፡ ይትናገሩኒ ፤

ወይመክሩ ፡ በቍፅር ፡ ያመንስዉኒ ።

21 ወአብቀዉ ፡ አፉሆሙ ፡ ላዕሌየ ፤

ወይቤሉ ፡ እንቋዕ ፡ እንቋዕ ፤ ርኢናሁ ፡ በአዕይንቲነ ።

22 ርኢ ፡ እግዚኦ ፡ ወኢታርምም ፤

እግዚኦ ፡ ኢትርሐቅ ፡ እምኔየ ።

23 ተንሥእ ፡ እግዚኦ ፡ አፅምእ ፡ ፍትሕየ ፤

አምላኪየ ፡ ወእግዚእየ ፡ ውስተ ፡ ቅሥትየ ።

24 ፍታሕ ፡ ሊተ ፡ እግዚኦ ፡ አምላኪየ ፡ በከመ ፡ ጽድቅከ ፤

ወኢይትፌሥሑ ፡ ላእሌየ ።

25 ወኢይበሉ ፡ በልቦሙ ፡ እንቋዕ ፡ እንቋዕ ፡ ላዕለ ፡ ነፍስየ ፤

ወኢይበሉ ፡ ውኅጥናሁ ።

26 ለይትኀፈሩ ፡ ወይኅሰሩ ፡ እለ ፡ ይትፌሥሑ ፡ በሕማምየ ፤

ወይልበሱ ፡ ኀፍረተ ፡ ወኀሳረ ፡ እለ ፡ ያዐብዩ ፡ አፉሆሙ ፡ ላዕሌየ ።

27 ለይትፌሥሑ ፡ ወይትሐሠዩ ፡ እለ ፡ ይፈቅድዋ ፡ ለጽድቅየ ፤

ወይበሉ ፡ በኵሉ ፡ ጊዜ ፡ ዐቢይ ፡ እግዚአብሔር ፡

እለ ፡ ይፈቅዱ ፡ ሰላመ ፡ ገብርከ ።

28 ልሳንየ ፡ ያነብብ ፡ ጽድቀከ ፤

ወኵሎ ፡ አሚረ ፡ ስብሐቲከ ።

35 1 ፍጻሜ ፡ ዘገብረ ፡ እግዚአብሔር ፤

መዝሙር ፡ ዘዳዊት ።

2 ይነብብ ፡ ኃጥእ ፡ በዘ ፡ ያስሕት ፡ ርእሶ ፤

ወአልቦ ፡ ፍርሀተ ፡ እግዚአብሔር ፡ ቅድመ ፡ አዕይንቲሁ ።

3 እስመ ፡ ጸልሐወ ፡ በልሳኑ ፤

ሶበ ፡ ትረክቦ ፡ ኀጢአቱ ፡ ይጸልኦ ።

4 ቃለ ፡ አፉሁ ፡ ዐመፃ ፡ ወጕሕሉት ፤

ወኢፈቀደ ፡ ይለቡ ፡ ከመ ፡ ያሠኒ ።

5 ወሐለየ ፡ ዐመፃ ፡ በውስተ ፡ ምስካቡ ፤

ወቆመ ፡ በፍኖት ፡ እንተ ፡ በኵሉ ፡ ኢኮነት ፡ ሠናይተ ፡

ወኢተሀከያ ፡ ለእኪት ።

6 እግዚኦ ፡ በሰማይ ፡ ሣህልከ ፤

ወጽድቅከኒ ፡ እስከ ፡ ደመናት ።

7 ወርትዕከኒ ፡ ከመ ፡ አድባረ ፡ እግዚአብሔር ፤

ኵነኔከ ፡ ዕሙቅ ፡ ጥቀ ፤

ሰብአ ፡ ወእንስሳ ፡ ታድኅን ፡ እግዚኦ ።

8 በከመ ፡ አብዛኅከ ፡ ምሕረተከ ፡ እግዚኦ ፤

ደቂቀ ፡ እጓለ ፡ እመሕያው ፡ ይትዌከሉ ፡ በታሕተ ፡ ክነፊከ ።

9 ወይረውዩ ፡ እምጠለ ፡ ቤትከ ፤

ወትሰቅዮሙ ፡ ፈለገ ፡ ትፍሥሕትከ ።

10 እስመ ፡ እምኀቤከ ፡ ነቅዐ ፡ ሕይወት ፤

በብርሃንከ ፡ ንሬኢ ፡ ብርሃነ ።

11 ስፋሕ ፡ ምሕረተከ ፡ እግዚኦ ፡ ላዕለ ፡ እለ ፡ ያአምሩከ ፤

ወጽድቀከኒ ፡ ለርቱዓነ ፡ ልብ ።

12 ኢይምጽአኒ ፡ እግረ ፡ ትዕቢት ፤

ወእደ ፡ ኃጥእ ፡ ኢይሁከኒ ።

13 ህየ ፡ ወድቁ ፡ ኵሎሙ ፡ ገበርተ ፡ ዐመፃ ፤

ይሰደዱ ፡ ወኢይክሉ ፡ ቀዊመ ።

36 1 መዝሙር ፡ ዘዳዊት ።

ኢትቅናእ ፡ ላዕለ ፡ እኩያን ፤

ወኢትቅናእ ፡ ላዕለ ፡ ገበርተ ፡ ዐመፃ ።

2 እስመ ፡ ከመ ፡ ሣዕር ፡ ፍጡነ ፡ ይየብሱ ፤

ወከመ ፡ ኀመልማል ፡ ኀምል ፡ ፍጡነ ፡ ይወድቁ ።

3 ተወከል ፡ በእግዚአብሔር ፡ ወግበር ፡ ሠናየ ፤

ወያኀድረከ ፡ ዲበ ፡ ምድር ፡ ወይሬዕየከ ፡ ዲበ ፡ ብዕላ ።

4 ተፈሣሕ ፡ በእግዚአብሔር ፡ ወይሁበከ ፡ ስእለተ ፡ ልብከ ።

5 ክሥት ፡ ለእግዚአብሔር ፡ ፍኖተከ ፤

ወተወከል ፡ ቦቱ ፡ ወውእቱ ፡ ይገብር ፡ ለከ ።

6 ወያመጽኣ ፡ ከመ ፡ ብርሃን ፡ ለጽድቅከ ፤

ወፍትሕከኒ ፡ ከመ ፡ መዐልት ።

ግነይ ፡ ለእግዚአብሔር ፡ ወተፀመዶ ፤

7 ወኢትቅናእ ፡ ላዕለ ፡ ዘይዴሎ ፡ በሕይወቱ ፤

ላዕለ፡ ሰብእ ፡ ዘይገብር ፡ ዐመፃ ።

8 ኅድጋ ፡ ለመዐት ፡ ወግድፋ ፡ ለቍጥዓ ፤

ወኢትቅናእ ፡ ከመ ፡ ታሕሥም ።

9 እስመ ፡ እለ ፡ ያሕሥሙ ፡ ይሤረዉ ፤

ወእለሰ ፡ ይትዔገሥዎ ፡ ለእግዚአብሔር ፡ እሙንቱ ፡ ይወርስዋ ፡ ለምድር ፤

10 ወዓዲ ፡ ኅዳጠ ፡ ወኢይሄሉ ፡ እንከ ፡ ኃጥእ ፤

ተኀሥሥ ፡ ወኢትረክብ ፡ መካኖ ።

11 ወየዋሃንሰ ፡ ይወርስዋ ፡ ለምድር ፤

ወይትፌሥሑ ፡ በብዙኅ ፡ ሰላም ።

12 ያስትሐይጾ ፡ ኃጥእ ፡ ለጻድቅ ፡

ወየሐቂ ፡ ስነኒሁ ፡ ላዕሌሁ ።

13 ወእግዚአብሔርሰ ፡ ይስሕቆ ።

እስመ፡ ያቀድም ፡ አእምሮ ፡ ከመ ፡ በጽሐ ፡ ዕለቱ ።

14 ሰይፎሙ ፡ መልኁ ፡ ኃጥኣን ፡

ወወሰቁ ፡ ቀስቶሙ ፤

ከመ ፡ ይቅትልዎ ፡ ለነዳይ ፡ ወለምስኪን ፡

ወከመ ፡ ይርግዝዎሙ ፡ ለርቱዓነ ፡ ልብ ።

15 ሰይፎሙ ፡ ይባእ ፡ ውስተ ፡ ልቦሙ ፤

ወይትቀጥቀጥ ፡ አቅስቲሆሙ ።

16 ይኄይስ ፡ ኅዳጥ ፡ ዘበጽድቅ ፤

እምብዙኅ ፡ ብዕለ ፡ ኃጥኣን ።

17 እስመ ፡ ይትቀጠቀጥ ፡ ኀይሎሙ ፡ ለኃጥኣን ፤

ያጸንዖሙ ፡ እግዚአብሔር ፡ ለጻድቃን ።

18 ወያአምር ፡ እግዚአብሔር ፡ ፍኖተ ፡ ንጹሓን ፤

ወለዓለም ፡ ውእቱ ፡ ርስቶሙ ።

19 ወኢይትኀፈሩ ፡ በመዋዕለ ፡ እኩያት ፤

ወይጸግቡ ፡ በመዋዕለ ፡ ረኃብ ።

20 ወኃጥኣንሰ ፡ ይትሐጐሉ ፡

ወጸላእቱሰ ፡ ለእግዚአብሔር ፡ ሶበ ፡ ከብሩ ፡ ወተለዐሉ ፤

የኀልቁ ፡ ወይጠፍኡ ፡ ከመ ፡ ጢስ ።

22 ይትሌቃሕ ፡ ኃጥእ ፡ ወኢይፈዲ ፡

ወጻድቅሰ ፡ ይምሕር ፡ ወይሁብ ።

24 እስመ ፡ እለ ፡ ይባርክዎ ፡ ይወርስዋ ፡ ለምድር ፤

ወእለሰ ፡ ይረግምዎ ፡ ይሤረዉ ።

25 እምኀበ ፡ እግዚአብሔር ፡ ይጸንዕ ፡ ሑረቱ ፡ ለሰብእ ፤

ለዘይፈቅድ ፡ ፍኖቶ ፡ ፈድፋደ ።

24 እመኒ ፡ ወድቀ ፡ ኢይደነግፅ ፤

እስመ ፡ እግዚአብሔር ፡ ይሰውቆ ፡ እዴሁ ።

25 ወርዘውኩሂ ፡ ወረሳእኩ ፤

ወጻድቅሰ ፡ ዘይትገደፍ ፡ ኢርኢኩ ፤

ወዘርዑኒ ፡ ኢይጼነስ ፡ እክለ ።

26 ወኵሎ ፡ አሚረ ፡ ይምሕር ፡ ወይሌቅሕ ፤

ወዘርዑሂ ፡ ውስተ ፡ በረከት ፡ ይሄሉ ።

27 ተገሕስ ፡ እምእኩይ ፡ ወግበር ፡ ሠናየ ፤

ወትነብር ፡ ለዓለመ ፡ ዓለም ።

28 እስመ ፡ ጽድቀ ፡ ያፈቅር ፡ እግዚአብሔር ፡

ወኢይገድፎሙ ፡ ለጻድቃን ፤

ወለዓለም ፡ የዐቅቦሙ ፤

ወይትቤቀሎሙ ፡ ለንጹሓን ፤

ወይሤሩ ፡ ዘርዖሙ ፡ ለኃጥኣን ።

29 ወጻድቃንሰ ፡ ይወርስዋ ፡ ለምድር ፤

ወይነብሩ ፡ ውስቴታ ፡ ለዓለመ ፡ ዓለም ።

30 አፉሁ ፡ ለጻድቅ ፡ ይትሜሀር ፡ ጥበበ ፤

ወልሳኑ ፡ ይነብብ ፡ ጽድቀ ።

31 ሕገ ፡ አምላኩ ፡ ውስተ ፡ ልቡ ፤

ወኢይድኅፅ ፡ ሰኰናሁ ።

32 ያስተሓይጾ ፡ ኃጥእ ፡ ለጻድቅ ፤

ወይፈቅድ ፡ ይቅትሎ ።

33 ወኢየኀድጎ ፡ እግዚአብሔር ፡ ውስተ ፡ እዴሁ ፤

ወኢይመውኦ ፡ ሶበ ፡ ይትዋቀሡ ።

34 ተዐገሶ ፡ ለእግዚአብሔር ፡ ወዕቀብ ፡ ፍኖቶ ፡

ወያዐብየከ ፡ ከመ ፡ ትረሳ ፡ ለምድር ፤

ወትሬኢ ፡ ከመ ፡ ይሠረዉ ፡ ኃጥኣን ።

35 ርኢክዎ ፡ ለኃጥእ ፡ ዐቢየ ፤ ወተለዐለ ፡ ከመ ፡ አርዘ ፡ ሊባኖስ ።

36 ወሶበ ፡ እገብእ ፡ ኀጣእክዎ ፤

ኀሠሥኩ ፡ ወኢረከብኩ ፡ መካኖ ።

37 ዕቀብ ፡ የውሀተ ፡ ወትሬኢ ፡ ጽድቀ ፤

እስመ ፡ ቦቱ ፡ ተረፈ ፡ ብእሴ ፡ ሰላም ።

38 ወዐማፂያንሰ ፡ ይሤረዉ ፤

ወይሤረዉ ፡ ትራፋቲሆሙ ፡ ለኃጥኣን ።

39 መድኀኒቶሙ ፡ ለጻድቃን ፡ እምኀበ ፡ እግዚአብሔር ፤

ወቀዋሚሆሙ ፡ ውእቱ ፡ በጊዜ ፡ መንዳቤሆሙ ።

40 ይረድኦሙ ፡ እግዚአብሔር ፡ ወያድኅኖሙ ፤

ወያነግፎሙ ፡ እምእደ ፡ ኃጥኣን ፡ ወያድኅኖሙ ፤

እስመ ፡ ተወከሉ ፡ ቦቱ ።

37 1 መዝሙር ፡ ዘዳዊት ፡ ለተዝካረ

ሰንበት ።

2 እግዚኦ ፡ በመዐትከ ፡ ኢትቅሥፈኒ ፤

ወበመቅሠፍትከ ፡ ኢትገሥጸኒ ።

3 እስመ ፡ አሕጻከ ፡ ደጐጻኒ ፤

ወአጽናዕከ ፡ እዴከ ፡ ላዕሌየ ።

4 ወአልቦ ፡ ፈውሰ ፡ ለሥጋየ ፡ እምገጸ ፡ መዐትከ ፤

ወአልቦ ፡ ሰላመ ፡ ለአዕጽምትየ ፡ እምገጸ ፡ ኀጢአትየ ።

5 እስመ ፡ ኖኀ ፡ እምሥዕርትየ ፡ ጌጋይየ ፤

ከመ ፡ ጾር ፡ ክብድ ፡ ከብደ ፡ ላዕሌየ ።

6 ጼአ ፡ ወባኍብኈ ፡ አዕጽምትየ ፡ እምገጸ ፡ እበድየ ።

7 ሐርተምኩ ፡ ወተቀጻዕኩ ፡ ለዝሉፉ ፤

ወኵሎ ፡ አሚረ ፡ ትኩዝየ ፡ ኣንሶሱ ።

8 እስመ ፡ ጸግበት ፡ ጽእለተ ፡ ነፍስየ ፤

ወኀጣእኩ ፡ ፈውሰ ፡ ለሥጋየ ።

9 ደወይኩ ፡ ወሐመምኩ ፡ ፈድፋደ ፤

ወእጐሥዕ ፡ እምሐዘነ ፡ ልብየ ።

10 በቅድሜከ ፡ ኵሉ ፡ ፍትወትየ ፤

ወገዓርየኒ ፡ ኢይትኀባእ ፡ እምኔከ ።

11 ልብየኒ ፡ ደንገፀኒ ፡ ወኀይልየኒ ፡ ኀደገኒ ፤

ወብርሃነ ፡ አዕይንትየኒ ፡ ለከወኒ ።

12 አዕርክትየኒ ፡ ወቢጽየኒ ፡ ዕድወ ፡ ኮኑኒ ፡ ሮዱኒ ፡ ወደበዩኒ ፤

13 ወአዝማድየኒ ፡ ቀብፁኒ ፡ ወተናከሩኒ ።

ወተኀየሉኒ ፡ እለ ፡ የኀሥሥዋ ፡ ለነፍስየ ፤

ወእለኒ ፡ ይፈቅዱ ፡ ሕማምየ ፡ ነበቡ ፡ ከንቶ ፤

ወኵሎ ፡ አሚረ ፡ ይመክሩ ፡ በቍፅር ፡ ያመነስዉኒ ።

14 ወአንሰ ፡ ከመ ፡ ጽሙም ፡ ዘኢይሰምዕ ፤

ወከመ ፡ በሃም ፡ ዘኢይከሥት ፡ አፉሁ ።

15 ወኮንኩ ፡ ከመ ፡ ብእሲ ፡ ዘኢይሰምዕ ፤

ወከመ ፡ ዘኢይክል ፡ ተናግሮ ፡ በአፉሁ ።

16 እስመ ፡ ኪያከ ፡ ተወከልኩ ፡ እግዚኦ ፤

አንተ ፡ ስምዐኒ ፡ እግዚኦ ፡ አምላኪየ ።

17 እስመ ፡ እቤ ፡ ኢትረስየኒ ፡ ስላተ ፡ ጸላእየ ፤

ወእመኒ ፡ ድኅፀ ፡ ሰኰናየ ፡ ያዐብዩ ፡ አፉሆሙ ፡ ላዕሌየ ።

18 እስመ ፡ ሊተሰ ፡ አጽንሑኒ ፡ ይቅሥፉኒ ፤

ወቍስልየኒ ፡ ቅድሜየ ፡ ውእቱ ፡ በኵሉ ፡ ጊዜ ።

19 ወእነግር ፡ ጌጋይየ ፤

ወእቴክዝ ፡ በእንተ ፡ ኀጢአትየ ።

20 ጸላእትየሰ ፡ ሕያዋን ፡ ወይኄይሉኒ ፤

ወበዝኁ ፡ እለ ፡ በዐመፃ ፡ ይጸልኡኒ ።

21 እለ ፡ ይፈድዩኒ ፡ እኪተ ፡ ህየንተ ፡ ሠናይት ፡

ወያስተዋድዩኒ ፡ በተሊወ ፡ ጽድቅ ።

ወገደፉ ፡ እኅዋሆሙ ፡ ከመ ፡ በድን ፡ ርኩስ ።

22 አንተ ፡ ኢትግድፈኒ ፡ እግዚኦ ፡ አምላኪየ ፡ ወኢትርሕቅ ፡ እምኔየ ።

23 ወነጽር ፡ ውስተ ፡ ረዱኦትየ ፤ እግዚኦ ፡ አምላከ ፡ መድኀኒትየ ።

38 1 ፍጻሜ ፡ ዘኢዶቱም ፡ ማኅሌት ፡

ዘዳዊት ።

2 እቤ ፡ አዐቅብ ፡ አፉየ ፡ ከመ ፡ ኢይስሐት ፡ በልሳንየ ፤

ወአንበርኩ ፡ ዐቃቤ ፡ ለአፉየ ፤

ሶበ ፡ ይትቃወሙኒ ፡ ኃጥኣን ፡ ቅድሜየ ።

3 ተጸመምኩ ፡ ወአትሐትኩ ፡ ርእስየ ፡

ወአርመምኩ ፡ ለሠናይ ፤

ወተሕደሰኒ ፡ ቍስልየ ።

4 ወሞቀኒ ፡ ልብየ ፡ በውስጤየ ፡

ወነደ ፡ እሳት ፡ እምአንብቦትየ ፤ ወእቤ ፡ በልሳንየ ።

5 ንግረኒ ፡ እግዚኦ ፡ ደኃሪትየ ፡

ምንት ፡ እማንቱ ፡ ኈልቆን ፡ ለመዋዕልየ ፡

ከመ ፡ ኣእምር ፡ ለምንት ፡ እዴኀር ፡ አነ ።

6 ናሁ ፡ ብሉያተ ፡ረሰይኮነ ፡ ለመዋዕልየ ፡

ወአካልየኒ ፡ ወኢከመ ፡ ምንት ፡ በቅድሜከ ፤

ወባሕቱ ፡ ከንቱ ፡ ኵሉ ፡ ደቂቀ ፡ እጓለ ፡ እመሕያው ።

7 ወከመ ፡ ጽላሎት ፡ ያንሶሱ ፡ ኵሉ ፡ ሰብእ ፡

ወባሕቱ ፡ ከንቶ ፡ ይትሀወኩ ፤

ይዘግቡ ፡ ወኢያአምሩ ፡ ለዘ ፡ ያስተጋብኡ ።

8 ወይእዜኒ ፡ መኑ ፡ ተስፋየ ፡ አኮኑ ፡ እግዚአብሔር ፤

ወትዕግስትየኒ ፡ እምኅቤከ ፡ ውእቱ ።

9 ወእምኵሉ ፡ ኀጢአትየ ፡ አድኅነኒ ፤

ወረሰይከኒ ፡ ጽእለተ ፡ ለአብዳን ።

10 ተጸመምኩ ፡ ወኢከሠትኩ ፡ አፉየ ፤

እስመ ፡ አንተ ፡ ፈጠርከኒ ።

11 አርሕቅ ፡ እምኔከ ፡ መቅሠፍተከ ፤

እስመ ፡ እምጽንዐ ፡ እዴከ ፡ ኀለቁ ፡ አነ ።

12 በተግሣጽከ ፡ በእንተ ፡ ኀጢአቱ ፡ ተዛለፍኮ ፡ ለሰብእ ፡

ወመሰውካ ፡ ከመ ፡ ሳሬት ፡ ለነፍሱ ፤

ወባሕቱ ፡ ከንቶ ፡ ይትሀወኩ ፡ ኵሉ ፡ ሰብእ ።

13 ስምዐኒ ፡ እግዚኦ ፡ ጸሎትየ ፡ ወስእለትየ ፡

ወአፅምአኒ ፡ አንብዕየ ፡ ወኢትጸመመኒ ፤

እስመ ፡ ፈላሲ ፡ አነ ፡ ውስተ ፡ ምድር ፤

ወነግድ ፡ ከመ ፡ ኵሉ ፡ አበውየ ።

14 ሥኅተኒ ፡ ከመ ፡ ኣዕርፍ ፤

ዘእንበለ ፡ እሖር ፡ ኀበ ፡ ኢይገብእ ።

39 1 ፍጻሜ ፡ መዝሙር ፡ ዘዳዊት ።

2 ጸኒሐ ፡ ጸናሕክዎ ፡ ለእግዚአብሔር ፤

ሰምዐኒ ፡ ወተመይጠኒ ፡

ወሰምዐኒ ፡ ቃለ ፡ ስእለትየ ።

3 ወአውፅአኒ ፡ እምዐዘቅተ ፡ ሕርትምና ፡

ወእምጽብረ ፡ ዐምዓም ፤

ወአቀሞኒ ፡ ውስተ ፡ ኰኵሕ ፡ ለእገርየ ፡

ወአጽንዖኒ ፡ ለመካይድየ ።

4 ወወደየ ፡ ውስተ ፡ አፉየ ፡ ስብሓተ ፡ ሐዲሰ ፡

ስብሓቲሁ ፡ ለአምላክነ ፤

ይርአዩ ፡ ብዙኃን ፡ ወይፍርሁ ፤

ወይትወከሉ ፡ በእግዚአብሔር ።

5 ብፁዕ ፡ ብእሲ ፡ ዘስመ ፡ እግዚአብሔር ፡ ትውክልቱ ፤

ወዘኢነጸረ ፡ ውስተ ፡ ከንቱ ፡ ውስተ ፡ መዐት ፡ ወሐሰት ።

6 ብዙኀ ፡ ገበርከ ፡ እግዚኦ ፡ አምላኪየ ፡ መንክረከ ፡

ወአልቦ ፡ ዘይመስሎ ፡ ለሕሊናከ ፤

አይደዕኩ ፡ ወነገርኩ ፡ ወበዝኃ ፡ እምኈልቍ ።

7 መሥዋዕተ ፡ ወቍርባነ ፡ ኢፈቀድከ ፡

ሥጋሰ ፡ አንጽሕ ፡ ሊተ ፤

መሥዋዕተ ፡ ዘበእንተ ፡ ኃጢአት ፡ ኢሠመርከ ።

8 ውእቱ ፡ ጊዜ ፡ እቤ ፡ ነየ ፡ መጻእኩ ፤

ውስተ ፡ ርእሰ ፡ መጽሐፍ ፡ ተጽሕፈ ፡ በእንቲአየ ።

9 ከመ ፡ እንግር ፡ ፈቃደከ ፡ መከርኩ ፡ አምላኪየ ፤

ወሕግከኒ ፡ በማእከለ ፡ ከርሥየ ።

10 ዜነውኩ ፡ ጽድቀ ፡ በማኅበር ፡ ዐቢይ ፡

ናሁ ፡ ኢከላእኩ ፡ ከናፍርየ ፤

እግዚኦ ፡ ለሊከ ፡ ታአምር ፡ ጽድቅየ ።

11 ኢኀባእኩ ፡ ውስተ ፡ ልብየ ፡ ርትዐከ ፤

ወነገርኩ ፡ አድኅኖተከ ፤

ወኢሰወርኩ ፡ ሣህለከ ፡ ወምሕረትከ ፡ እማኅበር ፡ ዐቢይ ።

12 አንተ ፡ እግዚኦ ፡ ኢታርሕቅ ፡ ሣህለከ ፡ እምኔየ ፤

ምሕረትከ ፡ ወጽድቅከ ፡ ዘልፈ ፡ ይርከባኒ ።

13 እስመ ፡ ረከበተኒ ፡ እኪት ፡ እንተ ፡ አልባቲ ፡ ኈልቈ ፡

ወተራከባኒ ፡ ኃጣውእየ ፡ ወስእንኩ ፡ ነጽሮ ፤

ወበዝኃ ፡ እምሥዕርተ ፡ ርእስየ ፤ ልብየኒ ፡ ኀደገኒ ።

14 ሥመር ፡ እግዚኦ ፡ ከመ ፡ ታድኅነኒ ፤

እግዚኦ ፡ ነጽር ፡ ውስተ ፡ ረዲኦትየ ።

15 ይትኀፈሩ ፡ ወይኅሰሩ ፡ ኅቡረ ፡ እለ ፡ ይፈቅዱ ፡ ያእትትዋ ፡ ለነፍስየ ፡

ለይግብኡ ፡ ድኅሬሆሙ ፡ ወይትኀፈሩ ፡ እለ ፡ ይፈቅዱ ፡ ሊተ ፡ እኩየ ።

16 ወይትፈደዩ ፡ በጊዜሃ ፡ ኀሳሮሙ ፤ እለ ፡ ይብሉኒ ፡ እንቋዕ ፡ እንቋዕ ።

17 ለይትፈሥሑ ፡ ወይትሐሰዩ ፡ ብከ ፡ ኵሎሙ ፡ እለ ፡ የኀሡከ ፡ እግዚኦ ።

ወይበሉ ፡ ዘልፈ ፡ ዐቢይ ፡ እግዚአብሔር ፤

እለ ፡ ይፈቅዱ ፡ አድኀኖተከ ፡ በኵሉ ፡ ጊዜ ።

18 አንሰ ፡ ነዳይ ፡ ወምስኪን ፡ አነ ፡

ወእግዚአብሔር ፡ ይሔሊ ፡ ሊተ ፤

ረዳእየ ፡ ወመድኀንየ ፡ አንተ ፡ አምላኪየ ፡ ወኢትጐንዲ ።

40 1 ፍጻሜ ፡ መዝሙር ፡ ዘዳዊት ።

2 ብፁዕ ፡ ዘይሌቡ ፡ ላዕለ ፡ ነዳይ ፡ ወምስኪን ፤

እምዕለት ፡ እኪተ ፡ ያድኅኖ ፡ እግዚአብሔር ።

3 እግዚአብሔር ፡ ያዐቅቦ ፡ ወያሐይዎ ፡ ወያበጽዖ ፡ ዲበ ፡ ምድር ፤

ወኢያገብኦ ፡ ውስተ ፡ እደ ፡ ጸላኢሁ ።

4 እግዚአብሔር ፡ ይረድኦ ፡ ውስተ ፡ ዐራተ ፡ ሕማሙ ፤

ወይመይጥ ፡ ሎቱ ፡ ኵሎ ፡ ምስካቤሁ ፡ እምደዌሁ ።

5 አንሰ ፡ እቤ ፡ እግዚኦ ፡ ተሣሀለኒ ፤

ወስረይ ፡ ላቲ ፡ ለነፍስየ ፡ እስመ ፡ አበስኩ ፡ ለከ ።

6 ጸላእትየሰ ፡ እኩየ ፡ ይቤሉ ፡ ላዕሌየ ፤

ማእዜ ፡ ይመውት ፡ ወይሰዐር ፡ ስሙ ።

7 ወይባእ ፡ ወይርአይ ፡ ዘከንቶ ፡ ይነብብ ፡

ልቡ ፡ አስተጋብአ ፡ ኃጢአተ ፡ ላዕሌሁ ፤

ይወፅእ ፡ አፍአ ፡ ወይትናገር ።

8 ወየኀብር ፡ ላዕሌየ ፡ ወይትቃጸቡኒ ፡ ኵሎሙ ፡ ጸላእትየ ፤

ወይመክሩ ፡ እኩየ ፡ ላዕሌየ ፤

9 ነገረ ፡ ጌጋየ ፡ አውፅኡ ፡ ላዕሌየ ፤

ዘኖመሰ ፡ ኢይነቅህኑ ፡ እንከ ።

10 ብእሴ ፡ ሰላምየ ፡ ዘኪያሁ ፡ እትአመን ፡

ዘይሴስይ ፡ እክልየ ፤ አንሥአ ፡ ሰኰናሁ ፡ ላዕሌየ ።

11 እንተ ፡ እግዚኦ ፡ ተሣሀለኒ ፡ ወአንሥአኒ ፡ እፍድዮሙ ።

12 ወበእንተዝ ፡ አእመርኩ ፡ ከመ ፡ ሠመርከኒ ፤

ወኢተፈሥሑ ፡ ጸላእትየ ፡ ላዕሌየ ።

13 ወሊተሰ ፡ በእንተ ፡ የዋሀትየ ፡ ተወከፍከኒ ፤

ወአጽናዕከኒ ፡ ቅድሜከ ፡ ለዓለም ።

14 ይትባረክ ፡ እግዚአብሔር ፡ አምላከ ፡ እስራኤል ፡

እምይእዜ ፡ ወእስከ ፡ ለዓለም ፤ ለይኩን ፡ ለይኩን ።

41 1 መዝሙር ፡ ዘበአእምሮ ፡ ዘደቂቀ ፡ ቆሬ ።

2 ከመ ፡ ያፈቅር ፡ ኀየል ፡ ኀበ ፡ አንቅዕተ ፡ ማያት ፤

ከማሁ ፡ ታፈቅር ፡ ነፍስየ ፡ ኀበ ፡ እግዚአብሔር ።

3 ጸምአት ፡ ነፍስይ ፡ ኀበ ፡ አምላኪየ ፡ ሕያው ፤

ማእዜ ፡ እበጽሕ ፡ ወእሬኢ ፡ ገጾ ፡ ለአምላኪየ ።

4 ሲሳየ ፡ ኮነኒ ፡ አንብዕየ ፡ መዐልተ ፡ ወሌሊተ ፤

እስመ ፡ ይብሉኒ ፡ ኵሎ ፡ አሚረ ፡ አይቴ ፡ ውእቱ ፡ አምላክከ ።

ዘንተ ፡ ተዘኪርየ ፡ ተክዕወት ፡ ነፍስየ ፡ በላዕሌየ ፡

እስመ ፡ እበውእ ፡ ውስተ ፡ መካነ ፡ ማኅደረ ፡ ስብሐት ፡ ቤተ ፡ እግዚአብሔር ፤

በቃለ ፡ አሚን ፡ ወትፍሥሕት ፡ ደምፁ ፡ እለ ፡ ይገብሩ ፡ በዓለ ።

5 ለምንት ፡ ትቴክዚ ፡ ነፍስየ ፡ ወለምንት ፡ ተሀውክኒ ፤

እመኒ ፡ በእግዚአብሔር ፡ ከመ ፡ እገኒ ፡ ሎቱ ፤

መድኀኔ ፡ ገጽየ ፡ አምላኪየ ።

7 ተሀውከት ፡ ነፍስየ ፡ በላዕሌየ ፤

በእንተዝ ፡ እዜከረከ ፡ እግዚኦ ፡

በምድረ ፡ ዮርዳኖስ ፡ በአርሞንኤም ፡ በደብር ፡ ንኡስ ።

8 ቀላይ ፡ ለቀላይ ፡ ትጼውዓ ፡ በቃለ ፡ አስራቢከ ፤

ኵሉ ፡ ማዕበልከ ፡ ወሞገድከ ፡ እንተ ፡ ላዕሌየ ፡ ኀለፈ ።

9 መዐልተ ፡ ይኤዝዝ ፡ እግዚአብሔር ፡ ሣህሎ ፡ ወሌሊተ ፡ ይነብር ፤

እምኀቤየ ፡ ብፅአተ ፡ ሕይወትየ ፡ ለእግዚአብሔር ።

10 እብሎ ፡ ለእግዚአብሔር ፡ አምላኪየ ፡ አንተ ፡ ለምንት ፡ ትረስዐኒ ፤

ለምንት ፡ ተኀድገኒ ፡ ወለምንት ፡ ትኩዝየ ፡ አንሶሱ ፡

ሶበ ፡ ያመነድቡኒ ፡ ፀርየ ።

11 ወያጸንጵዉኒ ፡ አዕጽምትየ ፡

ወይጼእሉኒ ፡ ኵሎሙ ፡ ጸላእትየ ፤

እስመ ፡ ይብሉኒ ፡ ኵሎ ፡ አሚረ ፡ አይቴ ፡ ውእቱ ፡ አምላክከ ።

12 ለምንት ፡ ትቴክዚ ፡ ነፍስየ ፡ ወለምንት ፡ ተሀውክኒ ፤

እመኒ ፡ በእግዚአብሔር ፡ ከመ ፡ እገኒ ፡ ሎቱ ፤

መድኀኔ ፡ ገጽየ ፡ አምላኪየ ።

42 1 መዝሙር ፡ ዘዳዊት ።

ፍታሕ ፡ ሊተ ፡ እግዚኦ ፡ ወተበቀል ፡ በቀልየ ፡

እምሕዝብ ፡ ውፁኣን ፡ እምጽድቅ ፤

እምብእሲ ፡ ዐማፂ ፡ ወጽልሕው ፡ ባልሐኒ ፡

2 እስመ ፡ አንተ ፡ አምላኪየ ፡ ወኀይልየ ፡ ለምንት ፡ ተኀድገኒ ፤

ወለምንት ፡ ትኩዝየ ፡ ኣንሶሱ ፡ ሶበ ፡ ያመነድቡኒ ፡ ፀርየ ።

3 ፈኑ ፡ ብርሃነከ ፡ ወጽድቀከ ፡

እማንቱ ፡ ይምርሓኒ ፤ ወይስዳኒ ፡ ደብረ ፡ መቅደስከ ፡

ወውስተ ፡ አብያቲከ ፡ እግዚኦ ።

4 ወእበውእ ፡ ኀበ ፡ ምሥዋዒሁ ፡ ለእግዚአብሔር ፡

ኀበ ፡ አምላኪየ ፡ ዘአስተፈሥሓ ፡ ለውርዙትየ ፤

5 እገኒ ፡ ለከ ፡ አምላኪየ ፡ በመሰንቆ ።

ለምንት ፡ ትቴክዚ ፡ ነፍስየ ፡ ወለምንት ፡ ተሀውክኒ ፤

እመኒ ፡ በእግዚአብሔር ፡ ከመ ፡ እገኒ ፡ ሎቱ ፡

ወድኀኔ ፡ ገጽየ ፡ አምላኪየ ።

43 1 ፍጻሜ ፡ ዘደቂቀ ፡ ቆሬ ፡ ዘበኣእምሮ ፡

መዝሙር ።

2 እግዚኦ ፡ ሰማዕነ ፡ በእዘኒነ ፡

ወአበዊነሂ ፡ ዜነዉነ ።

ግብረ ፡ ዘገበርከ ፡ በመዋዕሊሆሙ ፡ በመዋዕለ ፡ ትካት ።

3 እዴከ ፡ ሠረወቶሙ ፡ ለፀር ፡ ወተከልከ ፡ ኪያሆሙ ፤

ሣቀይኮሙ ፡ ለአሕዛብ ፡ ወሰደድኮሙ ።

4 ዘአኮ ፡ በኲናቶሙ ፡ ወረስዋ ፡ ለምድር ፡

ወመዝራዕቶሙ ፡ ኢያድኀኖሙ ፤

ዘእንበለ ፡ የማንከ ፡ ወመዝራዕትከ ፡ ወብርሃነ ፡ ገጽከ ፡

እስመ ፡ ተሣሀልኮሙ ።

5 አንተ ፡ ውእቱ ፡ ንጉሥየ ፡ ወአምላኪየ ፤

ዘአዘዝከ ፡ መድኀኒቶ ፡ ለያዕቆብ ።

6 ብከ ፡ ንወግኦሙ ፡ ለኵሎሙ ፡ ፀርነ ፤

ወበስምከ ፡ ናኀስሮሙ ፡ ለእለ ፡ ቆሙ ፡ ላዕሌነ ።

7 ዘአኮ ፡ በቀስትየ ፡ እትአመን ፤

ወኲናትየኒ ፡ ኢይድኀነኒ ።

8 ወአድኀንከነ ፡ እምእለ ፡ ሮዱነ ፤

ወአስተኀፈርኮሙ ፡ ለኵሎሙ ፡ ጸላእትነ ።

9 በእግዚአብሔር ፡ ንከብር ፡ ኵሎ ፡ አሚረ ፤

ወለስምከ ፡ ንገኒ ፡ ለዓለም ።

10 ይእዜሰ ፡ ገደፍከነ ፡ ወአስተኀፈርከነ ፤

ወኢትወፅእ ፡ አምላክነ ፡ ምስለ ፡ ኀይልነ ፡

11 ወአግባእከነ ፡ ድኅሬነ ፡ ኀበ ፡ ፀርነ ፤

ወተማሰጡነ ፡ ጸላእትነ ።

12 ወወሀብከነ ፡ ይብልዑነ ፡ ከመ ፡ አባግዕ ፤

ወዘረውከነ ፡ ውስተ ፡ አሕዛብ ።

13 መጦከ ፡ ሕዝበከ ፡ ዘእንበለ ፡ ሤጥ ፤

ወአልቦ ፡ ብዝኀ ፡ ለይባቤነ ።

14 ረሰይከነ ፡ ጽእለተ ፡ ለጎርነ ፤

ሠሓቀ ፡ ወሥላቀ ፡ ለአድያሚነ ።

15 ወረሰይከነ ፡ አምሳለ ፡ ለአሕዛብ ፤

ወሑስተ ፡ ርእስ ፡ ለሕዝብ ።

16 ኵሎ ፡ አሚረ ፡ ቅድሜየ ፡ ውእቱ ፡ ኀፍረትየ ፤

ወከደነኒ ፡ ኀፍረተ ፡ ገጽየ ።

17 እምቃለ ፡ ዘይጽእል ፡ ወይዘረኪ ፤

እምገጸ ፡ ፀራዊ ፡ ዘይረውድ ።

18 ዝንቱ ፡ ኵሉ ፡ በጽሐ ፡ ላዕሌነ ፡ ወኢረሳዕናከ ፡

ወኢዐመፅነ ፡ ኪዳነከ ።

19 ወኢገብአ ፡ ድኀሬሁ ፡ ልብነ ፤

ወኢተግሕሠ ፡ አሰርነ ፡ እምፍኖትከ ።

20 እስመ ፡ አሕመምከነ ፡ በብሔር ፡ እኩይ ፤

ወደፈነነ ፡ ጽላሎተ ፡ ሞት ።

21 ሶበሁ ፡ ረሳዕነ ፡ ስሞ ፡ ለአምላክነ ፤

ወሶበሁ ፡ አንሣእነ ፡ እደዊነ ፡ ኀበ ፡ አምላክ ፡ ነኪር ።

22 አኮኑ ፡ እግዚአብሔር ፡ እምተኃሠሦ ፡ ለዝንቱ ፤

እስመ ፡ ውእቱ ፡ ያአምር ፡ ኀቡኣተ ፡ ልብ ።

23 እስመ ፡ በእንቲአከ ፡ ይቀትሉነ ፡ ኵሎ ፡ አሚረ ፡

ወኮነ ፡ ከመ ፡ አባግዕ ፡ ዘይጠብሑ ።

24 ንቃህ ፡ እግዚኦ ፡ ለምንት ፡ ትነውም ፡

ተንሥእ ፡ ወኢትግድፈነ ፡ ለዝሉፉ ።

25 ወለምንት ፡ ትመይጥ ፡ ገጸከ ፡ እምኔነ ፤

ወትረስዐነ ፡ ሕማመነ ፡ ወተጽናሰነ ።

26 እስመ ፡ ኀስረት ፡ ውስተ ፡ ምድር ፡ ነፍስነ ፤

ወጠግዐት ፡ በምድር ፡ ከርሥነ ።

27 ተንሥእ ፡ እግዚኦ ፡ ርድአነ ፤

ወአድኅነነ ፡ በእንተ ፡ ስምከ ።

44 1 ፍጻሜ ፡ በእንተ ፡ እለ ፡ ተበዐዱ ፡ ዘውሉደ ፡ ቆሬ ፤ መዝሙር ፡

ዘዳዊት ፡ ዘበኣእምሮ ።

2 ጐሥዐ ፡ ልብየ ፡ ቃለ ፡ ሠናየ ፡

አነ ፡ ኣየድዕ ፡ ግብርየ ፡ ለንጉሥ ፤

ከመ ፡ ቀለመ ፡ ጸሓፊ ፡ ዘጠበጠበ ፡ ይጽሕፍ ፡ ልሳንየ ።

3 ይሤኒ ፡ ላሕዩ ፡ እምውሉደ ፡ እጓለ ፡ እመሕያው ፡

ተክዕወ ፡ ሞገስ ፡ እምከናፍሪከ ፤

በእንተዝ ፡ ባረከከ ፡ እግዚአብሔር ፡ ለዓለም ።

4 ቅንት ፡ ሰይፈከ ፡ ኀይል ፡ ውስተ ፡ ሐቌከ ፤

በሥንከ ፡ ወበላሕይከ ።

5 አርትዕ ፡ ተሠራሕ ፡ ወንገሥ ፡

በእንተ ፡ ጽድቅ ፡ ወርትዕ ፡ ወየዋሃት ፤

ወይመርሐከ ፡ ስብሐተ ፡ የማንከ ።

6 አሕጻከ ፡ ስሑል ፡ ኀያል ፡

አሕዛብ ፡ ይወድቁ ፡ ታሕቴከ ፤

ውስተ ፡ ልቦሙ ፡ ለጸላእተ ፡ ንጉሥ ።

7 ወንበርከ ፡ እግዚኦ ፡ ለዓለመ ፡ ዓለም ፤

በትረ ፡ ጽድቅ ፡ በትረ ፡ መንግሥትከ ።

8 አፍቀርከ ፡ ጽድቀ ፡ ወዐመፃ ፡ ጸላእከ ፡

በእንተዝ ፡ ቀብአከ ፡ እግዚአብሔር ፡ አምላክከ ፤

ቅብአ ፡ ትፍሥሕት ፡ እምእለ ፡ ከማከ ።

9 ከርቤ ፡ ወቀንአተ ፡ ወሰሊኆት ፡ እምነ ፡ አልባሲከ ፤

እምክቡዳነ ፡ አቅርንት ፡ ዘእምኔሆሙ ፡ አስተፈሥሓከ ፡

አዋልደ ፡ ነገሥት ፡ ለክብርከ ፤

10 ወትቀውም ፡ ንግሥት ፡ በየማንከ ፡

በአልባሰ ፡ ወርቅ ፡ ዑጽፍት ፡ ወሑብርት ።

11 ስምዒ ፡ ወለትየ ፡ ወርእዪ ፡ ወአፅምዒ ፡ እዝነኪ ፤

ወርስዒ ፡ ሕዝበኪ ፡ ወቤተ ፡ አቡኪ ።

12 እስመ ፡ ፈተወ ፡ ንጉሥ ፡ ሥነኪ ፤

እስመ ፡ ውእቱ ፡ እግዚእኪ ።

13 ወይሰግዳ ፡ ሎቱ ፡ አዋልደ ፡ ጠሮስ ፡ በአምኃ ፡

ወለገጽኪ ፡ ይትመሀለሉ ፡ ኵሎሙ ፡ አሕዛብ ፡ ብዑላነ ፡ ምድር ።

14 ኵሉ ፡ ክብራ ፡ ለወለተ ፡ ንጉሥ ፡ ሐሴቦን ፤

በዘአዝፋረ ፡ ወርቅ ፡ ዑጽፍት ፡ ወሑብርት ።

15 ወይወስዱ ፡ ለንጉሥ ፡ ደናግለ ፡ ድኅሬሃ ፤

ወቢጻሂ ፡ ይወስዱ ፡ ለከ ።

16 ወይወስድዎን ፡ በትፍሥሕት ፡ ወበሐሤት ፤

ወያበውእዎን ፡ ውስተ ፡ ጽርሕ ፡ ንጉሥ ።

17 ህየንተ ፡ አበዊኪ ፡ ተወልዱ ፡ ለኪ ፡ ደቂቅ ፤

ወትሠይምዮሙ ፡ መላእክተ ፡ ለኵሉ ፡ ምድር ።

18 ወይዘከሩ ፡ ስመኪ ፡ በኵሉ ፡ ትውልደ ፡ ትውልድ ፤

በእንተዝ ፡ ይገንዩ ፡ ለከ ፡ አሕዛብ ፡ እግዚኦ ፡

ለዓለም ፡ ወለዓለመ ፡ ዓለም ።

45 1 ፍጻሜ ፡ ዘደቂቀ ፡ ቆሬ ፡ በእንተ ፡ ኅቡኣት ፡

መዝሙር ፡ ዘዳዊት ።

2 አምላክነሰ ፡ ኀይልነ ፡ ወጸወንነ ፤

ወረዳኢነ ፡ ውእቱ ፡ በምንዳቤነ ፡ ዘረከበነ ፡ ፈድፋደ ።

3 በእንተዝ ፡ ኢንፈርህ ፡ ለእመ ፡ አድለቅለቀት ፡ ምድር ፤

ወእመኒ ፡ ፈለሱ ፡ አድባር ፡ ውስተ ፡ ልብ ፡ ባሕር ።

4 ደምፁ ፡ ወተሐመጉ ፡ ማያቲሆሙ ፤

ወአድለቅለቁ ፡ አድባር ፡ እምኀይሉ ።

5 ፈለግ ፡ ዘይውሕዝ ፡ ያስተፌሥሕ ፡ ሀገረ ፡ እግዚአብሔር ፤

ቀደሰ ፡ ማኅድሮ ፡ ልዑል ።

6 እግዚአብሔር ፡ ውስተ ፡ ማእከላ ፡ ኢትትሀወክ ፤

ወይረድኣ ፡ እግዚአብሔር ፡ ፍጹመ ።

7 ደንገፁ ፡ አሕዛብ ፡ ወተመይጡ ፡ ነገሥት ፤

ወሀበ ፡ ቃሎ ፡ ልዑል ፡ ወአድለቅለቀት ፡ ምድር ።

8 እግዚኦ ፡ ኀያላን ፡ ምስሌነ ፤

ወምስካይነ ፡ አምላኩ ፡ ለያዕቆብ ።

9 ንዑ ፡ ወትርአዩ ፡ ገብሮ ፡ ለእግዚአብሔር ፤

ዘገብረ ፡ መንክረ ፡ በዲበ ፡ ምድር ።

10 ይስዕር ፡ ፀብአ ፡ እስከ ፡ አጽናፈ ፡ ምድር ፤

ይሰብር ፡ ቀስተ ፡ ወይቀጠቅጥ ፡ ወልታ ፡

ወያውዒ ፡ በእሳት ፡ ንዋየ ፡ ሐቅል ።

11 አስተርክቡ ፡ ወአእምሩ ፡ ከመ ፡ አነ ፡ ውእቱ ፡ እግዚአብሔር ፤

ተለዐልኩ ፡ እምአሕዛብ ፡ ወተለዐልኩ ፡ እምድር ።

12 እግዚአ ፡ ኀያላን ፡ ምስሌነ ፤

ወምስካይነ ፡ አምላኩ ፡ ለያዕቆብ ።

46 1 ፍጻሜ ፡ ዘበእንተ ፡ ውሉደ ፡ ቆሬ ፡ መዝሙር ።

2 ኵልክሙ ፡ አሕዛብ ፡ ጥፍሑ ፡ እደዊክሙ ፤

ወየብቡ ፡ ለእግዚአብሔር ፡ በቃለ ፡ ትፍሥሕት ።

3 እስመ ፡ ልዑል ፡ ወግሩም ፡ እግዚአብሔር ፤

ወንጉሥ ፡ ዐቢይ ፡ ውእቱ ፡ ዲበ ፡ ኵሉ ፡ ምድር ።

4 አግረረ ፡ ለነ ፡ አሕዛብ ፡ ወሕዘበ ፡ ታሕተ ፡ እገሪነ ፡

5 ወኀረየነ ፡ ሎቱ ፡ ለርስቱ ፤

ሥኖ ፡ ለያዕቆብ ፡ ዘአፍቀረ ።

6 ዐርገ ፡ እግዚአብሔር ፡ በይባቤ ፤

ወእግዚእነ ፡ በቃለ ፡ ቀርን ።

7 ዘምሩ ፡ ለአምላክነ ፡ ዘምሩ ፤ ዘምሩ ፡ ለንጉሥነ ፡ ዘምሩ ።

8 እስመ ፡ ንጉሥ ፡ እግዚአብሔር ፡ ለኵሉ ፡ ምድር ፡

ዘምሩ ፡ ልብወ ።

9 ነግሠ ፡ እግዚአብሔር ፡ ላዕለ ፡ ኵሉ ፡ አሕዛብ ፤

እግዚአብሔርሰ ፡ ይነብር ፡ ዲበ ፡ መንበሩ ፡ ቅዱስ ።

9 መላእክተ ፡ አሕዛብ ፡ ተጋብኡ ፡ ምስለ ፡ አምላከ ፡ አብርሃም ፤

እስመ ፡ ለእግዚአብሔር ፡ ጽኑዓነ ፡ ምድር ፡ ፈድፋደ ፡ ተለዐሉ ።

47 1 ማኅሌት ፡ መዝሙር ፡ ዘደቂቀ ፡ ቆሬ ፡

በሳኒታ ፡ ሰንበት ።

2 ዐቢይ ፡ እግዚአብሔር ፡ ወብዙኅ ፡ አኰቴቱ ፤

በሀገረ ፡ አምላክነ ፡ በደብረ ፡ መቅደሱ ።

3 ዘይዔዝዝ ፡ ትፍሥሕተ ፡ ለኰሉ ፡ ምድር ፤

አድባረ ፡ ጽዮን ፡ በገቦ ፡ መስዕ ፡

ሀገሩ ፡ ለንጉሥ ፡ ዐቢይ ።

4 እግዚአብሔር ፡ ያአምር ፡ ክበዲሃ ፡ ሶበ ፡ ተመጠውዋ ።

5 እስመ ፡ ናሁ ፡ ነገሥተ ፡ ምድር ፡ ተጋብኡ ፤ ወመጽኡ ፡ ኅቡረ ።

6 እሙንቱሰ ፡ ዝንተ ፡ ርእዮሙ ፡ አንከሩ ፤

ደንገፁ ፡ ወፈርሁ ።

7 ወአኀዞሙ ፡ ረዐድ ፡

ወሐሙ ፡ በህየ ፡ ከመ ፡ እንተ ፡ ትወልድ ።

8 በነፋስ ፡ ኀያል ፡ ትቀጠቅጦን ፡ ለአሕማረ ፡ ተርሴስ ።

9 በከመ ፡ ሰማዕነ ፡ ከማሁ ፡ ርኢነ ፡

በሀገረ ፡ እግዚአ ፡ ኀያላን ፡ በሀገረ ፡ አምላክነ ፤

እግዚአብሔር ፡ ሳረራ ፡ ለዓለም ።

10 ተወከፍነ ፡ እግዚኦ ፡ ሣህለከ ፡ በማእከለ ፡ ሕዝብከ ።

11 ወበከመ ፡ ስምከ ፡ ከማሁ ፡ ስብሐቲከ ፡ በኵሉ ፡ አጽናፈ ፡ ምድር ፤

ጽድቅ ፡ ምሉእ ፡ የማንከ ።

12 ይትፌሥሓ ፡ አድባረ ፡ ጽዮን ፡ ወይትሐሠያ ፡ አዋልደ ፡ ይሁዳ ፤

በእንተ ፡ ፍትሕከ ፡ እግዚኦ ።

13 ዕግትዋ ፡ ለጽዮን ፡ ወሕቀፍዋ ፤

ወተናገሩ ፡ በውስተ ፡ መኃፍዲሃ ።

14 ደዩ ፡ ልበክሙ ፡ ውስተ ፡ ኀይላ ፤

ወትትካፈልዎ ፡ ለክበዲሃ ፤

ከመ ፡ ትንግሩ ፡ ለካልእ ፡ ትውልድ ።

15 ከመ ፡ ዝንቱ ፡ ውእቱ ፡ አምላክነ ፡

ለዓለም ፡ ወለዓለመ ፡ ዓለም ፤

ወውእቱ ፡ ይሬዕየነ ፡ እስከ ፡ ለዓለም ።

48 1 ፍጻሜ ፡ ዘደቂቀ ፡ ቆሬ ፡ መዝሙር ፡ ዘዳዊት ።

2 ስምዑ ፡ ዝንተ ፡ ኵልክሙ ፡ አሕዛብ ፤

ወአፅምኡ ፡ ኵልክሙ ፡ እለ ፡ ትነብሩ ፡ ውስተ ፡ ዓለም ።

3 በበ ፡ በሐውርቲክሙ ፡ ደቂቀ ፡ እጓለ ፡ እመሕያው ፤

አብዕልትኒ ፡ ወነዳይኒ ።

4 አፉየ ፡ ይነግር ፡ ጥበበ ፤ ወሕሊና ፡ ልብየ ፡ ምክረ ።

5 ኣፀምእ ፡ ምሳሌ ፡ በእዘንየ ፤

ወእከሥት ፡ በመዝሙር ፡ ነገርየ ።

6 ለምንት ፡ እፈርህ ፡ እምዕለት ፡ እኪት ፤

ኃጢአተ ፡ ሰኰናየ ፡ ዐገተኒ ።

7 እለ ፡ ይትአመኑ ፡ በኀይሎሙ ፤

ወይዜሀሩ ፡ በብዝኀ ፡ ብዕሎሙ ።

8 እኍኒ ፡ ኢያድኅን ፡ እኅዋሁ ፡ ወኢያድኅን ፡ ሰብእ ፤

ወኢይሁብ ፡ ለእግዚአብሔር ፡ ቤዛሁ ።

9 ወኢተውላጠ ፡ ሤጠ ፡ ነፍሱ ፡

ዘጻመወ ፡ ለዓለም ፡

10 የሐዩ ፡ ለዝሉፉ ፤ እስመ ፡ ኢይሬኢ ፡ መስና ።

ሶበ ፡ ትሬእዮሙ ፡ ለጠቢባን ፡ ይመውቱ ፡

11 መከማሁ ፡ ይትሐጐሉ ፡ አብዳን ፡ እለ ፡ አልቦሙ ፡ ልበ ፤

ወየኀድጉ ፡ ለባዕድ ፡ ብዕሎሙ ።

12 ወመቃብሪሆሙ ፡ አብያቲሆሙ ፡ ለዓለም ፡

ወማኅደሪሆሙ ፡ ለትውልደ ፡ ትውልድ ፤

ወይሰምዩ ፡ አስማቲሆሙ ፡ በበ ፡ በሐውርቲሆሙ ።

13 ወሰብእሰ ፡ እንዘ ፡ ክቡር ፡ ውእቱ ፡ ኢያእመረ ፤

ወኮነ ፡ ከመ ፡ እንስሳ ፡ ዘአልቦ ፡ ልበ ፡ ወተመሰሎሙ ።

14 ለሊሃ ፡ ፍኖቶሙ ፡ ዕቅፍቶሙ ፡

ወእንዘ ፡ ይሠምሩ ፡ በአፉሆሙ ።TABULAA

15 ከመ ፡ አባግዕ ፡ ሞት ፡ ይሬዕዮሙ ፡ በሲኦል ፤

ወይቀንይዎሙ ፡ ራትዓን ፡ በጽባሕ ፡

ወትበሊ ፡ ረድኤቶሙ ፡ በሲኦል ፡ እምክብሮሙ ።

16 ወባሕቱ ፡ እግዚአብሔር ፡ ያድኅና ፡ ለነፍስየ ፡ እምእደ ፡ ሲኦል ፤ ሶበ ይነሥኡኒ ።

17 ኢትፍርሆ ፡ ለሰብእ ፡ ሶበ ፡ ይብዕል ፤

ወሶበ ፡ ይበዝኅ ፡ ክብረ ፡ ቤቱ ።

18 እስመ ፡ ኢይነሥእ ፡ መስሌሁ ፡ ኵሎ ፡ እመ ፡ ይመውት ፤

ወኢይወርድ ፡ መስሌሁ ፡ ክብረ ፡ ቤቱ ።

19 እስመ ፡ ፈግዐት ፡ ነፍሱ ፡ በሕይወቱ ፤

የአምነከ ፡ ሰብእ ፡ ሶበ ፡ ታሤኒ ፡ ሎቱ ።

20 ወይወርድ ፡ ውስተ ፡ ዓለመ ፡ አበዊሁ ፤

ወኢይሬኢ ፡ እንከ ፡ ብርሃነ ፡ እስከ ፡ ለዓለም ።

21 ወእጓለ ፡ እመሕያውሰ ፡ እንዘ ፡ ክቡር ፡ ውእቱ ፡ ኢያእምረ ፤

ወኮነ ፡ ከመ ፡ እንስሳ ፡ ዘአልቦ ፡ ልበ ፡ ወተመሰሎሙ ።

49 1 ፍጻሜ ፡ ዘደቂቀ ፡ ቆሬ ፡ መዝሙር ፡ ዘአሳፍ ።

አምላከ ፡ አማልክት ፡ እግዚአብሔር ፡ ነበበ ፡ ወጸውዓ ፡ ለምድር ፤

እምሥራቀ ፡ ፀሓይ ፡ እስከነ ፡ ዐረብ ።

2 ወእምጽዮን ፡ ሥነ ፡ ስብሐቲሁ ፡

እግዚአብሔርሰ ፡ ገሀደ ፡ ይመጽእ ፡

3 ወአምላክነሂ ፡ ኢያረምም ፤

እሳት ፡ ይነድድ ፡ ቅድሜሁ ፡

ወዐውድዶሂ ፡ ዐውሎ ፡ ብዙኅ ።

4 ይጼውዓ ፡ ለሰማይ ፡ በላዕሉ ፤

ወለምድርኒ ፡ ከመ ፡ ይኰንን ፡ ሕዝቦ ።

5 አስተጋብኡ ፡ ሎቱ ፡ ጻድቃኑ ፤

እለ ፡ ይገብሩ ፡ መሥዋዕተ ፡ ዘበሕጉ ።

6 ይነግራ ፡ ሰማያት ፡ ጽድቀ ፡ ዚአሁ ፤

እስመ ፡ እግዚአብሔር ፡ መኰንን ፡ ውእቱ ።

7 ስምዐኒ ፡ ሕዝብየ ፡ ወእንግርከ ፡

እስራኤል ፡ ወኣሰምዕ ፡ ለከ ፤

አምላክከሰ ፡ አምላክ ፡ አነ ፡ ውእቱ ።

8 አኮ ፡ በእንተ ፡ መሥዋዕትከ ፡ ዘእዛለፈከ ፤

ወቍርባንከኒ ፡ ቅድሜየ ፡ ውእቱ ፡ በኵሉ ፡ ጊዜ ።

9 ኢይነሥእ ፡ አልህምተ ፡ እምቤትከ ፤

ወኢሐራጊት ፡ እመርዔትከ ።

10 እስመ ፡ ዚአየ ፡ ውእቱ ፡ ኵሉ ፡ አራዊት ፡ ዘገዳም ፤

እንስሳ ፡ ገዳምኒ ፡ ወአልህምት ።

11 ወኣአምር ፡ ኵሎ ፡ አዕዋፈ ፡ ሰማይ ፤

ወሥነ ፡ ገዳምኒ ፡ ኀቤየ ፡ ሀሎ ።

12 እመኒ ፡ ርኀብኩ ፡ ኢይስእለከ ፤

እስመ ፡ ዚአየ ፡ ውእቱ ፡ ኵሉ ፡ ዓለም ፡ በምልኡ ።

13 ኢይበልዕ ፡ ሥጋ ፡ ላህም ፤ ወኢይሰቲ ፡ ደመ ፡ ጠሊ ።

14 ሡዕ ፡ ለእግዚአብሔር ፡ መሥዋዕተ ፡ ስብሐት ፤

ወሀቦ ፡ ለልዑል ፡ ጸሎተከ ።

15 ትጼውዐኒ ፡ በዕለተ ፡ መንዳቤከ ፡ ኣድኅነከ ፡ ወታአኵተኒ ።

16 ወለኃጥእሰ ፡ ይቤሎ ፡ እግዚአብሔር ፡

ለምንት ፡ ለከ ፡ ትነግር ፡ ሕግየ ፤

ወትነሥእ ፡ በአፉከ ፡ ሥርዕትየ ።

17 ወአንተሰ ፡ ጸላእከ ፡ ተግሣጽየ ፤

ወአግባእከ ፡ ድኅሬከ ፡ ቃልየ ።

18 እመኒ ፡ ርኢከ ፡ ሰራቄ ፡ ትረውጽ ፡ ምስሌሁ ፤

ወረሰይከ ፡ መክፈልተከ ፡ ምስለ ፡ ዘማውያን ።

19 አፉከ ፡ አብዝኃ ፡ ለእኪት ፤

ወልሳንከ ፡ ፀፈራ ፡ ለሕብል ።

20 ትነብር ፡ ወተሐምዮ ፡ ለእኁከ ፤

ወአንበርከ ፡ ዕቅፍተ ፡ ለወልደ ፡ እምከ ።

21 ዝንተ ፡ ገቢረክ ፡ አርመምኩ ፡ ለከ ፡

አደመተከኒ ፡ ኀጢአት ፡ ሐዘብከኑ ፡ እኩን ፡ ከማከ ፤

እዛለፍከኑ ፡ ወእቁም ፡ ቅድመ ፡ ገጽከ ።

22 ለብዉ ፡ ዘንተ ፤ ኵልክሙ ፡ እለ ፡ ትረስዕዎ ፡ ለእግዚአብሔር ፤

ወእመአኮሰ ፡ ይመስጥ ፡ ወአልቦ ፡ ዘያድኅን ።

23 መሥዋዕት ፡ ክብርት ፡ ትሴብሐኒ ፤

ህየ ፡ ፍኖት ፡ እንተ ፡ ባቲ ፡ አርአየ ፡ እግዚአብሔር ፡ አድኅኖቶ ።

50 1 ፍጻሜ ፡ መዝሙር ፡ ዘዳዊት ።

2 አመ ፡ መጽአ ፡ ኀቤሁ ፡ ናታን ፡ ነቢይ ፤

ዘአመ ፡ ቦአ ፡ ኀቤሃ ፡ ለአበሳቢ ።

3 ተሣሀለኒ ፡ እግዚኦ ፡ በከመ ፡ ዕበየ ፡ ሣህልከ ፤

ወበከመ ፡ ብዙኀ ፡ መሕረትከ ፡ ደምስስ ፡ ኃጢአትየ ።

4 ኅፅበኒ ፡ ወአንጽሐኒ ፡ እምኀጢአትየ ፤

ወእምአበሳየኒ ፡ አንጽሐኒ ።

5 እስመ ፡ ለልየ ፡ ኣአምር ፡ ጌጋይየ ፤

ወኀጢአትየኒ ፡ ቅድሜከ ፡ ውእቱ ፡ በኵሉ ፡ ጊዜ ።

6 ለከ ፡ ለባሕቲትከ ፡ አበስኩ ፡ ወእኩየኒ ፡ በቅድሜከ ፡ ገበርኩ ፤

ከመ ፡ ትጽደቅ ፡ በነቢብከ ፡ ወትማእ ፡ በኵነኔከ ።

7 እስመ ፡ ናሁ ፡ በኀጢአት ፡ ተፀነስኩ ፤

ወበዐመፃ ፡ ወለደተኒ ፡ እምየ ።

8 እስመ ፡ ናሁ ፡ ጽድቀ ፡ አፍቀርከ ፤

ዘኢይትነበብ ፡ ኅቡአ ፡ ጥበብከ ፡ አይዳዕከኒ ።

9 ትነዝኀኒ ፡ በአዛብ ፡ ወእነጽሕ ፤

ተኀፅበኒ ፡ እምበረድ ፡ እጸዐዱ ።

10 ታሰምዐኒ ፡ ትፍሥሕተ ፡ ወሐሤተ ፤

ወይትፌሥሑ ፡ አዕጽምተ ፡ ጻድቃን ።

11 ሚጥ ፡ ገጸከ ፡ እምኀጢአትየ ፤

ወደምስስ ፡ ሊተ ፡ ኵሎ ፡ አበሳየ ።

12 ልበ ፡ ንጹሐ ፡ ፍጥር ፡ ሊተ ፡ እግዚኦ ፤

ወመንፈሰ ፡ ርቱዐ ፡ ሐድስ ፡ ውስተ ፡ ከርሥየ ።

13 ኢትግድፈኒ ፡ እምቅድመ ፡ ገጽከ ፤

ወመንፈሰከ ፡ ቅዱሰ ፡ ኢታውፅእ ፡ እምላዕሌየ ።

14 ዕስየኒ ፡ ፍሥሓ ፡ በአድኅኖትከ ፤

ወበመንፈስ ፡ ዐዚዝ ፡ አጽንዐኒ ።

15 ከመ ፡ እምሀሮሙ ፡ ለኃጥኣን ፡ ፈኖተከ ፤

ወረሲዓን ፡ ይትመየጡ ፡ ኀቤከ ።

16 አድኅነኒ ፡ እምደም ፡ እግዚአብሔር ፡ አምላከ ፡ መድኀኒትየ ፤

ይትፌሣሕ ፡ ልሳንየ ፡ በጽድቀ ፡ ዚአከ ።

17 እግዚኦ ፡ ትከሥት ፡ ከናፍርየ ፤ ወአፉየ ፡ ያየድዕ ፡ ስብሐቲከ ።

18 ሶበሰ ፡ ፈቀድከ ፡ መሥዋዕተኒ ፡ እምወሀብኩ ፤

ወጽንሓሕኒ ፡ ኢትሠምር ።

19 መሥዋዕቱ ፡ ለእግዚአብሔር ፡ መንፈስ ፡ የዋህ ፤

ልበ ፡ ትሑተ ፡ ወየዋሀ ፡ ኢይሜንን ፡ እግዚአብሔር ።

20 አሠንያ ፡ እግዚኦ ፡ በሥምረትከ ፡ ለጽዮን ፤

ወይትሐንጻ ፡ አረፋቲሃ ፡ ለኢየሩሳሌም ።

21 አመ ፡ ትሠምር ፡ መሥዋዕተ ፡ ጽድቅ ፡

መባአኒ ፡ ወቍርባነኒ ፤

አሜሃ ፡ ያዐርጉ ፡ ውስተ ፡ ምሥዋዒከ ፡ አልህምተ ።

51 1 ፍጻሜ ፡ ዘበአእምሮ ፡ ዘዳዊት ።

2 ዘአመ ፡ መጽአ ፡ ዶይቅ ፡ ኤዶማዊ ፡ ወነገሮ ፡ ለሳኦል ፤

ወይቤሎ ፡ መጽአ ፡ ዳዊት ፡ ቤቶ ፡ ለአቤሜሌክ ።

3 ለምንት ፡ ይዜሀር ፡ ኀያል ፡ በእከዩ ፤

ወይዔምፅ ፡ ኵሎ ፡ አሚረ ።

4 ኀጢአተ ፡ ሐለየ ፡ ልብከ ፤

ከመ ፡ መላፄ ፡ በሊኅ ፡ ገበርከ ፡ ሕብለ ።

5 አብደርከ ፡ እኪተ ፡ እምሠናይት ፤

ወትዔምፅ ፡ እምትንብብ ፡ ጽድቀ ።

6 ወአፍቀርከ ፡ ኵሎ ፡ ነገረ ፡ ልሳን ፡ መስጥም ።

7 በእንተዝ ፡ ይነሥተከ ፡ እግዚአብሔር ፡ ለዝሉፉ ፤

ይመልሐከ ፡ ወያፈልሰከ ፡ እምቤትከ ፡

ወሥርወከኒ ፡ እምድረ ፡ ሕያዋን ።

8 ይርአዩ ፡ ጻድቃን ፡ ወይፍርሁ ፡

ወይስሐቁ ፡ ላዕሌሁ ፡ ወይበሉ ።

ነዋ ፡ ብእሲ ፡ ዘኢረሰዮ ፡ ለእግዚአብሔር ፡ ረዳኢሁ ፤

9 ወተአመነ ፡ በብዝኀ ፡ ብዑሉ ፤

ወተኀየለ ፡ በከንቱ ።

10 ወአንሰ ፡ ከመ ፡ ዕፀ ፡ ዘይት ፡ ስሙር ፡ ውስተ ፡ ቤተ ፡ እግዚአብሔር ፤

ወተወከልኩ ፡ በምሕረቱ ፡ ለእግዚአብሔር ፡

ለዓለም ፡ ወለዓለመ ፡ ዓለም ።

11 እገኒ ፡ ለከ ፡ ለዓለም ፡ እስመ ፡ ገበርከ ፡ ሊተ ፤

ወእሴፈዋ ፡ ለምሕረትከ ፡ እስመ ፡ ሠናያቲከ ፡ ኀበ ፡ ጻድቃኒከ ።

52 1 ፍጻሜ ፡ ዘአመ ፡ መጽአ ፡ ዘበኣእምሮ ፡

ዘዳዊት ።

2 ይብል ፡ አብድ ፡ በልቡ ፡ አልቦ ፡ እግዚአብሔር ፤

ኀስሩ ፡ ወረኵሱ ፡ በጌጋዮሙ

አልቦ ፡ ዘይገብራ ፡ ለሠናይት ።

3 እግዚአብሔር ፡ ሐወጸ ፡ እምሰማይ ፡ ዲበ ፡ እጓለ ፡ እምሕያው ፤

ከመ ፡ ይርአይ ፡ እመቦ ፡ ጠቢበ ፤ ዘየኀሦ ፡ ለእግዚአብሔር ።

4 ኵሉ ፡ ዐረየ ፡ ወኅቡረ ፡ ዐለወ ፤

አልቦ ፡ ዘይገብራ ፡ ለሠናይት ፤ አልቦ ፡ ወኢአሐዱ ።

5 ወኢያአምሩ ፡ ኵሎሙ ፡ ገበርተ ፡ ዐመፃ ፤

እለ ፡ ይውኅጥዎሙ ፡ ለሕዝብየ ፡ ከመ ፡ በሊዐ ፡ እክል ፤

ወለእግዚአብሔር ፡ ኢጸውዕዎ ።

6 ወበህየ ፡ ፈርሁ ፡ ወገረሞሙ ፡ ዘኢኮነ ፡ ግሩመ ፤

እስመ ፡ እግዚአብሔር ፡ ዘረወ ፡ አዕጽምቲሆሙ ፡ ለመዳልዋን ፡

ወተኀፍሩ ፡ እስመ ፡ እግዚአብሔር ፡ አኅሰሮሙ ።

7 መኑ ፡ ይሁብ ፡ እምጽዮን ፡ መድኀኒተ ፡ ልእስራኤል ፤

አመ ፡ ሜጠ ፡ እግዚአብሔር ፡ ፄዋ ፡ ሕዝቡ ፡

ይትፌሣሕ ፡ ያዕቆብ ፡ ወይትሐሠይ ፡ እስራኤል ።

53 1 ፍጻሜ ፡ ስብሐት ፡ ዘበኣእምሮ ፡ ዘዳዊት ፡

2 ዘአመ ፡ መጽኡ ፡ ዜፌዊያን ፡ ወይቤልዎ ፡ ለሳኦል ፤

ናሁ ፡ ዳዊት ፡ ይትኀባእ ፡ ኀቤነ ።

3 እግዚኦ ፡ በስምከ ፡ አድኅነኒ ፤

ወበኀይልከ ፡ ፍታሕ ፡ ሊተ ።

4 እግዚኦ ፡ ስምዐኒ ፡ ጸሎትየ ፤

ወአፅምእ ፡ ቃለ ፡ አፉየ ።

5 እስመ ፡ ነኪራን ፡ ቆሙ ፡ ላዕሌየ ፡

ወኀያላን ፡ ኀሠሥዋ ፡ ለነፍስየ ፤

ወኢረሰይዎ ፡ ለእግዚአብሔር ፡ ቅድሜሆሙ ።

6 ናሁ ፡ እግዚአብሔር ፡ ይረድአኒ ፤

ወእግዚእየ ፡ ያድኅና ፡ ለነፍስየ ።

7 ወይመይጣ ፡ ለእኪት ፡ ዲበ ፡ ጸላእትየ ፤

ወበጽድቅከ ፡ ሠርዎሙ ።

8 ዘእምፈቃድየ ፡ እሠውዕ ፡ ለከ ፤

እገኒ ፡ ለስምከ ፡ እግዚኦ ፡ እስመ ፡ ሠናይ ።

9 እስመ ፡ እምኵሎ ፡ ምንዳቤየ ፡ አድኀንከኒ ፤

ወርእየት ፡ ዐይንየ ፡ በጸላእትየ ።

54 1 ፍጻሜ ፡ ስብሐት ፡ ዘበኣእምሮ ፡ ዘዳዊት ።

2 አፅምአኒ ፡ እግዚኦ ፡ ጸሎትየ ፤

ወኢትትሀየየኒ ፡ ስእለትየ ።

3 ነጽረኒ ፡ ወስምዐኒ ፤

ተከዝኩ ፡ ወደንገፅኩ ፡ ወተዛዋዕኩ ።

እምቃለ ፡ ጸላኢ ፡ ወእምሥቃየ ፡ ኃጥእ ፤

4 እስመ ፡ ሜጥዋ ፡ ለዐመፃ ፡ ላዕሌየ ፡

ወቆሙ ፡ ላዕሌየ ፡ ያመንስዉኒ ።

5 ወደንገፀኒ ፡ ልብየ ፡ በላዕሌየ ፤

ወመጽአኒ ፡ ድንጋፄ ፡ ሞት ።

6 ፍርሀት ፡ ወረዐድ ፡ አኀዘኒ ፤ ወደፈነኒ ፡ ጽልመት ።

7 ወእቤ ፡ መኑ ፡ ይሁበኒ ፡ ክንፈ ፡ ከመ ፡ ርጌብ ፤

እሥርር ፡ ወኣዕርፍ ።

8 ናሁ ፡ አርሐቁ ፡ ተኀጥኦ ፤ ወቤትኩ ፡ ውስተ ፡ በድው ።

9 እሴፈዎ ፡ ለዘ ፡ ያድኅነኒ ፤

እምዕንባዜ ፡ ነፍስየ ፡ ከመ ፡ ዐውሎ ።

10 አስጥሞሙ ፡ እግዚኦ ፡ ወምትር ፡ ልሳናቲሆሙ ፤

እስመ ፡ ርኢኩ ፡ ዐመፃ ፡ ወቅሥተ ፡ ውስተ ፡ ሀገር ።

11 እስመ ፡ መዐልተ ፡ ወሌሊተ ፡ ዕጉት ፡ ውስተ ፡ አረፋቲሃ ፤

ዐመፃ ፡ ወስራሕ ፡ ወኀጢአት ፡ ማእከላ ።

12 ወኢይርሕቅ ፡ እመርሕባ ፡ ጕሕሉት ።

13 ሶበሰ ፡ ጸላኢ ፡ ጸአለኒ ፡ እምተዐገሥኩ ፤

ውሶበሂ ፡ ጸላኢ ፡ አዕበየ ፡ አፉሁ ፡ ላዕሌየ ፡ እምተኀባእክዎ ።

14 ወአንተሰ ፡ ብእሲ ፡ ዘከመ ፡ ነፍስየ ፤

ማእምርየ ፡ ወዐውቅየ ።

15 ዘኅቡረ ፡ አስተጠዐምከ ፡ ሊተ ፡ መባልዕተ ፤

ወነሐውር ፡ ቤተ ፡ እግዚአብሔር ፡ በአሐዱ ፡ ልብ ።

16 ይምጽኦሙ ፡ ሞት ፡ ወይረዱ ፡ ውስተ ፡ ሲኦል ፡ ሕያዋኒሆሙ ፤

እስመ ፡ እኩይ ፡ ማእከሎሙ ፡ ውስተ ፡ አብያቲሆሙ ።

17 ወአንሰ ፡ ጸራኅኩ ፡ ኀበ ፡ እግዚአብሔር ፤ ወአምላኪየ ፡ ሰምዐኒ ።

18 ሰርከ ፡ ወነግሀ ፡ ወመዐልተ ፡ እነግር ፡ ወኣየድዕ ፤

ወይሰምዐኒ ፡ ቃልየ ።

19 አድኅና ፡ በሰላም ፡ ለነፍስየ ፡ እምእለ ፡ ይትቃረቡኒ ፤

እስመ ፡ ይበዝኁ ፡ እምእለ ፡ ምስሌየ ።

20 ይስማዕ ፡ እግዚአብሔር ፡ ወያኅስሮሙ ፤

ዘሀሎ ፡ እምቅድመ ፡ ይትፈጠር ፡ ዓለም ።

እስመ ፡ አልቦሙ ፡ ቤዛ ፡ ወኢፈርህዎ ፡ ለእግዚአብሔር ።

21 ወሰፍሐ ፡ እዴሁ ፡ ለፍድይ ።

ወአርኰሱ ፡ ሥርዐቶ ።

22 ወተናፈቁ ፡ እምዐተ ፡ ገጹ ፡ ወቀርበ ፡ ልቡ ።

ወጽሕደ ፡ እምቅብእ ፡ ነገሩ ፡

እሙንቱሰ ፡ ማዕበል ፡ ያስጥሙ ።

23 ግድፍ ፡ ላዕለ ፡ እግዚአብሔር ፡ ሕሊናከ ፡ ወውእቱ ፡ ይሴስየከ ፤

ወኢይሁቦ ፡ ሁከተ ፡ ለጻድቅ ፡ ለዓለም ።

24 አንተ ፡ እግዚኦ ፡ አጽድፎሙ ፡ ውስተ ፡ ዐዘቅተ ፡ ሞት ፡

ዕድው ፡ ደም ፡ ወጽልሕዋን ፡ ኢይነፍቁ ፡ መዋዕሊሆሙ ፤

ወአንሰ ፡ ተወከልኩከ ፡ እግዚኦ ።

55 1 ፍጻሜ ፡ ዘበእንተ ፡ ሕዝብ ፡ እለ ፡ እምቅዱሳን ፡ ርሕቁ ፡

ዘዳዊት ፡ አርአያ ፡ መጽሐፍ ፤

ዘአመ ፡ አኀዝዎ ፡ ኢሎፍሊ ፡ በጌት ።

2 ተሣሀለኒ ፡ እግዚኦ ፡ እስመ ፡ ኬደኒ ፡ ሰብእ ፤

ወኵሎ ፡ አሚረ ፡ አስርሐኒ ፡ ቀትል ።

3 ወኬዱኒ ፡ ፀርየ ፡ ኵሎ ፡ አሚረ ፡ በኑኀ ፡ ዕለት ፤

እስመ ፡ ብዙኃን ፡ እለ ፡ ፀብኡኒ ፡ ወፈራህኩ ።

4 ወአንሰ ፡ ኪያከ ፡ ተወከልኩ ፡ እግዚኦ ።

5 በእግዚአብሔር ፡ እሴብሕ ፡ ቃልየ ፤

ወበእግዚአብሔር ፡ ተወከልኩ ፡ ኢይፈርህ ፤ ምንተ ፡ ይሬስየኒ ፡ ዘሥጋ ።

6 ወኵሎ ፡ አሚረ ፡ ያስቆርሩኒ ፡ ዘነበብኩ ።

ወላዕሌየ ፡ ይመክሩ ፡ ኵሎ ፡ እኩየ ።

7 ይጸንሑኒ ፡ ወይትኀብኡኒ ።

ወእሙንቱሰ ፡ ሰኰናየ ፡ ያስተሓይጹኒ ፤

ወዘልፈ ፡ ይጸንሕዋ ፡ ለነፍስየ ።

8 ወኢታድኅኖሙ ፡ ወኢበምንትኒ ፤

ወታጸድፎሙ ፡ ለአሕዛብ ፡ በመዐትከ ።

9 አምላኪየ ፡ እነግረከ ፡ ሕይወትየ ፤

ወአንበርኩ ፡ አንብዕየ ፡ ቅድሜከ ፡ በከመ ፡ አዘዝከ ።

10 ለይግብኡ ፡ ፀርየ ፡ ድኅሬሆሙ ፡

አመ ፡ ዕለተ ፡ እጼውዐከ ፤

ናሁ ፡ ኣእመርኩ ፡ ከመ ፡ አምላኪየ ፡ አንተ ።

11 በእግዚአብሔር ፡ እሴብሕ ፡ ቃልየ ፤

በእግዚአብሔር ፡ ይከብር ፡ ዘነበብኩ ።

12 ወበእግዚአብሔር ፡ ተወከልኩ ፡ ኢይፈርህ ፤ ምንተ ፡ ይሬስየኒ ፡ ሰብእ ።

13 እምኀቤይ ፡ እሁብ ፡ ብፅአትየ ፡ ለስብሓቲከ ።

14 እስመ ፡ አድኀንካ ፡ እሞት ፡ ለነፍስየ ፡

ወለአዕይንትየኒ ፡ እምአንብዕ ፤

ወለእገርየኒ ፡ እምዳኅፅ ።

ከመ ፡ ኣሥምሮ ፡ ለእግዚአብሔር ፡ በብሔረ ፡ ሕያዋን ።

56 1 ፍጻሜ ፡ ኢታማስን ፡ ዘዳዊት ፡ አርአያ ፡ መጽሐፍ ፤

ዘአመ ፡ ጐየ ፡ እምቅድመ ፡ ገጸ ፡ ሳኦል ፡ ውስተ ፡ በአት ።

2ተሣሀለኒ ፡ እግዚኦ ፡ ተሣሀለኒ ።

እስመ ፡ ኪያከ ፡ ተወከለት ፡ ነፍስየ ፤

ወተወከልኩ ፡ በጽላሎተ ፡ ክንፊከ ፤

እስከ ፡ ተኀልፍ ፡ ኀጢአት ።

3 እጸርኅ ፡ ኀበ ፡ እግዚአብሔር ፡ ልዑል ፤

ኀበ ፡ እግዚአብሔር ፡ ዘረድአኒ ።

4 ፈነወ ፡ እምሰማይ ፡ ወአድኀነኒ ፡

ወወሀቦሙ ፡ ኀሳረ ፡ ለእለ ፡ ኬዱኒ ፤

ገነወ ፡ እግዚአብሔር ፡ ሣህሎ ፡ ወጽድቆ ።

5 ወአድኀና ፡ ለነፍስየ ፡ እምእከለ ፡ አናብስት ፡

ወኖምኩ ፡ ድንጉፅየ ፤

ደቂቀ ፡ እጓለ ፡ እምሕያው ፡ ስነኒሆሙ ፡ ሐጽ ፡ ወኲናት ፡

ወልሳኖሙኒ ፡ በሊኅ ፡ መጥባሕት ።

6 ተለዐለ ፡ እግዚአብሔር ፡ መልዕልተ ፡ ሰማያት ፤

ወበኵሉ ፡ ምድር ፡ ስብሐቲሁ ።

7 መሥገርተ ፡ አስተዳለዉ ፡ ለእገርየ ፡

ወቀጽዕዋ ፡ ለነፍስየ ፤

ከሩዩ ፡ ግበ ፡ ቅድሜየ ፡ ወወድቁ ፡ ውስቴቱ ።

8 ጥቡዕ ፡ ልብየ ፡ እግዚኦ ፡

ጥቡዕ ፡ ልብየ ፤ እሴብሕ ፡ ወእዜምር ።

9 ወይትንሣእ ፡ ክብርየ ፤ ወይትንሣእ ፡ በመዝሙር ፡ ወበመሰንቆ ፤

ወእትንሣእ ፡ በጽባሕ ።

10 እገኒ ፡ ለከ ፡ በውስተ ፡ አሕዛብ ፡ እግዚኦ ፤

ወእዜምር ፡ ለከ ፡ በውስተ ፡ ሕዝብ ።

11 እስመ ፡ ዐብየት ፡ እስከ ፡ ሰማያት ፡ ምሕረትከ ፤

ወእስከ ፡ ደመናት ፡ ጽድቅከ ።

12 ተለዐለ ፡ እግዚአብሔር ፡ መልዕልተ ፡ ሰማያት ፤

ወበኵሉ ፡ ምድር ፡ ስብሓቲሁ ።

57 1 ፍጻሜ ፡ ኢታማስን ፡ ዘዳዊት ፡ አርአያ ፡

መጽሐፍ ።

2 እመሰ ፡ አማን ፡ ጽድቀ ፡ ትነቡ ፤

ወርትዐ ፡ ትኴንኑ ፡ ደቂቀ ፡ እጓለ ፡ እምሕያው ።

3 እስመ ፡ በልብክሙ ፡ ኃጢአተ ፡ ትገብሩ ፡ በዲበ ፡ ምድር ፤

ወጽልሑተ ፡ ይፀፍራ ፡ እደዊክሙ ።

4 ተነክሩ ፡ ኃጥኣን ፡ እማሕፀን ፤

እምከርሥ ፡ ስሕቱ ፡ ወነበቡ ፡ ሐሰተ ።

5 ወመዐቶሙኒ ፡ ከመ ፡ ሕምዘ ፡ አርዌ ፡ ምድር ፤

ከመ ፡ አርዌ ፡ ምድር ፡ ጽምምት ፡ እዘኒሃ ።

6 እንት ፡ ኢትሰምዕ ፡ ቃለ ፡ ዘይሬቅያ ፤

እንዘ ፡ ይሠርያ ፡ መሠርይ ፡ ጠቢብ ።

7 እግዚአብሔር ፡ ይሰብር ፡ ስነኒሆሙ ፡ በውስተ ፡ አፉሆሙ ፤

ወይሰብር ፡ እግዚአብሔር ፡ ጥረሲሆሙ ፡ ለአናብስት ።

8 ወየኀስሩ ፡ ከመ ፡ ማይ ፡ ዘይትከዐው ፤

ወይዌስቅ ፡ ቀስቶ ፡ እስከ ፡ ያደክዎሙ ።

9 ወየኀልቁ ፡ ከመ ፡ ሰምዕ ፡ ዘይትመሰው ፤

ወድቀት ፡ እሳት ፡ ወኢርኢክዋ ፡ ለፀሐይ ።

10 ዘእንበለ ፡ ይትዐወቅ ፡ ሦክክሙ ፡ ሕለተ ፡ ኮነ ፡

ከመ ፡ ሕያዋን ፡ በመዐቱ ፡ ይውኅጠክሙ ።

11 ይትፌሣሕ ፡ ጻድቅ ፡ ሶበ ፡ ይሬኢ ፡ በቀለ ፤

ወይትኀፀብ ፡ እዴሁ ፡ በደመ ፡ ኃጥእ ።

12 ወይብል ፡ ሰብእ ፡ ቦኑ ፡ እንጋ ፡ ፍሬ ፡ ለጻድቅ ፤

ወቦኑ ፡ እንጋ ፡ እግዚአብሔር ፡ ይፈትሕ ፡ ሎሙ ፡ በዲበ ፡ ምድር ።

58 1 ፍጻሜ ፡ ኢታማስን ፡ ዘዳዊት ፡ አርአየ ፡ ምስሐፍ ፤

አመ ፡ ፈነወ ፡ ሳኦል ፡ ይዕቀቡ ፡ ቤቶ ፡ ከመ ፡ ይቅትሎ ።

2 አድኅነኒ ፡ እግዚኦ ፡ እምፀርየ ፤

ወአንግፈኒ ፡ እምእለ ፡ ቆሙ ፡ ላዕሌየ ።

3 ወባልሐኒ ፡ እምገበርተ ፡ ዐመፃ ፤

ወአድኅነኒ ፡ እምዕድወ ፡ ደም ።

4 እስመ ፡ ናሁ ፡ ናዐውዋ ፡ ለነፍስየ ፤

ወቆሙ ፡ ላዕሌየ ፡ ኀያላን ፤

አኮ ፡ በአበሳየ ፡ ወአኮ ፡ በጌጋይየ ፡ እግዚኦ ።

5 ዘእንበለ ፡ ዐመፃ ፡ ሮጽኩ ፡ ወአርታዕኩ ፤

ተንሥእ ፡ ተቀበለኒ ፡ ወርኢ ።

6 አንተ ፡ እግዚኦ ፡ አምላከ ፡ ኀያላን ፡ ንጉሠ ፡ እስራኤል ፡

ሐውጾሙ ፡ ለኵሎሙ ፡ አሕዛብ ፡ ወተሣሀሎሙ ፤

ወኢትሣሀሎሙ ፡ ለኵሎሙ ፡ ገበርተ ፡ ዐመፃ ።

7 ይትመየጡ ፡ ሰርከ ፡ ወይርኀቡ ፡ ከመ ፡ ከልብ ፤ ወይዑዱ ፡ ሀገር ።

8 ናሁ ፡ ይነቡ ፡ በአፉሆሙ ፡ ወሰይፍ ፡ ውስተ ፡ ከናፍሪሆሙ ፤

ወዘሂ ፡ ይሰምዖሙ ።

9 ወአንተ ፡ እግዚኦ ፡ ትስሕቆሙ ፤

ወነንኮሙ ፡ ለኵሎሙ ፡ አሕዛብ ።

10 ኣምኀፅን ፡ ኀቤከ ፡ ኀይልየ ፤

እስመ ፡ አምላኪየ ፡ ወምስካይየ ፡ አንተ ።

11 ይብጽሐኒ ፡ ሣህሉ ፡ ለአምላኪየ ፤

አምላኪየ ፡ አርእየኒ ፡ በጸላእትየ ።

12 ኢትቅትሎሙ ፡ ከመ ፡ ኢይርስዑ ፡ ሕገከ ፡

ዘርዎሙ ፡ በኀይልከ ፡

ወአጽድፎሙ ፡ አምላኪየ ፡ ወረዳእየ ።

13 ኀጢአተ ፡ አፉሆሙ ፡ ቃለ ፡ ከናፍሪሆሙ ፤

ወይሠገሩ ፡ በትዕቢቶሙ ።

ወበመርገሞሙ ፡ ወእምሐሰቶሙ ፡ ይትዐወቅ ፡ ደኃሪቶሙ ።

14 ወየኀልቁ ፡ በደኃሪ ፡ መቅሠፍት ፤

ወያእምሩ ፡ ከመ ፡ አምላከ ፡ ያዕቆብ ፡ ይኴንን ፡ እስከ ፡ አጽናፈ ፡ ምድር ።

15 ይትመየጡ ፡ ሰርከ ፡ ወይርኀቡ ፡ ከመ ፡ ከልብ ፡ ወይዑዱ ፡ ሀገረ ።

16 እሙንቱሰ ፡ ይዘረዉ ፡ ለበሊዕ ፤

ወእስመ ፡ ኢጸግቡ ፡ ወአንጐርጐሩ ።

17 ወአንሰ ፡ እሴብሕ ፡ ለኀይልከ ፡

ወእትፌሣሕ ፡ በጽባሕ ፡ በምሕረትከ ፤

እስመ ፡ ኮንከኒ ፡ ምስካይየ ፡

ወጸወንየ ፡ በዕለተ ፡ ምንዳቤየ ።

18 ረዳእየ ፡ አንተ ፡ ወለከ ፡ እዜምር ፡ አምላኪየ ፤

እስመ ፡ አምላኪየ ፡ ወምስካይየ ፡ አንተ ፡

አምላኪየ ፡ ውእቱ ፡ ሣህልየ ።

59 1 ፍጻሜ ፡ ዘእለ ፡ ተበዐዱ ፡ ዓዲ ፤ አርአየ ፡ መጽሐፍ ፡ ዘዳዊት ፡

ለትምህርት ። 2 ዘአመ ፡ አውዐየ ፡ መስጴጦምየ ፡ ዘሶርያ ፡ ወሶርያ ፡

ዘሶበል ፡ ወተመይጠ ፡ ዮአብ ፡ ወቀተለ ፡ በቈላቲሆም ፡

ካልኣን ፡ ዐሠርተ ፡ ወ ፪ ፻ ።

3 እግዚኦ ፡ ገደፍከነ ፡ ወነሠትከነ ፤

ቀሠፍከነሂ ፡ ወተሣሀልከነ ።

4 አድለቅለቃ ፡ ለምድር ፡ ወሆካ ፤

ወፈወስከ ፡ ቍስላ ፡ እስመ ፡ ምንቀልቀለት ።

5 ወአርአይኮሙ ፡ ዕፁባተ ፡ ለሕዝብከ ፤

ወአስተይከነ ፡ ወይነ ፡ መደንግፀ ።

6 ወወሀብኮሙ ፡ ትእምርተ ፡ ለእለ ፡ ይፈርሁከ ፤

ከመ ፡ ያምስጡ ፡ እምገጸ ፡ ቀስት ።

7 ወይድኀኑ ፡ ፍቁራኒከ ፤

አድኅን ፡ በየማንከ ፡ ወስምዐኒ ።

8 እግዚአብሔር ፡ ነበበ ፡ በመቅደሱ ፡

እትፌሣሕ ፡ ወእትካፈል ፡ ምህርካ ፤

ወእሳፈር ፡ አዕጻደተ ፡ ቈላት ።

9 ዚአየ ፡ ውእቱ ፡ ገላዐድ ፡ ወዚአየ ፡ ምናሴ ፤

ወኤፍሬም ፡ ምስማከ ፡ ርእስየ ፤

ወይሁዳ ፡ ንጉሥየ ።

10 ወሞአብ ፡ ካህን ፡ ተስፋየ ፡

ዲበ ፡ አደምያስ ፡ እሰፍሕ ፡ መካይድየ ፤

ሊተ ፡ ይገንዩ ፡ ኢሎፍሊ ።

11 መኑ ፡ ይወስደኒ ፡ ሀገረ ፡ ጥቅም ፤

ወመኑ ፡ ይመርሐኒ ፡ እስከ ፡ ኢዶምያስ ።

12 አኮኑ ፡ አንተ ፡ እግዚኦ ፡ ዘገደፍከነ ፤

ወኢትወፅእ ፡ አምላክነ ፡ ምስለ ፡ ኀይልን ።

13 ሀበነ ፡ ረድኤተ ፡ በምንዳቤነ ፤

ወከንቱ ፡ ተአምኖ ፡ በሰብእ ።

14 በእግዚአብሔር ፡ ንገብር ፡ ኀይለ ፤

ወውእቱ ፡ ያኀስሮሙ ፡ ለእለ ፡ ይሣቅዩነ ።

60 1 ፍጻሜ ፡ ማኅሌት ፡ ዘዳዊት ።

2 ስምዐኒ ፡ አምላኪየ ፡ ስእለትየ ፤

ወአፅምአኒ ፡ ጸሎትየ ።

3 እምአጽናፈ ፡ ምድር ፡ ጸራኅኩ ፡ ኀቤከ ፡ ሶበ ፡ ቀብጸኒ ፡ ልብየ ፤

ወእምእብን ፡ አልዐልከኒ ፡ ወመራሕከኒ ።

4 እስመ ፡ ተስፋየ ፡ ኮንከኒ ፤

ማኅፈድ ፡ ጽኑዕ ፡ ቅድመ ፡ ገጸ ፡ ጸላኢ ።

5 እነብር ፡ ቤተከ ፡ ለዓለም ፤

ወእትከደን ፡ በጽላሎተ ፡ ክነፊከ ።

6 እስመ ፡ አንተ ፡ አምላኪየ ፡ ሰማዕከኒ ፡ ጸሎትየ ፤

ወወሀብኮሙ ፡ ርስተ ፡ ለእለ ፡ ይፈርሁከ ።

7 እምዕለት ፡ ዕለተ ፡ ይዌስክ ፡ ንጉሥ ፤

ዐመቲሁ ፡ እስከ ፡ መዋዕለ ፡ ትውለደ ፡ ትውለድ ።

8 ወይነብር ፡ ለዓለም ፡ ቅድመ ፡ እግዚአብሔር ፤

መኑ ፡ የኀሥሥ ፡ ሣህሎ ፡ ወጽድቆ ።

9 ከመዝ ፡ እዜምር ፡ ለስምከ ፡ ለዓለም ፤

ከመ ፡ ተሀበኒ ፡ ተምኔትየ ፡ ኵሎ ፡ አሚረ ።

61 1 ፍጻሜ ፡ ዝበእንተ ፡ ኢዶቱም ፡ መዝሙር ፡ ዘዳዊት ።

2 አኮኑ ፡ ለእግዚአብሔር ፡ ትገኒ ፡ ነፍስየ ፤

እስመ ፡ ኀቤሁ ፡ መድኀነትየ ።

3 እስመ ፡ ውእቱ ፡ አምላኪየ ፡ ወመድኀኒየ ፤

ወውእቱ ፡ ርዳእየ ፡ ወኢይትሀወክ ፡ ለዝሉፉ ።

4 እስከ ፡ ማእዜኑ ፡ ትቀውሙ ፡ ላዕለ ፡ ብእሲ ፡

ወትቀትልዎ ፡ ኵልክሙ ፤

ከመ ፡ አረፍት ፡ ጽንንት ፡ ወከመ ፡ ጥቅም ፡ ንሑል ።

5 ወባሕቱ ፡ መከሩ ፡ ይስዐሩ ፡ ክብርየ ፡

ወሮጽኩ ፡ በጽምእየ ፤

በአፉሆሙ ፡ ይድሕሩ ፡ ወበልቦሙ ፡ ይረግሙ ።

6 ወባሕቱ ፡ ለእግዚአብሔር ፡ ትገኒ ፡ ነፍስየ ፤

እስመ ፡ ኀቤሁ ፡ ተስፋየ ።

7 እስመ ፡ ውእቱ ፡ አምላኪየ ፡ ወመድኀኒየ ፤

ወርዳእየ ፡ ውእቱ ፡ ኢይትሀወክ ።

8 በእግዚአብሔር ፡ መድኀነትየ ፡ ወበእግዚአብሔር ፡ ክብርየ ፤

አምላከ ፡ ረድኤትየ ፡ ወተስፋየ ፡ እግዚአብሔር ።

9 ተወከሉ ፡ ቦቱ ፡ ኵልክሙ ፡ ማኅበሩ ፡ አሕዛብ ፡

ወከዐዉ ፡ ልበክሙ ፡ ቅድሜሁ ፤

ወእግዚአብሔር ፡ ውእቱ ፡ ርዳኢነ ።

10 ወባሕቱ ፡ ከንቱ ፡ ኵሉ ፡ ደቂቀ ፡ እጓለ ፡ እመሕያው፡

ሐሳውያን ፡ ደቂቀ ፡እጓለ ፡ እመሕያው፡ ወይዔምፁ ፡ መዳልወ ፤

እሙንቱሰ ፡ እምከንቱ ፡ ውስተ ፡ ከንቱ ፡ ክመ ።

11 ከመ ፡ ኢትሰፈዉዋ ፡ ለዓመፃ ።

ወኢትትአመንዎ ፡ ለሀይድ ፤

ብዕል ፡ ለእመ ፡ በዝኀ ፡ ኢታዕብዮ ፡ ልበክሙ ።

12 ምዕረ ፡ ነበበ ፡ እግዚአብሔር ፡ ወዘንተ ፡ ከመ ፡ ሰማዕኩ ፤

13 እስመ ፡ ዘእግዚአብሔር ፡ ሣህል ።

ወዚአከ ፡ እግዚኦ ፡ ኀይል ፤

እስመ ፡ አንተ ፡ ትፈድዮ ፡ ለኵሉ ፡ በከመ ፡ ምግባሩ ።

62 1 መዝሙር ፡ ዘዳዊት ፤ አመ ፡ ሀሎ ፡ ውስተ ፡ ገዳመ ፡

ኢዶምያስ ።

2 አምላኪየ ፡ አምላኪየ ፡ እገይስ ፡ ኀቤከ ፤

ጸምአት ፡ ነፍስየ ፡ ለከ ፤

እፎ ፡ እስፋሕ ፡ ለከ ፡ ሥጋየ ፡

በምደረ ፡ በድው ፡ ኀበ ፡ አልቦ ፡ ዕፀ ፡ ወማየ ።

3 ከመዝ ፡ በመቅደስከ ፡ አስተርአይኩከ ፤

ከመ ፡ ኣእምር ፡ ኀይለከ ፡ ወስብሐቲከ ።

4 እስመ ፡ ይኄይስ ፡ እምሐይው ፡ ሣህልከ ፤

ከናፍሪየ ፡ ይሴብሓከ ።

5 ከመዝ ፡ እባርከከ ፡ በሕይወትየ ፤

ወበስመ ፡ ዚአከ ፡ ኣነሥእ ፡ እደውየ ።

6 ከመ ፡ ዘእምሥቡሕ ፡ ወእምአንጕዕ ፡ ጸግበት ፡ ነፍስይ ፤

ከናፍርየ ፡ ፍሡሓት ፡ ይሴብሓ ፡ ለስምከ ።

7 ወበምስካብየኒ ፡ እዜክረከ ፤

ወጽባሕ ፡ ኣነብብ ፡ ለከ ።

8 እስመ ፡ ኮንከኒ ፡ ረዳእየ ፤

ወእትዌከል ፡ በጽላሎተ ፡ ክነፊከ ።

9 ተለወት ፡ ነፍስየ ፡ ድኅሬከ ፤

ሊተሰ ፡ ተወክፈተኒ ፡ የማንከ ።

10 እሙንቱሰ ፡ ለከንተ ፡ ኀሠሥዌ ፡ ለነፍስየ ፤

ለይባኡ ፡ ውስተ ፡ መዓምቅቲሃ ፡ ለምድር ።

11 ወይግብኡ ፡ ውስተ ፡ እደ ፡ ሰይፍ ፤

ክፍለ ፡ ቈናጽል ፡ ለይኩኑ ።

12 ወንጉሥሰ ፡ ይትፌሣሕ ፡ በእግዚአብሔር ፤

ወይከብር ፡ ኵሉ ዘይምሕል ፡ ኪያሁ ።

እስመ ፡ ይትፈፀም ፡ አፍ ፡ ዘይነብብ ፡ ዐመፃ ።

63 1 ፍጻሜ ፡ መዝሙር ፡ ዘዳዊት ።

2 ስምዐኒ ፡ እግዚኦ ፡ ጸሎትየ ፡ ዘሰአልኩ ፡ ኀቤከ ፤

እምትሕዝብተ ፡ ጽላኢ ፡ አድኅና ፡ ለነፍስይ ።

3 ወሰውረኒ ፡ እምዕሌቶሙ ፡ ለእኩያን ፤

ወእምብዝኆሙ ፡ ለገበርተ ፡ ዐመፃ ።

4 እለ ፡ አብልኁ ፡ ልሳኖሙ ፡ ከመ ፡ አርዌ ፡ ምድር ፤

ወወሰቁ ፡ ቀስቶሙ ፡ ለገቢረ ፡ መሪር ።

5 ከመ ፡ ይቅትልዎ ፡ ለንጹሕ ፡ በጽሚት ፤

ግብተ ፡ ይነድፍዎሙ ፡ ወኢይፈርሁ ።

6 ወአጽንዑ ፡ ሎሙ ፡ ነገረ ፡ እኩየ ፡

ወተማከሩ ፡ ይኅብኡ ፡ ሎሙ ፡ መሥገርተ ፤

ወይቤሉ ፡ አልቦ ፡ ዘይሬእየነ ።

7 ወኀሠሥዋ ፡ ለዐመፃ ፡ ወኀልቁ ፡ እዝነ ፡ ይፈትኑ ፡ ወይወጥኑ ፤

ወይበውእ ፡ ሰብእ ፡ በልብ ፡ ዕሙቅ ፤

8 ወይትሌዐል ፡ እግዚአብሔር ።

ከመ ፡ ሐጸ ፡ ደቂቅ ፡ ኮነ ፡ መቅሠፍቶሙ ።

9 ወደክመ ፡ ለሳኖሙ ፡ በላዕሌሆሙ ፡

ወደንገፁ ፡ ኵሎሙ ፡ እለ ፡ ርእይዎሙ ።

10 ወፈርሁ ፡ ኵሉ ፡ ሰብእ ፡

ወነገሩ ፡ ግብረ ፡ እግዚአብሔር ፤

ወአእመሩ ፡ ምግባሮ ።

11 ይትፌሣሕ ፡ ጻድቅ ፡ በእግዚአብሔር ፡ ወይትዌከል ፡ ቦቱ ፤

ወይከብሩ ፡ ኵሎሙ ፡ ርቱዓነ ፡ ልብ ።

64 1 ፍጻሜ ፡ ማኅሌት ፡ መዝሙር ፡ ዘዳዊት ።

2 ለከ ፡ ይደሉ ፡ እግዚኦ ፡ ስብሐት ፡ በጽዮን ፤

ወለከ ፡ ይትፌነው ፡ ጸሎት ፡ በኢየሩሳሌም ።

3 ስማዕ ፡ ጸሎተ ፡ ኵሉ ፡ ዘሥጋ ፡ ዘመጽአ ፡ ኀቤከ ።

4 ነገረ ፡ ዐማፂያን ፡ ኀየለነ ፡

ወኀጢአትነሰ ፡ አንተ ፡ ትሰሪ ፡ ለነ ።

5 ብፁዕ ፡ ዘኀረይኮ ፡ ወዘተወከፍኮ ፡

ወዘኣኅደርኮ ፡ ውስተ ፡ አዕጻዲከ ።

ጸገብነ ፡ እምበረከተ ፡ ቤትከ ፡

ቅዱስ ፡ ጽርሕከ ፡ ወመንክር ፡ በጽዱቅ ።

6 ስምዐነ ፡ አምላክነ ፡ ወመድኀኒነ ፤

ተስፋሆሙ ፡ ለኵሎሙ ፡ አጽናፈ ፡ ምድር ፡

ወለእለሂ ፡ ውስተ ፡ ባሕር ፡ ርሑቅ ።

7 አጽናዕኮሙ ፡ ለአድባር ፡ በኀይልከ ፤

ወቅኑታን ፡ እሙንቱ ፡ በኀይል ።

8 ዘየሀውኮ ፡ ለዐንበረ ፡ ባሕር ፤

ወመኑ ፡ ይትቃወሞ ፡ ለድምፀ ፡ ማዕበላ ።

ይደነግፁ ፡ አሕዛብ ፡ ወይፈርሁ ፡

9 እለ ፡ ይነብሩ ፡ ውስተ ፡ አጽናፍ ፡ እምተአምሪከ ፤

ይወፅኡ ፡ በጽባሕ ፡ ወሰርከ ፡ ይትፌሥሑ ።

10 ሐወጽካ ፡ ለምድር ፡ ወአርወይካ ፡

ወአብዛኅኮ ፡ ለብዕላ ፡

ፈለገ ፡ እግዚአብሔር ፡ ምሉእ ፡ ማያት ፤

አስተዳሎከ ፡ ሲሳዮሙ ፡ እስመ ፡ ከማሁ ፡ ታስተዴሉ ።

11 አርውዮ ፡ ለትሌሚሃ ፡ ወአስምር ፡ ለማእረራ ፤

ወበነጠብጣብከ ፡ ትበቍል ፡ ትፈሢሓ ።

12 ወትባርክ ፡ አክሊለ ፡ ዓመተ ፡ ምሕረትከ ፤

ወይጸግቡ ፡ ጠላተ ፡ ገዳማት ።

13 ወይረውዩ ፡ አድባረ ፡ በድው ፤

ወይትሐሠዩ ፡ አውግር ፡ ወይቀንቱ ።

14 ወይለብሱ ፡ አብሐኰ ፡ አባግዕ ፡

ወቈላትኒ ፡ ይመልኡ ፡ ስርናየ ፤

ይጸርኁ ፡ እንዘ ፡ ይሴብሑ ።

65 1 ፍጻሜ ፡ ማኅሌት ፡ መዝሙር ፡ ዘትንሣኤ ።

የብቡ ፡ ለእግዚአብሔር ፡ በኵሉ ፡ ምድር ።

2 ወዘምሩ ፡ ለስሙ ፤ ሀቡ ፡ አኰቴተ ፡ ለስብሐቲሁ ።

3 በልዎ ፡ ለእግዚአብሔር ፡ ግሩም ፡ ግብርከ ፡

እንዘ ፡ ብዙኅ ፡ ኀይልከ ፡ ሐሰዉክ ፡ ጸላእቲከ ።

4 ኵላ ፡ ምድር ፡ ትሰግድ ፡ ወትገኒ ፡ ለከ ፡

ወትዜምር ፡ ለስምከ ፡ ልዑል ።

5 ንዑ ፡ ወትርአዩ ፡ ግብሮ ፡ ለእግዚአብሔር ፤

ግሩም ፡ ምክሩ ፡ እምእጓለ ፡ እመሕያው ።

6 ዘይሬስያ ፡ ለባሕር ፡ የብሰ ፡

ወበተከዚ ፡ የኀልፉ ፡ በእግር ፤

ወበህየ ፡ ንትፌሣሕ ፡ ኅቡረ ።

7 ዘይኴንን ፡ በኀይሉ ፡ ዘለዓለም ፡

ወአዕይንቲሁኒ ፡ ኀበ ፡ አሕዛብ ፡ ይኔጽራ ፤

እለ ፡ ታአምሩ ፡ ኢታዕብዩ ፡ ርእሰክሙ ።

8 ባርክዎ ፡ አሕዛብ ፡ ለአምላክነ ፤

ወአፅምኡ ፡ ቃለ ፡ ስብሐቲሁ ።

9 ዘአንበራ ፡ ለነፍስየ ፡ ውስተ ፡ ሕይወት ፤

ወኢይሁቦን ፡ ሁከተ ፡ ለእግርየ ።

10 እስመ ፡ አምከርከነ ፡ እግዚኦ ፤

ወፈተንከነ ፡ ከመ ፡ ይፈትንዎ ፡ ለብሩር ።

11 ወአባእከነ ፡ ውስተ ፡ መሥገርት ፤

ወአምጻእከ ፡ ሕማመ ፡ ቅድሜነ ።

ወአጽአንከ ፡ ስብአ ፡ ዲበ ፡ አርእስቲነ ፤

12 አኅለፍከነ ፡ ማእከለ ፡ እሳት ፡ ወማይ ፡

ወአውፃእከነ ፡ ውስተ ፡ ዕረፍት ።

13 እበውእ ፡ ቤተከ ፡ ምስለ ፡ መባእየ ፤

ወእሁብ ፡ ብፅአትየ ።

14 ዘነበብኩ ፡ በአፉየ ፤ ዘእቤ ፡ በከናፍርየ ፡ አመ ፡ ምንዳቤየ ።

15 መሥዋዕተ ፡ ንጹሐ ፡ ዘአልቦ ፡ ነውረ ፡

ኣበውእ ፡ ለከ ፡ ዕጣነ ፡ ምስለ ፡ ሕራጊት ፤

እሠውዕ ፡ ለከ ፡ አልህምተ ፡ ወአጣሌ ።

16 ንዑ ፡ ስምዑኒ ፡ ወእንግርክሙ ፡

ኵልክሙ ፡ እለ ፡ ትፈርህዎ ፡ ለእግዚአብሔር ፤

መጠነ ፡ ገብረ ፡ ላቲ ፡ ለነፍስየ ።

17 ዘጸራኅኩ ፡ ኀቤሁ ፡ በአፉየ ፤

ወከላሕኩ ፡ በልሳንየ ።

18 እስመ ፡ ዐመፃ ፡ ይሬኢ ፡ ውስተ ፡ ልብየ ፤

ኢይሰምዐኒ ፡ እግዚአብሔር ።

19 ወበእንተዝ ፡ ሰምዐኒ ፡ እግዚአብሔር ፤

ወአፅምአኒ ፡ ቃለ ፡ ስእለትየ ።

20 ይትባረክ ፡ እግዚአብሔር ፡ ዘኢከልአኒ ፡ ጸሎትየ ፡

ወኢያርሐቀ ፡ ሣህሎ ፡ እምኔየ ።

66 1 ፍጻሜ ፡ ስብሐት ፡ መዝሙር ፡ ማኅሌት ፡ዘዳዊት ።

2 እግዚአብሔር ፡ ይባርከነ ፡ ወይሣሀለነ ፤

ወያርኡ ፡ ገጾ ፡ ላዕሌነ ፡ ወንሕዩ ።

3 ከመ ፡ ናእምር ፡ በምድር ፡ ፍኖተከ ፤

ወበኵሉ ፡ አሕዛብ ፡ አድኅኖተከ ።

4 ይገንዩ ፡ ለከ ፡ አሕዛብ ፡ እግዚኦ ፤

ይገንዩ ፡ ለከ ፡ አሕዛብ ፡ ኵሎሙ ።

5 ይትፌሥሑ ፡ ወይትሐሠዩ ፡ አሕዛብ ፤

እስመ ፡ ትኴንኖሙ ፡ ለአሕዛብ ፡ በርትዕ ፡

ወትመርሖሙ ፡ ለአሕዛብ ፡ በምድር ።

6 ይገንዩ ፡ ለከ ፡ አሕዛብ ፡ እግዚኦ ፤

ይገንዩ ፡ ለከ ፡ አሕዛብ ፡ ኵሎሙ ።

7 ምድርኒ ፡ ወሀበት ፡ ፍሬሃ ፤

ወይባርከነ ፡ እግዚአብሔር ፡ አምላክነ ።

8 ወይባርከነ ፡ እግዚአብሔር ፤

ወይፍርህዎ ፡ ኵሎሙ ፡ አጽናፈ ፡ ምድር ።

67 1 ፍጻሜ ፡ ዘዳዊት ፡ መዝሙር ፡ ማኅሌት ።

2 ይትነሣእ ፡ እግዚአብሔር ፡ ወይዘረዉ ፡ ፀሩ ፤

ወይጕየዩ ፡ ጸላእቱ ፡ እምቅድመ ፡ ገጹ ።

3 ከመ ፡ የኀልቅ ፡ ጢስ ፡ ከማሁ ፡ የኀልቁ ፤

ወከመ ፡ ይትመሰው ፡ ሰምዕ ፡ እምቅድመ ፡ ገጸ ፡ እሳት ፡

ከማሁ ፡ ይትሐጐሉ ፡ ኃጥኣን ፡ እምቅድመ ፡ ገጹ ፡ ለእግዚአብሔር ።

4 ወጻድቃንሰ ፡ ይትፌሥሑ ፡ ወይትሐሠዩ ፡ በቅድመ ፡ እግዚአብሔር ፤

ወይትፌሥሑ ፡ በሐሤት ።

5 ሰብሕዎ ፡ ለእግዚአብሔር ፡ ወዘምሩ ፡ ለስሙ ፤

ፍኖተ ፡ ግብሩ ፡ ለዘ ፡ ዐርገ ፡ እንተ ፡ ዐረብ ፤

እግዚአብሔር ፡ ስሙ ፡ ወተፈሥሑ ፡ በቅድሜሁ ።

ወይደነግፁ ፡ እምቅድመ ፡ ገጹ ።

6 አብ ፡ ለእጓለ ፡ ማውታ ፡ ወመኰንኖን ፡ ለአቤራት ፤

እግዚአብሔር ፡ ውስተ ፡ ቤተ ፡ መቅደሱ ።

7 እግዚአብሔር ፡ ያኀድሮሙ ፡ ለባሕታዊያን ፡ ውስተ ፡ ቤቱ ፡

ወያወፅኦሙ ፡ ለሙቁሓን ፡ በኀይሉ ፤

ከማሁ ፡ ለምሩራን ፡ እለ ፡ ይነብሩ ፡ ውስተ ፡ መቃብር ።

8 እግዚኦ ፡ አመሰ ፡ ወፃእከ ፡ ቅድመ ፡ ሕዝብከ ፤

ወአመኒ ፡ እንተ ፡ ገዳም ፡ ኀለፍከ ።

9 ምድርኒ ፡ አድለቅለቀት ፡ ወሰማይኒ ፡ አንጠብጠበ ፡

እምቅድመ ፡ ገጹ ፡ ለአምላከ ፡ ሲና ፤

እምቅድመ ፡ ገጹ ፡ ለአምላከ ፡ እስራኤል ።

10 ዝናመ ፡ ፈቃዱ ፡ ዘፈለጠ ፡ እግዚአብሔር ፡ ለርስትከ ፤

እመኒ ፡ ደክመ ፡ አንተ ፡ ታጸንዖ ።

11 እንስሳከ ፡ የኀድር ፡ ውስቴቱ ፤

አስተዳሎከ ፡ ለነዳያን ፡ በኂሩትከ ፡ እግዚኦ ።

12 እግዚአብሔር ፡ ይሁቦሙ ፡ ቃለ ፡ ለእለ ፡ ይዜንዉ ፡ ኀይለ ፡ ብዙኀ ።

13 ንጉሠ ፡ ኀያለን ፡ ለፍቁሩ ፡

ለፍቁሩ ፡ ወለሥነ ፡ ቤትከ ፡ ተካፈልነ ፡ ምህርካ ።

14 እመኒ ፡ ቤትክሙ ፡ ማእከለ ፡ መዋርስት ፤

ክነፈ ፡ ርግብ ፡ በብሩር ፡ ዘግቡር ፡

ወገበዋቲሃኒ ፡ በኀመልማለ ፡ ወርቅ ።

15 አመ ፡ አዘዘ ፡ ሰማያዊ ፡ ንጉሥ ፡ ላዕሌሃ ፤

በረድ ፡ ይዘንም ፡ ላዕለ ፡ ሰልሞን ።

16 ደብረ ፡ እግዚአብሔር ፡ ደብር ፡ ጥሉል ፤

ደብር ፡ ርጉዕ ፡ ወደብረ ፡ ጥሉል ።

17 ለምንት ፡ ይትነሥኡ ፡ አድባር ፡ ርጉዓን ፤

ደብረ ፡ ዘሠምሮ ፡ እግዚአብሔር ፡ ይኀድር ፡ ውስቴቱ ፡

እስመ ፡ ይኀድሮ ፡ እግዚአብሔር ፡ ለዝሉፉ ።

18 ሰረገላቲሁ ፡ ለእግዚአብሔር ፡ ምእልፊተ ፡ አእላፍ ፡ ፍሡሓን ፤

እግዚአብሔር ፡ ውስቴቶሙ ፡ በሲና ፡ መቅደሱ ።

19 ዐረገ ፡ ውስተ ፡ አርያም ፡ ፄዊወከ ፡ ፄዋ ፡

ወወሀብከ ፡ ጸጋከ ፡ ለእጓለ ፡ እምሕያው፤

እስመ ፡ ይክሕዱ ፡ ከመ ፡ ይኅድሩ ።

እግዚአብሔር ፡ አምላክ ፡ ቡሩክ ።

20 ይትባረክ ፡ እግዚአብሔር ፡ በኵሉ ፡ መዋዕል ፤

ይረድአነ ፡ አምላክነ ፡ ወመድኀኒነ ።

21 አምላክነሰ ፡ አምላከ ፡ አድኅኖ ፤

ወፍናዊሁኒ ፡ ለሞት ፡ ዘእግዚአብሔር ፡ ውእቱ ።

22 ወባሕቱ ፡ እግዚአብሔር ፡ ይሰብር ፡ አርእስተ ፡ ጸላእቱ ፤

ወበከተማ ፡ ሥዕርቶሙ ፡ የሐውር ፡ ጌጋዮሙ ።

23 ይቤ ፡ እግዚአብሔር ፡ ወፂእየ ፡ እገብእ ፤

ወእትመየጥ ፡ እንተ ፡ ቀላየ ፡ ባሕር ።

24 ከመ ፡ ይሠረያ ፡ እገሪከ ፡ በደም ፡

ልሳነ ፡ ከለባቲከ ፡ ላዕለ ፡ ጸላእቱ ።

25 አስተርአየ ፡ ፍናዊከ ፡ እግዚኦ ፤

ፍናዊሁ ፡ ለአምላኪየ ፡ ለንጉሥ ፡ ዘውስተ ፡ መቅደስ ።

26 በጽሑ ፡ መላእክት ፡ ወቦሙ ፡ መዘምራነ ፤

ማእከለ ፡ ደናግል ፡ ዘባጥያተ ፡ ከበሮ ።

27 በማኅበር ፡ ባርክዎ ፡ ለእግዚአብሔር ፤

ወለአማላክነ ፡ በአንቅዕተ ፡ እስራኤል ።

28 ህየ ፡ ብንያም ፡ ወሬዛ ፡ በኀይሉ ፡

መላእክተ ፡ ይሁዳ ፡ ወመሳፍንቲሆሙ ፤

መላእክተ ፡ ዛብሉን ፡ መላእክተ ፡ ንፍታሌም ።

29 አዝዝ ፡ እግዚኦ ፡ በኀይልከ ፤

ወአጽንዖ ፡ እግዚኦ ፡ ለዝንቱ ፡ ዘሠራዕከ ፡ ለነ ።

30 ውስተ ፡ ጽርሕከ ፡ ዘኢየሩሳሌም ፤

ለከ ፡ ያምጽኡ ፡ ነገሥት ፡ አምኃ ።

31 ገሥጾሙ ፡ ለአራዊተ ፡ ሕለት ፡

ማኅበረ ፡ አልህምት ፡ ውስተ ፡ እጓላተ ፡ ሕዝብ ፡

ከመ ፡ ኢይትዐጸዉ ፡ እለ ፡ ፍቱናን ፡ ከመ ፡ ብሩር ፤

ዝርዎሙ ፡ ለአሕዛብ ፡ እለ ፡ ይፈቅዱ ፡ ቀትለ ።

32 ይመጽኡ ፡ ተናብልት ፡ እምግብጽ ፤

ኢትዮጵያ ፡ ታበጽሕ ፡ እደዊሃ ፡ ኀበ ፡ እግዚአብሔር ።

33 ነገሥተ ፡ ምድር ፡ ሰብሕዎ ፡ ለእግዚአብሔር ፤

ወዘምሩ ፡ ለአምላክነ ።

34 ዘምሩ ፡ ለእግዚአብሔር ፡ ዘዐርገ ፡ ውስተ ፡ ሰማይ ፤

ሰማይ ፡ ዘመንገለ ፡ ጽባሕ ፤

ናሁ ፡ ይሁብ ፡ ቃሎ ፡ ቃለ ፡ ኀይል ።

ሀቡ ፡ አኰቴተ ፡ ለእግዚአብሔር ፡

35 ላዕለ ፡ እስራኤል ፡ ዐቢይ ፡ ስብሐቲሁ ፤

ወኀይሉሂ ፡ እስከ ፡ ደመናት ።

36 መንክር ፡ እግዚአብሔር ፡ በላዕለ ፡ ቅዱሳኒሁ ።

አምላከ ፡ እስራኤል ፡ ውእቱ ፡ ይሁብ ፡ ኀይለ ፡ ወጽንዐ ፡ ለሕዝቡ ፤

ወይትባረክ ፡ እግዚአብሔር ።

68 1 ፍጻሜ ፡ በእንተ ፡ እለ ፡ ተበዐዱ ፡ ዘዳዊት ።

2 አድኅነኒ ፡ እግዚኦ ፤ እስመ ፡ በጽሐኒ ፡ ማይ ፡ እስከ ፡ ነፍስየ ።

2 ወጠጋዕኩ ፡ ውስተ ፡ ዕሙቅ ፡ ቀላይ ፡ ወኀይል ፡ አልብየ ፤

sበጻሕኩ ፡ ውስተ ፡ ማዕምቀ ፡ ባሕር ፡ ወዐውሎ ፡ አስጠመኒ ።

4 ሰራሕኩ ፡ በከልሖ ፡ ወስሕከኒ ፡ ጕርዔየ ፤

ደክማ ፡ አዕይንትየ ፡ እንዘ ፡ እሴፈዎ ፡ ለአምላኪየ ።

5 በዝኁ ፡ እምስዕርተ ፡ ርእስየ ፡ እለ ፡ ይጸልኡኒ ፡ በከንቱ ፤

ጸንዑ ፡ ፀርየ ፡ እለ ፡ ይረውዱኒ ፡ በዐመፃ ፡

ወዘኢነሣእኩ ፡ ይትፈደዩኒ ።

6 ለሊከ ፡ እግዚኦ ፡ ታአምር ፡ እበድየ ፤

ወኢይትኀባእ ፡ እምኔከ ፡ ኃጢአትየ ።

7 ወኢይትኀፈሩ ፡ ብየ ፡ እለ ፡ የኀሡከ ፡ እግዚኦ ፡ እግዚአ ፡ ኀያላን ፤

ወኢይኀሰሩ ፡ ብየ ፡ እለ ፡ ይሴፈዉከ ፤ አምላከ ፡ እስራኤል ።

8 እስመ ፡ በእንቲአከ ፡ ተዐገሥኩ ፡ ፅእለተ ፤

ወከደነኒ ፡ ኀፍረት ፡ ገጽየ ።

9 ከመ ፡ ነኪር ፡ ኮንክዎሙ ፡ ለአኀውየ ፤

ወነግድ ፡ ለደቂቀ ፡ አቡየ ፡ ወእምየ ።

10 እስመ ፡ ቅንአተ ፡ ኬትከ ፡ በልዐኒ ፤

ተዕይርቶሙ ፡ ለእለ ፡ ይትዔየሩከ ፡ ወድቀ ፡ ላዕሌየ ።

11 ወቀጻእክዋ ፡ በጾም ፡ ለነፍስየ ።

ወኮነኒ ፡ ፅእለተ ።

12 ወለበስኩ ፡ ሠቀ ፡ ወኮንክዎሙ ፡ ነገረ ።

13 ላዕሌየ ፡ ይዛውዑ ፡ እለ ፡ ይነብሩ ፡ ውስተ ፡ አናቅጽ ፤

ወኪያየ ፡ የኀልዩ ፡ እለ ፡ ይሰትዩ ፡ ወይነ ።

14 ወአንሰ ፡ በጸሎትየ ፡ ኀበ ፡ እግዚአብሔር ፡

ሣህሉ ፡ ለእግዚአብሔር ፡ በጊዜሁ ፤

እንዘ ፡ ብዙኅ ፡ ሣህልከ ፡

ስምዐኒ ፡ ዘበአማን ፡ መድኀንየ ።

15 ወአድኅነኒ ፡ እምዐምዓም ፡ ከመ ፡ ኢየኀጠኒ ፤

ወአንግፈኒ ፡ እምጸላእትየ ፡ ወእምቀላየ ፡ ማይ ።

ወኢያስጥመኒ ፡ ዐውሎ ፡ ማይ ፡

16 ወኢየኀጠኒ ፡ ቀላይ ፤

ወኢያብቁ ፡ አፉሁ ፡ ዐዘቅት ፡ ላዕሌየ ።

17 ስምዐኒ ፡ እግዚኦ ፡ እስመ ፡ ሠናይ ፡ ምሕረትከ ፤

ወበከመ ፡ ብዝኀ ፡ ሣህልከ ፡ ነጽር ፡ ላዕሌየ ።

18 ወኢትሚጥ ፡ ገጸከ ፡ እምገብርከ ፤

እስመ ፡ ተመንደብኩ ፡ ፍጡነ ፡ ስምዐኒ ።

19 ነጽራ ፡ ለነፍስየ ፡ ወአድኅና ፤

ወአድኅነኒ ፡ በእንተ ፡ ጽእለትየ ።

20 ለሊከ ፡ ታአምር ፡ ጸላእትየ ፤

ኀፍረትየ ፡ ወኀሳርየ ፤

በቅድመ ፡ ኵሎሙ ፡ እለ ፡ ይሣቅዩኒ ።

21 ተዐገሠት ፡ ነፍስየ ፡ ጽእለተ ፡ ወኀሳረ ፤

ወነበርኩ ፡ ትኩዝየ ፡ ወኀጣእኩ ፡ ዘይናዝዘኒ ።

22 ወወደዩ ፡ ሐሞተ ፡ ውስተ ፡ መብልዕየ ፤

ወአስተዩኒ ፡ ብሒአ ፡ ለጽምእየ ።

23 ለትኩኖሙ ፡ ማእዶሙ ፡ መሥገርተ ፡ በቅድሜሆሙ ፤

ወማዕገተ ፡ ዕቅፍት ፡ ለፍዳሆሙ ።

24 ይጽለማ ፡ አዕይንቲሆሙ ፡ ወኢይርአያ ፤

ወይትቀጻዕ ፡ ዘባናቲሆሙ ፡ በኵሉ ፡ ጊዜ ።

25 ከዐው ፡ መዐተከ ፡ ላዕሌሆሙ ፤

ወይርከቦሙ ፡ መቅሠፍተ ፡ መዐትከ ።

26 ለትኩን ፡ ሀገሮሙ ፡ በድወ ፤

ወአልቦ ፡ ዘይንበር ፡ ውስተ ፡ አብያቲሆሙ ።

27 እስመ ፡ ዘአንተ ፡ ቀሠፍከ ፡ እሙንቱ ፡ ተለዉ ፤

ወወሰኩኒ ፡ ዲበ ፡ ጸልዕየ ፡ ቍስለ ።

28 ወስኮሙ ፡ ጌጋየ ፡ በዲበ ፡ ጌጋዮሙ ፤

ወኢይባኡ ፡ በጽድቅከ ።

29 ወይደምሰሱ ፡ እመጽሐፈ ፡ ሕያዋን ፤

ወኢይጸሐፉ ፡ ምስለ ፡ ጻድቃን ።

30 ነዳይ ፡ ወቍሱል ፡ አነ ፤

መድኀኔ ፡ ገጽየ ፡ እግዚአብሔር ፡ ተወክፈኒ ።

31 እሴብሕ ፡ ለስመ ፡ አምላኪየ ፡ በማኅሌት ፤

ወኣዐብዮ ፡ በስብሓት ።

32 ወአሠምሮ ፡ ለእግዚአብሔር ፡ እምላህም ፡ ጣዕዋ ፤

ዘአብቈለ ፡ ቀርነ ፡ ወጽፍረ ።

33 ይርአዩ ፡ ነዳያን ፡ ወይትፌሥሑ ፤

ኅሥዎ ፡ ለእግዚአብሔር ፡ ወተሐዩ ፡ ነፍስክሙ ።

34 እስመ ፡ ሰምዖሙ ፡ እግዚአብሔር ፡ ለነዳያን ፤

ወኢመነኖሙ ፡ ለሙቁሓን ።

35 ይሴብሕዎ ፡ ሰማያት ፡ ወምድር ፤

ወባሕርኒ ፡ ወኵሉ ፡ ዘይትሐወሥ ፡ ውስቴታ ።

36 እስመ ፡ አድኀና ፡ እግዚአብሔር ፡ ለጽዮን ፡

ወይትሐነጻ ፡ አህጉረ ፡ ይሁዳ ፤

ወይነብሩ ፡ ህየ ፡ ወይወርስዋ ።

37 ወዘርዐ ፡ አግብርቲከ ፡ ይነብርዋ ፤

ወእለ ፡ ያፍቅሩ ፡ ስመከ ፡ የኀድሩ ፡ ውስቴታ ።

69 1 ፍጻሜ ፡ ዘዳዊት ፡ በእንተ ፡ ተዝካረ ፡

2 አድኅነኒ ፡ እግዚኦ ።

እግዚኦ ፡ ነጽር ፡ ውስተ ፡ ረዲኦትየ ፤

እግዚኦ፡ አፍጥን ፡ ረዳኦትየ ።

3 ይትኀፈሩ ፡ ወይኅሰሩ ፡ እለ ፡ የኀሥዎ ፡ ለነፍስየ ፤

ወይግብኡ ፡ ድኅሬሆሙ ፡ ወይትኀፈሩ ፡ እለ ፡ መከሩ ፡ እኩየ ፡ ላዕሌየ ።

4 ለይግብኡ ፡ ድኅሬሆሙ ፡ በጊዜሃ ፡ ተኀፊሮሙ ፡ እለ ፡ ይብሉኒ ፡ አንቋዕ ፡ አንቋዕ ።

5 ለይትፌሥሑ ፡ ወይትሐሠዩ ፡ ኵሎሙ ፡ እለ ፡ የኀሡከ ፡ እግዚኦ ፤

ወይበሉ ፡ ዘልፈ ፡ ዐቢይ ፡ እግዚአብሔር ፡

እለ ፡ ይፈቅዱ ፡ አድኅኖተከ ፡ በኵሉ ፡ ጊዜ ።

6 አንሰ ፡ ነዳይ ፡ ወምስኪን ፡ አነ ፡

ወእግዚአብሔር ፡ ይረድአኒ ።

ረዳእየ ፡ ወምስካይየ ፡ አንተ ፡

እግዚኦ ፡ አምላኪየ ፡ ወኢትጐንዲ ።

70 1 ዘዳዊት ፡ ዘወልደ ፡ አሚናዳብ ፡ ለእለ ፡ አቅደሙ ፡ ተፄውዎ ።

ኪያከ ፡ ተወከልኩ ፡ እግዚኦ ፡ ወኢይትኀፈር ፡ ለዓለም ።

2 ወበጽድቅከ ፡ አንግፈኒ ፡ ወባልሐኒ ፤

አፅምእ ፡ እዝነከ ፡ ኀቤየ ፡ ወፍጡነ ፡ አድኅነኒ ።

3 ኩነኒ ፡ አምላኪየ ፡ ወመድኀንየ ፡

ውስተ ፡ ብሔር ፡ ጽኑዕ ፡ ከመ ፡ ታድኅነኒ ፤

እስመ ፡ ኀይልየ ፡ ወጸወንየ ፡ አንተ ።

4 አምላኪየ ፡ አድኅነኒ ፡ እምእደ ፡ ኃጥኣን ፤

ወእምእደ ፡ ዐመፂ ፡ ወገፋዒ ።

5 እስመ ፡ አንተ ፡ ተስፋየ ፡ እግዚኦ ፤

እግዚእየ ፡ ተሰፈውኩከ ፡ እምንእስየ ።

6 ወብከ ፡ ጸናዕኩ ፡ በውስተ ፡ ከርሠ ፡ እምየ ።

ወበውስተ ፡ ማኅፀን ፡ እንተ ፡ ከደንከኒ ።

7 ወአንተ ፡ ዝክርየ ፡ በኵሉ ፡ ጊዜ ።

ከመ ፡ ኳሄላ ፡ ኮንክዎሙ ፡ ለብዙኃን ።

ወአንተ ፡ ረዳእየ ፡ ወኀይልየ ።

8 ምላእ ፡ አፉየ ፡ ስብሐቲከ ፤

ከመ ፡ እሴብሕ ፡ አኰቴተከ ፡

ወኵሎ ፡ አሚረ ፡ ዕበየ ፡ ስብሐቲከ ።

9 ኢትግድገኒ ፡ በመዋዕለ ፡ ርሥእየ ፤

ወአመሂ ፡ ኀልቀ ፡ ኀይልየ ፡ ኢትኅድገኒ ፡ አምላኪየ ።

10 እስመ ፡ ነበቡ ፡ ላዕሌየ ፡ ጸላእትየ ፤

ወእለሂ ፡ የኀሥዋ ፡ ለነፍስየ ፡ ተማከሩ ፡ ኅቡረ ፡

11 ወይቤሉ ፡ ኀደጎ ፡ እግዚአብሔር ፤

ዴግንዎ ፡ ወትእኅዝዎ ፤

እስመ ፡ አልቦ ፡ ዘያድኅኖ ።

12 አምላኪየ ፡ ኢትርሐቅ ፡ እምኔየ ፤

አምላኪየ ፡ ነጽር ፡ ውስተ ፡ ረዲኦትየ ።

13 ይትኀፈሩ ፡ ወይኅሰሩ ፡ እለ ፡ ያስተዋድይዋ ፡ ለነፍስየ ፤

ወይልበሱ ፡ ኀፍረተ ፡ ወኀሳረ ፡ እለ ፡ ይፈቅዱ ፡ ሊተ ፡ ሕማመ ።

14 ወአንሰ ፡ ዘልፈ ፡ እሴፈወከ ፡ እግዚኦ ፤

ወእዌስክ ፡ ዲበ ፡ ኵሉ ፡ ስብሐቲከ ።

15 አፉየ ፡ ይነግር ፡ ጽድቀከ ፡ ወኵሎ ፡ አሚረ ፡ አድኅኖተከ ፤

እስመ ፡ ኢያአምር ፡ ተግባረ ።

16 እበውእ ፡ በኀይለ ፡ እግዚአብሔር ፤

እግዚኦ ፡ እዜከር ፡ ጽድቀከ ፡ ባሕቲቶ ።

17 ወመሀርከኒ ፡ አምላኪየ ፡ እምንእስየ ፤

እስከ ፡ ይእዜ ፡ እነግር ፡ ስብሐቲከ ።

18 ወእስከ ፡ እልህቅ ፡ ወእረሥእ ፡ ኢትኅድገኒ ፡ አምላኪየ ፤

እስከ ፡ እነግረ ፡ መዝራዕተከ ፡ ለትውልድ ፡ ዘይመጽእ ።

ኀይለከኒ ፡ ወጽድቀከኒ ።

19 እግዚኦ ፡ እስከ ፡ አርያም ፡ ገበርከ ፡ ዐቢያተ ።

እግዚኦ ፡ መኑ ፡ ከማከ ።

20 እስመ ፡ አርአይከኒ ፡ ሕማመ ፡ ወምንዳቤ ፡ ብዙኀ ፤

ወተመየጥከኒ ፡ ወአሕየውከኒ ፤

ወእምቀላየ ፡ ምድር ፡ ካዕበ ፡ አውፃእከኒ ።

21 ወአብዛኅኮ ፡ ለጽድቅከ ፡

ወገባእከ ፡ ታስተፌሥሐኒ ፤

ወእምቀላየ ፡ ምድር ፡ ካዕበ ፡ አውፃእከኒ ።

22 ወአነሂ ፡ እገኒ ፡ ለከ ፡ በንዋየ ፡ መዝሙር ፡ ለጽድቅከ ፤

እዜምር ፡ ለከ ፡ አምላኪየ ፡ በመሰንቆ ፡ ቅዱሰ ፡ እስራኤል ።

23 ይትፌሥሓኒ ፡ ከናፍርየ ፡ ሶበ ፡ እዜምር ፡ ለከ ፤

ወለነፍስየኒ ፡ አንተ ፡ አድኀንካ ።

24 ወዓዲ ፡ ልሳንየ ፡ ያነብብ ፡ ጽድቀከ ፡ ኵሎ ፡ አሚረ ፤

ሶበ ፡ ተኀፍሩ ፡ ወኀስሩ ፡ እለ ፡ የኀሡ ፡ ሊተ ፡ እኩየ ።

71 1 በእንተ ፡ ሰሎሞን ።

እግዚኦ ፡ ኵነኔከ ፡ ሀቦ ፡ ለንጉሥ ፤

ወጽድቅከኒ ፡ ለወልደ ፡ ንጉሥ ።

2 ከመ ፡ ይኰንኖሙ ፡ ለሕዝብከ ፡ በጽድቅ ፤

ወለነዳያኒከ ፡ በፍትሕ ።

3 ይትወከፉ ፡ አድባር ፡ ወአውግር ፡ ሰላመ ፡ ሕዝብከ ።

4 ኰንን ፡ በጽድቅ ፡ ነዳያነ ፡ ሕዝብከ ፡

ወአድኅኖሙ ፡ ለደቂቀ ፡ ምስኪናኒከ ፤

ወአኅስሮ ፡ ለዕቡይ ።

5 ወይጽናሕ ፡ ምስለ ፡ ፀሐይ ፤

እምቅድመ ፡ ወርኅ ፡ ለትውልደ ፡ ትውልድ ።

6 ወይወርድ ፡ ከመ ፡ ጠል ፡ ውስተ ፡ ፀምር ፤

ወከመ ፡ ነጠብጣብ ፡ ዘያንጠበጥብ ፡ ዲበ ፡ ምድር ።

7 ወይሠርጽ ፡ ጽድቅ ፡ በመዋዕሊሁ ፤

ወብዙኅ ፡ ሰላመ ፡ እስከ ፡ ይኀልፍ ፡ ወርኅ ።

8 ወይኴንን ፡ እምባሕር ፡ እስከ ፡ ባሕር ፤

ወእምአፍላግ ፡ እስከ ፡ አጽናፈ ፡ ዓለም ።

9 ይገንዩ ፡ ቅድሜሁ ፡ ኢትዮጵያ ፤

ወጸላእቲሁ ፡ ሐመደ ፡ ይቀምሑ ።

10 ነገሥተ ፡ ተርሴስ ፡ ወደሰያት ፡ አምኃ ፡ ያበውኡ ፤

ነገሥተ ፡ ሳባ ፡ ወዐረብ ፡ ጋዳ ፡ ያመጽኡ ።

11 ወይሰግዱ ፡ ሎቱ ፡ ኵሎሙ ፡ ነገሥተ ፡ ምድር ፤

ወይትቀነዩ ፡ ሎቱ ፡ ኵሎሙ ፡ አሕዛብ ።

12 እስመ ፡ አድኀኖ ፡ ለነዳይ ፡ እምእደ ፡ ዘይትዔገሎ ፤

ለምስኪን ፡ ዘአልቦ ፡ ረዳኤ ።

13 ወይምሕክ ፡ ነዳየ ፡ ወምስኪነ ፤

ወያድኅን ፡ ነፍሰ ፡ ነዳያን ።

14 እምርዴ ፡ ወእምትዕግልት ፡ ያድኅና ፡ ለነፍሶሙ ፤

ወክቡር ፡ ስሙ ፡ በቅድሜሆሙ ።

15 ወየሐዩ ፡ ወይሁብዎ ፡ እምወርቀ ፡ ዐረብ ፤

ወዘልፈ ፡ ይጼልዩ ፡ በእንቲአሁ ፡

ወኵሎ ፡ አሚረ ፡ ይድሕርዎ ።

16 ወይከውን ፡ ምስማከ ፡ ለኵሉ ፡ ምድር ፡

ውስተ ፡ አርእስተ ፡ አድባር ፤

ወኡነውኅ ፡ እምአርህ ፡ ፍሬሁ ፡

ወይበቍል ፡ ውስተ ፡ ሀገር ፡ ከመ ፡ ሣዕረ ፡ ምድር ።

17 ወይከውን ፡ ቡሩከ ፡ ስሙ ፡ ለዓለም ፡

እምቅድመ ፡ ፀሐይ ፡ ሀሎ ፡ ስሙ ፤

ወይትባረኩ ፡ ቦቱ ፡ ኵሎሙ ፡ አሕዛበ ፡ ምድር ፡

ወያስተበፅእዎ ፡ ኵሎሙ ፡ ሕዝብ ።

18 ይትባረክ ፡ እግዚአብሔር ፡ አምላከ ፡ እስራኤል ፤

ዘገብረ ፡ መንክረ ፡ ባሕቲቱ ።

19 ወይትባረክ ፡ ስመ ፡ ስብሓቲሁ ፡

ልዓለም ፡ ወለዓለመ ፡ ዓለም ፤

ወይምላእ ፡ ስብሐቲሁ ፡ ኵሎ ፡ ምድር ፤ ለይኩን ፡ ለይኩን ።

19 ኀልቀ ፡ መኅልይ ፡ ዘዳዊት ፡ ዘወልደ ፡ ኤሳይ ።

72 1 መዝሙር ፡ ዘአሳፍ ።

ጥቀ ፡ ኄር ፡ እግዚአብሔር ፡ ለእስራኤል ፡ ለርቱዓነ ፡ ልብ ።

2 ሊተሰ ፡ ሕቀ ፡ ክመ ፡ ዘእምተንተና ፡ እገርየ ፤

ወሕቀ ፡ ክመ ፡ ዘእምድኅፀ ፡ ሰኰናየ ።

3 እስመ ፡ ቀናእኩ ፡ ላዕለ ፡ ኃጥኣን ፤

ሰላሞሙ ፡ ርእይየ ፡ ለዐማፅያን ።

4 እስመ ፡ አልቦሙ ፡ ሣኅተ ፡ ለሞቶሙ ፤

ወኢኀይለ ፡ ለመቅሠፍቶሙ ።

5 ወበጻማሂ ፡ ኢኮኑ ፡ ከመ ፡ ሰብእ ፤

ወኢተቀሥፉ ፡ ምስለ ፡ ሰብእ ።

6 ወበእንተዝ ፡ አኀዞሙ ፡ ትዕቢት ፤

ወተዐጸፍዋ ፡ ለኀጢአቶሙ ፡ ወለዐመፃሆሙ ።

7 ወይወፅእ ፡ ከመ ፡ እምአንጕዕ ፡ ኀጢአቶሙ ፤

ወኀለፈ ፡ እምትዕቢተ ፡ ልቦሙ ።

8 ወሐለዩ ፡ ወነበቡ ፡ ከንቶ ፤

ወነበቡ ፡ ዐመፃ ፡ ውስተ ፡ አርያም ።

9 ወአንበሩ ፡ ውስተ ፡ ሰማይ ፡ አፉሆሙ ፤

ወአንሶሰው ፡ ውስተ ፡ ምድር ፡ ልሳኖሙ ።

10 ወበእንተዝ ፡ ይትመየጡ ፡ ሕዝብየ ፡ እምዝየ ፤

ወይትረከብ ፡ ፍጹም ፡ መዋዕል ፡ በላዕሌሆሙ ።

11 ወይብሉ ፡ እፎ ፡ ያአምር ፡ እግዚአብሔር ፤

ወቦኑ ፡ ዘያአምር ፡ በአርያም ።

12 ናሁ ፡ እሉ ፡ ኃጥኣን ፡ ይትፈግዑ ፡

ወለዓለም ፡ ያጸንዕዋ ፡ ለብዕሎሙ ።

13 ወእቤ ፡ ከንቶሁ ፡ እንጋ ፡ አጽደቅዋ ፡ ለልብየ ፤

ወኀፀብኩ ፡ በንጹሕ ፡ እደውየ ።

14 ወኮንኩ ፡ ቅሡፈ ፡ ኵሎ ፡ አሚረ ፤

ወዘለፋየኒ ፡ በጽባሕ ።

15 ሶበ ፡ እቤሁ ፡ ነበብኩ ፡ ከመዝ ፤

ናሁ ፡ ሠራዕኩ ፡ ለትውልደ ፡ ደቂቅከ ።

16 ወተወከፍኩ ፡ ከመ ፡ ኣእምር ፤

ወዝንቱሰ ፡ ጻማ ፡ ውእቱ ፡ በቅድሜየ ።

17 እስከ ፡ እበውእ ፡ ውስተ ፡ መቅደሱ ፡ ለእግዚአብሔር ፤

ከመ ፡ ኣእምር ፡ ደኃሪቶሙ ።

18 ወባሕቱ ፡ በእንተ ፡ ጽልሑቶሙ ፡ አጽናሕኮሙ ፤

ወነፃኅኮሙ ፡ በተንሥኦቶሙ ።

19 እፎ ፡ ኮኑ ፡ ለሙስና ፡

ግብተ ፡ ኀልቁ ፡ ወተሐጕሉ ፡ በእንተ ፡ ኀጢአቶሙ ።

20 ከመ ፡ ዘንቃህ ፡ እምንዋም ፡

እግዚኦ ፡ በሀገርከ ፡ አኅስር ፡ ራእዮሙ ።

21 እስመ ፡ ውዕየ ፡ ልብየ ፡ ወተመስወ ፡ ኵልያትየ ።

ወአንሰ ፡ ምኑን ፡ ወኢያእምርኩ ፤

22 ወኮንኩ ፡ ከመ ፡ እንስሳ ፡ በኀቤከ ።

23 ወአንሰ ፡ ዘልፈ ፡ ምስሌከ ፤

አኀዝከኒ ፡ እዴየ ፡ ዘየማን ።

24 ወበምክረ ፡ ዚአከ ፡ መራሕከኒ ፤

ወምስለ ፡ ስብሐት ፡ ተወከፍከኒ ፤

25 ምንተ ፡ ብየ ፡ ተሀሉ ፡ ውስተ ፡ ሰማይ ፤

ወምንተ ፡ እፈቅድ ፡ ኀቤከ ፡ ውስተ ፡ ምድር ።

26 ኀልቀ ፡ ልብየ ፡ ወሥጋየ ፡ በአምላከ ፡ መድኀኒትየ ፡

እግዚአብሔር ፡ መክፈልትየ ፡ ለዓለም ።

27 እስመ ፡ ናሁ ፡ እለ ፡ ይርሕቁ ፡ እምኔከ ፡ ይትሐጐሉ ፤

ወሠረውኮሙ ፡ ለኵሎሙ ፡ እለ ፡ ይዜምዉ ፡ እምኔከ ።

28 ሊተሰ ፡ ተሊወ ፡ እግዚአብሔር ፡ ይኄይሰኒ ፤

ወትውክልትየኒ ፡ ላዕለ ፡ እግዚአብሔር ፤

ከመ ፡ እንግር ፡ ኵሎ ፡ ስብሐቲሁ ።

በአናቅጺሃ ፡ ለወለተ ፡ ጽዮን ።

73 1 ዘበኣእምሮ ፡ ዘአሳፍ ።

ለምንት ፡ ገደፍከኒ ፡ እግዚኦ ፡ ለዝሉፉ ፤

ወተመዓዕከ ፡ መዐተከ ፡ ላዕለ ፡ አባግዐ ፡ መርዔትከ ።

2 ተዘከር ፡ ማኅበረከ ፡ ዘአቅደምከ ፡ ፈጢረ ፡

ወአድኀንከ ፡ በትረ ፡ ርስትከ ፤

ደብረ ፡ ጽዮን ፡ ዘኀደርከ ፡ ውስቴታ ።

3 አንሥእ ፡ እዴከ ፡ ዲበ ፡ ትዕቢቶሙ ፡ ለዝሉፉ ፤

መጠነከ ፡ አሕሠመ ፡ ፀራዊ ፡ ዲበ ፡ ቅዱሳኒከ ።

4 ወተዘሀሩ ፡ ጸላእትከ ፡ በማእከለ ፡ በዓልከ ፤

ወረሰዩ ፡ ትእምርቶሙ ፡ ትእምርተ ፡ ዘኢያአምሩ ።

5 ከመ ፡ ዘውስተ ፡ ላዕላይ ፡ ፍኖት ፤

6 ወከመ ፡ ዕፀወ ፡ ገዳም ፡ በጕድብ ፡ ሰበሩ ፡ ኆኃቲሃ ።

ከማሁ ፡ በማሕፄ ፡ ወበመፍጽሕ ፡ ሰበርዋ ።

7 ወአውዐዩ ፡ በእሳት ፡ መቅደሰከ ፤

ወአርኰሱ ፡ ማኅደረ ፡ ስምከ ፡ ውስተ ፡ ምድር ።

8 ወይቤሉ ፡ በልቦሙ ፡ ኀቢሮሙ ፡ በበሕዘቢሆሙ ፤

ንዑ ፡ ንስዐር ፡ ኵሎ ፡ በዓላቲሁ ፡ ለእግዚአብሔር ፡ እምድር ።

9 ወትእምርቶሂ ፡ ኢናአምር ፤

ወአልቦ ፡ እንከ ፡ ነቢየ ፤ ወንሕነሂ ፡ ኢናአምር ፡ እንከ ።

10 እስከ ፡ ማእዜኑ ፡ እንከ ፡ እግዚኦ ፡ ይጼእል ፡ ፀራዊ ፤

ወዘልፈ ፡ ያምዕዖ ፡ ለስምከ ፡ ጸላኢ ።

11 ለምንት ፡ እግዚኦ ፡ ትመይጥ ፡ እዴከ ፤

ወየማንከ ፡ ማእከለ ፡ ሕፅንከ ፡ ለግሙራ ።

12 ወእግዚአብሔር ፡ ንጉሥ ፡ ውእቱ ፡ እምቅድመ ፡ ዓለም ፤

ወገብረ ፡ መድኀኒተ ፡ በማእከለ ፡ ምድር ።

13 አንተ ፡ አጽናዕካ ፡ ለባሕር ፡ በኀይልከ ፤

አንተ ፡ ሰበርከ ፡ ርእሰ ፡ ከይሲ ፡ በውስተ ፡ ማይ ።

14 ወአንተ ፡ ቀጥቀጥከ ፡ አርእስቲሁ ፡ ለከይሲ ፤

ወወሀብኮሙ ፡ ሲሳዮሙ ፡ ለሕዝበ ፡ ኢትዮጵያ ።

15 አንተ ፡ ሰጠቀ ፡ አፍላገ ፡ ወአንቅዕት ፤

[አንተ ፡ ኢይበስኮሙ ፡ ለአፍላገ ፡ ኤታም ።]

16 ለከ ፡ ውእቱ ፡ መዐልት ፡ ወዚአከ ፡ ይእቲ ፡ ሌሊት ፤

አንተ ፡ ፈጠርከ ፡ ፀሐየ ፡ ወወርኀ ።

17 ወአንተ ፡ ገበርከ ፡ አድባረ ፡ ወምድረ ፡ ኵሎ ፤

ክረምተ ፡ ወሐጋየ ፡ አንተ ፡ ፈጠርከ ።

18 ወተዘከር ፡ ዘንተ ፡ ተግባረከ ፤

ፀራዊ ፡ ተዐየሮ ፡ ለእግዚአብሔር ፤

ወሕዝብ ፡ አብድ ፡ አምዕዖ ፡ ለስሙ ።

19 ኢትመጥዋ ፡ ለአራዊት ፡ ነፍሰ ፡ እንተ ፡ ትገኒ ፡ ለከ ፤

ወኢትርሳዕ ፡ ነፍሰ ፡ ነዳያኒከ ፡ ለዝሉፉ ።

20 ወነጽር ፡ ውስተ ፡ ሥርዐትከ ፤

እስመ ፡ በዝኁ ፡ ጽሉማነ ፡ ምድር ፡ አብያተ ፡ ኃጥኣን ።

21 ወኢይግባእ ፡ ነዳይ ፡ ተኀፊሮ ፤

ንዳይ ፡ ወምስኪን ፡ ይሴብሑ ፡ ለስምከ ።

22 ተንሥእ ፡ እግዚኦ ፡ ወተበቀል ፡ በቀልየ ፤

ወተዘከር ፡ ዘተዐየሩከ ፡ አብዳን ፡ ኵሎ ፡ አሚረ ።

23 ወኢትርሳዕ ፡ ቃለ ፡ አግብርቲከ ፤

ትዝህርቶሙ ፡ ለጸላእትከ ፡ ይዕረግ ፡ ኀቤከ ፡ በኵሉ ፡ ጊዜ ።

74 1 ፍጹሜ ፡ ኢታማስን ፡ መዝሙር ፡ ዘአሳፍ ፡

ማኅሌት ።

2 እገኒ ፡ ለከ ፡ እግዚኦ

እገኒ ፡ ለከ ፡ ወእጼውዕ ፡ ስመከ ፤

3 ወእነግር ፡ ኵሎ ፡ ስብሐቲከ ።

ሶበ ፡ ረከብኩ ፡ ጊዜሁ ፤ ወአንሰ ፡ ጽድቀ ፡ እኴንን ።

4 ተመስወት ፡ ምድር ፡ ወኵሎሙ ፡ እለ ፡ ይነብሩ ፡ ውስቴታ ፤

ወአነ ፡ አጽናዕኩ ፡ አዕማዲሃ ።

5 ወእቤሎሙ ፡ ላኃጥኣን ፡ ኢየአብሱ ፤

ወእለሂ ፡ ይኤብሱ ፡ ኢያንሥኡ ፡ ቀርኖሙ ።

6 ወኢያንሥኡ ፤ ቀርኖሙ ፡ ውስተ ፡ አርያም ፤

ወኢይንብቡ ፡ ዐመፃ ፡ ላዕለ ፡ እግዚአብሔር ።

7 እስመ ፡ ኢእምጽባሕ ፡ ወኢእምዐረብ ፡ ወኢእምአድባረ ፡ ገዳም ፡

እስመ ፡ እግዚአብሔር ፡ መኰንን ፡ ውእቱ ፤

8 ዘንተ ፡ ያኀስር ፡ ወዘንተ ፡ ያከብር ።

እስመ ፡ ጽዋዕ ፡ ውስተ ፡ እደ ፡ እግዚአብሔር ፡

ወይን ፡ ዘኢኮነ ፡ ቱሱሐ ፡ ዘምሉእ ፡ ቅድሐቱ ፤

9 ወሶጦ ፡ እምዝንቱ ፡ ውስተ ፡ ዝንቱ ፤

ወባሕቱ ፡ ጣሕሉኒ ፡ ኢይትከዐው ፡

ወይሰትይዎ ፡ ኵሎሙ ፡ ኃጥኣነ ፡ ምድር ።

10 ወአንሰ ፡ እትፌሣሕ ፡ ለዓለም ፤ ወእዜምር ፡ ለአምላከ ፡ ያዕቆብ ።

11 ወእሰብር ፡ አቅርንተ ፡ ኃጥኣን ፤

ወይትሌዐል ፡ አቅርንተ ፡ ጻድቃን ።

75 1 ፍጻሜ ፡ ዘስብሐት ፡ መዝሙር ፡ ዘአሳፍ ፡ ማኅሌት ፡

ዘበእንተ ፡ አሶርዮን ።

2 ተዐውቀ ፡ እግዚአብሔር ፡ በይሁዳ ፤

ወዐቢይ ፡ ስሙ ፡ በእስራኤል ።

3 ወነበረ ፡ በሰላም ፡ ብሔሩ ፤ ወማኅደሩሂ ፡ ውስተ ፡ ጽዮን ።

4 ወበህየ ፡ ሰበረ ፡ ኀይለ ፡ ቀስት ፤

ወልታ ፡ ወኲናተ ፡ ወፀባኢተ ።

[ወብህየ ፡ ሰበረ ፡ አቅርንተ ።]

5 አንተ ፡ ታበርህ ፡ ምንክረ ፤ እምአድባር ፡ ዘለዓለም ።

ደንገፁ ፡ ኵሎሙ ፡ አብዳነ ፡ ልብ ፡

6 ሐለሙ ፡ ሕልመ ፡ ወአልቦ ፡ ዘረከቡ ፡

ኵሉ ፡ ሰብእ ፡ ለብዕለ ፡ እደዊሁ ።

7 እምተግሣጽከ ፡ አምላከ ፡ ያዕቆብ ፤

ደቀሱ ፡ ኵሎሙ ፡ እለ ፡ ይጼአኑ ፡ አፍራሰ ።

8 ወአንተሰ ፡ ግሩም ፡ አንተ ፤

ወመኑ ፡ ይትቃወሞ ፡ ለመዐትከ ።

9 እምሰማይ ፡ ታፀምእ ፡ ፍትሐ ፡

ምድርኒ ፡ ፈርሀት ፡ ወአርመመት ።

10 ሶበ ፡ ተንሥአ ፡ እግዚአብሔር ፡ ለኰንኖ ፤

ከመ ፡ ያድኅኖሙ ፡ ለኵሎሙ ፡ የዋሀነ ፡ ልብ ።

11 እስመ ፡ እምፈቃዱ ፡ የአምነከ ፡ ሰብእ ፤

ወእምተረፈ ፡ ሕሊናሁ ፡ ይገብር ፡ በዓለከ ።

12 ብፅኡ ፡ ወሀቡ ፡ ለእግዚአብሔር ፡ አምላክነ ፡

ወኵሎሙ ፡ እለ ፡ ፀውዱ ፡ ያበውኡ ፡ አምኃ ፡ ለግሩም ።

13 ዘያወፅእ ፡ ነፍሶሙ ፡ ለመላእክት ፤

ወይገርም ፡ እምነገሥተ ፡ ምድር ።

76 1 ፍጻሜ ፡ በእንተ ፡ ኢዶቱም ፡ መዝሙር ፡ ዘአሳፍ ።

2 ቃልየ ፡ ኀበ ፡ እግዚአብሔር ፡ ጸራኅኩ ፤

ቃልየ ፡ ኀበ ፡ እግዚአብሔር ፡ ወአፅምአኒ ።

3 በዕለተ ፡ ምንደቤየ ፡ ኀሠሥክዎ ፡ ለእግዚአብሔር ፤

እደውየ ፡ ሌሊተ ፡ ቅድሜሁ ፡ ወኢኬዱኒ ፤

4 ቀብጸት ፡ ነፍስየ ፡ ትፍሥሕተ ።

ተዘከርክዎ ፡ ለእግዚአብሔር ፡ ወተፈሣሕኩ ፤

ተዛዋዕኩሂ ፡ ወዐንበዘት ፡ ነፍስየ ።

5 ተራከብክዎን ፡ ለሰዓታተ ፡ ኵሎሙ ፡ ጸላእትየ ፤

ደንገፅኩሂ ፡ ወኢነበብኩ ።

6 ወሐለይኩ ፡ መዋዕለ ፡ ትካት ፤

ወተዘከርኩ ፡ ዐመተ ፡ ዓለም ፡ ወአንበብኩ ።

7 ሌሊተ ፡ ተዛዋዕኩ ፡ ምስለ ፡ ልብየ ፡ ወአንቃክህዋ ፡ ለነፍስየ ።

8 ቦኑ ፡ ለዓለም ፡ ይገድፍ ፡ እግዚአብሔር ፤

ወኢይደግምኑ ፡ እንከ ፡ ተሣህሎ ።

9 ቦኑ ፡ ለግሙራ ፡ ይመትር ፡ ምሕረቶ ፡ ለትውልደ ፡ ትውልድ ።

10 ወይረስዕኑ ፡ እግዚአብሔር ፡ ተሣህሎ ፤

ወይደፍንኑ ፡ ምሕረቶ ፡ በመዐቱ ።

11 ወእቤ ፡ እምይእዜ ፡ ወጠንኩ ፤

ከመዝ ፡ ያስተባሪ ፡ የማኖ ፡ ልዑል ።

12 ወተዘከርኩ ፡ ግብሮ ፡ ለእግዚአብሔር ፤

እስመ ፡ እዜከር ፡ ዘትካት ፡ ምሕረትከ ።

13 ወኣነብብ ፡ በኵሉ ፡ ምግባሪከ ፤

ወእዛዋዕ ፡ በግብርከ ።

14 እግዚኦ ፡ ውስተ ፡ መቅደስ ፡ ፍኖትከ ፤

መኑ ፡ አምላክ ፡ ዐቢይ ፡ ከመ ፡ አምላክነ ።

15 አንተ ፡ እግዚአብሔር ፡ ባሕቲትከ ፡ ዘትገብር ፡ መንክረ ፤

አርአይኮሙ ፡ ለሕዝብከ ፡ ኀያለከ ።

16 ወአድኀንኮሙ ፡ ለሕዝብከ ፡ በመዝራዕትከ ፤

ለደቂቀ ፡ ያዕቆብ ፡ ወዮሴፍ ።

17 ርእዩከ ፡ ማያት ፡ እግዚኦ ፤ ርእዩከ ፡ ማያት ፡ ወፈርሁ ።

ደንገፁ ፡ ቀላያት ፡ ማያት ፡ ወደምፁ ፡ ማያቲሆሙ ።

18 ቃለ ፡ ወሀቡ ፡ ደመናት ፡ ወአሕፃከ ፡ ያወፅኡ ።

19 ቃለ ፡ ነጐድጓድከ ፡ በሰረገላት ፤

አስተርአየ ፡ መባርቅቲሁ ፡ ለዓለም ፤

ርዕደት ፡ ወአድለቅለቀት ፡ ምድር ።

20 ውስተ ፡ ባሕር ፡ ፍኖትከ ፡ ወአሰርከኒ ፡ ውስተ ፡ ማይ ፡ ብዙኅ ፤

ወኢይትዐወቅ ፡ አሰርከ ።

21 ወመራሕኮሙ ፡ ከመ ፡ አባግዕ ፡ ለሕዝብከ ፤

በእደ ፡ ሙሴ ፡ ወአሮን ።

77 1 ዘበኣእምሮ ፡ ዘአሳፍ ።

አፅምኡ ፡ ሕዝብየ ፡ ሕግየ ፤

ወጽልዉ ፡ እዝነክሙ ፡ ኀበ ፡ ቃለ ፡ አፉየ ።

2 እከሥት ፡ በምሳሌ ፡ አፉየ ፤

ወእነግር ፡ አምሳለ ፡ ዘእምትካት ።

3 ኵሎ ፡ ዘሰማዕነ ፡ ወዘርኢነ ፤

ወዘነገሩነ ፡ አበዊነ ።

4 ወኢኀብኡ ፡ እምደቂቆሙ ፡ ለካልእ ፡ ትውልድ ፡

ወነገሩ ፡ ስብሐቲሁ ፡ ለእግዚአብሔር ፤

ኀይሎሂ ፡ ወመንክሮሂ ፡ ዘገብረ ።

5 ዘአቀመ ፡ ስምዐ ፡ ለያዕቆብ ፡

ወሠርዐ ፡ ሕገ ፡ ለእስራኤል ፤

ዘአዘዞሙ ፡ ለአበዊነ ፡

ከመ ፡ ይንግሩ ፡ ለደቂቆሙ ።

6 ከመ ፡ ያእምር ፡ ካልእ ፡ ትውልድ ፤

ደቂቅ ፡ እለ ፡ ይትወለዱ ፡ ወይትነሥኡ ፡

ወይዜንዉ ፡ ለደቂቆሙ ።

7 ከመ ፡ ይረስዩ ፡ ትውክልቶሙ ፡ ላዕለ ፡ እግዚአብሔር ፤

ወከመ ፡ ኢይርስዑ ፡ ግብረ ፡ እግዚአብሔር ፡

ወይኅሥሡ ፡ ትእዛዞ ።

8 ከመ ፡ ኢይኩኑ ፡ ከመ ፡ አበዊሆሙ ፤

ትውልድ ፡ ዕሉት ፡ ወመራር ።

ትውልድ ፡ እንተ ፡ ኢያርትዐት ፡ ልባ ፤

ወኢተአምነት ፡ መንፈሳ ፡ በእግዚአብሔር ።

9 ደቂቀ ፡ ኤፍሬም ፡ ይወስቁ ፡ ወይነድፉ ፤

ወተገፍትኡ ፡ አመ ፡ ዕለተ ፡ ቀትል ።

10 እስመ ፡ ኢዐቀቡ ፡ ኪዳኖ ፡ ለእግዚአብሔር ፤

ወአበዩ ፡ ሐዊረ ፡ በሕጉ ።

11 ወረስዑ ፡ ረድኤቶ ።

ወመንክሮሂ ፡ ዘአርአዮሙ ።

12 ዘገብረ ፡ መንክረ ፡ በቅድመ ፡ አባዊሆሙ ፤

በምድረ ፡ ግብጽ ፡ ወበሐቀለ ፡ ጣኔዎስ ።

13 ሰጠቀ ፡ ባሕረ ፡ ወአኅለፎሙ ፤

ወአቀመ ፡ ማየ ፡ ከመ ፡ ዝቅ ።

14 ወመርሖሙ ፡ መዐልተ ፡ በደመና ፤

ወኵሎ ፡ ሌሊተ ፡ በብርሃነ ፡ እሳት ።

15 ወአንቅዐ ፡ ኰኵሐ ፡ በበድው ፤

ወአስተዮሙ ፡ ከመ ፡ ዘእምቀላይ ፡ ብዙኅ ።

16 ወአውፅአ ፡ ማየ ፡ እምእብን ፤

ወአውሐዘ ፡ ማየ ፡ ከመ ፡ ዘአፍላግ ።

17 ወደገሙ ፡ ዓዲ ፡ ወአበሱ ፡ ሎቱ ፤

ወአምረርዎ ፡ ለልዑል ፡ በበድው ።

18 ወአመከርዎ ፡ ለእግዚአብሔር ፡ በልቦሙ ፤

ከመ ፡ ይስአሉ ፡ መብልዐ ፡ ለነፍሶሙ ።

19 ሐመይዎ ፡ ለእግዚአብሔር ፡ ወይቤሉ ፤

ይክልኑ ፡ እግዚአብሔር ፡ ሠሪዐ ፡ ማእድ ፡ በገዳም ።

20 ይዝብጥ ፡ ኰኵሐ ፡ ወያውሕዝ ፡ ማየ ፤

ወይክልኑ ፡ ውሂበ ፡ ኅብስት ፡

ወይሥራዕ ፡ ማዕደ ፡ ለሕዝቡ ።

21 ወሰምዐ ፡ ዘንተ ፡ እግዚአብሔር ፡ ወአናሕሰየ ፤

ወነደ ፡ እሳት ፡ ላዕለ ፡ ያዕቆብ ፡

ወመጽአ ፡ መቅሠፍት ፡ ላዕለ ፡ እስራኤል ።

22 እስመ ፡ ኢተአመንዎ ፡ ለእግዚአብሔር ፤

ወኢተወከሉ ፡ በአድኅኖቱ ።

23 ወአዘዘ ፡ ደመና ፡ በላዕሉ ፤ ወአርኀወ ፡ ኆኃተ ፡ ሰማይ ።

24 ወአዝነመ ፡ ሎሙ ፡ መና ፡ ይብልዑ ፤

ወወሀቦሙ ፡ ኅብስተ ፡ ሰማይ ።

25 ወኅብስተ ፡ መላእክቲሁ ፡ በልዑ ፡ እጓለ ፡ እመሕያው ፤

ወፈነወ ፡ ሎሙ ፡ ሥንቆሙ ፡ ዘየአክሎሙ ።

26 ወአንሥአ ፡ አዜበ ፡ እምሰማይ ፤

ወአምጽአ ፡ መስዐ ፡ በኀይሉ ።

27 ወአዝነመ ፡ ላዕሌሆሙ ፡ ሥጋ ፡ ከመ ፡ መሬት ፤

ወከመ ፡ ኆጻ ፡ ባሕር ፡ አዕዋፈ ፡ ዘይሠርር ።

28 ወወድቀ ፡ ማእከለ ፡ ተዓይኒሆሙ ፤

ወዐውደ ፡ ደባትሪሆሙ ።

29 በልዑ ፡ ወጸግቡ ፡ ጥቀ ፤ ወወሀቦሙ ፡ ለፍትወቶሙ ።

30 ወኢያኅጥኦሙ ፡ እምዘ ፡ ፈቀዱ ።

ወእንዘ ፡ ዓዲ ፡ መብልዖሙ ፡ ውስተ ፡ አፉሆሙ ፤

31 ወመጽአ ፡ መቅሠፍተ ፡ እግዚአብሔር ፡ ላዕሌሆሙ ፡

ወቀተሎሙ ፡ መብዝኅቶሙ ፤

ወአዕቀጾሙ ፡ ለኅሩያነ ፡ እስራኤል ።

32 ወምስለ ፡ ዝኒ ፡ ዓዲ ፡ አበሱ ፡ ሎቱ ፤

ወኢተአመንዎ ፡ በተአምሪሁ ።

33 ወኀልቀ ፡ በከንቱ ፡ መዋዕሊሆሙ ፤

ወኀለፈ ፡ በጕጕኣ ፡ ዐመቲሆሙ ።

34 ወአመ ፡ ይቀትሎሙ ፡ ውእተ ፡ አሚረ ፡ ይኀሥዎ ፤

ወይትመየጡ ፡ ወይገይሱ ፡ ኀበ ፡ እግዚአብሔር ።

35 ወተዘከሩ ፡ ከመ ፡ እግዚአብሔር ፡ ውእቱ ፡ ረዳኢሆሙ ፤

ወእግዚአብሔር ፡ ልዑል ፡ መድኀኒሆሙ ።

36 ወአፍቀረዎ ፡ በአፉሆሙ ፤

ወሐሰውዎ ፡ በልሳኖሙ ።

37 ወኢኮነ ፡ ርቱዐ ፡ ልቦሙ ፡ በላዕሌሆሙ ፤

ወኢተአመንዎ ፡ በኪዳኑ ።

38 ወውእቱሰ ፡ መሓሪ ፡ ውእቱ ፡

ወይሰሪ ፡ ሎሙ ፡ ኵሎ ፡ ኃጢአቶሙ ፡ ወኢያጠፍኦሙ ።

ወያበዝኅ ፡ መዪጠ ፡ መዐቱ ፡

ወኢያነድድ ፡ በኵሉ ፡ መቅሠፍቱ ።

39 ወተዘከረ ፡ ከመ ፡ ሥጋ ፡ እሙንቱ ፤

መንፈስ ፡ እምከመ ፡ ወፅአ ፡ ኢይገብእ ።

40 ሚመጠነ ፡ አምዕዕዎ ፡ በገዳም ፡

ወወሐክዎ ፡ በበድው ።

41 ወተመይጡ ፡ ወአመከርዎ ፡ ለእግዚአብሔር ፤

ወወሐክዎ ፡ ለቅዱሰ ፡ እስራኤል ።

42 ወኢተዘከሩ ፡ እዴሁ ፤

ዘአድኀኖሙ ፡ እምእደ ፡ ፀሮሙ ።

43 ዘገብረ ፡ ተአምረ ፡ በግብጽ ፤

ወመንክረ ፡ በሐቅለ ፡ ጣኔዎስ ።

44 ወረሰየ ፡ ደመ ፡ ለአፍላጊሆሙ ፤

ወለአንቅዕቲሆሙኒ ፡ ከመ ፡ ኢይስተዩ ።

45 ፈነወ ፡ ላዕሌሆሙ ፡ አኮተ ፡ ወበልዖሙ ፤

ወቈርነነዓተ ፡ ወአርኰሶሙ ።

46 ወወሀበ ፡ ለአናኵዕ ፡ ፍሬሆሙ ፤

ወተግባሮሙኒ ፡ ለአንበጣ ።

47 ወቀተለ ፡ ወይኖሙ ፡ በበረድ ፤

ወበለሶሙኒ ፡ በአስሐትያ ።

48 ወወሀበ ፡ ለበረድ ፡ እንስሳሆሙ ፤

ወንዋዮሙኒ ፡ ለእሳት ።

49 ፈነወ ፡ ላዕሌሆሙ ፡ መቅሠፍተ ፡ መዐቱ ፤

መቅሠፍተ ፡ ወመንሱተ ፡ ወሕማመ ፤

ወፈነወ ፡ ምስለ ፡ መላእክት ፡ እኩያን ።

50 ወጼሐ ፡ ፍኖተ ፡ ለመዐቱ ፤

ወኢመሐካ ፡ እሞት ፡ ለነፍሶሙ ፤

ወዐጸወ ፡ ውስተ ፡ ሞት ፡ እንስሳሆሙ ።

51 ወቀተለ ፡ ኵሎ ፡ በኵሮሙ ፡ በምድረ ፡ ግብጽ ፤

ወቀዳሜ ፡ ኵሎ ፡ ጻማሆሙ ፡ በውስተ ፡ አብያቲሆሙ ።

52 ወአውፈሮሙ ፡ ከመ ፡ አባግዕ ፡ ለሕዝቡ ፤

ወአውፅኦሙ ፡ ገዳመ ፡ ከመ ፡ መርዔት ።

53 ወመርሖሙ ፡ በተስፋሁ ፡ ወኢፈርሁ ፤

ወደፈኖሙ ፡ ባሕር ፡ ለፀሮሙ ።

54 ወወሰዶሙ ፡ ደብረ ፡ መቅደሱ ፤

ደብረ ፡ ዘፈጠረት ፡ የማኑ ።

55 ወሰደደ ፡ አሕዛበ ፡ እምቅድመ ፡ ገጾሙ ፡

ወአውረሶሙ ፡ በሐብለ ፡ ርስቱ ፤

ወአንበረ ፡ ውስተ ፡ አብያቲሆሙ ፡ ሕዝበ ፡ እስራኤል ።

56 ወአመከርዎ ፡ ወአምዕዕዎ ፡ ለእግዚአብሔር ፡ ልዑል ፤

ወኢዐቀቡ ፡ ስምዖ ።

57 ወተመይጡ ፡ ወዐለዉ ፡ ከመ ፡ አበዊሆሙ ፤

ወኮኑ ፡ ከመ ፡ ቀስት ፡ ጠዋይ ።

58 ወአምዕዕዎ ፡ በአውገሪሆሙ ፤

ወኣቅንእዎ ፡ በግልፎሆሙ ።

59 ወሰምዐ ፡ እግዚአብሔር ፡ ወአናሕሰየ ፤

ወመነኖሙ ፡ ለእስራኤል ፡ ፈድፋደ ።

60 ወኀደጋ ፡ ለደብተራ ፡ ሴሎም ፤

ደብተራሁ ፡ እንተ ፡ ባቲ ፡ ኀደረ ፡ ምስለ ፡ ሰብእ ።

61 ወወሀበ ፡ ኀይሎሙ ፡ ለተፄውዎ ፤

ወሥኖሙኒ ፡ ውስተ ፡ እደ ፡ ፀሮሙ ።

62 ወዐጸዎሙ ፡ ውስተ ፡ ኲናት ፡ ለሕዝቡ ፤

ወተሀየዮሙ ፡ ለርስቱ ።

63 ወበልዐቶሙ ፡ እሳት ፡ ለወራዙቶሙ ፤

ወኢላሐዋ ፡ ደናግሊሆሙ ።

64 ወካህናቲሆሙኒ ፡ ወድቁ ፡ በኲናት ፤

ወኢበከያ ፡ አቤራቲሆሙ ።

65 ወተንሥአ ፡ እግዚአብሔር ፡ ከመ ፡ ዘንቃህ ፡ እምንዋም ፤

ወከመ ፡ ኀያል ፡ ወኅዳገ ፡ ወይን ።

66 ወቀተለ ፡ ፀሮሙ ፡ በዳኅሬሆሙ ፤

ወወሀቦሙ ፡ ኀሳረ ፡ ዘለዓለም ።

67 ወኀደጋ ፡ ለደብተራ ፡ ዮሴፍ ፤

ወኢኀረዮሙ ፡ ለሕዝበ ፡ ኤፍሬም ።

68 ወኀረየ ፡ ለሕዝበ ፡ ይሁዳ ፤

ደብረ ፡ ጽዮን ፡ ዘአፍቀረ ።

69 ሐነጸ ፡ መቅደሶ ፡ በአርያም ፤

ወሳረራ ፡ ውስተ ፡ ምድር ፡ ለዓለም ።

70 ወኀረዮ ፡ ለዳዊት ፡ ገብሩ ፤

ወነሥኦ ፡ እመርዔተ ፡ አባግዒሁ ።

ወተመጠዎ ፡ እምድኅረ ፡ ሐራሣት ፤

71 ከመ ፡ ይርዐዮ ፡ ለያዕቆብ ፡ ገብሩ ፤

ወለእስራኤል ፡ ርስቱ ።

72 ወርዕዮሙ ፡ በየዋሃተ ፡ ልቡ ፤

ወመርሖሙ ፡ በጥበበ ፡ እደዊሁ ።

78 1 መዝሙር ፡ ዘአሳፍ ።

እግዚኦ ፡ ቦኡ ፡ አሕዛብ ፡ ውስተ ፡ ርስትከ ፡

ወአርኰሱ ፡ ጽርሐ ፡ መቅደስከ ፤

ወረሰይዋ ፡ ለኢየሩሳሌም ፡ ከመ ፡ ልገተ ፡ ዐቃቤ ፡ ቀምሕ ።

2 ወረሰዩ ፡ አብድንቲሆሙ ፡ ለአግብርቲከ ፡ መብልዖሙ ፡ ለአዕዋፈ ፡ ሰማይ ፤

ወሥጋሆሙኒ ፡ ለጻድቃኒከ ፡ ለአረዊተ ፡ ገዳም ።

3 ከዐዉ ፡ ደሞሙ ፡ ከመ ፡ ማይ ፡ ዐውዳ ፡ ለኢየሩሳሌም ፤

ወኀጥኡ ፡ ዘይቀብሮሙ ።

4 ወኮነ ፡ ጽእለተ ፡ ለጎርነ ፤

ሣሕቀ ፡ ወስላቀ ፡ ለአድያሚነ ።

5 እስከ ፡ ማእዜኑ ፡ እግዚኦ ፡ ትትመዓዕ ፡ ለዝሉፉ ፤

ወይነድድ ፡ ከመ ፡ እሳት ፡ ቅንአትከ ።

6 ከዐው ፡ መዐተከ ፡ ላዕለ ፡ አሕዛብ ፡ እለ ፡ ኢያአምሩከ ፤

ወላዕለ ፡ መንግሥት ፡ እንተ ፡ ኢጸውዐት ፡ ስመከ ።

7 እስመ ፡ በልዕዎ ፡ ለያዕቆብ ፤ ወአማሰኑ ፡ ብሔሮ ።

8 ኢትዝክር ፡ ለነ ፡ አበሳነ ፡ ዘትካት ፤

ፍጡነ ፡ ይርከበነ ፡ ሣህልከ ፡ እግዚኦ ፤

እስመ ፡ ተመንደብነ ፡ ፈድፋደ ።

9 ርድአነ ፡ አምላክነ ፡ ወመድኀኒነ ፡ በእንተ ፡ ስብሐተ ፡ ስምከ ፤

እግዚኦ ፡ ባልሐነ ፡ ወስረይ ፡ ኀጢአተነ ፡ በእንተ ፡ ስምከ ።

10 ከመ ፡ ኢይበሉነ ፡ አሕዛብ ፡ አይቴ ፡ ውእቱ ፡ አምላኮሙ ።

ወይርአዩ ፡ አሕዛብ ፡ በቅድመ ፡ አዕይንቲነ ፡

በቀለ ፡ ደሞሙ ፡ ለአግብርቲከ ፡ ዘተክዕወ ።

11 ይባእ ፡ ቅድሜከ ፡ ገዐሮሙ ፡ ለሙቁሓን ፤

ወበከመ ፡ ዕበየ ፡ መዝራዕትከ ፡ ተሣሀሎሙ ፡ ለደቂቀ ፡ ቅቱላን ።

12 ፍድዮሙ ፡ ለጎርነ ፡ ምስብዒተ ፡ ውስተ ፡ ሕፅኖሙ ፤

ትዕይርቶሙ ፡ ዘተዐየሩከ ፡ እግዚኦ ።

13 ወንሕነሰ ፡ ሕዝብከ ፡ ወአባግዐ ፡ መርዔትከ ፡ ንገኒ ፡ ለከ ፡ ለዓለም ።

ወንነግር ፡ ስብሐቲከ ፡ ለትውልደ ፡ ትውልድ ።

79 1 ፍጻሜ ፡ ዘበእንተ ፡ እለ ፡ ተበዐዱ ፤ ስምዕ ፡ ዘአሳፍ ፡

መዝሙር ፡ ዘበእንተ ፡ አሶርዮን ።

2 ኖላዊሆሙ ፡ ለእስራኤል ፡ አፅምእ ፤

ዘይርዕዮሙ ፡ ከመ ፡ አባግዕ ፡ ለዮሴፍ ።

ዘይነብር ፡ ላዕለ ፡ ኪሩቤል ፡ አስተርአየ ።

3 በቅድመ ፡ ኤፍሬም ፡ ወብንያም ፡ ወምናሴ ፡

አንሥእ ፡ ኀይለከ ፤ ወነዐ ፡ አድኅነነ ።

4 አምላከ ፡ ኀያላን ፡ ሚጠነ ፤

አብርህ ፡ ገጸከ ፡ ላዕሌነ ፡ ወንድኀን ።

5 እግዚኦ ፡ አምላከ ፡ ኀያላን ፡

እስከ ፡ ማእዜኑ ፡ ትትመዓዕ ፡ ላዕለ ፡ ጸሎተ ፡ ገብርከ ።

6 ወትሴስየነ ፡ እክለ ፡ እንብዕነ ፤

ወታሰትየነ ፡ አንብዐነ ፡ በመስፈርት ።

7 ወረሰይከነ ፡ ነገሩ ፡ ለጎርነ ፤

ወተሳለቁ ፡ ላዕሌነ ፡ ጸላእትነ ።

8 እግዚኦ ፡ አምላከ ፡ ኀያላን ፡ ሚጠነ ፤

አብርህ ፡ ገጸከ ፡ ላዕሌነ ፡ ወንድኀን ።

9 ዐጸደ ፡ ወይን ፡ አፍለስከ ፡ እምግብጽ ፤

ሰደድከ ፡ አሕዛብ ፡ ወተከልከ ፡ ኪያሃ ።

10 ወጼሕከ ፡ ፍኖተ ፡ ቅድሜሃ ፤

ወተከልከ፡ ሥረዊሃ ፡ ወመልአት ፡ ምድረ ።

11 ወከደነ ፡ አድባረ ፡ ጽላሎታ ፤

ወአዕጹቂሃኒ ፡ ከመ ፡ አርዘ ፡ እግዚአብሔር ።

12 ወሰፍሐ ፡ አዕጹቂሃ ፡ እስከ ፡ ባሕር ፤

ወእስከ ፡ አፍላግ ፡ ሠርፃ ።

13 ለምንት ፡ ትነሥት ፡ ፀቈና ፤

ወይበልዓ ፡ ኵሉ ፡ ኀላፌ ፡ ፍኖት ።

14 ወአርኰሳ ፡ ሐራውያ ፡ ሐቅል ፤

ወተርዕያ ፡ እንስሳ ፡ ገዳም ።

15 አምላከ ፡ ኀያላን ፡ ተመየጥሶ ፤

ሐውጽ ፡ እምሰማይ ፡ ወርኢ ፡

ወተሣሀላ ፡ ለዛ ፡ ዐጸደ ፡ ወይን ።

16 ወአስተናሥኣ ፡ ወአጽንዓ ፡ ዘተከለት ፡ የማንከ ፤

በወልደ ፡ እጓለ ፡ እመሕያው ፡ ዘአጽናዕከ ፡ ለከ ።

17 ለውዒት ፡ በእሳት ፡ ወምልኅት ፤

ወእምተግሣጸ ፡ ገጽከ ፡ ይትሐጐሉ ።

18 ለይኩን ፡ እዴከ ፡ ላዕለ ፡ ብእሴ ፡ የማንከ ፤

በወልደ ፡ እጓለ ፡ እመሕያው ፡ ዘአጽናዕከ ፡ ለከ ።

19 ወኢንርሐቅ ፡ እምኔከ ፤

ኣሕይወነ ፡ ወንጼውዕ ፡ ስመከ ።

20 እግዚኦ ፡ አምላከ ፡ ኀያላን ፡ ሚጠነ ፤

አብርህ ፡ ገጸከ ፡ ላዕሌነ ፡ ወንድኀን ።

80 1 ፍጻሜ ፡ ዘበእንተ ፡ ማኅበብት ፡ ዘአሳፍ ፡ መዝሙር ፡

ዘኃምስቱ ፡ ሰንበት ።

2 ተፈሥሑ ፡ ለእግዚአብሔር ፡ ዘረድአነ ፤

ወየብቡ ፡ ለአምላከ ፡ ያዕቆብ ።

3 ንሥኡ ፡ መዝሙር ፡ ወሀቡ ፡ ከበሮ ፤

መዝሙር፡ ሐዋዝ ፡ ምስለ ፡ መሰንቆ ።

4 ንፍኁ ፡ ቀርነ ፡ በዕለተ ፡ ሠርቅ ፤

በእምርት ፡ ዕለት ፡ በዓልነ ።

5 እስመ ፡ ሥርዐቱ ፡ ለእስራኤል ፡ ውእቱ ፤

ወፍትሑ ፡ ለአምላከ ፡ ያዕቆብ ።

6 ወአቀመ ፡ ስምዐ ፡ ለዮሴፍ ፡ አመ ፡ የሐውር ፡ ብሔረ ፡ ግብጽ ፤

ወሰምዐ ፡ ልሳነ ፡ ዘኢያአምር ።

7 ወሜጠ ፡ ዘባኖ ፡ እምሕራማቲሆሙ ፤

ወተቀንያ ፡ እደዊሁ ፡ ውስተ ፡ አክፋር ።

8 ወምንዳቤከ ፡ ጸዋዕከኒ ፡ ወአድኀንኩከ ፤

ወተሰጠውኩከ ፡ በዐውሎ ፡ ኅቡእ ፡

ወአመከርኩከ ፡ በኀበ ፡ ማየ ፡ ቅሥት ።

9 ስምዐኒ ፡ ሕዝብየ ፡ ወእንግርከ ፤

እስራኤል ፡ ወኣስምዕ ፡ ለከ ።

10 እመሰ ፡ ሰማዕከኒ ፡ ኢይከውነከ ፡ አምላከ ፡ ግብት ፤

ወኢትስግድ ፡ ለአምላክ ፡ ነኪር ።

11 እስመ ፡ አነ ፡ ውእቱ ፡ እግዚአብሔር ፡ አምላክከ ፡

ዘአውፃእኩከ ፡ እምድረ ፡ ግብጽ ፤

አርሕብ ፡ አፉከ ፡ ወእነልኦ ፡ ለከ ።

12 ወኢሰምዑኒ ፡ ሕዝብየ ፡ ቃልየ ፤

ወእስራኤልኒ ፡ ኢያፅምኡኒ ።

13 ወፈነውኩ ፡ ሎሙ ፡ በከመ ፡ ምግባሮሙ ፤

ወሖሩ ፡ በሕሊና ፡ ልቦመ ።

14 ሶበሰ ፡ ሰምዑኒ ፡ ሕዝብየ ፡ ቃልየ ፤

ወእስራኤልኒ ፡ ሶበ ፡ ሖሩ ፡ በፍኖትየ ።

15 እምአኅሰርክዎሙ ፡ በኵሉ ፡ ለጸላእቶሙ ፤

ወእምወደይኩ ፡ እዴየ ፡ ዲበ ፡ እለ ፡ ይሣቅይዎሙ ።

16 ጸላእቱሰ ፡ ለእግዚአብሔር ፡ ሐሰውዎ ፤

ወይከውን ፡ ጊዜሆሙ ፡ እስከ ፡ ለዓለም ።

17 ወሴሰዮሙ ፡ ሥብሐ ፡ ስርናይ ፤

ወአጽገቦሙ ፡ መዓረ ፡ እምኰኵሕ ።

81 1 መዝሙር ፡ ዘአሳፍ ።

እግዚአብሔር ፡ ቆመ ፡ ውስተ ፡ ማኅበረ ፡ አማልክት ፤

ወይኴንን ፡ በማእከለ ፡ አማልክት ።

2 እስከ ፡ ማእዜኑ ፡ ትኴንኑ ፡ ዐመፃ ፤

ወታደልዉ ፡ ለገጸ ፡ ኃጥአን ።

3 ፍትሑ ፡ ለነዳይ ፡ ወለእጓለ ፡ ማውታ ፤

ወአጽድቁ ፡ ግፉዐ ፡ ወምስኪነ ።

4 ወአድኅኑ ፡ ባሕታዌ ፡ ወጽኑሰ ፤

ወአንግፍዎሙ ፡ እምእደ ፡ ኃጥአን ።

5 ኢያእመሩ ፡ ወኢለበዉ ፡ ውስተ ፡ ጽልመት ፡ የሐውሩ ፤

ወያድለቀልቁ ፡ ኵሉ ፡ መሰረታተ ፡ አድባር ።

6 አንሰ ፡ እቤ ፡ አማልክት ፡ አንትሙ ፤

ወደቂቀ ፡ ልዑል ፡ ኵልክሙ ፡

7 አንትሙሰ ፡ ከመ ፡ ሰብእ ፡ ትመውቱ ፤

ወከመ ፡ አሐዱ ፡ እመላእክት ፡ ትወድቁ ።

8 ተንሥእ ፡ እግዚኦ ፡ ወኰንና ፡ ለምድር ፤

እስመ ፡ እንተ ፡ ትወርስ ፡ በኵሉ ፡ አሕዛብ ።

82 1 ማኅሌት ፡ መዝሙር ፡ ዘአሳፍ ።

2 እግዚኦ ፡ መኑ ፡ ከማከ ፤

ኢታርምም ፡ ወኢትጸመም ፡ እግዚኦ ።

3 እስመ ፡ ናሁ ፡ ወውዑ ፡ ፀርከ ፤

ወአንሥኡ ፡ ርእሶሙ ፡ ጸላእትከ ።

4 ወተጓሕለውዎሙ ፡ ምክረ ፡ ለሕዝብከ ፤

ወተማከሩ ፡ ዲበ ፡ ቅዱሳኒከ ።

5 ወይቤሉ ፡ ንዑ ፡ ንሥርዎሙ ፡ እምአሕዛብ ፤

ወኢይዝክሩ ፡ እንከ ፡ ስመ ፡ እስራኤል ።

6 እስመ ፡ ተማከሩ ፡ ኅቡረ ፡ ወዐረዩ ፤

ላዕሌከ ፡ ተሰካተዩ ፡ ወተካየዱ ።

7 ተዓይኒሆሙ ፡ ለኢዶምያስ ፡ ወለእስማኤላውያን ፤

ሞአብ ፡ ወአጋራውያን ።

8 ጌባል ፡ ወአሞን ፡ ወአማሌቅ ፤

ወአሎፍሊ ፡ ምስለ ፡ ሰብአ ፡ ጢሮስ ።

9 ወአሶርሂ ፡ ኀበረ ፡ ምስሌሆሙ ፤

ወኮንዎሙ ፡ ረድኤተ ፡ ለደቂቀ ፡ ሎጥ ።

10 ረስዮሙ ፡ ከመ ፡ ምድያም ፡ ወሲሳራ ፤

ወከመ ፡ ኢያቤስ ፡ በፈለገ ፡ ቂሶን ።

11 ወይሠረዉ ፡ ከመ ፡ እለ ፡ እንዶር ፤

ወይኩኑ ፡ ከመ ፡ መሬተ ፡ ምድር ።

12 ረስዮሙ ፡ ለመላእክቲሆሙ ፡ ከመ ፡ ሆሬብ ፡ ወዜብ ፤

ወዜብሄል ፡ ወሰልማና ፡ ወኵሎሙ ፡ መላእክቲሆሙ ።

13 እለ ፡ ይብሉ ፡ ንወርስ ፡ ምስዋዒሁ ፡ ለእግዚአብሔር ።

14 አምላኪየ ፡ ረስዮሙ ፡ ከመ ፡ መንኰራኵር ፤

ወከመ ፡ ሣዕር ፡ ዘቅድመ ፡ ገጸ ፡ እሳት ።

15 ወከመ ፡ እሳት ፡ ዘያውዒ ፡ ገዳመ ፤

ወከመ ፡ ነበልባል ፡ ዘያነድድ ፡ አድባረ ።

16 ከማሁ ፡ ስድዶሙ ፡ በዐውሎከ ፤

ወሁኮሙ ፡ በመቅሠፍትከ ።

17 ምላእ ፡ ውስተ ፡ ገጾሙ ፡ ኀሳረ ፤

ወያእምሩ ፡ ስመከ ፡ እግዚኦ ።

18 ይትኀፈሩ ፡ ወይትሀወኩ ፡ ለዓለመ ፡ ዓለም ፤

ወይኅሰሩ ፡ ወይትሐጐሉ ።

19 ወያእምሩ ፡ ስመከ ፡ እግዚኦ ፤

ከመ ፡ አንተ ፡ ባሕቲትከ ፡ ልዑል ፡ ዲበ ፡ ኵሉ ፡ ምድር ።

83 1 ፍጻሜ ፡ ዘበእንተ ፡ ማኅበብት ፤ ዘደቂቀ ፡ ቆሬ ፡

መዝሙር ።

2 ጥቅ ፡ ፍቁር ፡ አብያቲከ ፡ እግዚአ ፡ ኀያላን ።

3 ተፈሥሐት ፡ ነፍስየ ፡ በአፍቅሮ ፡ አዕጻዲከ ፡ እግዚኦ ።

ልብየኒ ፡ ወሥጋየኒ ፡ ተፈሥሐ ፡ በእግዚአብሔር ፡ ሕያው ።

4 ዖፍኒ ፡ ረከበት ፡ ላቲ ፡ ቤተ ፡

ወማዕነቅኒ ፡ ኀበ ፡ ታነብር ፡ እጐሊሃ ፤

ምሥዋዒከ ፡ እግዚአ ፡ ኀያላን ፡ ንጉሥየኒ ፡ ወአምላኪየኒ ።

5 ብፁዓን ፡ ኵሎሙ ፡ እለ ፡ ይነብሩ ፡ ውስተ ፡ ቤትከ ፤

ወለዓለመ ፡ ዓለም ፡ ይሴብሑከ ።

6 ብፁዕ ፡ ብእሲ ፡ ዘእምኀቤከ ፡ ረድኤቱ ፡ እግዚኦ ፤

ወዘይሔሊ ፡ በልቡ ፡ ዘበላዕሉ ።

7 ውስተ ፡ ቈላተ ፡ ብካይ ፡ ብሔር ፡ ኀበ ፡ ሠራዕኮሙ ፤

እስመ ፡ መምህረ ፡ ሕግ ፡ ይሁብ ፡ በረከተ ።

8 ወይሐውር ፡ እምኀይል ፡ ውስተ ፡ ኀይል ፤

ወያስተርኢ ፡ አምላከ ፡ አማልክት ፡ በጽዮን ።

9 እግዚኦ ፡ አምላከ ፡ ኀያላን ፡ ስምዐኒ ፡ ጸሎትየ ፤

ወአፅምአኒ ፡ አምላኩ ፡ ለያዕቆብ ።

10 ወርእየኒ ፡ እግዚኦ ፡ ተአምኖትየ ፤

ወነጽር ፡ ኀበ ፡ ገጸ ፡ መሲሕከ ።

11 እስመ ፡ ትኄይስ ፡ አሐቲ ፡ ዕለት ፡ ውስተ ፡ አዕጻዲከ ፡ እምአእላፍ ፤

አብደርኩ ፡ እትገደፍ ፡ ውስተ ፡ በተ ፡ እግዚአብሔር ፡

እምእንበር ፡ ውስተ ፡ ቤተ ፡ ኃጥኣን ።

12 እስመ ፡ ጽድቀ ፡ ወምጽዋተ ፡ ያበድር ፡ እግዚአብሔር ፤

እግዚአብሔር ፡ ይሁብ ፡ ክብረ ፡ ወሞገሰ ፤

እግዚአብሔር ፡ ኢያስተጼንሶሙ ፡ እምበረከቱ ፡ ለእለ ፡ ይሐውሩ ፡ በየዋሃት ።

13 እግዚኦ ፡ አምላከ ፡ ኀያለን ፤

ብፁዕ ፡ ብእሲ ፡ ዘተወከለ ፡ ኪያከ ።

84 1 ፍጻሜ ፡ ዘደቂቀ ፡ ቆሬ ፡ መዝሙር ፡ ጸሎት ፡

ዘዳዊት ።

2 ተሣሀልከ ፡ እግዚኦ ፡ ምድረከ ፤

ወሜጥከ ፡ ፄዋሁ ፡ ለያዕቆብ ።

3 ወኀደገ ፡ ኃጢአቶሙ ፡ ለሕዝብከ ፤

ወከደንከ ፡ ኵሎ ፡ አበሳሆሙ ።

4 ወኀደገ ፡ ኵሎ ፡ መዐትከ ።

ወሜጥከ ፡ መቅሠፍተ ፡ መዐተከ ።

5 ሚጠነ ፡ አምላክነ ፡ ወመድኀኒነ ፤

ወሚጥ ፡ መዐተከ ፡ እምኔነ ።

6 ወለዓለምሰ ፡ ኢትትመዐዐነ ።

ወኢታኑኅ ፡ መዐተከ ፡ ላዕለ ፡ ትውልደ ፡ ትውልድ ።

7 አንተ ፡ አምላክነ ፡ ተመየጠነ ፡ ወኣሕይወነ ፤

ወሕዝብከኒ ፡ ይትፌሥሑ ፡ ብከ ።

8 አርእየነ ፡ እግዚኦ ፡ ሣህለከ ፤

ወሀበነ ፡ አምላክነ ፡ አድኅኖተከ ።

9 ኣፀምእ ፡ ዘይነበኒ ፡ እግዚአብሔር ፡ አምላኪየ ፤

እስመ ፡ ይነብብ ፡ ሰላመ ፡ ላዕለ ፡ ሕዝቡ ፡

ላዕለ ፡ ጻድቃኑ ፡ ወላዕለ ፡ እለ ፡ ይመይጡ ፡ ልቦሙ ፡ ኀቤሁ ።

10 ወባሕቱ ፡ ቅሩብ ፡ አድኅኖቱ ፡ ለእለ ፡ ይፈርህዎ ፤

ከመ ፡ ይኅድር ፡ ስብሐቲሁ ፡ ውስተ ፡ ምድርነ ።

11 ሣህል ፡ ወርትዕ ፡ ተራከባ ፤

ጽድቅ ፡ ወሰላም ፡ ተሳዐማ ።

12 ርትዕሰ ፡ እምድር ፡ ሠረጸት ፤

ወጽድቅኒ ፡ እምሰማይ ፡ ሐወጸ ።

13 ወእግዚአብሔርኒ ፡ ይሁብ ፡ ምሕረቶ ፤

ወምድርኒ ፡ ትሁብ ፡ ፍሬሃ ።

14 ጽድቅ ፡ የሐውር ፡ ቅድሜሁ ፤

ወየኀድግ ፡ ውስተ ፡ ፍኖት ፡ አሰሮ ።

85 1 ጸሎት ፡ ዘዳዊት ።

አፅምእ ፡ እግዚኦ ፡ እዝነከ ፡ ኀቤየ ፡ ወስምዐኒ ፤

እስመ ፡ ነዳይ ፡ ወምስኪን ፡ አነ ።

2 ዕቀባ ፡ ለነፍስየ ፡ እስመ ፡ የዋህ ፡ አን ፤

አድኅኖ ፡ ለገብርከ ፡ አምላኪየ ፡ ዘተወከለ ፡ ኪያከ ።

3 ተሣሀለኒ ፡ እግዚኦ ፡ እስመ ፡ ኀቤከ ፡ እጸርኅ ፡ ኵሎ ፡ አሚረ ።

4 ወአስተፈሥሓ ፡ ለነፍሰ ፡ ገብርከ ፤

እስመ ፡ ኀቤከ ፡ አንቃዕደውኩ ፡ ነፍስየ ።

5 እስመ ፡ መሓሪ ፡ አንተ ፡ እግዚኦ ፡ ወመስተሣህል ፤

ወብዙኅ ፡ ሣህልከ ፡ ለኵሎሙ ፡ እለ ፡ ይጼውዑከ ።

6 አፅምእ ፡ እግዚኦ ፡ ጸሎትየ ፤

ወነጽር ፡ ቃለ ፡ ስእለትየ ።

7 በዕለተ ፡ ምንዳቤየ ፡ ጸራኅኩ ፡ እስመ ፡ ሰማዕከኒ ።

8 አልቦ ፡ ዘይመስለከ ፡ እምነ ፡ አማልክት ፡ እግዚኦ ፤

ወአልቦ ፡ ዘከመ ፡ ምግባሪከ ።

9 ኵሎሙ ፡ አሕዛብ ፡ እለ ፡ ገበርከ ፡

ይምጽኡ ፡ ወይስግዱ ፡ ቅድሜከ ፡ እግዚኦ ፤

ወይሰብሑ ፡ ለስምከ ።

10 እስመ ፡ ዐቢይ ፡ አንተ ፡ እግዚኦ ፡ ወትገብር ፡ መንክረ ፤

አንተ ፡ እግዚአብሔር ፡ ባሕቲትከ ፡ ዐቢይ ።

11 ምርሐኒ ፡ እግዚኦ ፡ ፍኖተከ ፡ ወእሖር ፡ በጽድቅከ ፤

ይትፌሣሕኒ ፡ ልብየ ፡ ለፈሪሀ ፡ ስምከ ።

12 እገኒ ፡ ለከ ፡ እግዚኦ ፡ በኵሉ ፡ ልብየ ፡ አምላኪየ ፤

ወእሴብሕ ፡ ለስምከ ፡ ለዓለም ።

13 እስመ ፡ ዐብየት ፡ ምሕረትከ ፡ ላዕሌየ ፤

ወአድኀንካ ፡ ለነፍስየ ፡ እምሲኦል ፡ ታሕቲት ።

14 አምላኪየ ፡ ዐማፅያን ፡ ቆሙ ፡ ላዕሌየ ፡

ወማኅበረ ፡ እኩያን ፡ ኀሠሥዋ ፡ ለነፍስየ ፤

ወኢረሰዩከ ፡ ቅድሜሆሙ ።

15 ወአንተሰ ፡ እግዚኦ ፡ መሓሪ ፡ ወመስተሣህል ፤

ርሑቀ ፡ መዐት ፡ ወብዙኀ ፡ ምሕረት ፡ ወጻድቅ ።

16 ነጽር ፡ ላዕሌየ ፡ ወተሣሀለኒ ፤

ሀቦ ፡ ኀይለ ፡ ለገብርከ ፡ ወአድኅኖ ፡ ለወልደ ፡ አመትከ ።

17 ግበር ፡ ምስሌነ ፡ ትእምርተ ፡ ለሠናይ ፤

ወይርአዩ ፡ ጸላእትነ ፡ ወይትኀፈሩ ፡

ከመ ፡ አንተ ፡ እግዚኦ ፡ ረዳእከነ ፡ ወአስተፈሣሕከነ ።

86 1 ዘደቂቀ ፡ ቆሬ ፡ መዝሙር ፡ ማኅሌት ።

2 መሰረታቲሃ ፡ ውስተ ፡ አድባር ፡ ቅዱሳን ።

ያበድሮን ፡ እግዚአብሔር ፡ ለአንቅጸ ፡ ጽዮን ፤

እምኵሉ ፡ ተዓይኒሁ ፡ ለያዕቆብ ።

3 ነኪር ፡ ነገሩ ፡ በእንቲአኪ ፡ ሀገረ ፡ እግዚአብሔር ።

4 እዜክሮን ፡ ለራአብ ፡ ወለባቢሎን ፡ እለ ፡ ያአምራኒ ፤

ወናሁ ፡ አሎፍሊ ፡ ወጢሮስ ፡ ወሕዝበ ፡ ኢትዮጵያ ፤

እለ ፡ ተወልዱ ፡ በህየ ።

5 እምነ ፡ ጽዮን ፡ ይብል ፡ ሰብእ ፡ ወብእሲ ፡ ተወልደ ፡ በውስቴታ ፤

ወወእቱ ፡ ልዑል ፡ ሳረራ ።

6 እግዚአብሔር ፡ ይነግሮሙ ፡ ለሕዝቡ ፡ በመጽሐፍ ፤

ወለመላእክቲሁኒ ፡ እለ ፡ ተወልዱ ፡ በውስቴታ ።

7 ከመ ፡ ፍሡሓን ፡ ኵሎሙ ፡ እለ ፡ ይነብሩ ፡ ውስቴትኪ ።

87 1 ምኅሌት ፡ መዝሙር ፡ ዘደቂቀ ፡ ቆሬ ፡ ፍጻሜ ፡ ዘአመ ፡ መጽአ ፡

ዘበኣእምሮ ፡ ኤማን ፡ እስራኤላዊ ።

2 እግዚአብሔር ፡ አምላከ ፡ መድኀኒትየ ፤

ዕለትየ ፡ ጸራኅኩ ፡ ኀቤከ ፡ ወሌሊትየኒ ፡ ቅድሜከ ።

3 ለትባእ ፡ ጸሎትየ ፡ ቅድሜከ ፤

አፅምእ ፡ እዝነከ ፡ ኀበ ፡ ስእለትየ ።

4 እስመ ፡ ጸግበት ፡ ነፍስየ ፡ ሕማመ ፤

ወአልጸቀት ፡ ለሞት ፡ ሕይወትየ ።

5 ወተኈለቁ ፡ ምስለ ፡ እለ ፡ ይወርዱ ፡ ውስተ ፡ ዐዘቅት ፤

ወኮንኩ ፡ ከመ ፡ ብእሲ ፡ ዘአልቦ ፡ ረዳኤ ።

ግዑዘ ፡ ውስተ ፡ ምዉታን ፤

6 ከመ ፡ ቅቱላን ፡ ወግዱፋን ፡ እለ ፡ ይሰክቡ ፡ ውስተ ፡ መቃብር ፡

እለ ፡ ኢዘከርኮሙ ፡ ለግሙራ ፤

እስመ ፡ እሙንቱሂ ፡ ርሕቁ ፡ እምእዴከ ።

7 ወአንበሩኒ ፡ ውስተ ፡ ዐዘቅት ፡ ታሕተ ፤

ውስተ ፡ ጽልመት ፡ ወጽላሎተ ፡ ሞት ።

8 ላዕሌየ ፡ ጸንዐ ፡ መዐትከ ፤

ወኵሎ ፡ መቅሠፍተከ ፡ አምጻእከ ፡ ላዕሌየ ።

9 አርሐቀ ፡ እምኔየ ፡ እለ ፡ ያአምሩኒ ፤

ወረሰይከኒ ፡ ርኩሰ ፡ በኀቤሆሙ ፡

አኀዙኒ ፡ ወአልብየ ፡ ሙፃአ ።

10 አዕይንትየኒ ፡ ደክማ ፡ በተጽናስ ፤

ወጸራኅኩ ፡ ኀቤከ ፡ እግዚኦ ፡ ኵሎ ፡ አሚረ ፤

ኣንሥእ ፡ እደውየ ፡ ኀቤከ ።

11 ቦኑ ፡ ለምዉታን ፡ ትገብር ፡ መንክረከ ፤

ወዐቀብተ ፡ ሥራይኑ ፡ ያነሥኡ ።

12 ወይነግሩኒ ፡ እለ ፡ ውስተ ፡ መቃብር ፡ ሣህለከ ፤

ወጽድቀከኒ ፡ ውስተ ፡ ሞትኑ ።

13 ወይትዐወቅኑ ፡ ውስተ ፡ ጽልመት ፡ መንክርከ ፤

ወርትዕከኒ ፡ በምድርኑ ፡ ተረስዐ ።

14 ወአነሂ ፡ እግዚኦ ፡ ኀቤከ ፡ ጸራኅኩ ፤

በጽባሕ ፡ ትብጻሕ ፡ ጸሎትየ ፡ ቅድሜከ ።

15 ለምንት ፡ እግዚኦ ፡ ትገድፍ ፡ ጸሎትየ ፤

ወትመይጥ ፡ ገጸከ ፡ እምኔየ ።

16 ነዳይ ፡ አነ ፡ ወሰራሕኩ ፡ እምንእስየ ፤

ተልዒልየ ፡ ተተሐትኩ ፡ ወተመነንኩ ።

17 ላዕሌየ ፡ ኀለፈ ፡ መቅሠፍትከ ፤

ወግርማከ ፡ አደንገፀኒ ።

18 ዐገቱኒ ፡ ኵሎ ፡ አሚረ ፡ ከመ ፡ ማይ ፤

ወአኀዙኒ ፡ ኅቡረ ።

19 አርሐቀ ፡ እምኔየ ፡ አዕርክትየ ፡ ወቢጽየ ፤

ወአዝማድየ ፡ እምተጽናስየ ።

88 1 ዘበኣእምሮ ፡ ኤታን ፡ እስራኤላዊ ።

2 ምሕረተከ ፡ እሴብሕ ፡ እግዚኦ ፡ ለዓለም ፤

ወእዜኑ ፡ ጽድቀከ ፡ በአፉየ ፡ ለትውልደ ፡ ትውልድ ።

3 እስመ ፡ ትቤ ፡ ለዓለም ፡ አሐንጽ ፡ ምሕረተ ፤

በሰማይ ፡ ጸንዐ ፡ ጽድቅከ ።

4 ኪዳነ ፡ ተካየድኩ ፡ ምስለ ፡ ኅሩያንየ ፤

ወመሐልኩ ፡ ለዳዊት ፡ ገብርየ ።

5 ለዓለም ፡ አስተዴሉ ፡ ዘርዐከ ፤

ወአሐንጽ ፡ ለትውልደ ፡ ትውልድ ፡ መንበረከ ።

6 ይገንያ ፡ ሰማያት ፡ ለስብሐቲከ ፡ እግዚኦ ፤

ወጽድቅከኒ ፡ በማኅበረ ፡ ቅዱሳን ።

7 መኑ ፡ ይትዔረዮ ፡ ለእግዚአብሔር ፡ በደመናት ፤

ወመኑ ፡ ይመስሎ ፡ ለእግዚአብሔር ፡ እምደቂቀ ፡ አማልክት ።

8 እግዚአብሔር ፡ ስቡሕ ፡ በምክረ ፡ ቅዱሳን ፤

ዐቢይ ፡ ወግሩም ፡ ዲበ ፡ ኵሎሙ ፡ እለ ፡ ዐውዱ ።

9 እግዚኦ ፡ አምላከ ፡ ኀያለን ፡ መኑ ፡ ከማከ ፤

ኀያል ፡ እንተ ፡ እግዚኦ ፡ ወጽድቅ ፡ የዐውደከ ።

10 አንተ ፡ ትኴንን ፡ ኀይለ ፡ ባሕር ፤

ወአንተ ፡ ታረሞ ፡ ለድምፀ ፡ ማዕበላ ።

11 አንተ ፡ አኅሰርኮ ፡ ለዕቡይ ፡ ከመ ፡ ቅቱል ፤

ወበመዝራዕተ ፡ ኀይልከ ፡ ዘረውኮሙ ፡ ለፀርከ ።

12 ዚአከ ፡ ውእቱ ፡ ሰማያት ፡ ወእንቲአከ ፡ ይእቲ ፡ ምድር ፤

ወዓለመኒ ፡ በምልኡ ፡ አንተ ፡ ሳረርከ ።

13 ባሕረ ፡ ወመስዐ ፡ አንተ ፡ ፈጠርከ ።

ታቦር ፡ ወአርሞንኤም ፡ በስመ ፡ ዚአከ ፡ ይትፌሥሑ ፡

ወይሴብሑ ፡ ለስምከ ።

14 መዝራዕትከ ፡ ምስለ ፡ ኀይል ፤

ጸንዐት ፡ እዴከ ፡ ወተለዐለት ፡ የማንከ ።

15 ፍትሕ ፡ ወርትዕ ፡ ተድላ ፡ መንበርከ ፤

ሣህል ፡ ወጽድቅ ፡ የሐውር ፡ ቅድመ ፡ ገጽከ ።

16 ብፁዕ ፡ ሕዝብ ፡ ዘያአምር ፡ የብቦ ።

እግዚኦ ፡ በብርሃበ ፡ ገጽከ ፡ የሐውሩ ፤

17 ወበስምከ ፡ ይትፌሥሑ ፡ ኵሎ ፡ አሚረ ፤

ወበጽድቅከ ፡ ይትሌዐሉ ።

18 እስመ ፡ ምክሐ ፡ ኀይሎሙ ፡ እንተ ፤

ወበሣህልከ ፡ ይትሌዐል ፡ ቀርንነ ።

19 እስመ ፡ ዘእግዚአብሔር ፡ ረድኤትነ ፤

ወቅዱሰ ፡ እስራኤል ፡ ንጉሥነ ።

20 ውእቱ ፡ አሚረ ፡ ተናገርኮሙ ፡ በራእይ ፡ ለደቂቅከ ፤

ወትቤ ፡ እሬሲ ፡ ረድኤተ ፡ በላዕለ ፡ ኀይል ፡

ወአልዐልኩ ፡ ኅሩየ ፡ እምሕዝብየ ።

21 ወረከብክዎ ፡ ለዳዊት ፡ ገብርየ ፤

ወቀባእክዎ ፡ ቅብአ ፡ ቅዱሰ ።

22 እስመ ፡ እዴየ ፡ ትረድኦ ፤

ወመዝራዕትየ ፡ ታጸንዖ ።

23 ኢይብቍዕ ፡ ጸላኢ ፡ በላዕሌሁ ፤

ወውሉድ ፡ ዐመፃ ፡ ኢይደግም ፡ አሕምሞቶ ።

24 ወእምትሮሙ ፡ ለፀሩ ፡ እምቅድመ ፡ ገጹ ፤

ወኣኅስሮሙ ፡ ለጸላእቱ ።

25 ወሣህልየሰ ፡ ወጽድቅየ ፡ ምስሌሁ ፤

ወበስምየ ፡ ይትሌዐል ፡ ቀርኑ ።

26 ወእሠይም ፡ ውስተ ፡ ባሕር ፡ እዴሁ ፤

ወውስተ ፡ አፍላግ ፡ የማኖ ።

27 ውእቱ ፡ ይብለኒ ፡ አቡየ ፡ አንተ ፤

አምላኪየ ፡ ወረዳእየ ፡ ወመድኀንየ ።

28 ወአነሂ ፡ በኵርየ ፡ እሬስዮ ፤

ወልዑል ፡ እምነገሥተ ፡ ምድር ።

29 ወለዓለም ፡ አዐቅብ ፡ ሎቱ ፡ ሣህልየ ፤

ወምእመን ፡ ውእቱ ፡ ለኪዳንየ ።

30 ወእሬሲ ፡ ዘርዖ ፡ ለዓለመ ፡ ዓለም ፤

ወመንበሮሂ ፡ ከመ ፡ መዋዕለ ፡ ሰማይ ።

31 ወእመሰ ፡ ኀደጉ ፡ ደቂቁ ፡ ሕግየ ፤

ወኢሖሩ ፡ በኵነኔየ ።

32 ወእመሂ ፡ አርኰሱ ፡ ሥርዐትየ ፤

ወኢዐቀቡ ፡ ትእዛዝየ ።

33 እዋሕያ ፡ በበትር ፡ ለኀጢአቶሙ ፤

ወበመቅሠፍት ፡ ለአበሳሆሙ ።

34 ወሣህልየሰ ፡ ኢይበልእ ፡ እምኔሆሙ ፤

ወኢይዔምፅ ፡ በጸድቅየ ።

35 ወኢያረኵስ ፡ ኪዳንየ ፤

ወኢይሔሱ ፡ ዘወፅአ ፡ እምአፉየ ።

36 ምዕረ ፡ መሐልኩ ፡ በቅዱስየ ፤

ከመ ፡ ለዳዊት ፡ ኢይሔስዎ ።

37 ወዘርዑሂ ፡ ለዓለም ፡ ይሄሉ ፤

ወመንበሩሂ ፡ ከመ ፡ ፀሐይ ፡ በቅድሜየ ።

38 ወሥሩዕ ፡ ከመ ፡ ወርኅ ፡ ለዓለም ፤

ወስምዑሂ ፡ ምእመን ፡ በሰማይ ።

39 ወአንተሰ ፡ መነንኮ ፡ ወገደፍኮ ፤

ወአናሕሰይኮ ፡ ለመሲሕከ ።

40 ወሜጥከ ፡ ሥርዐቶ ፡ ለገብርከ ፤

ወአርኰስከ ፡ ውስተ ፡ ምድር ፡ መቅደሶ ።

41 ወነሠትከ ፡ ኵሎ ፡ ጥቅሞ ፤

ወረሰይከ ፡ አጽዋኒሁ ፡ መፍርሀ ።

42 ወተማሰጦ ፡ ኵሉ ፡ ኀላፌ ፡ ፍኖት ፤

ወኮነ ፡ ጽእለተ ፡ ለጎሩ ።

43 ወአልዐልከ ፡ የማነ ፡ ፀሩ ፤

ወአስተፈሣሕከ ፡ ኵሎ ፡ ጸላእቱ ።

44 ወሜጥከ ፡ ረድኤተ ፡ ኲናቱ ፤

ወኢተወከፍኮ ፡ በውስተ ፡ ፀብእ ።

45 ወሰዐርኮ ፡ እምንጽሑ ፤

ወነፃሕከ ፡ ውስተ ፡ ምድር ፡ መንበሮ ።

46 ወአውኀድከ ፡ መዋዕለ ፡ መንበሩ ፤

ወሶጥከ ፡ ላዕሌሁ ፡ ኀፍረተ ።

47 እስከ ፡ ማእዜኑ ፡ እግዚኦ ፡ ትትመየጥ ፡ ለግሙራ ፤

ወይነድድ ፡ ከመ ፡ እሳት ፡ መዐትከ ።

48 ተዘከር ፡ ምንት ፡ ውእቱ ፡ ኀይልየ ፤

ቦኑ ፡ ለከንቱ ፡ ፈጠርኮ ፡ ለኵሉ ፡ እጓለ ፡ እመሕያው ።

49 መኑ ፡ ሰብእ ፡ ዘየሐዩ ፡ ወኢይሬእዮ ፡ ለሞት ፤

ወመኑ ፡ ዘያድኅና ፡ ለነፍሱ ፡ እምእደ ፡ ሲኦል ።

50 አይቴ ፡ ውእቱ ፡ ዘትካት ፡ ሣህልከ ፡ እግዚኦ ፤

ዘመሐልከ ፡ ለዳዊት ፡ ገብርከ ፡ በጽድቅ ።

51 ተዘከር ፡ እግዚኦ ፡ ዘጸአልዎሙ ፡ ለአግብርቲከ ፤

ዘተወከፍኩ ፡ በሕፅንየ ፡ ብዙኀ ፡ አሕዛብ ።

52 ዘጸአሉ ፡ ጸላእትከ ፡ እግዚኦ ፤

ወጸአሉ ፡ እብሬተ ፡ መሲሕከ ።

53 ይትባረክ ፡ እግዚአብሔር ፡ ለዓለም ፤ ለይኩን ፡ ለይኩን ።

89 1 ጸሎት ፡ ዘሙሴ ፡ ዘብእሴ ፡ እግዚአብሔር ።

እግዚኦ ፡ ጸወነ ፡ ኮንከነ ፡ ለትውልደ ፡ ትውልድ ።

2 ዘእንበለ ፡ ይቁም ፡ አድባር ፡ ወይትፈጠር ፡ ዓለም ፡ ወምድር ፤

እምቅድመ ፡ ዓለም ፡ ወእስከ ፡ ለዓለም ፡ አንተ ፡ ክመ ።

3 ኢትሚጦ ፡ ለሰብእ ፡ ለኀሳር ፤

ወትቤ ፡ ተመየጡ ፡ ደቂቀ ፡ እጓለ ፡ እመሕያው ።

4 እስመ ፡ ዐሠርቱ ፡ ምእት ፡ ዐመት ፡ በቅድሜከ ፡

ከመ ፡ ዕለት ፡ እንተ ፡ ትማልም ፡ ኀለፈት ፤

ወሰዓተ ፡ ሌሊት ።

5 ምኑን ፡ ዐመታት ፡ በቅድሜሆሙ ፤

በጽባሕ ፡ ከመ ፡ ሣዕር ፡ የኀልፍ ።

6 በጽባሕ ፡ ይሠርጽ ፡ ወየኀልፍ ፤

ወሰርከሰ ፡ ይወድቅ ፡ የቢሶ ፡ ወአንፂዎ ።

7 እስመ ፡ ኀለቅነ ፡ በመዐትከ ፤

ወደንገፅነ ፡ በመቅሠፍትከ ።

8 ወሤምከ ፡ ኀጢአተነ ፡ ቅድሜከ ፤

ወዓለምነሂ ፡ ውስተ ፡ ብርሃነ ፡ ገጽከ ።

9 እስመ ፡ ኀልቃ ፡ ኵሎን ፡ መዋዕሊነ ፡

ወኀለቅነ ፡ በመቅሠፍትከ ።

10 ወዐመቲነኒ ፡ ከመ ፡ ሳሬት ፡ ይከውና ።

ወመዋዕለ ፡ ዐመቲነ ፡ ሰብዓ ፡ ክራማት ፡

ወእመሰ ፡ በዝኃ ፡ ሰማንያ ፡ ዓም ፤

ወፈድፋድንሰ ፡ እምእላ ፡ ጻማ ፡ ወሕማም ።

እስመ ፡ ኀለፈት ፡ የዋሃት ፡ እምኔነ ፡ ወተገሠጽነ ።

11 መኑ ፡ ያአምር ፡ ኀይለ ፡ መቅሠፍትከ ፤

ወእምግርማ ፡ መዐትከ ፡ ኀልቁ ።

12 ከመዝ ፡ አርኢ ፡ የማነከ ፤

ለምሁራን ፡ ልብ ፡ በጥበብ ።

13 ተመየጥ ፡ እግዚኦ ፡ እስከ ፡ ማእዜኑ ፤

ወተናበብ ፡ በእንተ ፡ አግብርቲከ ።

14 እስመ ፡ ጸገብነ ፡ በጽባሕ ፡ ምሕረተከ ፤

ወተፈሣሕነ ፡ ወተሐሠይነ ፡ በኵሉ ፡ መዋዕሊነ ፤

15 ወተፈሣሕነ ፡ ህየንተ ፡ መዋዕል ፡ ዘኣሕመምከነ ፤

ወህየንተ ፡ ዐመት ፡ እንተ ፡ ርኢናሃ ፡ ለእኪት ።

16 ርኢ ፡ ላዕለ ፡ አግብርቲከ ፡ ወላዕለ ፡ ተግባርከ ፡ እግዚኦ ፤

ወምርሖሙ ፡ ለደቂቆሙ ።

17 ለይኩን ፡ ብርሃኑ ፡ ለእግዚአብሔር ፡ አምላክነ ፡ ላዕሌነ ፤

[ወይሠርሕ ፡ ለነ ፡ ተግባረ ፡ እደዊነ ፡]

ወይሠርሕ ፡ ተግባረ ፡ እደዊነ ።

90 1 ስብሐት ፡ ማኅሌት ፡ ዘዳዊት ።

ዘየኀድር ፡ በረድኤተ ፡ ልዑል ፤

ወይነብር ፡ ውስተ ፡ ጽላሎቱ ፡ ለአምላከ ፡ ሰማይ ።

2 ይብሎ ፡ ለእግዚአብሔር ፡ ምስካይየ ፡ ወጸወንየ ፡ አንተ ፤

አምላኪየ ፡ ወረዳእየ ፡ ወእትዌከል ፡ ቦቱ ።

3 እስመ ፡ ውእቱ ፡ ይባልሐኒ ፡ እመሥገርት ፡ ነዓዊት ፤

ወእምነገር ፡ መደንግፅ ።

4 ይጼልለከ ፡ በገበዋቲሁ ፡ ወትትዌከል ፡ በታሕተ ፡ ክነፊሁ ፤

ጽድቅ ፡ በወልታ ፡ የዐውደከ ።

5 ወኢትፈርህ ፡ እምግርማ ፡ ሌሊት ፤

እምሐጽ ፡ ዘይሠርር ፡ በመዐልት ።

6 እምግብር ፡ ዘየሐውር ፡ በጽልመት ፤

እምጽድቅ ፡ ወእምጋኔነ ፡ ቀትር ።

7 ይወድቁ ፡ በገቦከ ፡ ዐሠርቱ ፡ ምእት ፡ ወኣእላፍ ፡ በየማንከ ፤

ወኀቤከሰ ፡ ኢይቀርቡ ።

8 ወባሕቱ ፡ ትሬኢ ፡ በኣዕይንቲከ ፤

ወትሬኢ ፡ ፍዳሆሙ ፡ ለኃጥኣን ።

9 እስመ ፡ አንተ ፡ እግዚኦ ፡ ተስፋየ ፤

ልዑል ፡ ረሰይከ ፡ ጸወነከ ።

10 ኢይቀርብ ፡ እኩይ ፡ ኀቤከ ፤

ወኢይበውእ ፡ መቅሠፍት ፡ ቤተከ ።

11 እስመ ፡ ለመላእክቲሁ ፡ ይኤዝዞሙ ፡ በእንቲአከ ፤

ከመ ፡ ይዕቀቡከ ፡ በኵሉ ፡ ፍናዊከ ።

12 ወበእደው ፡ ያነሥኡከ ፤

ከመ ፡ ኢትትዐቀፍ ፡ በእብን ፡ እግረከ ።

13 ላዕለ ፡ ተኵላ ፡ ወከይሲ ፡ ትጼዐን ፤

ወትከይድ ፡ አንበሳ ፡ ወከይሴ ።

14 እስመ ፡ ብየ ፡ ተወከለ ፡ ወኣድኅኖ ፤

ወእከድኖ ፡ እስመ ፡ ኣእመረ ፡ ስምየ ።

15 ይጼውዐኒ ፡ ወእሰጠዎ ፡

ሀሎኩ ፡ ምስሌሁ ፡ አመ ፡ ምንዳቤሁ ፤

ኣድኅኖ ፡ ወእሰብሖ ።

16 ለነዋኅ ፡ መዋዕል ፡ ኣጸግቦ ፤

ወኣርእዮ ፡ አድኅኖትየ ።

91 1 መዝሙር ፡ ማኅሌት ፡ በዓለተ ፡ ሰንበት ።

2 ይኄይስ ፡ ተአምኖ ፡ በእግዚአብሔር ፤

ወዘምሮ ፡ ለስምከ ፡ ልዑል ።

3 ወነጊረ ፡ በጽባሕ ፡ ምሕረትከ ፤

ወጽድቅከኒ ፡ በሌሊት ።

4 በዘዐሠርቱ ፡ አውታሪሁ ፡ መዝሙረ ፡ ማኅሌት ፡ ወመሰንቆ ።

5 እስመ ፡ አስተፈሣሕከኒ ፡ እግዚኦ ፡ በምግባሪከ ፤

ወእትሐሠይ ፡ በግብረ ፡ እደዊከ ።

6 ጥቀ ፡ ዐቢይ ፡ ግብርከ ፡ እግዚኦ ፤

ወፈድፋደ ፡ ዕሙቅ ፡ ሕሊናከ ።

7 ብእሲ ፡ አብድ ፡ ኢያአምር ፤

ወዘአልቦ ፡ ልበ ፡ ኢይሌብዎ ፡ ለዝንቱ ፡፡

8 ሶበ ፡ ይበቍሉ ፡ ኃጥኣን ፡ ከመ ፡ ሣዕር ፡

ወይሠርጹ ፡ ኵሎሙ ፡ ገበርተ ፡ ዐመፃ ፤

ከመ ፡ ይሠረዉ ፡ ለዓለመ ፡ ዓለም ፤

9 ወአንተሰ ፡ ልዑል ፡ ለዓለም ፡ እግዚኦ ።

10 እስመ ፡ ናሁ ፡ ጸላእትከ ፡ ይትሐጐሉ ፤

ወይዘረዉ ፡ ኵሎሙ ፡ ገበርተ ፡ ዐመፃ ።

11 ወይትሌዐል ፡ ቀርንየ ፡ ከመ ፡ ዘአሐዱ ፡ ቀርኑ ፤

ወይጠልል ፡ በቅብእ ፡ ሲበትየ ።

12 ወርእየት ፡ ዐይንየ ፡ በጸላእትየ ፡

ወሰምዐት ፡ እዝንየ ፡ ዲቤሆሙ ፡ ለእኩያን ፡ እለ ፡ ቆሙ ፡ ላዕሌየ ።

13 ጻድቅከ ፡ ከመ ፡ በቀልት ፡ ይፈሪ ፤

ወይበዝኅ ፡ ከመ ፡ ዘግባ ፡ ዘሊባኖስ ።

14 ትኩላን ፡ እሙንቱ ፡ ውስተ ፡ ቤተ ፡ እግዚአብሔር ፤

ወይበቍሉ ፡ ውስተ ፡ ዐጸዱ ፡ ለአምላክነ ።

15 ውእቱ ፡ አሚረ ፡ ይበዝኁ ፡ በርሥኣን ፡ ጥሉል ፤

ወይከውኑ ፡ ዕሩፋነ ።

16 ወይነግሩ ፡ ከመ ፡ ጽድቅ ፡ እግዚአብሔር ፡ አምላክነ ፤

ወአልቦ ፡ ዐመፃ ፡ በኀቤሁ ።

92 1 በዕለተ ፡ ሰንበት ፡ አመ ፡ ኅድረተ ፡ ምድር ፤ ሰብሐተ ፡

ማኅሌት ፡ ዘዳዊት ።

እግዚአብሔር ፡ ነግሠ ፡ ስብሐቲሁ ፡ ለብሰ ፤

ለብሰ፡ እግዚአብሔር ፡ ኀይሎ ፡ ወቀነተ ፤

ወአጽንዓ ፡ ለዓለም ፡ ከመ ፡ ኢታንቀልቅል ።

2 ድልው ፡ መንበርከ ፡ እግዚኦ ፡ እምትካት ፤

ወእስከ ፡ ለዓለም ፡ አንተ ፡ ክመ ።

3 አልዐሉ ፡ አፍላግ ፡ እግዚኦ ፤

አልዐሉ ፡ አፍላግ ፡ ቃላቲሆሙ ።

4 [ያሌዕሉ ፡ አፍላግ ፡ ድምፆሙ ።]

እምቃለ ፡ ማያት ፡ ብዙኅ ፡ መንክር ፡ ተላህያ ፡ ለባሕር ፤

መንክርሰ ፡ እግዚአብሔር ፡ በአርያሙ ።

5 ስምዐ ፡ ዚአከ ፡ እሙን ፡ ፈድፋደ ፤ ለቤትከ ፡ ይደሉ ፡ ስብሐት ፤

እግዚኦ ፡ ለነዋኅ ፡ መዋዕል ።

93 1 መዝሙር ፡ ዘዳዊት ፡ ዘበረቡዕ

ሰንበት ።

እግዚአብሔር ፡ እግዚእ ፡ መስተበቅል ፤

እግዚአብሔር ፡ መስተበቅል ፡ ገሀደ ።

2 ተለዐለ ፡ ዘይኴንና ፡ ለምድር ፤

ፍድዮሙ ፡ ፍዳሆሙ ፡ ለዕቡያን ።

3 እስከ ፡ ማእዜኑ ፡ ኃጥኣን ፡ እግዚኦ ፤

እስከ ፡ ማእዜኑ ፡ ይዜሀሩ ፡ ኃጥኣን ።

4 ይትዋሥኡ ፡ ወይነቡ ፡ ዐመፃ ፤

ወይነቡ ፡ ኵሎሙ ፡ ገበርተ ፡ ዐመፃ ።

5 ወአኅሰሩ ፡ ሕዝበከ ፡ እግዚኦ ፤

ወሣቀዩ ፡ ርስተከ ።

6 ወቀተሉ ፡ እቤረ ፡ ወእጓለ ፡ ማውታ ፤

ወቀተሉ ፡ ፈላሴ ።

7 ወይቤሉ ፡ ኢይሬኢ ፡ እግዚአብሔር ፤

ወኢያአምር ፡ አምላከ ፡ ያዕቆብ ።

8 ለብዉ ፡ አብዳነ ፡ ሕዝብ ፤

አብዳንኬ ፡ ማእዜኑ ፡ ይጠቡ ።

9 ወተከላሁ ፡ ለእዝን ፡ ኢይሰምዕኑ ፤

ወዘፈጠራሁ ፡ ለዐይን ፡ ኢይሬኢኑ ።

10 ዘይጌሥጾሙ ፡ ለአሕዛብ ፡ ኢይዛለፍኑ ፤

ዘይሜህሮሙ ፡ ለሰብእ ፡ ጥበበ ።

11 እግዚአብሔር ፡ ያአምር ፡ ሕሊናሆሙ ፡ ለጠቢባን ፡ ከመ ፡ ከንቱ ፡ ውእቱ ።

12 ብፁዕ ፡ ብእሲ ፡ ዘአንተ ፡ ገሠጽኮ ፡ እግዚኦ ፤

ወዘመሀርኮ ፡ ሕገከ ።

13 ከመ ፡ ይትገሐስ ፡ እምዋዕል ፡ እኩያት ፤

እስከ ፡ ይትከረይ ፡ ግብ ፡ ለኃጥኣን ።

14 እስመ ፡ ኢይገድፎሙ ፡ እግዚአብሔር ፡ ለሕዝቡ ፤

ወኢየኀድጎሙ ፡ ለርስቱ ።

15 እስከ ፡ ይገብእ ፡ ፍትሕ ፡ ለዘ ፡ ይጸድቅ ፤

ወኵሎሙ ፡ ርቱዓነ ፡ ልብ ፡ እለ ፡ ኪያሃ ፡ ቦሙ ።

16 መኑ ፡ ይትናሥአኒ ፡ በእንተ ፡ እኩያን ፤

ወመኑ ፡ ይትቃወመኒ ፡ በእንተ ፡ ገበርተ ፡ ዐመፃ ።

17 ሶበ ፡ አኮ ፡ እግዚአብሔር ፡ ዘረድአኒ ፤

ሕቀ ፡ ከመ ፡ ዘእምኀደረት ፡ ነፍስየ ፡ ውስተ ፡ ሲኦል ።

18 ወሶበ ፡ እቤ ፡ ድኅፃ ፡ እገርየ ፤

ምሕረትከ ፡ እግዚኦ ፡ ረድአኒ ።

19 እግዚኦ ፡ በከመ ፡ ብዙኀ ፡ ሕማማ ፡ ለልብየ ፤

ናዝዞትከ ፡ አስተፈሥሓ ፡ ለነፍስየ ።

20 ወኢይትቃወመከ ፡ መንበረ ፡ ዐመፃ ፤

ዘይፈጥር ፡ ጻማ ፡ ዲበ ፡ ትእዛዝ ።

21 ወይንዕውዋ ፡ ለነፍሰ ፡ ጻድቅ ፤

ወይኴንኑ ፡ ደመ ፡ ንጹሕ ።

22 ወኮነኒ ፡ እግዚአብሔር ፡ ጸወንየ ፤

አምላኪየ ፡ ወረድኤተ ፡ ተስፋየ ።

23 ወይፈድዮሙ ፡ እግዚአብሔር ፡ በከመ ፡ እከዮሙ ፤

ወያጠፍኦሙ ፡ እግዚአብሔር ፡ አምላክነ ።

94 1 ስብሐተ ፡ ማኅሌት ፡ ዘዳዊት ።

ንዑ ፡ ንትፈሣሕ ፡ በእግዚአብሔር ፤

ወንየብብ ፡ ለአምላክነ ፡ ወመድኀኒነ ።

2 ወንብጻሕ ፡ ቅድመ ፡ ገጹ ፡ በአሚን ፤

ወበመዝሙር ፡ ንየብብ ፡ ሎቱ ።

3 እስመ ፡ ዐቢይ ፡ ውእቱ ፡ እግዚአብሔር ፡ አምላክነ ፤

ወንጉሥ ፡ ዐቢይ ፡ ውእቱ ፡ ላዕለ ፡ ኵሉ ፡ አማልክት ።

እስመ ፡ ኢይገድፎሙ ፡ እግዚአብሔር ፡ ለሕዝቡ ።

4 እስመ ፡ ውስተ ፡ እዴሁ ፡ አጽናፈ ፡ ምድር ፤

ወአድባር ፡ ነዋኃት ፡ ዚአሁ ፡ ውእቱ ።

5 እስመ ፡ እንቲአሁ ፡ ይእቲ ፡ ባሕር ፡ ወውእቱ ፡ ፈጠራ ፤

ወለየብሰኒ ፡ እደዊሁ ፡ ገብራ ።

6 ንዑ ፡ ንስግድ ፡ ወንግነይ ፡ ሎቱ ፤

ወንብኪ ፡ ቅድመ ፡ እግዚአብሔር ፡ ዘውእቱ ፡ ፈጠረነ ።

7 እስመ ፡ ውእቱ ፡ አምላክነ ፤

ወንሕነሰ ፡ ሕዝቡ ፡ አባግዐ ፡ መርዔቱ ፤

ዮም ፡ ለእመ ፡ ሰማዕክሙ ፡ ቃሎ ።

8 ኢታጽንዑ ፡ ልበክሙ ፡

ከመ ፡ አመ ፡ አምረርዎ ፡ በገዳም ፡ ወአመ ፡ አመከርዎ ።

9 ዘአመከሩኒ ፡ አበዊክሙ ፤

ፈተኑኒ ፡ ወርእዩ ፡ መግባርየ ።

10 ወአርብዓ ፡ ዓመተ ፡ ተቈጣዕክዋ ፡ ለይእቲ ፡ ትውልድ ፡

ወእቤ ፡ ዘልፈ ፡ ይስሕት ፡ ልቦሙ ፤

ወእሙንቱሰ ፡ ኢያእመሩ ፡ ፍናውየ ።

11 በከመ ፡ መሐልኩ ፡ በመዐትየ ፤

ከመ ፡ ኢይበውኡ ፡ ውስተ ፡ ዕረፍትየ ።

95 1 ዘአመ ፡ ተሐንጸ ፡ ቤት ፡ ዘእምድኅረ ፡ ፂዋዌ ፤

ማኅሌት ፡ ዘዳዊት ።

ሰብሕዎ ፡ ለእግዚአብሔር ፡ ስብሐተ ፡ ሐዲሰ ፤

ሰብሕዎ ፡ ለእግዚአብሔር ፡ ኵላ ፡ ምድር ።

2 ሰብሕዎ ፡ ለእግዚአብሔር ፡ ወባርኩ ፡ ለስሙ ፤

ወተዘያነዉ ፡ እምዕለት ፡ ዕለተ ፡ አድኅኖቶ ።

3 ወንግርዎሙ ፡ ለአሕዛብ ፡ ስብሐቲሁ ፤

ወለኵሎሙ ፡ አሕዛብ ፡ ተኣምሪሁ ።

4 እስመ ፡ ዐቢይ ፡ እግዚአብሔር ፡ ወብዙኅ ፡ አኰቴቱ ፤

ወግሩም ፡ ውእቱ ፡ ላዕለ ፡ ኵሉ ፡ አማልክት ።

5 እስመ ፡ አማልክተ ፡ አሕዛብ ፡ አጋንንት ፤

ወእግዚአብሔርሰ ፡ ሰማያተ ፡ ገብረ ።

6 አሚን ፡ ወሠናይት ፡ ቅድሜሁ ፤

ቅድሳት ፡ ወዕበየ ፡ ስብሐት ፡ ውስተ ፡ መቅደሱ ።

7 አምጽኡ ፡ ለእግዚአብሔር ፡ በሓውርተ ፡ አሕዛብ ፤

አምጽኡ ፡ ለእግዚአብሔር ፡ ክብረ ፡ ወስብሓተ ።

8 አምጽኡ ፡ ለእግዚአብሔር ፡ ስብሐተ ፡ ለስሙ ፤

ንሥኡ ፡ መሥዋዕተ ፡ ወባኡ ፡ ውስተ ፡ አዕጻዲሁ ።

9 ስግዱ ፡ ለእግዚአብሔር ፡ በዐጸደ ፡ መቅደሱ ፤

ታድለቀልቅ ፡ እምቅድመ ፡ ገጹ ፡ ኵላ ፡ ምድር ።

10 በልዎሙ ፡ ለኣሕዛብ ፡ ከመ ፡ እግዚአብሔር ፡ ነግሠ ፡

ወአጽንዓ ፡ ለዓለም ፡ ከመ ፡ ኢታንቀልቅል ፤

ወይኴንኖሙ ፡ ለአሕዛብ ፡ በርትዕ ።

11 ይትፌሥሓ ፡ ሰማያት ፡ ወትትሐሠይ ፡ ምድር ፤

ወትትከወስ ፡ ባሕር ፡ በምልኣ ።

12 ትትሐሠይ ፡ ገዳም ፡ ወኵሉ ፡ ዘውስቴታ ፤

ውእቱ ፡ አሚረ ፡ ይትፌሥሑ ፡ ኵሉ ፡ ዕፀወ ፡ ገዳም ።

13 እምቅድመ ፡ ገጹ ፡ ለእግዚአብሔር ፡ እስመ ፡ ይመጽእ ፡

ወይመጽእ ፡ ወይኴንና ፡ ለምድር ፤

ወይኴንና ፡ ለዓለም ፡ በጽድቅ ፡

ወለአሕዛብኒ ፡ በርትዕ ።

96 1 ዘዳዊት ፡ ዘአመ ፡ ገብአ ፡

ምድሩ ።

እግዚአብሔር ፡ ነግሠ ፡ ትትሐሠር ፡ ምድር ፤

ወይትሐሥያ ፡ ደሰያት ፡ ብዙኃት ።

2 ደመና ፡ ወቆባር ፡ ዐውዶ ፤

ፍትሕ ፡ ወርትዕ ፡ ተድላ ፡ መንበሩ ።

3 እሳት ፡ ይሐውር ፡ ቅድሜሁ ፤

ወነድ ፡ የዐግቶሙ ፡ ለጸላእቱ ።

4 አስተርአየ ፡ መባርቅቲሁ ፡ ለዓለም ፤

ርእየት ፡ ወአድለቅለቀት ፡ ምድር ።

5 ወአድባርኒ ፡ ተመሰዉ ፡ ከመ ፡ ስምዕ ፡ እምቅድመ ፡ ገጹ ፡ ለእግዚአብሔር ፤

እምቅድመ ፡ ገጹ ፡ ለእግዚአብሔር ፡ ኵላ ፡ ምድር ።

6 ይነግራ ፡ ሰማያት ፡ ጽድቀ ፡ ዚአሁ ፤

ወኵሎሙ ፡ አሕዛብ ፡ ርእዩ ፡ ስብሐቲሁ ።

7 ይትኀፈሩ ፡ ኵሎሙ ፡ እለ ፡ ይሰግዱ ፡ ለግልፎ ፤

እለ ፡ ይትሜክሑ ፡ በአማልክቲሆሙ ፤

ወይስግዱ ፡ ሎቱ ፡ ኵሎሙ ፡ መላእክቲሁ ።

8 ሰምዐት ፡ ወተፈሥሐት ፡ ጽዮን ፡

ወተሐሥያ ፡ አዋልደ ፡ ይሁዳ ፤

በእንተ ፡ ፍትሕከ ፡ እግዚኦ ።

9 እስመ ፡ አንተ ፡ እግዚአብሔር ፡ ልዑል ፡ በኵሉ ፡ ምድር ፤

ፈድፋደ ፡ ተለዐልከ ፡ እምኵሉ ፡ አማልክት ።

10 እለ ፡ ታፈቅርዎ ፡ ለእግዚአብሔር ፡ ጽልእዋ ፡ ለእኪት ፤

የዐቅብ ፡ እግዚአብሔር ፡ ነፍሰ ፡ ጻድቃኑ ፡

ወያድኅኖሙ ፡ እምእደ ፡ ኃጥኣን ።

11 በርህ ፡ ሠረቀ ፡ ለጻድቃን ፤ ወለርቱዓነ ፡ ልብ ፡ ትፍሥሕት ።

12 ይትፌሥሑ ፡ ጻድቃን ፡ በእግዚአብሔር ፤

ወይገንዩ ፡ ለዝክረ ፡ ቅድሳቱ ።

97 1 መዝሙር ፡ ዘዳዊት ።

ሰብሕዎ ፡ ለእግዚአብሔር ፡ ስብሐተ ፡ ሐዲሰ ፤

እስመ ፡ መንክረ ፡ ገብረ ፡ እግዚአብሔር ፡

ወአድኅኖተ ፡ የማኑ ፡ ወመዝራዕቲሂ ፡ ቅዱስ ።

2 አርአየ ፡ እግዚአብሔር ፡ አድኅኖቶ ፤

ወበቅድመ ፡ አሕዛብ ፡ ከሠተ ፡ ኪዳኖ ።

3 ወተዘከረ ፡ ሣህሎ ፡ ለያዕቆብ ፡

ወጽድቀሂ ፡ ለቤተ ፡ እስራኤል ፤

4 ርእዩ ፡ ኵልክሙ ፡ አጽናፈ ፡ ምድር ፡ አድኅኖቶ ፡ ለአምላክነ ።

5 የብቡ ፡ ለእግዚአብሔር ፡ በኵሉ ፡ ምድር ፤

ሰብሑ ፡ ተፈሥሑ ፡ ወዘምሩ ።

6 ዘምሩ ፡ ለእግዚአብሔር ፡ በመሰንቆ ፤

በመሰንቆ፡ ወበቃለ ፡ መዝሙር ።

በቀርነ ፡ ዝብጦ ፡ ወበቃለ ፡ ቀርን ፤

የብቡ ፡ በቅድመ ፡ እግዚአብሔር ፡ ንጉሥ ።

7 ወትትከወስ ፡ ባሕር ፡ በምልኣ ፤

ዓለምኒ ፡ ወኵሎሙ ፡ እለ ፡ ይነብሩ ፡ ውስቴታ ።

8 ወአፍላግኒ ፡ ይጠፍሑ ፡ እደ ፡ ኅቡረ ፤

አድባርኒ ፡ ይትሐሠዩ ።

9 እስመ ፡ በህየ ፡ ይኴንና ፡ ለምድር ፤

ወይኴንና ፡ ለዓለም ፡ በጽድቅ ፡

ወለአሕዛብኒ ፡ በርትዕ ።

98 1 መዝሙር ፡ ዘዳዊት ።

እግዚአብሔር ፡ ነግሠ ፡ ደንገፁ ፡ አሕዛብ ፤

ዘይነብር ፡ ዲበ ፡ ኪሩቤል ፡ አድለቅለቃ ፡ ለምድር ።

2 እግዚአብሔር ፡ ዐቢይ ፡ በጽዮን ፤

ወልዑል ፡ ውእቱ ፡ ላዕለ ፡ ኵሉ ፡ አሕዛብ ።

3 ኵሉ ፡ ይገኒ ፡ ለስምከ ፡ ዐቢይ ፤

እስመ ፡ ግሩም ፡ ወቅዱስ ፡ ውእቱ ።

4 ክቡር ፡ ንጉሥ ፡ ፍትሐ ፡ ያፈቅር ፤

አንተ ፡ አጽናዕካ ፡ ለጽድቅ ፡

ፍትሐ ፡ ወጽድቀ ፡ ለያዕቆብ ፡ አንተ ፡ ገበርከ ።

5 ተለዐለ ፡ እግዚአብሔር ፡ ፈጣሪነ ፡

ወይሰግዱ ፡ ሎቱ ፡ ታሕተ ፡ መከየደ ፡ እገሪሁ ፤

እስመ ፡ ቅዱሳን ፡ እሙንቱ ።

6 ሙሴ ፡ ወአሮን ፡ በክህነቶሙ ፡

ወሳሙኤልኒ ፡ ምስለ ፡ እለ ፡ ይጼውዑ ፡ ስሞ ፤

ይጼውዕዎ ፡ ለእግዚአብሔር ፡ ወውእቱኒ ፡ ይሰጠዎሙ ።

7 ወይትናገሮሙ ፡ በዐምደ ፡ ደመና ፤

ወየዐቅቡ ፡ ስምዖ ፡ ወትእዛዞሂ ፡ ዘወሀቦሙ ።

8 እግዚኦ ፡ አምላክነ ፡ አንተ ፡ ሰማዕኮሙ ፤

እግዚኦ ፡ አንተ ፡ ተሣህልኮሙ ፡

ወትትቤቀል ፡ በኵሉ ፡ ምግባሮሙ ።

9 ተለዐለ ፡ እግዚአብሔር ፡ አምላክነ ፡

ወይሰግዱ ፡ ሎቱ ፡ ውስተ ፡ ደብረ ፡ መቅደሱ ፤

እስመ ፡ ቅዱስ ፡ ውእቱ ፡ እግዚአብሔር ፡ አምላክነ ።

99 1 መዝሙር ፡ ዘተጋንዮ ።

የብቡ ፡ ለእግዚአብሔር ፡ በኵሉ ፡ ምድር ።

2 ተቀንዩ ፡ ለእግዚአብሔር ፡ በትፍሥሕት ፤

ወባኡ ፡ ቅድሜሁ ፡ በሐሤት ።

3 ኣእምሩ ፡ ከመ ፡ እግዚአብሔር ፡ ውእቱ ፡ አምላክነ ፤

ወውእቱ ፡ ፈጠረነ ፡ ወአኮ ፡ ንሕነ ፡

ወንሕነሰ ፡ ሕዝቡ ፡ ወአባግዐ ፡ መርዔቱ ።

4 ባኡ ፡ ውስተ ፡ አናቅጺሁ ፡ በተጋንዮ ፡

ወውስተ ፡ አዕጻዲሁ ፡ በስብሐት ፤

እመንዎ ፡ ወሰብሑ ፡ ለስሙ ።

5 እስመ ፡ ኄር ፡ እግዚአብሔር ፡

እስመ ፡ ለዓለም ፡ ምሕረቱ ፤

ወለትውልደ ፡ ትውልድ ፡ ጽድቁ ።

100 1 መዝሙር ፡ ዘዳዊት ።

ምሕረተ ፡ ወፍትሕ ፡ አኀሊ ፡ ለከ ።

2 እዜምር ፡ ወእሌቡ ፡ ፍኖተ ፡ ንጹሕ ፤

ማእዜ ፡ ትመጽእ ፡ ኀቤየ ።

ወአሐውር ፡ በየዋሃተ ፡ ልብየ ፡ በማእከለ ፡ ቤትየ ።

3 ወኢረሰይኩ ፡ ቅድመ ፡ አዕይንትየ ፡ ግብረ ፡ እኩየ ፤

ጸላእኩ ፡ ገበርተ ፡ ዐመፃ ፡

4 ወኢተለወኒ ፡ ልብ ፡ ጠዋይ ።

ሶበ ፡ ተግሕሠ ፡ እኩይ ፡ እምኔየ ፡ ኢያእመርኩ ።

5 ዘየሐሚ ፡ ቢጾ ፡ በጽሚት ፡ ኪያሁ ፡ ሰደድኩ ፤

ዕቡየ ፡ ዐይን ፡ ወሥሡዐ ፡ ልብ ፡ ኢይትሀወል ፡ ምስሌየ ።

6 አዕይንትየሰ ፡ ኀበ ፡ መሀይምናነ ፡ ምድር ፡

ከመ ፡ ኣንብሮሙ ፡ ምስሌየ ፤

ዘየሐውር ፡ በፍኖት ፡ ንጹሕ ፡ ውእቱ ፡ ይትለአከኒ ።

7 ወኢይነብር ፡ ማእከለ ፡ ቤትየ ፡ ዘይገብር ፡ ትዕቢተ ፤

ወኢያረትዕ ፡ ቅድሜየ ፡ ዘይነብብ ፡ ዐመፃ ።

8 በጽባሕ ፡ እቀትሎሙ ፡ ለኵሎሙ ፡ ኃጥኣነ ፡ ምድር ፤

ከመ ፡ እሠርዎሙ ፡ እምሀገረ ፡ እግዚአብሔር ፡ ለኵሎሙ ፡ ገበርተ ፡ ዐመፃ ።

101 1 ጸሎት ፡ ባሕታዊ ፡ ሶበ ፡ ይቴክዝ ፤ ወይክዑ ፡ ቅድመ ፡ እግዚአብሔር ፡

ኵሎ ፡ ስእለቶ ።

3 ስምዐኒ ፡ እግዚኦ ፡ ጸሎትየ ፤

ወይብጻሕ ፡ ቅድሜከ ፡ ገዐርየ ።

3 ወኢትሚጥ ፡ ገጸከ ፡ እምኔየ ፡ በዕለተ ፡ መንዳቤየ ፤

አፅምእ ፡ እዝነከ ፡ ኀቤየ ፡

አመ ፡ ዕለተ ፡ እጼውዐከ ፡ ፍጡነ ፡ ስምዐኒ ።

4 እስመ ፡ ኀልቀ ፡ ከመ ፡ ጢስ ፡ መዋዕልየ ፤

ወነቅጸ ፡ ከመ ፡ ሣዕር ፡ አዕጽምትየ ።

5 ተቀሠፍኩ ፡ ወየብሰ ፡ ከመ ፡ ሣዕር ፡ ልብየ ፤

እስመ ፡ ተረስዐኒ ፡ በሊዐ ፡ እክል ።

6 እምቃለ ፡ ገዐርየ ፡ ጠግዐ ፡ ሥጋየ ፡ ዲበ ፡ አዕጽምትየ ።

7 ወኮንኩ ፡ ከመ ፡ አዱገ ፡ መረብ ፡ ዘገዳም ፤

ወኮንኩ ፡ ከመ ፡ ጉጓ ፡ ውስተ ፡ ቤት ፡ ሌሊተ ።

8 ተጋህኩ ፡ ወኮንኩ ፡ ከመ ፡ ዖፍ ፡ ባሕታዊ ፡ ውስተ ፡ ናሕስ ።

9 ኵሎ ፡ አሚረ ፡ ይጼእሉኒ ፡ ጸላእትየ ፤

ወእለኒ ፡ ይሰዱኒ ፡ ይሰካትዩ ፡ ላዕሌየ ።

10 እስመ ፡ ሐመደ ፡ ከመ ፡ እክል ፡ ቀማሕኩ ፤

ወስቴየኒ ፡ ምስለ ፡ አንብዕየ ፡ ሰተይኩ ።

11 እምገጸ ፡ መቅሠፍተ ፡ መዐትከ ፤

እስመ ፡ አንሣእከኒ ፡ ወነፃኅከኒ ።

12 ወመዋዕልየኒ ፡ ከመ ፡ ጽላሎት ፡ ኀለፈ ፤

ወአነሂ ፡ ከመ ፡ ሣዕር ፡ የበስኩ ።

13 ወአንተሰ ፡ እግዚኦ ፡ ለዓለም ፡ ትነብር ፤

ወዝክርከኒ ፡ ለትውልደ ፡ ትውልድ ።

14 ተንሥእ ፡ እግዚኦ ፡ ወተሣሀለ ፡ ለጽዮን ፤

እስመ ፡ ጊዜሃ ፡ ውእቱ ፡ ከመ ፡ ተሣሀላ ፡ ወበጽሐ ፡ ዕድሜሃ ።

15 እስመ ፡ ሠምሩ ፡ አግብርቲከ ፡ እበኒሃ ፤

ወአክበርዎ ፡ ለመሬታ ።

16 ወይፍርሁ ፡ አሕዛብ ፡ ስመከ ፡ እግዚኦ ፤

ወኵሎሙ ፡ ነገሥት ፡ ለስብሐቲከ ።

17 እስመ ፡ የሐንጻ ፡ እግዚአብሔር ፡ ለጽዮን ፤

ወያስተርኢ ፡ በስብሐቲሁ ።

18 ወነጸረ ፡ ላዕለ ፡ ጸሎተ ፡ ነዳይ ፤

ወኢተቈጥዐ ፡ ስእለቶሙ ።

19 ወተጽሕፈት ፡ ዛቲ ፡ ለካልእ ፡ ትውልድ ፤

ወሕዝብ ፡ ዘይትፈጠር ፡ ይሴብሖ ፡ ለእግዚአብሔር ።

20 እስመ ፡ ሐወጸ ፡ እምሰማየ ፡ መቅደሱ ፤

እግዚአብሔር ፡ ሐወጸ ፡ እምሰማይ ፡ ዲበ ፡ ምድር ።

21 ከመ ፡ ይስማዕ ፡ ገዐሮሙ ፡ ለሙቁሓን ፤

ወከመ ፡ ያሕይዎሙ ፡ ለደቂቀ ፡ ቅቱላን ።

22 ከመ ፡ ይንግሩ ፡ በጽዮን ፡ ስመ ፡ እግዚአብሔር ፤

ወስብሐቲሁኒ ፡ በኢየሩሳሌም ።

23 ሶበ ፡ ተጋብኡ ፡ አሕዛብ ፡ ኅቡረ ፤

ወነገሥትኒ ፡ ከመ ፡ ይትቀነዩ ፡ ለእግዚአብሔር ።

24 ወተሠጥዎሙ ፡ በፍኖተ ፡ ኀይሉ ፤

ንግረኒ ፡ ውሕዶን ፡ ለመዋዕልየ ።

25 ወኢትሰደኒ ፡ በመንፈቀ ፡ ዐመትየ ።

ለትውልደ ፡ ትውልድ ፡ ዐመቲከ ።

26 አንተ ፡ እግዚኦ ፡ አቅደምከ ፡ ሳርሮታ ፡ ለምድር ፤

ወግብረ ፡ እደዊከ ፡ እማንቱ ፡ ሰማያት ።

27 እማንቱሰ ፡ ይትሐጐላ ፡ ወአንተሰ ፡ ትሄሉ ፤

ወኵሉ ፡ ከመ ፡ ልብስ ፡ ይበሊ ፤

ወከመ ፡ ሞጣሕት ፡ ትዌልጦሙ ፡ ወይትዌለጡ ።

28 ወአንተሰ ፡ አንተ ፡ ክመ ፤

ወዐመቲከኒ ፡ ዘኢየኀልቅ ።

29 ወደቂቀ ፡ አግብርቲከ ፡ ይነብርዋ ፤

ወዘርዖሙኒ ፡ ለዓለም ፡ ይጸንዕ ።

102 1 ዘዳዊት ።

ተባርኮ ፡ ነፍስየ ፡ ለእግዚአብሔር ፤

ወኵሉ ፡ አዕጽምትየ ፡ ለስሙ ፡ ቅዱስ ።

2 ተባርኮ ፡ ነፍስየ ፡ ለእግዚአብሔር ፤

ወኢትርሳዕ ፡ ኵሎ ፡ ሰብሐቲሁ ።

3 ዘይሰሪ ፡ ለከ ፡ ኵሎ ፡ ኃጢአትከ ፤

ዘይፌውሰከ ፡ እምኵሉ ፡ ደዌከ ።

4 ዘያድኅና ፡ እሙስና ፡ ለሕይወትከ ፤

ዘይኬልለከ ፡ በሣህሉ ፡ ወበምሕረቱ ።

5 ዘያጸግባ ፡ እምበረከቱ ፡ ለፍትወትከ ፤

ዘይሔድሳ ፡ ከመ ፡ ንስር ፡ ለውርዙትከ ።

6 ገባሬ ፡ ሣህል ፡ እግዚአብሔር ፤

ወይፈትሕ ፡ ለኵሉ ፡ ግፉዓን ።

7 አርአየ ፡ ፍናዊሁ ፡ ለሙሴ ፤

ወለደቂቀ ፡ እስራኤል ፡ ሥምረቶ ።

8 መሓሪ ፡ ወመስተሣህል ፡ እግዚአብሔር ፤

ርሑቀ ፡ መዐት ፡ ወብዙኀ ፡ ምሕረት ፡ ወጻድቅ ።

9 ኢይቀሥፍ ፡ ወትረ ፡ ወኢይትመዓዕ ፡ ዘልፈ ።

10 አኮ ፡ በከመ ፡ ኀጢአትነ ፡ ዘገብረ ፡ ለነ ፤

ወኢፈደየነ ፡ በከመ ፡ አበሳነ ።

11 ወበከመ ፡ ልዑል ፡ ሰማይ ፡ እምድር ፤

አጽንዐ ፡ ምሕረቶ ፡ እግዚአብሔር ፡ ላዕለ ፡ እለ ፡ ይፈርህዎ ።

12 ወበከመ ፡ ይርሕቅ ፡ ሠርቅ ፡ እምዐረብ ፤

አርሐቀ ፡ እምኔነ ፡ ኀጢአተነ ።

13 ወበከመ ፡ ይምሕር ፡ አብ ፡ ውሉደ ፤

ከማሁ ፡ ይምሕሮሙ ፡ እግዚአብሔር ፡ ለእለ ፡ ይፈርህዎ ።

14 እስመ ፡ ውእቱ ፡ ያአመር ፡ ፍጥረተነ ፤

ተዘከር ፡ እግዚኦ ፡ ከመ ፡ መሬት ፡ ንሕነ ።

15 ወሰብእሰ ፡ ከመ ፡ ሣዕር ፡ መዋዕሊሁ ፤

ወከመ ፡ ጽጌ ፡ ገዳም ፡ ከማሁ ፡ ይፈሪ ።

16 እስመ ፡ መንፈስ ፡ ይወፅእ ፡ እምኔሁ ፡ ወኢይሄሉ ፡ እንከ ፤

ወኢያአምር ፡ እንከ ፡ መካኖ ።

17 ወሣህሉሰ ፡ ለእግዚአብሔር ፡ እምዓለም ፡ ወእስከ ፡ ለዓለም ፡ ዲበ ፡ እለ ፡ ይፈርህዎ ፤

ወጽድቁኒ ፡ ዲበ ፡ ትውልደ ፡ ትውልድ ።

18 ለእለ ፡ የዐቅቡ ፡ ሕጎ ፤

ወይዜከሩ ፡ ትእዛዞ ፡ ከመ ፡ ይግበሩ ።

19 እግዚአብሔር ፡ አስተዳለወ ፡ መንበሮ ፡ በሰማያት ፤

ወኵሎ ፡ ይኴንን ፡ በመንግሥቱ ።

20 ባርክዎ ፡ ለእግዚአብሔር ፡ ኵልክሙ ፡ መላእክቲሁ ፤

ጽኑዓን ፡ ወኀያላን ፡ እለ ፡ ትገብሩ ፡ ቃሎ ፡

ወእለ ፡ ትሰምዑ ፡ ቃለ ፡ ነገሩ ።

21 ባርክዎ ፡ ለእግዚአብሔር ፡ ኵሉ ፡ ኀይሉ ፤

ላእካኑ ፡ እለ ፡ ይገብሩ ፡ ፈቃዶ ።

22 ባርክዎ ፡ ለእግዚአብሔር ፡ ኵሉ ፡ ተግባሩ ፤

ውስተ ፡ ኵሉ ፡ በሐውርተ ፡ መለኮቱ ፤

ትባርኮ ፡ ነፍስየ ፡ ለእግዚአብሔር ።

103 1 ዘዳዊት ።

ትባርኮ ፡ ነፍስየ ፡ ለእግዚአብሔር ።

እግዚኦ ፡ አምላኪየ ፡ ጥቀ ፡ ዐበይከ ፡ ፈድፋደ ፤

አሚነ ፡ ወዕበየ ፡ ስብሐት ፡ ለበስከ ።

2 ወለበስከ ፡ ብርሃነ ፡ ከመ ፡ ልብስ ፤

ወረበብኮ ፡ ለሰማይ ፡ ከመ ፡ ሠቅ ።

3 ዘይጠፍር ፡ በማይ ፡ ጽርሖ ፡ ወረሰየ ፡ ደመና ፡ መከየዶ ፤

ዘየሐውር ፡ በክነፈ ፡ ነፋስ ።

4 ዘይሬስዮሙ ፡ ለመላእክቲሁ ፡ መንፈሰ ፤

ወለእለ ፡ ይትለአክዎ ፡ ነደ ፡ እሳት ።

5 ሳረራ ፡ ለምድር ፡ ወአጽንዓ ፤

ከመ ፡ ኢታንቀልቅል ፡ ለዓለመ ፡ ዓለም ።

6 ወቀላይኒ ፡ ከመ ፡ ልብስ ፡ ዐጽፋ ፤

ውስተ ፡ አድባር ፡ ይቀውሙ ፡ ማያት ።

7 ወእምተግሣጽከ ፡ ይጐዩ ፤

ወእምድምፀ ፡ ነጐድጓድከ ፡ ይደነግፁ ።

8 የዐርጉ ፡ አድባረ ፡ ወይወርዱ ፡ ገዳመ ፤

ውስተ ፡ ብሔር ፡ ኀበ ፡ ሳረርኮሙ ።

9 ወሠራዕኮሙ ፡ ወሰኖሙ ፡ እምኀበ ፡ ኢየኀልፉ ፤

ከመ ፡ ኢይትመየጡ ፡ ወኢይክድንዋ ፡ ለምድር ።

10 ዘይፌኑ ፡ አንቅዕተ ፡ ውስተ ፡ ቈላት ፤

ማእከለ ፡ አድባር ፡ የኀልፉ ፡ ማየት ።

11 ወያሰትዩ ፡ ለኵሉ ፡ አርዌ ፡ ገዳም ፤

ወይትወክፉ ፡ ሐለስትዮታት ፡ ለጽምኦሙ ።

12 ወያጸሉ ፡ ህየ ፡ አዕዋፈ ፡ ሰማይ ፤

ወይነቅዉ ፡ በማእከለ ፡ ጾላዓት ።

13 ዘይሰቅዮሙ ፡ ለአድባር ፡ እምውሳጥያቲሆሙ ፤

እምፍሬ ፡ ተግባርከ ፡ ትጸግብ ፡ ምድር ።

14 ዘያበቍል ፡ ሣዕረ ፡ ለእንስሳ ፡

ወኀመልማለ ፡ ለቅኔ ፡ እጓለ ፡ እመሕያው ፤

ከመ ፡ ያውፅእ ፡ እክለ ፡ እምድር ።

15 ወወይን ፡ ያስተፌሥሕ ፡ ልበ ፡ ሰብእ ፡

ወቅብእ ፡ ለአብርሆ ፡ ገጽ ፤

ወእክል ፡ ያጸንዕ ፡ ኀይለ ፡ ሰብእ ።

16 ወይጸግቡ ፡ ዕፀወ ፡ ገዳም ፤ አርዘ ፡ ሊባኖስ ፡ ዘተከልከ ።

17 ወበህየ ፡ ይትዋለዳ ፡ አዕዋፍ ፤

ወይትጋወሮን ፡ ቤተ ፡ ሄርድያኖስ ።

18 አድባር ፡ ነዋኃት ፡ ለሀየላት ።

ወጾላዓት ፡ ምጕያዮን ፡ ለግሔያት ።

19 ወገበርከ ፡ ወርኀ ፡ በዕድሜሁ ፤

ፀሐይኒ ፡ አእመረ ፡ ምዕራቢሁ ።

20 ታመጽእ ፡ ጽልመተ ፡ ወይከውን ፡ ሌሊተ ፤

ወይወፅኡ ፡ ቦቱ ፡ ኵሉ ፡ አርዌ ፡ ገዳም ።

21 እጕለ ፡ አናብስት ፡ ይጥሕሩ ፡ ወይመስጡ ፤

ወይስእሉ ፡ ኀበ ፡ እግዚአብሔር ፡ ሲሳዮሙ ።

22 ወእምከመ ፡ ሠረቀ ፡ ፀሐይ ፡ የአትዉ ፤

ወይውዕሉ ፡ ውስተ ፡ ግበቢሆሙ ።

23 ወይወፍር ፡ ሰብእ ፡ ውስተ ፡ ተግባሩ ፤

ወይውዕል ፡ ወይትቀነይ ፡ እስከ ፡ ይመሲ ።

24 ጥቀ ፡ ዐቢይ ፡ ግብርከ ፡ እግዚኦ ፡

ወኵሎ ፡ በጥበብ ፡ ገበርከ ፤

መልአ ፡ ምድር ፡ ዘፈጠርከ ።

25 ዛቲ ፡ ባሕር ፡ ዐባይ ፡ ወረሓብ ፤

ህየ ፡ ዘይትሐወስ ፡ ዘአልቦ ፡ ኈልቁ ፡

እንስሳ ፡ ዐበይተ ፡ ምስለ ፡ ደቃቅ ።

26 ህየ ፡ ይሐውራ ፡ አሕማር ፤

ከይሲ ፡ ዘፈጠርከ ፡ ይሳለቅ ፡ ላዕሌሆሙ ።

27 ወኵሉ ፡ ይሴፎ ፡ ኀቤከ ፤

አንተ ፡ ትሁቦሙ ፡ ሲሳዮሙ ፡ በበጊዜሁ ።

28 ወእምከመ ፡ ወሀብኮሙ ፡ ያስተጋብኡ ፤

ወፈቲሕከ ፡ እዴከ ፡ ታጸግብ ፡ ለኵሉ ፡ እምሕረትከ ።

29 ወእመሰ ፡ ሜጥከ ፡ ገጸከ ፡ ይደነግፁ ፤

ታወፅእ ፡ መንፈሶሙ ፡ ወየኀልቁ ፡

ወይገብኡ ፡ ውስተ ፡ መሬቶሙ ።

30 ወትፌኑ ፡ መንፈሰከ ፡ ወይትፈጠሩ ፤

ወትሔድስ ፡ ገጻ ፡ ለምድር ።

31 ለይኩን ፡ ስብሐቲሁ ፡ ለእግዚአብሔር ፡ ለዓለም ፤

ይትፌሣሕ ፡ እግዚአብሔር ፡ በተግባሩ ።

32 ዘይኔጽራ ፡ ለምድር ፡ ወይሬስያ ፡ ከመ ፡ ትርዐድ ፤

ዘይገሶሙ ፡ ለአድባር ፡ ወይጠይሱ ።

33 እሴብሖ ፡ ለእግዚአብሔር ፡ በሕይወትየ ፤

ወእዜምር ፡ ለአምላኪየ ፡ በአምጣነ ፡ ሀሎኩ ።

34 ወኣሠምሮ ፡ በቃልየ ፤

ወአንሰ ፡ እትፌሣሕ ፡ በእግዚአብሔር ።

35 ወየኀልቁ ፡ ኃጥኣን ፡ እምድር ፡

ወአማፅያንሂ ፡ ኢይሄልዉ ፡ እንከ ፤

ትባርኮ ፡ ነፍስየ ፡ ለእግዚአብሔር ።

104 1 ሀሌሉያ ።

ግኔዩ ፡ ለእግዚአብሔር ፡ ወጸውዑ ፡ ስሞ ፤

ወንግርዎሙ ፡ ለአሕዛብ ፡ ምግባሮ ።

2 ሰብሕዎ ፡ ወዘምሩ ፡ ሎቱ ፤ ወንግሩ ፡ ኵሎ ፡ መንክሮ ።

3 ወትከብሩ ፡ በስሙ ፡ ቅዱስ ፤

ለይትፌሣሕ ፡ ልብ ፡ ዘየኀሦ ፡ ለእግዚአብሔር ።

4 ኅሥዎ ፡ ለእግዚአብሔር ፡ ወትጸንዑ ፤

ወኅሡ ፡ ገጾ ፡ በኵሉ ፡ ጊዜ ።

5 ወተዘከሩ ፡ መንክሮ ፡ ዘገብረ ፤

ተኣምሪሁ ፡ ወኵነኔ ፡ አፉሁ ።

6 ዘርዐ ፡ አብርሃም ፡ አግብርቲሁ ፤

ወደቂቀ ፡ ያዕቆብ ፡ ኅሩያኒሁ ።

7 ውእቱ ፡ እግዚአብሔር ፡ አምላክነ ፤

ውስተ ፡ ኵሉ ፡ ምድር ፡ ኵነኔሁ ።

8 ወተዘከረ ፡ ሥርዐቶ ፡ ዘለዓለም ፤

ቃሎ ፡ ዘአዘዘ ፡ ለዐሠርቱ ፡ ምእት ፡ ትውልድ ።

9 ዘሠርዐ ፡ ለአብርሃም ፤ ወመሐለ ፡ ለይስሐቅ ።

10 ወአቀመ ፡ ስምዐ ፡ ለያዕቆብ ፤

ወለእስራኤል ፡ ኪዳኖ ፡ ዘለዓለም ።

11 ወይቤሎ ፤ ለከ ፡ እሁበከ ፡ ምድረ ፡ ከናዐን ፤

ትኩንክሙ ፡ ሐብለ ፡ ርስትክሙ ።

12 እንዘ ፡ ውኁዳን ፡ ጥቀ ፡ እሙንቱ ፤ ወፈላስያን ፡ ውስቴታ ።

13 ወኀለፉ ፡ እምሕዝብ ፡ ውስተ ፡ ሕዝብ ፤

ወእምነገሥት ፡ ውስተ ፡ ካልእ ፡ ሕዝብ ።

14 ወኢኀደገ ፡ ይስሐጦሙ ፡ ሰብእ ፤

ወገሠጸ ፡ ነገሥተ ፡ በእንቲአሆሙ ።

15 ኢትግስሱ ፡ መሲሓንየ ፤

ወኢታሕሥሙ ፡ ዲበ ፡ ነቢያትየ ።

16 ወአምጽአ ፡ ረኃበ ፡ ለብሔር ፤

ወአጥፍአ ፡ ኵሎ ፡ ኀይለ ፡ እክል ።

17 ፈነወ ፡ ብእሴ ፡ ቅድሜሆሙ ፤

ወተሰይጠ ፡ ዮሴፍ ፡ ወኮነ ፡ ገብረ ።

18 ወሐማ ፡ እገሪሁ ፡ በመዋቅሕት ፤

ወአምሰጠት ፡ ነፍሱ ፡ እምኀጺን ።

19 ዘእንበለ ፡ ይብጻሕ ፡ ቃሉ ፤

ቃለ ፡ እግዚአብሔር ፡ እመከሮ ።

20 ወፈነወ ፡ ንጉሥ ፡ ወፈትሖ ፤

ወሤሞ ፡ መልአከ ፡ አሕዛብ ።

21 ወረሰዮ ፡ እግዚአ ፡ ለቤቱ ፤

ወአኰነኖ ፡ ላዕለ ፡ ኵሉ ፡ ጥሪቱ ።

22 ከመ ፡ ይገሥጾሙ ፡ ለመላእክቲሁ ፡ ከማሁ ፤

ወከመ ፡ ያጥብቦሙ ፡ ለሊቃውንቲሁ ፡ ከማሁ ።

23 ወቦአ ፡ እስራኤል ፡ ብሔረ ፡ ግብጽ ፤

ወያዕቆብኒ ፡ ኀደረ ፡ ምድረ ፡ ካም ።

24 ወአብዝኆሙ ፡ ለሕዝቡ ፡ ፈድፋደ ፤

ወአጽንዖሙ ፡ እምፀሮሙ ።

25 ወሜጠ ፡ ልቦሙ ፡ ከመ ፡ ይጽልኡ ፡ ሕዝቦ ፤

ወከመ ፡ ይሐብልይዎሙ ፡ ለአግብርቲሁ ።

26 ወፈነወ ፡ ሙሴሃ ፡ ገብሮ ፤ ወአሮንሃ ፡ ኅሩዮ ።

27 ወሤመ ፡ ቃለ ፡ ትእምርት ፡ ላዕሌሆሙ ፤

ወመንክሮሂ ፡ በምድረ ፡ ካም ።

28 ወፈነወ ፡ ጽልመተ ፡ ወአጽለሞሙ ፤

ወአምረርዎ ፡ ለቃሉ ።

29 ወረሰየ ፡ ማዮሙ ፡ ደመ ፤ ወቀተለ ፡ ዐሣቲሆሙ ።

30 ወአውፅአት ፡ ምድሮሙ ፡ ቈርነነዓተ ፤

ውስተ ፡ አብያተ ፡ ነገሥቶሙ ።

31 ይቤ ፡ ወመጽአ ፡ አኮት ፤ ወትንንያ ፡ ውስተ ፡ ኵሉ ፡ ምድሮሙ ።

32 ወረሰየ ፡ ዝናሞሙ ፡ በረደ ፤

ወነደ ፡ እሳት ፡ ውስተ ፡ ምድሮሙ ።

33 ወቀተለ ፡ ወይኖሙ ፡ ወበለሶሙ ፤

ወቀጥቀጠ ፡ ኵሎ ፡ ዕፀወ ፡ ብሔሮሙ ።

34 ይቤ ፡ ወመጽአ ፡ አንበጣ ፤

ወደጎብያ ፡ ዘአልቦ ፡ ኈልቈ ።

35 [ወበልዐ ፡ ኵሎ ፡ ሣዕረ ፡ ብሔሮሙ ፤]

ወበልዐ ፡ ኵሎ ፡ ፍሬ ፡ ምድሮሙ ።

36 ወቀተለ ፡ ኵሎ ፡ በኵረ ፡ ብሔሮሙ ፤

ወቀዳሜ ፡ ኵሉ ፡ ተግባሮሙ ።

37 ወአውፅኦሙ ፡ በወርቅ ፡ ወበብሩር ፤

ወአልቦ ፡ ደዌ ፡ ውስተ ፡ ሕዝቦሙ ።

38 ወተፈሥሑ ፡ ግብጽ ፡ በፀአቶሙ ፤

እስመ ፡ ፈርሀዎሙ ።

39 ወአንጦልዐ ፡ ደመና ፡ ወሰወሮሙ ፤

ወእሳትኒ ፡ ከመ ፡ ያብርህ ፡ ሎሙ ፡ በሌሊት ።

40 ወሰአሉ ፡ ወመጽአ ፡ ፍርፍርት ፤

ወአጽገቦሙ ፡ ኅብስተ ፡ ሰማይ ።

41 ወአንቅዐ ፡ ኰኵሐ ፡ ወአውሐዘ ፡ ማየ ፤

ወሖሩ ፡ አፍላግ ፡ ውስተ ፡ በድው ።

42 እስመ ፡ ተዘከረ ፡ ቃሎ ፡ ቅዱሰ ፤

ዘኀበ ፡ አብርሃም ፡ ገብሩ ።

43 ወአውፅኦሙ ፡ ለሕዝብ ፡ በትፍሥሕት ፤

ወለኅሩያኒሁ ፡ በሐሤት ።

44 ወወሀቦሙ ፡ በሐውርተ ፡ አሕዛብ ፤

ወወረሱ ፡ ጻማ ፡ ባዕድ ።

45 ከመ ፡ ይዕቀቡ ፡ ሕጎ ፤ ወይኅሥሡ ፡ ሥርዐቶ ።

105 1 ሀሌሉያ ።

ግኔዩ ፡ ለእግዚአብሔር ፡ እስመ ፡ ኄር ፤

እስመ ፡ ለዓለም ፡ ምሕረቱ ።

2 መኑ ፡ ይነግር ፡ ኀይለ ፡ እግዚአብሔር ፤

ወይገብር ፡ ከመ ፡ ይስማዕ ፡ ኵሎ ፡ ስብሐቲሁ ።

3 ብፁዓን ፡ እለ ፡ የዐቅቡ ፡ ፍትሐ ፤

ወይገብሩ ፡ ጽድቀ ፡ በኵሉ ፡ ጊዜ ።

4 ተዘከረነ ፡ እግዚኦ ፡ ብሣህልከ ፡ ሕዝበከ ፤

ወተሣሀለነ ፡ በአድኅኖትከ ።

5 ከመ ፡ ንርአይ ፡ ሠናይቶሙ ፡ ለኅሩያኒከ ፤

ወከመ ፡ ንትፈሣሕ ፡ በፍሥሓ ፡ ሕዝብከ ፤

ወከመ ፡ ንክበር ፡ ምስለ ፡ ርስትከ ።

6 አበስነ ፡ ምስለ ፡ አበዊነ ፤ ዐመፅነ ፡ ወጌገይነ ።

7 ወአበዊነሂ ፡ በብሔረ ፡ ግብጽ ፡ ኢያእመሩ ፡ መንክረከ ፤

ወኢተዘከሩ ፡ ብዝኀ ፡ ምሕረትከ ፤

ወአምረሩከ ፡ አመ ፡ የዐርጉ ፡ ባሕረ ፡ ኤርትራ ።

8 ወአድኀኖሙ ፡ በእንተ ፡ ስሙ ፤

ከመ ፡ ያርእዮሙ ፡ ኀይሎ ።

9 ወገሠጻ ፡ ለባሕረ ፡ ኤርትራ ፡ ወየብሰት ፤

ወመርሖሙ ፡ በቀላይ ፡ ከመ ፡ ዘበገዳም ።

10 ወአድኀኖሙ ፡ እምእደ ፡ ጸላእቶሙ ፤

ወአንገፎሙ ፡ እምእደ ፡ ፀሮሙ ።

11 ወደፈኖሙ ፡ ማይ ፡ ለእለ ፡ ሮድዎሙ ፤

ወኢተርፈ ፡ አሐዱ ፡ እምውስቴቶሙ ።

12 ወተአመኑ ፡ በቃሉ ፤

ወሰብሕዎ ፡ በስብሐቲሁ ።

13 ወአፍጠኑ ፡ ረሲዐ ፡ ምግባሩ ፤

ወኢተዐገሡ ፡ በምክሩ ።

14 ወፈተዉ ፡ ፍትወተ ፡ በገዳም ፤

ወአምረርዎ ፡ ለእግዚአብሔር ፡ በበድው ።

15 ወወሀቦሙ ፡ ዘሰአሉ ፤ ወገነወ ፡ ጽጋበ ፡ ለነፍሶሙ ።

16 ወአምዕዕዎ ፡ ለሙሴ ፡ በትዕይንት ፤

ወለአሮን ፡ ቅዱሰ ፡ እግዚአብሔር ።

17 ወአብቀወት ፡ ምድር ፡ ወውኅጠቶ ፡ ለዳታን ፤

ወደፈነቶሙ ፡ ለተዓይነ ፡ አቤሮን ።

18 ወነደ ፡ እሳት ፡ ውስተ ፡ ተዓይንቲሆሙ ፤

ወአውዐዮሙ ፡ ነበልባል ፡ ለኃጥኣን ።

19 ወገብሩ ፡ ላህመ ፡ በኮሬብ ፤ ወሰገዱ ፡ ለግልፎ ።

20 ወወለጡ ፡ ክብሮሙ ፤

በአምሳለ ፡ ላህም ፡ ዘይትረዐይ ፡ ሣዕረ ።

21 ወረስዕዎ ፡ ለእግዚአብሔር ፡ ዘአድኅኖሙ ፤

ዘገብረ ፡ ዐቢያተ ፡ በግብጽ ።

22 ወመንክረ ፡ በምድረ ፡ ካም ፤ ወግሩመ ፡ በባሕረ ፡ ኤርትራ ።

23 ወይቤ ፡ ከመ ፡ ይሠርዎሙ ፤

ሶበ ፡ አኮ ፡ ሙሴ ፡ ኅሩዮ ፡ ቆመ ፡ ቅድሜሁ ፡ አመ ፡ ብድብድ ፡

ከመ ፡ ይሚጥ ፡ መቅሠፍተ ፡ መዐቱ ፡ ወከመ ፡ ኢይሠርዎሙ ።

24 ወመነኑ ፡ ምድረ ፡ መፍትወ ፤

ወኢተአመኑ ፡ በቃሉ ።

25 ወአንጐርጐሩ ፡ በውስተ ፡ ተዓይኒሆሙ ፤

ወኢሰምዑ ፡ ቃለ ፡ እግዚአብሔር ።

26 ወአንሥአ ፡ እዴሁ ፡ ላዕሌሆሙ ፤

ከመ ፡ ይንፅኆሙ ፡ በገዳም ።

27 ወከመ ፡ ይንፃኅ ፡ ዘርዖሙ ፡ ውስተ ፡ አሕዛብ ፤

ወከመ ፡ ይዝርዎሙ ፡ ውስተ ፡ በሓውርት ።

28 ወተፈጸሙ ፡ በብዔል ፡ ፌጎር ፤

ወበልዑ ፡ መሥዋዕተ ፡ ምዉተ ።

29 ወወሐክዎ ፡ በምግባሪሆሙ ፤

ወበዝኀ ፡ ብድብድ ፡ ላዕሌሆሙ ።

30 ወተንሥአ ፡ ፊንሐስ ፡ ወአድኀኖሙ ፤

ወኀደገ ፡ ብድብድ ።

31 ወተኈለቀ ፡ ጽድቅ ፤

ልትውልደ ፡ ትውልድ ፡ ወእስከ ፡ ለዓለም ።

32 ወአምዕዕዎ ፡ በኀበ ፡ ማየ ፡ ቅሥት ፤

ወሐመ ፡ ሙሴ ፡ በእንቲአሆሙ ።

33 እስመ ፡ አምረርዋ ፡ ለነፍሱ ፤

ወአዘዘ ፡ በከናፍሪሁ ።

34 ወኢሠረዉ ፡ አሕዛበ ፡ ዘይቤሎሙ ፡ እግዚአብሔር ።

35 ወተደመሩ ፡ ምስለ ፡ አሕዛብ ፤ ወተመሀሩ ፡ ምግባሮሙ ።

36 ወተቀንዩ ፡ ለግልፎሆሙ ፤ ወኮኖሙ ፡ ጌጋየ ።

37 ወዘብሑ ፡ ደቂቆሙ ፡ ወአዋልዲሆሙ ፡ ለአጋንንት ።

38 ወከዐዉ ፡ ደመ ፡ ንጹሐ ፡

ደመ ፡ ደቂቆሙ ፡ ወአዋልዲሆሙ ፤

ወሦዑ ፡ ለግልፎ ፡ ከናዐን ፤

ወተቀትለት ፡ ምድር ፡ በደም ።

39 ወረኵሰት ፡ ምድር ፡ በምግባሪሆሙ ፤

ወዘመዉ ፡ በጣዖቶሙ ።

40 ወተምዕዐ ፡ እግዚአብሔር ፡ መዐተ ፡ ላዕለ ፡ ሕዝቡ ፤

ወአስቆረሮሙ ፡ ለርስቱ ።

41 ወአግብኦሙ ፡ ውስተ ፡ እደ ፡ ፀሮሙ ፤

ወቀነይዎሙ ፡ ጸላእቶሙ ።

42 ወአሕመምዎሙ ፡ ፀሮሙ ፤

ወኀስሩ ፡ በታሕተ ፡ እደዊሆሙ ።

43 ወዘልፈ ፡ ያድኅኖሙ ፤

ወእሙንቱሰ ፡ አምረርዎ ፡ በምክሮሙ ፡

ወሐሙ ፡ በኀጢአቶሙ ።

44 ወርእዮሙ ፡ ከመ ፡ ተመንደቡ ፤

ወሰምዖሙ ፡ ጸሎቶሙ ።

45 ወተዘከረ ፡ ኪዳኖ ፤

ወነስሐ ፡ በከመ ፡ ብዙኀ ፡ ምሕረቱ ።

46 ወወሀቦሙ ፡ ሣህሎ ፤

በቅድመ ፡ ኵሎሙ ፡ እለ ፡ ፀወውዎሙ ።

47 አድኅነነ ፡ እግዚኦ ፡ አምላክነ ፡

ወአስተጋብአነ ፡ እምአሕዛብ ፤

ከመ ፡ ንግበይ ፡ ለስምከ ፡ ቅዱስ ፡

ወከመ ፡ ንትመካሕ ፡ በስብሐቲከ ።

48 ይትባረክ ፡ እግዚአብሔር ፡ አምላከ ፡ እስራኤል ፤

እምቅድመ ፡ ዓለም ፡ ወእስከ ፡ ለዓለም ፤

ወይበል ፡ ኵሉ ፡ ሕዝብ ፡ ለይኩን ፡ ለይኩን ።

106 1 ሀሌሉያ ።

ግነዩ ፡ ለእግዚአብሔር ፡ እስመ ፡ ኄር ፤

እስመ ፡ ለዓለም ፡ ምሕረቱ ።

2 ለይበሉ ፡ እለ ፡ አድኀኖሙ ፡ እግዚአብሔር ፤

እለ ፡ አድኀኖሙ ፡ እምእደ ፡ ፀሮሙ ።

3 ወአስተጋብኦሙ ፡ እምበሓውርት ፤

እምጽባሕ ፡ ወእምዐረብ ፡ ወመስዕ ፡ ወባሕር ።

4 ወሳኰዩ ፡ ውስተ ፡ በድው ፡ ዘአልቦ ፡ ማየ ፤

ወኢረከቡ ፡ ፍኖተ ፡ ሀገረ ፡ ብሔሮሙ ።

5 ጸምኡ ፡ ወርኅቡ ፤ ወኀልቀት ፡ ነፍሶሙ ፡ በላዕሌሆሙ ።

6 ወዐውየዉ ፡ ኀበ ፡ እግዚአብሔር ፡ ሶበ ፡ ተመንደቡ ፤

ወአድኀኖሙ ፡ እምንዳቤሆሙ ።

7 ወመርሖሙ ፡ ፍኖተ ፡ ርቱዐ ፤

ከመ ፡ ይሖሩ ፡ ፍኖተ ፡ ሀገሮሙ ።

8 ንግሩ ፡ ለእግዚአብሔር ፡ ምሕረቶ ፤

ወመንክሮሂ ፡ ለእጓለ ፡ እመሕያው ።

9 እስመ ፡ አጽገበ ፡ ነፍሰ ፡ ርኅብተ ፤

ወመልአ ፡ ነፍሰ ፡ ዕራቃ ፡ በረከተ ።

10 ለእለ ፡ ይነብሩ ፡ ውስተ ፡ ጽልመት ፡ ወጽላሎተ ፡ ሞት ፤

ወመቁሓን ፡ በንዴት ፡ ወበኀጺን ።

11 እስመ ፡ አምረሩ ፡ ቃለ ፡ እግዚአብሔር ፤

ወአምዕዑ ፡ ምክረ ፡ ልዑል ።

12 ወሰርሐ ፡ በሕማም ፡ ልቦሙ ፤

ደወዩ ፡ ወኀጥኡ ፡ ዘይቀብሮሙ ።

13 ወዐውየዉ ፡ ኀበ ፡ እግዚአብሔር ፡ ሶበ ፡ ተመንደቡ ፤

ወአድኀኖሙ ፡ እምንዳቤሆሙ ።

14 ወአውፅኦሙ ፡ እምጽልመት ፡ ወጽላሎተ ፡ ሞት ፤

ወሰበረ ፡ መዋቅሕቲሆሙ ።

15 ንግሩ ፡ ለእግዚአብሔር ፡ ምሕረቶ ፤

ወመንክሮሂ ፡ ለእጓለ ፡ እመሕያው ።

16 እስመ ፡ ሰበረ ፡ ኆኃተ ፡ ብርት ፤

ወቀጥቀጠ ፡ መናስግተ ፡ ኀጺን ።

17 ወተወክፎሙ ፡ እምፍኖተ ፡ ጌጋዮሙ ፤

እስመ ፡ ሐሙ ፡ በኃጢአቶሙ ።

18 ወኵሎ ፡ መብልዐ ፡ አስቆረረት ፡ ነፍሶሙ ፤

ወቀርቡ ፡ ኀበ ፡ አናቅጸ ፡ ሞት ።

19 ወዐውየዉ ፡ ኀበ ፡ እግዚአብሔር ፡ ሶበ ፡ ተመንደቡ ፤

ወአድኀኖሙ ፡ እምንዳቤሆሙ ።

20 ወፈነወ ፡ ቃሎ ፡ ወአሕየዎሙ ፤

ወአድኀኖሙ ፡ እሞቶሙ ።

21 ንግሩ ፡ ለእግዚአብሔር ፡ ምሕረቶ ፤

ወመንክሮሂ ፡ ለእጓለ ፡ እመሕያው ።

22 ወይሡዑ ፡ ሎቱ ፡ መሥዋዕተ ፡ ስብሐት ፤

ወይንግሩ ፡ ግብሮ ፡ በትፍሥሕት ።

23 እለ ፡ ይወርዱ ፡ ውስተ ፡ ባሕር ፡ በአሕማር ፤

ወይትጌበሩ ፡ ተግባሮሙ ፡ ውስተ ፡ ማይ ፡ ብዙኅ ።

24 እሙንቱሰ ፡ ያአምሩ ፡ ግብረ ፡ እግዚአብሔር ፤

ወመንክሮሂ ፡ በውስተ ፡ ልጐት ።

25 ይቤ ፡ ወመጽአ ፡ መንፈሰ ፡ ዐውሎ ፤

ወተለዐለ ፡ ማዕበል ።

26 የዐርጉ ፡ እስከ ፡ ሰማይ ፡ ወይወርዱ ፡ እስከ ፡ ቀላይ ፤

ወተመስወት ፡ ነፍሶሙ ፡ በሕማም ።

27 ደንገፁ ፡ ወተሀውኩ ፡ ከመ ፡ ስኩር ፤

ወተሰጥመ ፡ ኵሉ ፡ ጥበቦሙ ።

28 ወዐውየዉ ፡ ኀበ ፡ እግዚአብሔር ፡ ሶበ ፡ ተመንደቡ ፤

ወአድኀኖሙ ፡ እምንዳቤሆሙ ።

29 ወአጥፍኦ ፡ ለዐውሎ ፡ ወአርመመ ፡ ባሕር ፤

ወአርመመ ፡ ማዕበል ።

30 ወተፈሥሑ ፡ እስመ ፡ አዕረፉ ፤

ወመርሖሙ ፡ ውስተ ፡ መርሶ ፡ ኀበ ፡ ፈቀዱ ።

31 ንግሩ ፡ ለእግዚአብሔር ፡ ምሕረቶ ፤

ወመንክሮሂ ፡ ለእጓለ ፡ እመሕያው ።

32 ወያዐብይዎ ፡ በማኅበረ ፡ አሕዛብ ፤

ወይሴብሕዎ ፡ በመንበረ ፡ ሊቃውንት ።

33 ወረሰዮሙ ፡ ለአፍላግ ፡ በድወ ፤

ወረሰየ ፡ ምጽማአ ፡ ሙሓዘ ፡ ማይ ።

34 ወረሰየ ፡ ጼወ ፡ ለምድር ፡ እንተ ፡ ትፈሪ ፤

በእከዮሙ ፡ ለእለ ፡ ይነብርዋ ።

35 ወረሰዩ ፡ ለበድው ፡ ሙሓዘ ፡ ማይ ፤

ወለምድረ ፡ በድው ፡ ቀላያተ ፡ ማያት ።

36 ወአንበረ ፡ ህየ ፡ ርኁባነ ፤

ወሐነጹ ፡ አህጉረ ፡ ኀበ ፡ ይነብርዋ ።

37 ወዘርዑ ፡ ገራውሀ ፡ ወተከሉ ፡ ወይነ ፤

ወገብሩ ፡ ማእረረ ፡ እክል ።

38 ወባረኮሙ ፡ ወበዝኁ ፡ ፈድፋደ ፤

ወኢያውኀደ ፡ ሎሙ ፡ እንስሳሆሙ ።

39 ወደወዩ ፡ ወውኅዱ ፤ በሕማም ፡ እኩይ ፡ ወበጻዕር ።

40 ወተክዕወ ፡ ኀሳር ፡ ዲበ ፡ መላእክት ፤

ወአስሐቶሙ ፡ ውስተ ፡ በድው ፡ ዘኢኮነ ፡ ፍኖተ ።

41 ወረድኦ ፡ ለነዳይ ፡ በተጽናሱ ፤

ወረሰዮ ፡ ከመ ፡ አባግዐ ፡ ብሔር ።

42 ይርአዩ ፡ ራትዓን ፡ ወይትፌሥሑ ፤

ወትትፈፀም ፡ አፉሃ ፡ ኵላ ፡ ዐመፃ ።

43 መኑ ፡ ጠቢብ ፡ ዘየዐቅቦ ፡ ለዝ ፤

ወያአምር ፡ ከመ ፡ መሓሪ ፡ እግዚአብሔር ።

107 1 ማኅኬት ፡ መዝሙር ፡ ዘዳዊት ።

2 ጥቡዕ ፡ ልብየ ፡ እግዚኦ ፡ ጥቡዕ ፡ ልብየ ፤

እሴብሕ ፡ ወእዜምር ፡ ወይትነሣእ ፡ ክብርየ ።

3 ወእትነሣእ ፡ በመዝሙር ፡ ወበመሰንቆ ፤

ወእትነሣእ ፡ በጽባሕ ።

4 እገኒ ፡ ለከ ፡ በውስተ ፡ አሕዛብ ፡ እግዚኦ ፤

ወእዜምር ፡ ለከ ፡ በውስተ ፡ ሕዝብ ።

5 እስመ ፡ ዐብየት ፡ እስከ ፡ ሰማያት ፡ ምሕረትከ ፤

ወእስከ ፡ ደመናት ፡ ጽድቅከ ።

6 ተለዐለ ፡ እግዚአብሔር ፡ መልዕልተ ፡ ሰማያት ፤

ወበኵሉ ፡ ምድር ፡ ስብሐቲሁ ።

7 ከመ ፡ ይድኀኑ ፡ ፍቁራኒከ ፤

አድኅን ፡ በየማንከ ፡ ወስምዐኒ ።

8 እግዚአብሔር ፡ ነበበ ፡ በመቅደሱ ፡

እትሐሠይ ፡ ወእትካፈል ፡ ሰቂማ ፤

ወእሳፈር ፡ አዕጻዳተ ፡ ቈላት ።

9 ዚአየ ፡ ውእቱ ፡ ገላዐድ ፡ ወዚአየ ፡ ምናሴ ፡

ወኤፍሬም ፡ ስዋቀ ፡ ርእስየ ፤

ወይሁዳ ፡ ንጉሥየ ።

10 ወሞአብ ፡ ካህን ፡ ተስፋየ ፤

ዲበ ፡ ኢዶምያስ ፡ እሰፍሕ ፡ መካይድየ ፤

ሊተ ፡ ይገንዩ ፡ አሎፍሊ ።

11 መኑ ፡ ይወስደኒ ፡ ሀገረ ፡ ጥቅም ፤

ወመኑ ፡ ይመርሐኒ ፡ እስከ ፡ ኢዶምያስ ።

12 አኮኑ ፡ አንተ ፡ ዘገዳፍከነ ፡ እግዚኦ ፤

ወኢትወፅእ ፡ አምላክነ ፡ ምስለ ፡ ኀይልነ ።

13 ሀበነ ፡ ረድኤተ ፡ በምብዳቤነ ፤

ወከንቱ ፡ ተአምኖ ፡ በሰብእ ።

14 በእግዚአብሔር ፡ ንገብር ፡ ኀይለ ፤

ወወእቱ ፡ ያኀስሮሙ ፡ ለእለ ፡ ይሣቅዩነ ።

108 1 ፍጻሜ ፡ መዝሙር ፡ ዘዳዊት ።

እግዚኦ ፡ ኢትጸመመኒ ፡ ስእለትየ ።

2 እስመ ፡ አፈ ፡ ዐመፃ ፡ ወአፈ ፡ ኃጥእ ፡ አብቀወ ፡ ላዕሌየ ፤

ወነበቡ ፡ ላዕሌየ ፡ በልሳነ ፡ ዐመፃ ።

3 ወዐገቱኒ ፡ በጽልእ ፤ ወፀብኡኒ ፡ በከንቱ ።

4 ወዘእምአፍቀሩኒ ፡ አስተዋደዩኒ ፤ ወአንሰ ፡ እጼሊ ።

5 ገደዩኒ ፡ እኪተ ፡ ህየንተ ፡ ሠናይት ፤

ወጸልኡኒ ፡ ህየንተ ፡ ዘአፍቀርክዎሙ ።

6 ሢም ፡ ላዕሌሁ ፡ ኃጥአ ፤ ወሰይጣን ፡ ይቁም ፡ በየማኑ ።

7 ወሶበሂ ፡ ይትዋቀሥ ፡ ይፃእ ፡ ተመዊኦ ፤

ወጸሎቱሂ ፡ ትኩኖ ፡ ጌጋየ ።

8 ወይኩና ፡ መዋዕሊሁ ፡ ኅዳጠ ፤

ወሢመቶሂ ፡ ይንሣእ ፡ ባዕድ ።

9 ወይኩኑ ፡ ደቂቁ ፡ እጓለ ፡ ማውታ ፤

ወብእሲቱሂ ፡ ትኩን ፡ መበለተ ።

10 ወይትሀውኩ ፡ ደቂቁ ፡ ወይፍልሱ ፡ ወያስተፍእሙ ፤

ወይስድድዎሙ ፡ እምአብያቲሆሙ ።

11 ወይበርበሮ ፡ ባዕለ ፡ ዕዳ ፡ ኵሎ ፡ ንዋዮ ፤

ወይሐብልዩ ፡ ነቢር ፡ ኵሎ ፡ ተግባሮ ።

12 ወኢይርከብ ፡ ዘይረድኦ ፤

ወኢይምሐርዎሙ ፡ ለእጓለ ፡ ማውታሁ ።

13 ወይሠረዉ ፡ ደቂቁ ፤

በአሕቲ ፡ ትውልድ ፡ ትደምሰስ ፡ ስሙ ።

14 ወትዘከር ፡ ኅጢአተ ፡ አቡሁ ፡ በቅድመ ፡ እግዚአብሔር ፤

ወኢይደምሰስ ፡ ጌጋያ ፡ ለእሙ ።

15 ወየሀሉ ፡ ቅድመ ፡ እግዚአብሔር ፡ በኵሉ ፡ ጊዜ ፤

ወይጥፋእ ፡ እምድር ፡ ዝክሩ ።

16 እስመ ፡ ኢተዘከረ ፡ ይግበር ፡ ምጽዋተ ፤

ወሰደደ ፡ ብእሴ ፡ ነዳየ ፡ ወምስኪነ ፡

ወጥቡዕ ፡ ልቡ ፡ ለቀቲል ።

17 ወአብደረ ፡ መርገመ ፡ ወትመጽኦ ፤

ወአበያ ፡ ለበረከት ፡ ወትርሕቅ ፡ አምኔሁ ።

18 ወለብሳ ፡ ለመርገም ፡ ከመ ፡ ልብስ ፤

ወቦአት ፡ ከመ ፡ ማይ ፡ ውስተ ፡ አማዑቱ ፤

ወከመ ፡ ቅብእ ፡ ውስተ ፡ አዕጽምቲሁ ።

19 ወትኩኖ ፡ ከመ ፡ ልብስ ፡ ዘይትዐጸፍ ፤

ወከመ ፡ ቅናት ፡ ዘይቀንት ፡ ዘልፈ ።

20 ዝግብር ፡ ለእለ ፡ ያስተዋድዩኒ ፡ ኀበ ፡ እግዚአብሔር ፤

ወለእለ ፡ ይነቡ ፡ እኩየ ፡ ላዕለ ፡ ነፍስየ ።

21 ወአንተሰ ፡ እግዚኦ ፡ እግዚእየ ፡ ግበር ፡ ሣህለከ ፡ ላዕሌየ ፡ በእንተ ፡ ስምከ ፤

እስመ ፡ ሠናይ ፡ ምሕረትከ ፡ አድኅነኒ ።

22 እስመ ፡ ነዳይ ፡ ወምስኪን ፡ አነ ፤

ልብየኒ ፡ ደንገፀኒ ፡ በውስጥየ ።

23 ወኀለቁ ፡ ከመ ፡ ጽላሎት ፡ ዘኀለፈ ፤

ወተነገፍኩ ፡ ከመ ፡ አንበጣ ።

24 ወደክመኒ ፡ ብረክየ ፡ በጾም ፤

ወስሕከ ፡ ሥጋየ ፡ በኀጢአ ፡ ቅብእ ።

25 ወአንሰ ፡ ተጸአልኩ ፡ በኀቤሆሙ ፤

ሶበ ፡ ይሬእዩኒ ፡ የሐውሱ ፡ ርእሶሙ ።

26 ርድአኒ ፡ እግዚኦ ፡ አምላኪየ ፤

ወአድኅነኒ ፡ በእንተ ፡ ምሕረትከ ።

27 ወያእምሩ ፡ ከመ ፡ እዴከ ፡ ይእቲ ፡ ዛቲ ፤

ወአንተ ፡ እግዚኦ ፡ ገበርከ ።

28 እሙንቱሰ ፡ ይረግሙ ፡ ወአንተ ፡ ባርክ ፤

ይትኀፈሩ ፡ እለ ፡ ይትነሥኡ ፡ ላዕሌየ ፡

ወገብርከሰ ፡ ይትፌሣሕ ።

29 ለይልበሱ ፡ ኀፍረተ ፡ እለ ፡ ያስተዋድዩኒ ፤

ወይትዐጸፍዋ ፡ ከመ ፡ ዐጽፍ ፡ ለኃጢአቶሙ ።

30 እገኒ ፡ በአፉየ ፡ ለእግዚአብሔር ፡ ፈድፋደ ፤

ወእሴብሖ ፡ በማእከለ ፡ ብዙኃን ።

31 እስመ ፡ ቆመ ፡ በየማነ ፡ ነዳይ ፤

ከመ ፡ ያድኅና ፡ ለነፍስየ ፡ እምእለ ፡ ሮድዋ ።

109 1 መዝሙር ፡ ዘዳዊት ።

ይቤሎ ፡ እግዚእ ፡ ለእግዚእየ ፡ ንበር ፡ በየማንየ ፤

እስከ ፡ ኣገብኦሙ ፡ ለጸላእትከ ፡ ታሕተ ፡ መከየደ ፡ እገሪከ ።

2 በትረ ፡ ኀይል ፡ ይፈኑ ፡ ለከ ፡ እግዚአብሔር ፡ እምጽዮን ፤

ወትኴንን ፡ በማእከለ ፡ ጸላእትከ ።

3 ምስሌከ ፡ ቀዳማዊ ፡ በዕለተ ፡ ኀይል ።

ወብርሃኖሙ ፡ ለቅዱሳን ፡

ወለድኩከ ፡ እምከርሥ ፡ እምቅድመ ፡ ኮከበ ፡ ጽባሕ ።

4 መሐለ ፡ እግዚአብሔር ፡ ወኢይኔስሕ ፤

አንተ ፡ ካህኑ ፡ ለዓለም ፤ በከመ ፡ ሢመቱ ፡ ለመልከ ፡ ጼዴቅ ።

5 እግዚአብሔር ፡ በየማንከ ፤

ይቀጠቅጦሙ ፡ ለነገሥት ፡ በዕለተ ፡ መዐቱ ።

6 ወይኴንኖሙ ፡ ለአሕዛብ ፡ ወያበዝኅ ፡ አብድንተ ፤

ወይሰብር ፡ አርእስተ ፡ ብዙኃን ፡ በዲበ ፡ ምድር ።

7 እምውሒዝ ፡ ሰትዩ ፡ ማየ ፡ በፍኖት ፤

ወበእንተዝ ፡ ይትሌዐል ፡ ርእስ ።

110 1 ሀሌሉያ ።

እገኒ ፡ ለከ ፡ እግዚኦ ፡ በኵሉ ፡ ልብየ ፤

በምክረ ፡ ራትዓን ፡ ወበማኅበር ።

2 ዐቢይ ፡ ግብረ ፡ እግዚአብሔር ፤

ወትትኀሠሥ ፡ ውስተ ፡ ኵሉ ፡ ፈቃዱ ።

3 አሚን ፡ ወዕበየ ፡ ስብሐት ፡ ምግባሩ ፤

ወጽድቁኒ ፡ ይነብር ፡ ለዓለም ።

4 ተዝካረ ፡ ገብረ ፡ ለስብሐቲሁ ፤

መሓሪ ፡ ወመስተሣህል ፡ እግዚአብሔር ።

5 ወወሀቦሙ ፡ ሲሳዮሙ ፡ ለእለ ፡ ይፈርህዎ ፤

ወተዘከረ ፡ ኪዳኖ ፡ ዘለዓለም ።

6 ወአርአዮሙ ፡ ለሕዝቡ ፡ ኀይለ ፡ ምግባሩ ፤

ከመ ፡ የሀቦሙ ፡ ርስተ ፡ ዘአሕዛብ ።

7 ግብረ ፡ እደዊሁ ፡ ጽድቅ ፡ ወርትዕ ፤

ወእሙን ፡ ኵሉ ፡ ትእዛዙ ።

8 ወጽኑዕ ፡ ለዓለመ ፡ ዓለም ፤

ወግቡር ፡ በጽድቅ ፡ ወበርትዕ ።

9 መድኀኒተ ፡ ፈነወ ፡ እግዚአብሔር ፡ ለሕዝቡ ፡

ወአዘዘ ፡ ሥርዐቶ ፡ ዘለዓለም ፤

ቅዱስ ፡ ወግሩም ፡ ስመ ፡ ዚአሁ ።

10 ቀዳሚሃ ፡ ለጥበብ ፡ ፈሪሀ ፡ እግዚአብሔር ፡

ወምክር ፡ ሠናይት ፡ ለኵሉ ፡ ዘይገብራ ፤

ወስብሐቲሁኒ ፡ ይነብር ፡ ለዓለም ።

111 1 ሀሌሉያ ።

ብፁዕ ፡ ብእሲ ፡ ዘይፈርሆ ፡ ለእግዚአብሔር ፤

ወዘይፈቅድ ፡ ትእዛዞ ፡ ፈድፋደ ።

2 ወይከውን ፡ ጽኑዐ ፡ ዘርዑ ፡ ውስተ ፡ ምድር ፤

ትውልደ ፡ ጻድቃን ፡ ይትባረኩ ።

3 ክብር ፡ ወብዕል ፡ ውስተ ፡ ቤቱ ፤

ወጽድቁኒ ፡ ይነብር ፡ ለዓለመ ፡ ዓለም ።

4 ሠረቀ ፡ ብርሃን ፡ ለራትዓን ፡ በውስተ ፡ ጽልመት ፤

መሓሪ ፡ ወመስተሣህል ፡ እግዚአብሔር ፡ ወጻድቅ ፡ አምላክነ ።

5 ብእሲ ፡ መሓሪ ፡ መስተሣህል ፡ ወኄር ፤

ወይዔቅም ፡ ቃሎ ፡ በውስተ ፡ ፍትሕ ።

6 ወኢይትሀወክ ፡ ለዓለም ፤

ዝክረ ፡ ጻድቅ ፡ ለዓለም ፡ ይሄሉ ።

7 ወኢይፈርህ ፡ እምነገር ፡ እኩይ ፤

ጥቡዕ ፡ ልቡ ፡ ለተወክሎ ፡ በእግዚአብሔር ።

8 ጽኑዕ ፡ ልቡ ፡ ወኢይትሀወክ ፡ ለዓለም ፤

እስከ ፡ ይሬኢ ፡ በጸላእቱ ።

9 ዘረወ ፡ ወወሀበ ፡ ለነዳይ ፡

ወጽድቁኒ ፡ ይነብር ፡ ለዓለመ ፡ ዓለም ፤

ወይትሌዐል ፡ ቀርኑ ፡ በክብር ።

10 ይሬኢ ፡ ኃጥእ ፡ ወይትመዓዕ ፡

ወይሐቂ ፡ ስነኒሁ ፡ ወይትመሰው ፤

ወተኀልቅ ፡ ፍትወቶሙ ፡ ለኃጥኣን ፡፡

112 1 ሀሌሉያ ።

ሰብሕዎ ፡ አግብርቲሁ ፡ ለእግዚአብሔር ፤

ወሰብሑ ፡ ለስመ ፡ እግዚአብሔር ።

2 ወይኩን ፡ ብሩከ ፡ ስሙ ፡ ለእግዚአብሔር ፤

እምይእዜ ፡ ወእስከ ፡ ለዓለም ።

3 እምሥራቀ ፡ ፀሐይ ፡ ወእስከነ ፡ ዐርብ ፤

ይትአኰት ፡ ስሙ ፡ ለእግዚአብሔር ።

4 ልዑል ፡ እግዚአብሔር ፡ መልዕልተ ፡ ኵሉ ፡ አሕዛብ ፤

ወውስተ ፡ ሰማያት ፡ ስብሐቲሁ ።

5 መኑ ፡ ከመ ፡ እግዚአብሔር ፡ አምላክነ ፤

ዘይነብር ፡ ውስተ ፡ አርያም ።

6 ወይሬኢ ፡ ዘበታሕቱ ፤ በሰማይኒ ፡ ወበምድርኒ ።

7 ዘያነሥኦ ፡ ለነዳይ ፡ እምድር ፤

ወያሌዕሎ ፡ እመሬት ፡ ለምስኪን ።

8 ከመ ፡ ያንብሮ ፡ ምስለ ፡ መላእክቲሁ ፤

ወምስለ ፡ መላእክተ ፡ ሕዝቡ ።

9 ዘያነብራ ፡ ለመካን ፡ ውስተ ፡ ቤቱ ፤

ወያስትፌሥሓ ፡ ለእመ ፡ ውሉድ ።

113 1 ሀሌሉያ ።

አመ ፡ ይወፅኡ ፡ እስራኤል ፡ እምግብጽ ፤

ወቤተ ፡ ያዕቆብ ፡ እምሕዝበ ፡ ፀር ።

2 ወኮነ ፡ ይሁዳ ፡ መቅደሶ ፤ ወእስራኤልኒ ፡ ምኵናኖ ።

3 ባሕርኒ ፡ ርእየት ፡ ወጐየት ፤ ወዮርዳኖስኒ ፡ ገብአ ፡ ድኅሬሁ ።

4 ወአድባር ፡ አንፈርዐጹ ፡ ከመ ፡ ሐራጊት ፤

ወአውግርኒ ፡ ከመ ፡ መሓስአ ፡ አባግዕ ፤

5 ምንተ ፡ ኮንኪ ፡ ባሕር ፡ ዘጐየይኪ ፤

ወአንተኒ ፡ ዮርዳኖስ ፡ ዘገባእከ ፡ ድኅሬከ ።

6 ወአድባር ፡ ዘአንፈርዐጽክሙ ፡ ከመ ፡ ሐራጊት ፤

ወአውግርኒ ፡ ከመ ፡ መሓስአ ፡ አባግዕ ፤

7 እምቅድመ ፡ ገጹ ፡ ለእግዚአብሔር ፡ አድለቅለቀት ፡ ምድር ፤

እምቅድመ ፡ ገጹ ፡ ለአምላከ ፡ ያዕቆብ ።

8 ዘይሬስያ ፡ ለኰኵሕ ፡ አንቅዕተ ፡ ማያት ፤

ወለእዝኅ ፡ ዐዘቃተ ፡ ማያት ።

9 አኮ ፡ ለነ ፡ እግዚኦ ፡ አኮ ፡ ለነ ፤

ለስመ ፡ ዚአከ ፡ ሀብ ፡ ስብሐተ ፤

10 በምሕረትከ ፡ ወበጽድቅከ ።

ከመ ፡ ኢይበሉነ ፡ አሕዛብ ፤ አይቴ ፡ ውእቱ ፡ አምላኮሙ ።

11 አምላክነሰ ፡ ውስተ ፡ ሰማይ ፡ ላዕለ ፤

በሰማይኒ ፡ ወበምድርኒ ፡

ኵሎ ፡ ዘፈቀደ ፡ ገብረ ፡ እግዚአብሔር ።

12 አማልክቲሆሙ ፡ ለአሕዛብ ፡ ዘወርቅ ፡ ወብሩር ፤

ግብረ ፡ እደ ፡ እጓለ ፡ እመሕያው ።

13 አፈ ፡ ቦሙ ፡ ወኢይነቡ ፤ ዐይነ ፡ ቦሙ ፡ ወኢይሬእዩ ።

14 እዝነ ፡ ቦሙ ፡ ወኢይሰምዑ ፤

አንፈ ፡ ቦሙ ፡ ወኢያጼንዉ ።

15 እደ ፡ ቦሙ ፡ ወኢይገሱ ፤ እግረ ፡ ቦሙ ፡ ወኢየሐውሩ ፤

ወኢይነቡ ፡ በጐራዒቶሙ ።

ወአልቦሙ ፡ መንፈሰ ፡ ውስተ ፡ አፉሆሙ ።

16 ከማሆሙ ፡ ለይኩኑ ፡ ኵሎሙ ፡ እለ ፡ ገብርዎሙ ፤

ወኵሎሙ ፡ እለ ፡ ይትዌከሉ ፡ ቦሙ ።

17 ቤተ ፡ እስራኤል ፡ ተወከሉ ፡ በእግዚአብሔር ፤

ረዳኢሆሙ ፡ ውእቱ ፡ ወምእመኖሙ ።

18 ቤተ ፡ አሮን ፡ ተወከሉ ፡ በእግዚአብሔር ፤

ረዳኢሆሙ ፡ ውእቱ ፡ ወምእመኖሙ ።

19 እለ ፡ ትፈርህዎ ፡ ለእግዚአብሔር ፡ ተወከሉ ፡ በእግዚአብሔር ፤

ረዳኢሆሙ ፡ ውእቱ ፡ ወምእመኖሙ ።

20 እግዚአብሔር ፡ ተዘከረነ ፡ ወባረከነ ፤

ባርክ ፡ ቤተ ፡ እስራኤል ፤ ወባርክ ፡ ቤተ ፡ አሮን ።

21 ባርኮሙ ፡ ለኵሎሙ ፡ እለ ፡ ይፈርህዎ ፡ ለእግዚአብሔር ፤

ለንኡሶሙ ፡ ወለዐቢዮሙ ።

22 ይዌስክ ፡ እግዚአብሔር ፡ ላዕሌክሙ ፤

ላዕሌክሙ፡ ወላዕለ ፡ ውሉድክሙ ።

23 ብሩካን ፡ አንትሙ ፡ ለእግዚአብሔር ፤

ዘገብረ ፡ ሰማየ ፡ ወምድረ ።

24 ሰማየ ፡ ሰማያት ፡ ለእግዚአብሔር ፤

ወምድረሰ ፡ ወሀበ ፡ ለእጓለ ፡ እመሕያው ።

25 ዘአኮ ፡ ምዉታን ፡ ይሴብሑከ ፡ እግዚኦ ፤

ወኢኵሎሙ ፡ እለ ፡ ይወርዱ ፡ ውስተ ፡ ሲኦል ።

26 ንሕነ ፡ ሐያዋን ፡ ንባርኮ ፡ ለእግዚአብሔር ፤

እምይእዜ ፡ ወእስከ ፡ ለዓለም ።

114 1 ሀሌሉያ ።

አፍቀርኩ ፡ እስመ ፡ ሰምዐኒ ፡ እግዚአብሔር ፡ ቃለ ፡ ስእለትየ ።

2 ወአፅምአ ፡ እዝኖ ፡ ኀቤየ ፤

ወጸዋዕክዎ ፡ በመዋዕልየ ።

3 አኀዘኒ ፡ ጻዕረ ፡ ሞት ፡ ወረከበኒ ፡ ሕማመ ፡ ሲኦል ፤

ሕማም ፡ ወምንዳቤ ፡ ረከበኒ ።

4 ወጸዋዕኩ ፡ ስመ ፡ እግዚአብሔር ፤

እግዚኦ ፡ ባልሓ ፡ ለነፍስየ ።

5 መሓሪ ፡ እግዚአብሔር ፡ ወጻድቅ ፤

ወአምላክነሂ ፡ መስተሣህል ።

6 የዐቅብ ፡ ሕፃናተ ፡ እግዚአብሔር ፤

ተመንደብኩሂ ፡ ወአድኀነኒ ።

7 ግብኢ ፡ ነፍስየ ፡ ውስተ ፡ ዕረፍትኪ ፤

እስመ ፡ እግዚአብሔር ፡ ረዳኢኪ ።

8 እስመ ፡ አድኀና ፡ ለነፍስየ ፡ እሞት ፤

ወለአዕይንትየኒ ፡ እምአንብዕ ፡

ወለእገርየኒ ፡ እምዳኅፅ ።

9 ከመ ፡ አሥምሮ ፡ ለእግዚአብሔር ፡ በብሔረ ፡ ሕያዋን ።

115 1 ሀሌሉያ ።

አመንኩ ፡ በዘነበብኩ ፤

ወአንሰ ፡ ብዙኀ ፡ ሐመምኩ ።

2 አንሰ ፡ አቤ ፡ እምግዕዝየ ፤ ኵሉ ፡ ሰብእ ፡ ሐሳዊ ፡ ውእቱ ።

3 ምንተኑ ፡ አዐስዮ ፡ ለእግዚአብሔር ፤ በእንተ ፡ ኵሉ ፡ ዘገብረ ፡ ሊተ ።

4 ጽዋዐ ፡ ሕይወት ፡ እትሜጦ ፤

ወስመ ፡ እግዚአብሔር ፡ እጼውዕ ።

5 [ወእሁብ ፡ ብፅአትየ ፡ ለእግዚአብሔር ፤ በቅድመ ፡ ኵሉ ፡ ሕዝቡ ።]

6 ክብር ፡ ሞቱ ፡ ለጻድቅ ፡ በቅድመ ፡ እግዚአብሔር ።

7 እግዚኦ ፡ አነ ፡ ገብርከ ፤ ገብርከ ፡ ወልደ ፡ አመትከ ፤

ወሰበርከ ፡ መዋቅሕትየ ።

8 ለከ ፡ እሠውዕ ፡ መሥዋዕተ ፡ ስብሓት ፤

[ወስመ ፡ እግዚአብሔር ፡ እጼውዕ ፡]

9 ወእሁብ ፡ ብፅአትየ ፡ ለእግዚአብሔር ፤

በቅድመ ፡ ኵሉ ፡ ሕዝቡ ።

9 በዐጸደ ፡ ቤተ ፡ እግዚአብሔር ፤ ወበማእከሌኪ ፡ ኢየሩሳሌም ።

116 1 ሀሌሉያ ።

ሰብሕዎ ፡ ለእግዚአብሔር ፡ ኵልክሙ ፡ አሕዛብ ፤

ወይሴብሕዎ ፡ ኵሎሙ ፡ ሕዝብ ።

2 እስመ ፡ ጸንዐት ፡ ምሕረቱ ፡ ላዕሌነ ፤

ወጽድቁሰ ፡ ለእግዚአብሔር ፡ ይሄሉ ፡ ለዓለም ።

117 1 ሀሌሉያ ።

ግነዩ ፡ ለእግዚአብሔር ፡ እስመ ፡ ኄር ፤

እስመ ፡ ለዓለም ፡ ምሕረቱ ።

2 ንግሩ ፡ ቤተ ፡ እስራኤል ፡ ከመ ፡ ኄር ፤

ከመ ፡ ለዓለም ፡ ምሕረቱ ።

3 ንግሩ ፡ ቤተ ፡ አሮን ፡ ከመ ፡ ኄር ፤

ከመ ፡ ለዓለም ፡ ምሕረቱ ።

4 ንግሩ ፡ ኵልክሙ ፡ እለ ፡ ትፈርህዎ፡ ለእግዚአብሔር ፡ ከመ ፡ ኄር ፤

ከመ ፡ ለዓለም ፡ ምሕረቱ ።

5 ሶበ ፡ ተመንደብኩ ፡ ጸዋዕክዎ ፡ ለእግዚአብሔር ፤

ወሰምዐኒ ፡ ወአርሐበ ፡ ሊተ ።

6 እግዚአብሔር ፡ ይረድአኒ ፡ ኢይፈርህ ፤

እጓለ ፡ እመሕያው፡ ምንተ ፡ ይሬስየኒ ።

7 እግዚአብሔር ፡ ይረድአኒ ፤ ወአነ ፡ እሬእዮሙ ፡ ለጸላእትየ ።

8 ይኄይስ ፡ ተአምኖ ፡ በእግዚአብሔር ፤ እምተአምኖ ፡ በእጓለ ፡ እመሕያው ።

9 ይኄይስ ፡ ተአምኖ ፡ በእግዚአብሔር ፤ እምተሰፍዎ ፡ በመላእክት ።

10 ኵሎሙ ፡ አሕዛብ ፡ ዐገቱኒ ፤

ወበስመ ፡ እግዚአብሔር ፡ ሞአክዎሙ ።

11 ዐጊተሰ ፡ ዐገቱኒ ፤

ወበስመ ፡ እግዚአብሔር ፡ ሞአክዎሙ ።

12 ዐገቱኒ ፡ ከመ ፡ ንህብ ፡ መዓረ ፡

ወነዱ ፡ ከመ ፡ እሳት ፡ ውስተ ፡ አስዋክ ፤

ወበስመ ፡ እግዚአብሔር ፡ ሞአክዎሙ ።

13 ተንተንኩ ፡ ለወዲቅ ፤ ወእግዚአብሔር ፡ አንሥአኒ ።

14 ኀይልየኒ ፡ ወዝክርየኒ ፡ እግዚአብሔር ፤

ወውእቱ ፡ ኮነኒ ፡ መድኀንየ ።

15 ቃለ ፡ ትፍሥሕት ፡ ውስተ ፡ አብያቲሆሙ ፡ ለጻድቃን ፤

16 የማነ ፡ እግዚአብሔር ፡ ገብረት ፡ ኀይለ ።

የማነ ፡ እግዚአብሔር ፡ አልዐለተኒ ፤

የማነ ፡ እግዚአብሔር ፡ ገብረት ፡ ኀይለ ።

17 ኢይመውት ፡ ዘእንበለ ፡ ዘአሐዩ ፤

ወእነግር ፡ ግብሮ ፡ ለእግዚአብሔር ።

18 ገሥጾሰ ፡ ገሠጸኒ ፡ እግዚአብሔር ፤

ወለሞትሰ ፡ ባሕቱ ፡ ኢመጠወኒ ።

19 አርኅዉ ፡ ሊተ ፡ አናቅጸ ፡ ጽድቅ ፤

እባእ ፡ ውስቴቶን ፡ ወእግነየ ፡ ለእግዚአብሔር ።

20 ዝአንቀጽ ፡ እንተ ፡ እግዚአብሔር ፤

ጻድቃን ፡ ይበውኡ ፡ ውስቴታ ።

21 እገኒ ፡ ለከ ፡ እግዚኦ ፡ እስመ ፡ ሰማዕከኒ ፤

ወኮንከኒ ፡ መድኀንየ ።

22 እብን ፡ ዘመነንዋ ፡ ነደቅት ፤

ይእቲ ፡ ኮነት ፡ ውስተ ፡ ርእሰ ፡ ማዕዘንት ።

23 እምኀበ ፡ እግዚአብሔር ፡ ኮነት ፡ ዛቲ ፤

ወነካር ፡ ይእቲ ፡ ለአዕይንቲነ ።

24 ዛቲ ፡ ዕለት ፡ እንተ ፡ ገብረ ፡ እግዚአብሔር ፤

ንትፈሣሕ ፡ ወንትሐሠይ ፡ ባቲ ።

25 ኦእግዚኦ ፡ አድኅንሶ ፤ ኦእግዚኦ ፡ ሠርሐሶ ።

26 ቡሩክ ፡ ዘይመጽእ ፡ በስመ ፡ እግዚአብሔር ፤

በረክናክሙ ፡ እምቤተ ፡ እግዚአብሔር ።

27 እግዚአብሔር ፡ እግዚእ ፡ ወአስተርአየ ፡ ለነ ፤

ግበሩ ፡ በዓለ ፡ በትፍሥሕት ፡ በኀበ ፡ እለ ፡ ያስተሓምምዎ ፡

እስከ ፡ አቅርንቲሁ ፡ ለምሥዋዕ ።

28 አምላኪየ ፡ አንተ ፡ ወእገኒ ፡ ለከ ፤

አምላኪየ ፡ አንተ ፡ ወኣሌዕለከ ።

እገኒ ፡ ለከ ፡ እግዚኦ ፡ እስመ ፡ ሰማዕከኒ ፡

ወኮንከኒ ፡ መድኀንየ ።

29 ግነዩ ፡ ለእግዚአብሔር ፡ እስመ ፡ ኄር ፤

እስመ ፡ ለዓለም፡ ምሕረቱ ።

118 1 ሀሌሉያ ።

፩ ፤ አሌፍ ። ብፁአን ፡ እለ ፡ ንጹሓን ፡ በፍኖቶሙ ፤

እለ ፡ ይሐውሩ ፡ በሕገ ፡ እግዚአብሔር ።

2  ብፁዓን ፡ እለ ፡ ይኀሡ ፡ ስምዖ ፤

ወበኵሉ ፡ ልቦሙ ፡ ይኀሥዎ ።

3  ወእለሰ ፡ ይገብሩ ፡ ዐመፃ ፤ ፍኖተ ፡ ዚአሁ ፡ ኢሖሩ ።

4  አንተ ፡ አዘዝከ ፡ ይዕቀቡ ፡ ትእዛዘከ ፡ ፈድፋደ ።

5  ይረትዕሰ ፡ ይርታዕ ፡ ፍኖትየ ፤

ከመ ፡ እዕቀብ ፡ ኵነኔከ ።

6  ውእቱ ፡ ጊዜ ፡ ኢይትኀፈር ፤

በርእየ ፡ ኵሉ ፡ ትእዛዝከ ።

7  እገኒ ፡ ለከ ፡ እግዚኦ ፡ በልብ ፡ ርቱዕ ፤

ሶበ ፡ ተመሀርኩ ፡ ኵነኔ ፡ ጽድቅከ ።

8  ወአዐቅብ ፡ ኵነኔከ ፤

ወኢትግድፈኒ ፡ ለዝሉፉ ።

9  ፪ ፤ ቤት ። በምንተ ፡ ያረትዕ ፡ ወሬዛ ፡ ፍኖቶ ፤

በዐቂበ ፡ ነቢብከ ።

10 በኵሉ ፡ ልብየ ፡ ኀሠሥኩከ ፤

ኢታርሕቀኒ ፡ እምትእዛዝከ ።

11 ውስተ ፡ ክብየ ፡ ኀባእኩ ፡ ነቢበከ ፤

ከመ ፡ ኢየአብስ ፡ ለከ ።

12 ብሩክ ፡ አንተ ፡ እግዚኦ ፡ ወምህረኒ ፡ ኵነኔከ ።

13 በከናፍርየ ፡ ነገርኩ ፡ ኵሎ ፡ ኰነኔ ፡ አፉከ ።

14 በፍኖተ ፡ ስመዕከ ፡ ተፈሣሕኩ ፤

ከመ ፡ ዘበኵሉ ፡ ብዕል ።

15 ወእዛዋዕ ፡ በትእዛዝከ ፤ ወአኀሥሥ ፡ ፍናዊከ ።

16 ወኣነብብ ፡ ትእዛዛቲከ ፤ ወኢይረስዕ ፡ ቃለከ ።

17  ፫ ፤ ጋሜል ። ዕስዮ ፡ ለገብርከ ፡ ከመ ፡ እሕዮ ፤

ወእዕቀብ ፡ ነቢበከ ።

18 ክሥቶን ፡ ለአዕይንትየ ፡ ወእርአይ ፤

መድምመከ ፡ እምሕግከ ።

19 ፈላሲ ፡ አነ ፡ ውስተ ፡ ምድር ፤

ኢትኅባእ ፡ እምኔየ ፡ ትእዛዘከ ።

20 አፍቀረት ፡ ነፍስየ ፡ ወፈተወት ፡ ኵነኔከ ፡ በኵሉ ፡ ጊዜ ።

21 ገሠጽኮሙ ፡ ለዕቡያን ፤

ርጉማን ፡ እለ ፡ ይትገሐሡ ፡ እምትእዛዝከ ።

22 ኣእትት ፡ እምኔየ ፡ ጽእለተ ፡ ወኀሳረ ፤

እስመ ፡ ትእዛዘከ ፡ ኀሠሥኩ ።

23 እስመ ፡ ነበሩ ፡ መላእክት ፡ ወኪያየ ፡ ሐመዩ ፤

ወገብርከሰ ፡ ይዛዋዕ ፡ በኵነኔከ ።

24 እስመ ፡ ስምዕከ ፡ ተመሀርየ ፡ ውእቱ ፤

ወምክርየኒ ፡ ኵነኔ ፡ ዚአከ ።

25  ፬ ፤ ዳሌጥ ። ጠግዐት ፡ ነፍስየ ፡ በምድር ፤

ኣሕይወኒ ፡ በከመ ፡ ነቢብከ ።

26 ነገርኩ ፡ ፍናዊከ ፡ ወሰማዕከኒ ፤

ወምህረኒ ፡ ኵነኔከ ።

27 ፍኖተ ፡ ጽድቅከ ፡ አለብወኒ ፤ ወእዛዋዕ ፡ በመንክርከ ።

28 ደቀሰት ፡ ነፍስየ ፡ እምሐዘን ፤

አጽንዐኒ ፡ በነቢብከ ።

29 ፍኖተ ፡ ዐመፃ ፡ አርሕቅ ፡ እምኔየ ፤ ወበሕግከ ፡ ተሣሀለኒ ።

30 ፍኖተ ፡ ጽድቅከ ፡ አብደርኩ ፤ ወኵነኔከሰ ፡ ኢረሳዕኩ ።

31 ተለውኩ ፡ ስምዐከ ፤ እግዚኦ ፡ ኢታስተኀፍረኒ ።

32 ፍኖተ ፡ ትእዛዝከ ፡ ሮጽኩ ፤ ሶበ ፡ አርሐብኮ ፡ ለልብየ ።

33  ፭ ፤ ሄ ። ምህረኒ ፡ እግዚኦ ፡ ፍኖተ ፡ ጽድቅከ ፤

ወእኅሥሣ ፡ በኵሉ ፡ ጊዜ ።

34 አለብወኒ ፡ ወእኅሥሥ ፡ ሕገከ ፤

ወእዕቀቦ ፡ በኵሉ ፡ ልብየ ።

35 ምርሐኒ ፡ ፍኖተ ፡ ትእዛዝከ ፤ እስመ ፡ ኪያሃ ፡ ፈቀድኩ ።

36 ሚጥ ፡ ልብየ ፡ ውስተ ፡ ስምዕከ ፤ ወአኮ ፡ ውስተ ፡ ትዕግልት ።

37 ሚጦን ፡ ለአዕይንትየ ፡ ከመ ፡ ኢይርአያ ፡ ከንቶ ፤

ወኣሕይወኒ ፡ በፍኖትከ ።

38 አቅም ፡ ለገብርከ ፡ ዘነበብከ ፡ ውስተ ፡ ነቢብከ ።

39 ኣእትት ፡ እምኔየ ፡ ጽእለተ ፡ ዘተሐዘብኩ ፤

እስመ ፡ ሠናይ ፡ ኵነኔከ ።

40 ናሁ ፡ ፈተውኩ ፡ ትእዛዘከ ፤ ወኣሕይወኒ ፡ በጽድቅከ ።

41  ፮ ፤ ዋው ። ወይምጻእ ፡ ላዕሌየ ፡ ምሕረትከ ፡ እግዚኦ ፤

እግዚኦ ፡ አድኅኖትከ ፡ በከመ ፡ ነቢብከ ።

42 አውሥኦሙ ፡ ቃለ ፡ ለእለ ፡ ይጼእሉኒ ፤

እስመ ፡ ተወከልኩ ፡ በቃልከ ።

43 ወኢታእትት ፡ ቃለ ፡ ጽድቅ ፡ እምአፉየ ፡ ለግሙራ ፤

እስመ ፡ ተወከልኩ ፡ በኵነኔከ ።

44 ወአዐቅብ ፡ ሕገከ ፡ በኵሉ ፡ ጊዜ ፤

ለዓለም ፡ ወለዓለመ ፡ ዓለም ።

45 ወአሐውር ፡ ስፉሕ ፤ እስመ ፡ ትእዛዘከ ፡ ኀሠሥኩ ።

46 ወእነግር ፡ ስምዐከ ፡ በቅድመ ፡ ነገሥተ ፤ ወኢይትኀፈር ።

47 ወኣነብብ ፡ ትእዛዘከ ፤ ዘአፍቀርኩ ፡ ጥቀ ።

48 ወኣነሥእ ፡ እደውየ ፡ ኀበ ፡ ትእዛዝከ ፡ ዘአፍቀርኩ ፤

ወእዛዋዕ ፡ በትእዛዝከ ።

49  ፯ ፤ ዛይ ። ተዘከር ፡ ቃለከ ፡ ዘአሰፈውኮ ፡ ለገብርከ ።

50 ወይእቲ ፡ አስተፈሥሐተኒ ፡ በሕማምየ ፤

እስመ ፡ ቃልከ ፡ ኣሕየወኒ ።

51 ዕቡያን ፡ ዐመፃ ፡ ፈድፋደ ፤ ወእምሕግከሰ ፡ ኢተገሐሥኩ ።

52 ወተዘከርኩ ፡ ፍትሐከ ፡ ዘእምዓለም ፤

ወተፈሣሕኩ ፡ እግዚኦ ።

53 ሐዘን ፡ አኀዘኒ ፡ እምኃጥኣን ፤ እለ ፡ ኀደጉ ፡ ሕገከ ።

54 መዝሙር ፡ ኮነኒ ፡ ኵነኔከ ፤

በብሔር ፡ ኀበ ፡ ፈለስኩ ።

55 ተዘከርኩ ፡ በሌሊት ፡ ስመከ ፡ እግዚኦ ፤ ወዐቀብኩ ፡ ሕገከ ።

56 ወይእቲ ፡ ኮነተኒ ፤ እስመ ፡ ኵነኔከ ፡ ኀሠሥኩ ።

57  ፰ ፤ ሔት ። ክፍልየ ፡ እግዚአብሔር ፤

ወእቤ ፡ ይዕቀቡ ፡ ሕገከ ።

58 ሰአልኩ ፡ ገጸከ ፡ እግዚኦ ፡ በኵሉ ፡ ልብየ ፤

ተሣሀለኒ ፡ በከመ ፡ ነቢብከ ።

59 ወሐለይኩ ፡ በእንተ ፡ ፍናዊከ ፤

ወሜጥኩ ፡ እግርየ ፡ ውስተ ፡ ስምዕከ ።

60 አጥባዕኩ ፡ ወኢናፈቁ ፤ ለዐቂበ ፡ ትእዛዝከ ።

61 አሕባለ ፡ ኃጥኣን ፡ ተፀፍራ ፡ ላዕሌየ ፤

ወሕገከሰ ፡ ኢረሳዕኩ ።

62 መንፍቀ ፡ ሌሊት ፡ እትነሣእ ፡ ከመ ፡ እግነይ ፡ ለከ ፤

በእንተ ፡ ኵነኔ ፡ ጽድቅከ ።

63 ከማሆሙ ፡ አነ ፡ ለኵሎሙ ፡ እለ ፡ ይፈርሁከ ፤

ወለእለ ፡ የዐቅቡ ፡ ትእዛዘከ ።

64 ሣህልከ ፡ እግዚኦ ፡ መልአ ፡ ምድረ ፤ ወምህረኒ ፡ ኵነኔከ ።

65  ፱ ፤ ጤት ። ሠናይተ ፡ ገበርከ ፡ ላዕለ ፡ ገብርከ ፤

እግዚኦ ፡ በከመ ፡ ቃልከ ።

66 ሠናይተ ፡ ምክር ፡ ወጥበበ ፡ ምህረኒ ፤

እስመ ፡ ተአመንኩ ፡ በትእዛዝከ ።

67 ወአንሰ ፡ ዘእንበለ ፡ እሕምም ፡ ነሳሕኩ ፤

ወበእንተዝ ፡ አነ ፡ ዐቀብኩ ፡ ነቢበከ ።

68 ኄር ፡ አንተ ፡ እግዚኦ ፤ ወበኂሩትከ ፡ ምህረኒ ፡ ኵነኔከ ።

69 በዝኀ ፡ ላዕሌየ ፡ ዐመፃሆሙ ፡ ለዕቡያን ፤

ወአንሰ ፡ በኵሉ ፡ ልብየ ፡ ኀሠሥኩ ፡ ትእዛዘከ ።

70 ረግዐ ፡ ከመ ፡ ሐሊብ ፡ ልቦሙ ፤

ወአንሰ ፡ ኣነብብ ፡ በሕግከ ።

71 ደለወኒ ፡ ዘኣሕመምከኒ ፤ ከመ ፡ አእምር ፡ ኵነኔከ ።

72 ይኄይሰኒ ፡ ሕገ ፡ አፉከ ፤ እምኣእላፍ ፡ ወርቅ ፡ ወብሩር ።

73  ፲ ፤ ዮድ ። እደቂከ ፡ ገብራኒ ፡ ወለሐኳኒ ፤

ኣለብወኒ ፡ ወእትመሀር ፡ ትእዛዘከ ።

74 እለ ፡ ይፈርሁከ ፡ ይርእዩኒ ፡ ወይትፌሥሑ ፤

እስመ ፡ ተወከልኩ ፡ በነቢብከ ።

75 ኣእመርኩ ፡ እግዚኦ ፡ ከመ ፡ ጽድቅ ፡ ኵነኔከ ፤

ወበርቱዕ ፡ ኣሕመምከኒ ።

76 ይኩነኒ ፡ ምሕረትከ ፡ ከመ ፡ ያስተፈሥሐኒ ፤

ወበከመ ፡ ነቢብከ ፡ ይኩኖ ፡ ለገብርከ ።

77 ይምጽአኒ ፡ ሣህልከ ፡ ወእሕየው ፤

እስመ ፡ ተመሀርየ ፡ ውእቱ ፡ ሕግከ ።

78 ይትኀፈሩ ፡ ዕቡያን ፡ እስመ ፡ ዐመፃ ፡ መከሩ ፡ ላዕሌየ ፤

ወአንሰ ፡ እዛዋዕ ፡ በትእዛዝከ ።

79 ይግብኡኒ ፡ እለ ፡ ይፈርሁከ ፤ ወእለ ፡ ያአምሩ ፡ ስምዐከ ።

80 ለይኩን ፡ ልብየ ፡ ንጹሐ ፡ በኵነኔከ ፤ ከመ ፡ ኢይተኀፈር ።

81  ፲፩ ፤ ካፍ ። ኀለፈት ፡ ነፍስየ ፡ ውስተ ፡ አድኅኖትከ ፤

ወተወከልኩ ፡ በቃልከ ።

82 ደክማ ፡ አዕይንትየ ፡ ለመድኀኒትከ ፤

እንዘ ፡ ይብላ ፡ ማእዜ ፡ ታስተፌሥሐኒ ።

83 እስመ ፡ ኮንኩ ፡ ከመ ፡ ዝቅ ፡ ውስተ ፡ አስሐትያ ፤

ወኵነኔከሰ ፡ ኢረሳዕኩ ።

84 ሚመጠን ፡ እማንቱ ፡ መዋዕሊሁ ፡ ለገብርከ ፤

ወማእዜ ፡ ትፈትሕ ፡ ሊተ ፡ እምእለ ፡ ይሰዱኒ ።

85 ነገሩኒ ፡ ኃጥኣን ፡ ዘውዐ ፤

ወአኮሰ ፡ ከመ ፡ ሕግከ ፡ እግዚኦ ።

86 ኵሉ ፡ ትእዛዝከ ፡ ጽድቅ ፤

በዐመፃ ፡ ሰደዱኒ ፡ ርድአኒ ።

87 ሕቀ ፡ ከመ ፡ ዘእምደምሰሱኒ ፡ ውስተ ፡ ምድር ፤

ወአንሰ ፡ ኢኀደጉ ፡ ትእዛዘከ ።

88 በከመ ፡ ምሕረትከ ፡ ኣሕይወኒ ፤

ወእዕቀብ ፡ ስምዐ ፡ አፉከ ።

89  ፲፪ ፤ ላሜድ ። እግዚኦ ፡ ለዓለም ፡ ይነብር ፡ ቃልከ ፡ ውስተ ፡ ሰማይ ።

90 ወለትውልደ ፡ ትውልድ ፡ ጽድቅከ ፤

ሳረርካ ፡ ለምድር ፡ ወትነብር ።

91 ወበትእዛዝከ ፡ ይቀውም ፡ ዕለት ፤ እስመ ፡ ኵሎ ፡ ቀነይከ ።

92 ሶበ ፡ አኮ ፡ ሕግከ ፡ ተመሀርየ ፡ ውእቱ ፤

ትካት ፡ እምተሐጐልኩ ፡ በኀሳርየ ።

93 ለዓለም ፡ ኢይረስዕ ፡ ኵነኔከ ፤

እስመ ፡ ቦቱ ፡ አሕየውከኒ ።

94 ዘዚአከ ፡ አነ ፡ አድኅነኒ ፤ እስመ ፡ ኵነኔከ ፡ ኀሠሥኩ ።

95 ኪያየ ፡ ይጸንሑ ፡ ኃጥኣን ፡ ይቅትሉኒ ፤

እስመ ፡ ስምዐከ ፡ ለበውኩ ።

96 ለኵሉ ፡ ግብር ፡ ርኢኩ ፡ ማኅለቅቶ ፤

ወትእዛዝከሰ ፡ ርሒብ ፡ ፈድፋደ ።

97  ፲፫ ፤ ሜም ። ጥቀ ፡ አፍቀርኩ ፡ ሕገከ ፡ እግዚኦ ፤

ኵሎ ፡ አሚረ ፡ ተምሀርየ ፡ ውእቱ ።

98 እምጸላእትየ ፡ አጥበበኒ ፡ ትእዛዝከ ፤

እስመ ፡ ለዓለም ፡ ሊተ ፡ ውእቱ ።

99 እምኵሎሙ ፡ እለ ፡ መሀሩኒ ፡ ጠበብኩ ፤

እስመ ፡ ተመሀርየ ፡ ውእቱ ፡ ትእዛዝከ ።

100 ወእምአእሩግኒ ፡ ጠበብኩ ፤ እስመ ፡ ትእዛዘከ ፡ ኀሠሥኩ ።

101  እምኵሉ ፡ ፍኖተ ፡ ዐመፃ ፡ ከላእኩ ፡ እግርየ ፤

ከመ ፡ እዕቀብ ፡ ነቢበከ ።

102  ወኢተገሐስኩ ፡ እምኵነኔከ ፤ እስመ ፡ አንተ ፡ መሀርከኒ ።

103  ጥዑም ፡ ለጕርዔየ ፡ ነቢብከ ፤

እምዓር ፡ ወሶከር ፡ ጥዕመኒ ፡ ለአፉየ ።

104  እምትእዛዝከ ፡ ለበውኩ ፤

በእንተዝ ፡ ኵሎ ፡ ፍኖተ ፡ ዐመፃ ፡ ጸላእኩ ።

105  ፲፬ ፤ ኖን ። ማሕቶት ፡ ለእግርየ ፡ ሕግከ ፤

ብርሃን ፡ ለፍኖትየ ።

106  መሐልኩ ፡ ወአጥባዕኩ ፤ ከመ ፡ እዕቀብ ፡ ኵነኔ ፡ ጽድቅከ ።

107  ሐመምኩ ፡ ፈድፋደ ፤ እግዚኦ ፡ ኣሕይወኒ ፡ በከመ ፡ ነቢብከ ።

108  ሥመር ፡ እግዚኦ ፡ ቃለ ፡ አፉየ ፤ ወምህረኒ ፡ ኵነኔከ ።

109  ነፍስየ ፡ ውስተ ፡ እዴከ ፡ በኵሉ ፡ ጊዜ ፤

ወኢረሳዕኩ ፡ ሕገከ ።

110 ሠርዑ ፡ ሊተ ፡ ኃጥኣን ፡ መሥገርተ ፤

ወኢስሕትኩ ፡ እምትእዛዝከ ።

111 ወረስኩ ፡ ስምዐከ ፡ ለዓለም ፤

እስመ ፡ ሐሤቱ ፡ ለልብየ ፡ ውእቱ ።

112 ሜጥኩ ፡ ልብየ ፡ ከመ ፡ እግበር ፡ ትእዛዘከ ፤

ለዓለም ፡ ዘእንበለ ፡ ሒስ ።

113  ፲፭ ፤ ሳምኬት ። ዐማፂያነ ፡ ጻላእኩ ፤ ወሕገከሰ ፡ አፍቀርኩ ።

114 ረዳኢየ ፡ ወምስካይየ ፡ አንተ ፤

ወበቃልከ ፡ ተወከልኩ ።

115 ተገሐሡ ፡ እምኔየ ፡ ዐማፂያን ፤

ወእኅሥሥ ፡ ትእዛዞ ፡ ለአምላኪየ ።

116 ተወከፈኒ ፡ በከመ ፡ ነቢብከ ፡ ወእሕየው ፤

ወኢታስተኀፍረኒ ፡ እምተስፋየ ።

117 ርድእኒ ፡ ወአድኅነኒ ፤ ወኣነብብ ፡ በኵነኔከ ፡ በኵሉ ፡ ጊዜ ።

118 ኣኅሰርኮሙ ፡ ለኵሎሙ ፡ እለ ፡ ይርሕቁ ፡ እምትእዛዝከ ፤

እስመ ፡ ዐመፃ ፡ ፍትወቶሙ ።

119 ዐላውያን ፡ እሙንቱ ፡ ኵሎሙ ፡ ኃጥኣነ ፡ ምድር ፤

በእንተዝ ፡ አፍቀርኩ ፡ ስምዐከ ።

120 አውድድ ፡ ውስተ ፡ ሥጋየ ፡ ፈሪሆተከ ፤

እስመ ፡ ፈራህኩ ፡ እምኵነኔከ ።

121  ፲፮ ፤ ዔ ፡ ገበርኩ ፡ ፍትሐ ፡ ወጽድቀ ፤

ኢትመጥወኒ ፡ ለእለ ፡ ይሣቅዩኒ ።

122 ጽንሖ ፡ ለገብርከ ፡ ውስተ ፡ ሠናይ ፤ ወኢይትዐገሉኒ ፡ ዕቡያን ።

123 ደክማ ፡ አዕይንትየ ፡ ለአድኅኖትከ ፤

ወለቃለ ፡ ጽድቅከ ።

124 ግበር ፡ ለገብርከ ፡ በከመ ፡ ምሕረትከ ፤

ወምህረኒ ፡ ኵነኔከ ።

125 ገብርከ ፡ አነ ፡ ኣለብወኒ ፤ ወኣእምር ፡ ስምዐከ ።

126 ጊዜ ፡ ለገቢር ፡ ለእግዚአብሔር ፤ ወዐለዉ ፡ ሕገከ ።

127 በእንተዝ ፡ አፍቀርኩ ፡ ትእዛዘከ ፤ እምወርቅ ፡ ወእምጳዝዮን ።

128 በእንተዝ ፡ አርታዕኩ ፡ ኀበ ፡ ኵሉ ፡ ትእዛዝከ ፤

ኵሎ ፡ ፈኖተ ፡ ዐመፃ ፡ ጸላእኩ ።

129  ፲፯ ፤ ፌ ። መንክር ፡ ስምዕከ ፤

በእንተዝ ፡ ኀሠሠቶ ፡ ነፍስየ ።

130 ነገረ ፡ ቃልከ ፡ ያበርህ ፤ ወያጠብብ ፡ ሕፃናተ ።

131 አፉየ ፡ ከሠትከ ፡ ወነፍስየ ፡ አናኅኩ ፤

እስመ ፡ ትእዛዘከ ፡ አፍቀርኩ ፤

132 ነጽር ፡ ላዕሌየ ፡ ወተሣሀለኒ ፤

በከመ ፡ ፍትሖሙ ፡ ለእለ ፡ ያፍቅሩ ፡ ስመከ ።

133 አርትዕ ፡ ፍኖትየ ፡ ወሑረትየ ፡ በከመ ፡ ነቢብከ ፤

ወአይምአኒ ፡ ኵሉ ፡ ኀጢአት ።

134 አድኅነኒ ፡ እምትእግልተ ፡ እጓለ ፡ እመሕያው ፤

ወእዕቀብ ፡ ትእዛዘከ ።

135 አብርህ ፡ ገጸከ ፡ ላዕለ ፡ ገብርከ ፤ ወምህረኒ ፡ ኵነኔከ ።

136 ሙሓዘ ፡ ማይ ፡ ወረደ ፡ እምአዕይንትየ ፤

ወእመአኮሰ ፡ እምኢዐቅብኩ ፡ ሕገከ ።

137  ፲፰ ፤ ጻዴ ። ጻድቅ ፡ አንተ ፡ እግዚኦ ፤ ወርቱዕ ፡ ኳነኔከ ።

138 ወአዘዝከ ፡ ስምዐከ ፡ በጽድቅ ፤

ወርቱዓ ፡ ፈድፋደ ።

139 መሰወኒ ፡ ቅንአተ ፡ ቤትከ ፤

እስመ ፡ ረስዑ ፡ ትእዛዘከ ፡ ጸላእትየ ።

140 ርሱን ፡ ቃልከ ፡ ፈድፋደ ፤

ወገብርከሰ ፡ አፍቀሮ ።

141 ወሬዛ ፡ አነ ፡ ወትሑት ፤ ወሕገከሰ ፡ ኢረሳዕኩ ።

142 ጽድቅከሰ ፡ ጽድቅ ፡ ዘለዓለም ፤ ወቃልከኒ ፡ እሙን ፡ ውእቱ ።

143 ሕማም ፡ ወምንዳቤ ፡ ረከበኒ ፤

ወትእዛዝከሰ ፡ ተመሀርየ ፡ ውእቱ ።

144 ጽድቅ ፡ ውእቱ ፡ ስምዕከ ፡ ለዓለም ፤

ኣለብወኒ ፡ ወኣሕይወኒ ።

145  ፲፱ ፤ ቆፍ ። ጸራኅኩ ፡ በኵሉ ፡ ልብየ ፡ ስምዐኒ ፡ እግዚኦ ፤

ወኀሠሥኩ ፡ ኵነኔከ ።

146 ጸራኅኩ ፡ ኀቤከ ፡ ስምዐኒ ፡ ወአድኅነኒ ፤

ወእዕቀብ ፡ ስምዐከ ።

147 በጻሕኩ ፡ ማእከለ ፡ አድባር ፡ ወከላሕኩ ፤

እስመ ፡ ቃለከ ፡ ተሰፈውኩ ።

148 በጽሓ ፡ አዕይንትየ ፡ ለገዪስ ፤ ከመ ፡ ኣንብብ ፡ ቃለከ ።

149 ሰማዕ ፡ እግዚኦ ፡ ቃልየ ፡ በከመ ፡ ሣህልከ ፤

ወኣሕይወኒ ፡ በከመ ፡ ፍትሕከ ።

150 ቀርቡ ፡ እለ ፡ ሮዱኒ ፡ በዐመፃ ፤

ወእምሕግከሰ ፡ ርሕቁ ።

151 ቅሩብ ፡ አንተ ፡ እግዚኦ ፤ ወርቱዕ ፡ ኵሉ ፡ ፍናዊከ ።

152  እምትካት ፡ አእመርኩ ፡ እምስምዕከ ፤

ከመ ፡ ለዓለም ፡ ሳረርኮን ።

153  ፳ ፤ ሬስ ። ርኢ ፡ ሕማምየ ፡ ወአድኅነኒ ፤

እስመ ፡ ኢረሳዕኩ ፡ ሕገከ ።

154 ፍታሕ ፡ ፍትሕየ ፡ ወባልሐኒ ፤

ወበእንተ ፡ ቃልከ ፡ ኣሕይወኒ ።

155 ርሑቅ ፡ ሕይወት ፡ እምኃጥኣን ፤ እስመ ፡ ኢኀሠሡ ፡ ኵነኔከ ።

156 ብዙኅ ፡ ሣህልከ ፡ እግዚኦ ፡ ፈድፋደ ፤

ወኣሕይወኒ ፡ በከመ ፡ ፍትሕከ ።

157 ብዙኃን ፡ እለ ፡ ሮዱኒ ፡ ወአመንደቡኒ ፤

ወኢተገሐስኩ ፡ እምስምዕከ ።

158 ርኢኩ ፡ አብደነ ፡ ወተከዝኩ ፤

እስመ ፡ ኢዐቀቡ ፡ ቃለከ ።

159 ርኢ ፡ ከመ ፡ አፍቀርኩ ፡ ትእዛዘከ ፤

እግዚኦ ፡ ኣሕይወኒ ፡ በሣህልከ ።

160 ቀዳሜ ፡ ቃልከ ፡ ጽድቅ ፡ ውእቱ ፤

ወለዓለም ፡ ኵሉ ፡ ኵነኔከ ፡ ጽድቅ ።

161  ፳፩ ፤ ሳን ። መላእክት ፡ ሰደዱኒ ፡ በከንቱ ፤

ወእምቃልከ ፡ ደንገፀኒ ፡ ልብየ ።

162 ወበቃልከ ፡ ተፈሣሕኩ ፤ ከመ ፡ ዘረከበ ፡ ምህርካ ፡ ብዙኀ ።

163 ዐመፃ ፡ ጸላእኩ ፡ ወአስቆረርኩ ፤

ወሕገከሰ ፡ አፍቀርኩ ።

164 ስብዐ ፡ ለዕለትየ ፡ እሴብሐከ ፤ በእንተ ፡ ኵነኔ ፡ ጽድቅከ ።

165 ሰላም ፡ ብዙኅ ፡ ለእለ ፡ ያፍቅሩ ፡ ስመከ ፤

ወአልቦሙ ፡ ዕቅፍተ ።

166 ተሰፈውኩ ፡ አድኅኖተከ ፡ እግዚኦ ፤

ወዐቀብኩ ፡ ትእዛዘከ ።

167 ዐቀበት ፡ ነፍስየ ፡ ስምዐከ ፤

ወአፍቀረቶ ፡ ፈድፋደ ።

168 ዐቀብኩ ፡ ትእዛዘከ ፡ ወስምዐከኒ ፤

እስመ ፡ ኵሉ ፡ ፍናዊየ ፡ ቅድሜከ ፡ እግዚኦ ።

169  ፳፪ ፤ ታው ። ለትቅረብ ፡ ስእለትየ ፡ ኀቤከ ፡ እግዚኦ ፤

ወበከመ ፡ ቃልከ ፡ አለብወኒ ።

170 ትብጻሕ ፡ አስተብቍዖትየ ፡ ቅድሜከ ፡ እግዚኦ ፤

ወበከመ ፡ ቃልከ ፡ አድኅነኒ ።

171 ጐሥዐ ፡ ከናፍርየ ፡ ስብሐቲከ ፤ እስመ ፡ መሀርከኒ ፡ ኵነኔከ ።

172 ነበበ ፡ ልሳንየ ፡ ቃለከ ፤ እስመ ፡ ጽድቅ ፡ ኵሉ ፡ ትእዛዝከ ።

173 ይኩነኒ ፡ የማንከ ፡ ከመ ፡ ያድኅነኒ ፤

እስመ ፡ ትእዛዘከ ፡ አፍቀርኩ ።

174 አፍቀርኩ ፡ አድኅኖተከ ፡ እግዚኦ ፤

ወሕግከሰ ፡ ተመሀርየ ፡ ውእቱ ።

175 ትሕየወኒ ፡ ነፍስየ ፡ ወእሰብሐከ ፤

ወይርድአኒ ፡ ኵነኔ ፡ ዚአከ ።

176 ተረሳዕኩ ፡ ከመ ፡ በግዕ ፡ ዘተገድፈ ፡

ኅሥሦ ፡ ለገብርከ ፡ እስመ ፡ ትእዛዘከ ፡ ኢረሳዕኩ ።

119 1 ማኅሌት ፡ ዘበመዓርጊሁ ።

ኀቤከ ፡ እግዚኦ ፡ ጸራኅኩ ፡ ሶበ ፡ ተመንደብኩ ፡ ወሰማዕከኒ ።

2 እግዚኦ ፡ አድኅና ፡ ለነፍስየ ፡ እምከናፍረ ፡ ዐመፃ ፤

ወእምልሳነ ፡ ጽልሑት ።

3 ምንተ ፡ ይሁብከ ፡ ወምንተ ፡ ይዌስኩከ ፡ በእንተ ፡ ከናፍረ ፡ ጕሕሉት ።

4 አሕጻሁ ፡ ለኀያል ፡ ስሑል ፤ ከመ ፡ አፍሓመ ፡ ሐቅል ።

5 ሴልየ ፡ ዘርሕቀ ፡ ማኅደርየ ፤

ወኀደርኩ ፡ ውስተ ፡ አዕጻዳተ ፡ እለ ፡ ቄዳር ።

6 ብዙኀ ፡ ተዐገሠት ፡ ነፍስየ ፤

7 ምስለ ፡ እለ ፡ ይጸልኡ ፡ ሰላመ ።

እንዘ ፡ ሰላማዊ ፡ አነ ፤

ወሶበ ፡ እትነገሮሙ ፡ ይፀብኡኒ ፡ በከንቱ ።

120 1 ማኅሌት ፡ ዘበመዓርጊሁ ።

አንሣእኩ ፡ አዕይንትየ ፡ መንገለ ፡ አድባር ፤

እምአይቴ ፡ ይምጻእ ፡ ረድኤትየ ።

2 ረድኤትየሰ ፡ እምኀበ ፡ እግዚአብሔር ፤

ዘገብረ ፡ ሰማየ ፡ ወምድረ ።

3 ወኢይሁቦን ፡ ሁከተ ፡ ለእገሪከ ፤

ወኢይዴቅስ ፡ ዘየዐቅበከ ።

4 ናሁ ፡ ኢይዴቅስ ፡ ወኢይነውም ፡ ዘየዐቅቦ ፡ ለእስራኤል ።

5 እግዚአብሔር ፡ ይዕቀብከ ፤

ወእግዚአብሔር ፡ ይክድንከ ፡ በየማነ ፡ እዴሁ ።

6 መዐልተ ፡ ፀሐይ ፡ ኢያውዒከ ፤ ወኢወርኅ ፡ በሌሊት ።

7 እግዚአብሔር ፡ ይዕቀብከ ፡ እምኵሉ ፡ እኩይ ፤

ወይትማኅፀና ፡ ለነፍስከ ፡ እግዚአብሔር ።

8 እግዚአብሔር ፡ ይዕቀብከ ፡ በንግደትከ ፡ ወበእትወትከ ፤

እምይእዜ ፡ ወእስከ ፡ ለዓለም ።

121 1 ማኅሌት ፡ ዘበመዓርጊሁ ።

ተፈሣሕኩ ፡ እስመ ፡ ይቤሉኒ ፤ ቤተ ፡ እግዚአብሔር ፡ ነሐውር ።

2 ወቆማ ፡ እገሪነ ፡ ውስተ ፡ አዕጻዲኪ ፡ ኢየሩሳሌም ።

3 ኢየሩሳሌምሰ ፡ ሕንጽት ፡ ከመ ፡ ሀገር ፤

እለ ፡ ከማሃ ፡ ኅቡረ ፡ ምስሌሁ ።

4 እስመ ፡ ህየ ፡ ዐርጉ ፡ አሕዛብ ፡

ሕዝበ ፡ እግዚአብሔር ፡ ስምዐ ፡ እሰአኤል ፤

ከመ ፡ ይግነዩ ፡ ለስምከ ፡ እግዚኦ ።

5 እስመ ፡ ህየ ፡ አንበሩ ፡ መናብርቲሆሙ ፡ ለኰንኖ ፤

መናብረተ ፡ ቤተ ፡ ዳዊት ።

6 ተዘያነዉ ፡ ደኅናሃ ፡ ለኢየሩሳሌም ፤

ወፍሥሓሆሙ ፡ ለእለ ፡ ያፍቅሩ ፡ ስመከ ።

7 ይኩን ፡ ሰላመ ፡ በኀይልከ ፤

ወትፍሥሕት ፡ ውስተ ፡ ማኅፈደ ፡ ክበዲከ ።

8 በእንተ ፡ አኀውየ ፡ ወቢጽየ ፤

ይትናገሩ ፡ ሰላመ ፡ በእንቲአኪ ።

9 ወበእንተ ፡ ቤተ ፡ እግዚአብሔር ፡ አምላኪየ ፡ ኀሠሥኩ ፡ ሠናይተኪ ።

122 1 ማኅሌት ፡ ዘበመዓርጊሁ ።

ኀቤከ ፡ አንቃዕዶነ ፡ አዕይንቲነ ፤ ዘትነብር ፡ ውስተ ፡ ሰማይ ።

2 ናሁ ፡ ከመ ፡ አዕይንተ ፡ አግብርት ፡ ውስተ ፡ እደ ፡ አጋእስቲሆሙ ፤

ወከመ ፡ ዐይነ ፡ አመት ፡ ውስተ ፡ እደ ፡ እግዝእታ ፤

ከማሁ ፡ አዕይንቲነ ፡ ኀበ ፡ እግዚአብሔር ፡ አምላክነ ፡

እስከ ፡ አመ ፡ ይሣሀለነ ።

3 ተሣሀለነ ፡ እግዚኦ ፡ ተሣሀለነ ፤

እስመ ፡ ፈድፋደ ፡ ጸገብነ ፡ ጽእለተ ።

4 ወፈድፋደ ፡ ጸግበት ፡ ነፍስነ ፤

ጽእለተ ፡ ብዑላን ፡ ወኀሳረ ፡ ዕቡያን ።

123 1 ማኅሌት ፡ ዘበመዓርጊሁ ።

ሶበ ፡ አኮ ፡ እግዚአብሔር ፡ ምስሌነ ፤ ይብል ፡ እስራኤል ።

2 ሶበ ፡ አኮ ፡ እግዚአብሔር ፡ ምስሌነ ፤

እንተ ፡ ጊዜ ፡ ተንሥአ ፡ ሰብእ ፡ ላዕሌነ ።

3 አሕዛብ ፡ ሕያዋኒነ ፡ እምውኅጡነ ፤

በከመ ፡ አንሥኡ ፡ ቍጥዓ ፡ መዐቶሙ ፡ ላዕሌነ ።

4 አሕዛብ ፡ በማይ ፡ እምአስጠሙነ ፤

እምውሒዝ ፡ አምሰጠት ፡ ነፍስነ ።

5 አምሰየት ፡ ነፍስነ ፡ እማየ ፡ ሀከክ ።

6 ይትባረክ ፡ እግዚአብሔር ፡ አምላክነ ፤

ዘኢያግብአነ ፡ ውስተ ፡ መሥገርተ ፡ ማዕገቶሙ ።

7 ነፍስነሰ ፡ አምሰጠት ፡ ከመ ፡ ዖፍ ፡ እመሥገርት ፡ ነዓዊት ፤

መሥገርትሰ ፡ ተቀጥቀጠት ፡ ወንሕነሰ ፡ ድኅነ ።

8 ረድኤትነ ፡ በስመ ፡ እግዚአብሔር ፤

ዘገብረ ፡ ሰማየ ፡ ወምድረ ።

124 1 ማኅሌት ፡ ዘበመዓርጊሁ ።

እለ ፡ ተወከሉ ፡ በእግዚአብሔር ፡ ከመ ፡ ደብረ ፡ ጽዮን ፤

ኢይትሀወክ ፡ ለዓለም ፡ ዘየኀድር ፡ ውስተ ፡ ኢየሩሳሌም ።

2 አድባር ፡ የዐውዳ ፤ ወእግዚአብሔር ፡ ይሜግብ ፡ ሕዝቦ ፡

እምይእዜ ፡ ወእስከ ፡ ለዓለም ።

3 እስመ ፡ ኢየኀድግ ፡ እግዚአብሔር ፡ በትረ ፡ ኃጥኣን ፡ ዲበ ፡ መክፈልተ ፡ ጻድቃን ፤

ከመ ፡ ኢያንሥኡ ፡ እደዊሆሙ ፡ ጻድቃን ፡ በዐመፃ ።

4 አሠኒ ፡ እግዚኦ ፡ ለኄራን ፡ ወለርቱዓነ ፡ ልብ ።

5 ወእለሰ ፡ ይትመየጡ ፡ ውስተ ፡ ፁግ ፤

ይወስዶሙ ፡ እግዚአብሔር ፡ ምስለ ፡ ገበርተ ፡ ዐመፃ ።

ሰላም ፡ ላዕለ ፡ እስራኤል ።

125 1 ማኅሌት ፡ ዘበመዓርጊሁ ።

አመ ፡ ሜጠ ፡ እግዚአብሔር ፡ ፄዋ ፡ ጽዮን ፤

ኮነ ፡ ፍሡሓን ።

2 አሜሃ ፡ መልአ ፡ ፍሥሓ ፡ አፉነ ፤ ወተሐሥየ ፡ ልሳንነ ።

አሜሃ ፡ ይቤሉ ፡ አሕዛብ ፤

ኣዕበየ ፡ ገቢረ ፡ ሎሙ ፡ እግዚአብሔር ።

3 [ኣዕበየ ፡ ገቢረ ፡ ለነ ፡ እግዚአብሔር ።]

ወኮነ ፡ ፍሡሓነ ።

4 ሚጥ ፡ እግዚኦ ፡ ፄዋነ ፤

ከመ ፡ ውሒዝ ፡ ውስተ ፡ አዜብ ።

5 እለ ፡ ይዘርዑ ፡ በአንብዕ ፡ በሐሤት ፡ የአርሩ ።

6 ሶበሰ ፡ የሐውሩ ፡ ወፈሩ ፡ እንዘ ፡ ይበክዩ ፡ ወጾሩ ፡ ዘርዖሙ ፤

ወሶበ ፡ የአትዉ ፡ ምጽኡ ፡ እንዘ ፡ ይትፌሥሑ ፡ ወጾሩ ፡ ከላስስቲሆሙ ።

126 1 ማኅሌት ፡ ዘበመዓርጊሁ ።

እመ ፡ እግዚአብሔር ፡ ኢሐነጸ ፡ ቤተ ፡

ከንቶ ፡ ይጻምዉ ፡ እለ ፡ የሐንጹ ።

እመ ፡ እግዚአብሔር ፡ ኢዐቀበ ፡ ሀገረ ፡

ከንቶ ፡ ይተግሁ ፡ እለ ፡ ይሔልዉ ።

2 ወከንቱ ፡ ገይሶትክሙ ፤

ተንሥኡ ፡ እምድኅረ ፡ ነበርክሙ ፡

እለ ፡ ትሴሰዩ ፡ እክለ ፡ ሕማም ፡

ሶበ ፡ ይሁቦሙ ፡ ንዋመ ፡ ለፍቁራኒሁ ።

3 ናሁ ፡ ጸጋሁ ፡ ለእግዚአብሔር ፡ ውሉድ ፤

ዕሤተ ፡ ፍሬሃ ፡ ለከርሥ ።

4 ከመ ፡ አሕጻ ፡ ውስተ ፡ እደ ፡ ኀያል ፤

ከማሁ ፡ ደቂቆሙ ፡ ለንጉፋን ።

5 ብፁዕ ፡ ብእሲ ፡ ዘይፌጽም ፡ ፍትወቶ ፡ እምኔሆሙ ፤

ወኢይትኀፈር ፡ ሶበ ፡ ይትናገሮሙ ፡ ለጸላእቱ ፡ በአናቅጽ ።

127 1 ማኅሌት ፡ ዘበመዓርጊሁ ።

ብፁዓን ፡ ኵሎሙ ፡ እለ ፡ ይፈርህዎ ፡ ለእግዚአብሔር ፤

እለ ፡ የሐውሩ ፡ በፍናዊሁ ።

2 ፍሬ ፡ ጻማከ ፡ ትሴሰይ ።

ብፁዕ ፡ አንተ ፡ ወሠናይ ፡ ለከ ።

3 ብእሲትከ ፡ ከመ ፡ ወይን ፡ ስሙር ፡ ውስተ ፡ ጽርሐ ፡ ቤትከ ፤

ወውሉድከ ፡ ከመ ፡ ተክለ ፡ ዘይት ፡ ሐይት ፡ ሐዲስ ፡ ዐውድ ፡ ማእድከ ።

4 ናሁ ፡ ከመዝ ፡ ይትባረክ ፡ ብእሲ ፡ ዘይፈርሆ ፡ ለእግዚአብሔር ።

5 ይባርከከ ፡ እግዚአብሔር ፡ እምጽዮን ፤

ወትሬኢ ፡ ሠናይታ ፡ ለኢየሩሳሌም ፡

በኵሉ ፡ መዋዕለ ፡ ሕይወትከ ።

6 ወትሬኢ ፡ ውሉደ ፡ ውሉድከ ፤

ሰላም ፡ ላዕለ ፡ እስራኤል ።

128 1 ማኅሌት ፡ ዘበመዓርጊሁ ።

ዘልፈ ፡ ይፀብኡኒ ፡ እምንእስየ ፤ ይብል ፡ እስራኤል ።

2 ዘልፈ ፡ ይፀብኡኒ ፡ እምንእስየ ፤

ወባሕቱ ፡ ኢክህሉኒ ።

3 ዲበ ፡ ዘባንየ ፡ ዘበጡ ፡ ኃጥኣን ፤

ወአስተርሐቅዋ ፡ ለኃጢአቶሙ ።

4 እግዚአብሔር ፡ ጻድቅ ፡ ሰበረ ፡ አሕዳፊሆሙ ፡ ለኃጥኣን ።

5 ይትኀፈሩ ፡ ወይግብኡ ፡ ድኅሬሆሙ ፤

ኵሎሙ ፡ እለ ፡ ይጸልእዋ ፡ ለጽዮን ።

6 ወይኩኑ ፡ ከመ ፡ ሣዕረ ፡ አንሕስት ፤

ወይየብስ ፡ ዘእንበለ ፡ ይምሐውዎ ።

7 ወኢይመልእ ፡ እዴሁ ፡ ለዘ ፡ የዐፅዶ ፤

ወኢሕፅኖ ፡ ለዘ ፡ ያስተጋብእ ፡ ከላስስቲሁ ።

8 ወኢይበሉ ፡ እለ ፡ የኀልፉ ፡ በረከተ ፡ እግዚአብሔር ፡ ምስሌሆሙ ፤

ባረክናክሙ ፡ በስመ ፡ እግዚአብሔር ።

129 1 ማኅሌት ፡ ዘበመዓርጊሁ ።

እምዕምቅ ፡ ጸዋዕኩከ ፡ እግዚኦ ።

2 እግዚኦ ፡ ስምዐኒ ፡ ቃልየ ፤

ወይኩን ፡ እዝንከ ፡ ዘያፀምእ ፡ ቃለ ፡ ስእለትየ ።

3 እመሰ ፡ ኃጢአተኑ ፡ ትትዐቀብ ፡ እግዚኦ ፤

እግዚኦ ፡ መኑ ፡ ይቀውም ።

4 እስመ ፡ እምኀቤከ ፡ ውእቱ ፡ ሣህል ፤ በእንተ ፡ ስምከ ።

5 ተሰፈውኩከ ፡ እግዚኦ ፤

ተዐገሠት ፡ ነፍስየ ፡ በሕግከ ።

6 ተወከለት ፡ ነፍስየ ፡ በእግዚአብሔር ፤

እምሰዓት ፡ ጽባሕ ፡ እስከ ፡ ሌሊት ።

እምሰዓት ፡ ጽባሕ ፡ ተወከለ ፡ እስራኤል ፡ በእግዚአብሔር ።

7 እስመ ፡ እምኀበ ፡ እግዚአብሔር ፡ ሣህል ፤

ወብዙኅ ፡ አድኅና ፡ በኀቤሁ ።

8 ወውእቱ ፡ ያድኅኖ ፡ ለእስራኤል ፡ እምኵሉ ፡ ኃጢአቱ ።

130 1 ማኅሌት ፡ ዘበመዓርጊሁ ።

እግዚኦ ፡ ኢይትዐበየኒ ፡ ልብየ ፡

ወኢይዛዋዕ ፡ አዕይንትየ ።

ወኢሖርኩ ፡ ምስለ ፡ ዐበይት ፡

ወኢምስለ ፡ እለ ፡ ይከብሩ ፡ እምኔየ ።

2 ዘእንበለ ፡ ዘአትሐትኩ ፡ ርእስየ ፡ ወከላሕኩ ፡ በቃልየ ፤

ከመ ፡ ዘአኅደግዎ ፡ ጥበ ፡ እሙ ፤

ከመ ፡ ትዕስያ ፡ ለነፍስየ ።

3 ተወከለ ፡ እስራኤል ፡ በእግዚአብሔር ፤

እምይእዜ ፡ ወእስከ ፡ ለዓለም ።

131 1 ማኅሌት ፡ ዘበመዓርጊሁ ።

ተዘከሮ ፡ እግዚኦ ፡ ለዳዊት ፤ ወለኵሉ ፡ የዋሀቱ ።

2 ዘከመ ፡ መሐለ ፡ እግዚአብሔር ፤ ወበፅአ ፡ ለአምላከ ፡ ያዕቆብ ።

3 ከመ ፡ ኢይበውእ ፡ ውስተ ፡ ጽላሎተ ፡ ቤትየ ፤

ወከመ ፡ ኢያዐርግ ፡ ውስተ ፡ ዐራተ ፡ ምስካብየ ።

4 ከመ ፡ ኢይሁቦን ፡ ንዋመ ፡ ለአዕይንትየ ፤

ወኢድቃሰ ፡ ለቀራንብትየ ፡

ወኢዕረፍተ ፡ ለመላትሕየ ።

5 እስከ ፡ እረክብ ፡ መካኖ ፡ ለእግዚአብሔር ፤

ወማኅደሮ ፡ ለአምላከ ፡ ያዕቆብ ።

6 ናሁ ፡ ሰማዕናሁ ፡ በኤፍራታ ፤

ወረከብናሁ ፡ ውስተ ፡ ዖመ ፡ ገዳም ።

7 ንበውእ ፡ እንከሰ ፡ ውስተ ፡ አብያቲሁ ፤

ወንሰግድ ፡ ውስተ ፡ መካን ፡ ኀበ ፡ ቆመ ፡ እግረ ፡ እግዚእነ ።

8 ተንሥእ ፡ እግዚኦ ፡ ውስተ ፡ ዕረፍትከ ፤

አንተ ፡ ወታቦተ ፡ መቅደስከ ።

9 ካህናቲከ ፡ ይለብሱ ፡ ጽድቀ ፤

ወጻድቃኒከ ፡ ትፍሥሕተ ፡ ይትፍፈሥሑ ።

10 በእንተ ፡ ዳዊት ፡ ገብርከ ፤

ወኢትሚጥ ፡ ገጸከ ፡ እመሲሕከ ።

11 መሐለ ፡ እግዚአብሔር ፡ ለዳዊት ፡ በጽድቅ ፡ ወኢይኔስሕ ፤

እስመ ፡ እምፍሬ ፡ ከርሥከ ፡ ኣነብር ፡ ዲበ ፡ መንበርከ ።

12 ወለእመ ፡ ዐቀቡ ፡ ደቂቅከ ፡ ሕግየ ፡

ወሰምዑኒ ፡ ዘንተ ፡ ዘእሜህሮሙ ፤

ወደቂቆሙኒ ፡ እስከ ፡ ለዓለም ፤ ይበንሩ ፡ ዲበ ፡ መንበርከ ።

13 እስመ ፡ ኀረያ ፡ እግዚአብሔር ፡ ለጽዮን ፤

ወአብደራ ፡ ከመ ፡ ትኩኖ ፡ ማኅደሮ ።

14 ዛቲ ፡ ይእቲ ፡ ምዕራፍየ ፡ ለዓለም ፤

ዝየ ፡ አኀደር ፡ እስመ ፡ ኀረይክዋ ።

15 ለእቤራቲሃኒ ፡ ባርኮ ፡ እባርኮን ፤

ወለነዳያኒሃኒ ፡ ኣጸግቦሙ ፡ እክለ ።

16 ወለካህናቲሃኒ ፡ ኣለብሶሙ ፡ ሕይወተ ፤

ወጻድቃኒሃኒ ፡ ትፍሥሕተ ፡ ይትፍፌሥሑ ።

17 ወበህየ ፡ ኣበቍል ፡ ቀርነ ፡ ለዳዊት ፤

ወኣስተዳሉ ፡ ማኅቶተ ፡ ለመሲሕየ ።

18 ወኣለብሶሙ ፡ ኀፍረተ ፡ ለጸላእቱ ፤

ወቦቱ ፡ ይፈሪ ፡ ቅድሳትየ ።

132 1 ማኅሌት ፡ ዘበመዓርጊሁ ።

ናሁ ፡ ሠናይ ፡ ወናሁ ፡ አዳም ፤

ሶበ ፡ ይሄልዉ ፡ አኀው ፡ ኅቡረ ።

2 ከመ ፡ ዕፍረት ፡ ዘይውሕዝ ፡ እምርእሱ ፡ እስከ ፡ ጽሕሙ ፤

ጽሕሙ ፡ ለአሮን ፡ ዘይወርድ ፡ ዲበ ፡ ኅባኔ ፡ መልበሱ ።

3 ከመ ፡ ጠለ ፡ አርሞንኤም ፡ ዘይወርድ ፡ ዲበ ፡ አድባረ ፡ ጽዮን ፤

እስመ ፡ ህየ ፡ አዘዘ ፡ እግዚአብሔር ፡ በረከቶ ፡

ወሕይወተ ፡ እምይእዜ ፡ ወእስከ ፡ ለዓለም ።

133 1 ማኅሌት ፡ ዘበመዓርጊሁ ።

ናሁ ፡ ይባርክዎ ፡ ለእግዚአብሔር ፡

ኵሎሙ ፡ አግብርተ ፡ እግዚአብሔር ፤

እለ ፡ ይቀውሙ ፡ ውስተ ፡ ቤተ ፡ እግዚአብሔር ፡

ውስተ ፡ ዐጸደ ፡ ቤተ ፡ አምላክነ ።

2 በሌሊት ፡ አንሥኡ ፡ እደዊክሙ ፡ በቤተ ፡ መቅደስ ፤

ወባርክዎ ፡ ለእግዚአብሔር ።

3 ይባርከከ ፡ እግዚአብሔር ፡ እምጽዮን ፤

ዘገብረ ፡ ሰማየ ፡ ወምድረ ።

134 1 ሀሌሉያ ።

ሰብሑ ፡ ለስመ ፡ እግዚአብሔር ፤

ሰብሕዎ ፡ አግብርቲሁ ፡ ለእግዚአብሔር ።

2 እለ ፡ ትቀውሙ ፡ ውስተ ፡ ቤተ ፡ እግዚአብሔር ፤

ውስተ ፡ ዐጸደ ፡ ቤተ ፡ አምላክነ ።

3 ሰብሕዎ ፡ ለእግዚአብሔር ፡ እስመ ፡ ኄር ፡ እግዚአብሔር ፤

ወዘምሩ ፡ ለስሙ ፡ እስመ ፡ ሠናይ ።

4 እስመ ፡ ለያዕቆብ ፡ ኀረዮ ፡ እግዚአብሔር ፤

ወለእስራኤልኒ ፡ ሎቱ ፡ ለርስቱ ።

5 እስመ ፡ አነ ፡ ኣእመርኩ ፡ ከመ ፡ ዐቢይ ፡ እግዚአብሔር ፤

ወአምላክነሂ ፡ እምኵሉ ፡ አማልክት ።

6 ኵሎ ፡ ዘፈቀደ ፡ ገብረ ፡ እግዚአብሔር ፤

በሰማይኒ ፡ ወበምድርኒ ፤ በባሕርኒ ፡ ወበኵሉ ፡ ቀላያት ።

7 ያዐርግ ፡ ደመናተ ፡ እምአጽናፈ ፡ ምድር ፤

ወገብረ ፡ መብረቀ ፡ ለጊዜ ፡ ዝናም ።

ዘያወፅኦሙ ፡ ለነፋሳት ፡ እመዛግብቲሆሙ ።

8 ዘቀተለ ፡ ኵሎ ፡ በኵሮሙ ፡ ለግብጽ ፤

እምሰብእ ፡ ወእስከ ፡ እንስሳ ።

9 ፈነወ ፡ ተኣምረ ፡ ወመንክረ ፡ ማእከሌኪ ፡ ግብጽ ፤

ላዕለ ፡ ፈርዖን ፡ ወላዕለ ፡ አግብርቲሁ ።

10 ዘቀተለ ፡ አሕዛበ ፡ ብዙኃነ ፤

ወቀተለ ፡ ነገሥተ ፡ ጽኑዓነ ፤

11 ለሴዎን ፡ ንጉሠ ፡ አሞሬዎን ፡ ወለዖግ ፡ ንጉሠ ፡ ባሳን ፤

ወለኵሎሙ ፡ ነገሥተ ፡ ከናዐን ።

12 ወወሀበ ፡ ምድሮሙ ፡ ርስተ ፤

ርስተ ፡ እስራኤል ፡ ገብሩ ።

13 ስምኬ ፡ እግዚኦ ፡ ለዓለም ፤

ወዝክርከኒ ፡ ለትውልደ ፡ ትውልድ ።

14 እስመ ፡ ይኴንን ፡ እግዚአብሔር ፡ ሕዝቦ ፤

ወይትናበብ ፡ በእንተ ፡ አግብርቲሁ ።

15 አማልክቲሆሙ ፡ ለአሕዛብ ፡ ዘወርቅ ፡ ወብሩር ፤

ግብረ ፡ እደ ፡ እጓለ ፡ እመሕያው ።

16 አፈ ፡ ቦሙ ፡ ወኢይነቡ ፤ አዕይንተ ፡ ቦሙ ፡ ወኢይሬእዩ ።

17 እዝነ ፡ ቦሙ ፡ ወኢይሰምዑ ፤

አንፈ ፡ ቦሙ ፡ ወኢያጼንዉ ።

እደ ፡ ቦሙ ፡ ወኢይገሱ ፤ እግረ ፡ ቦሙ ፡ ወኢየሐውሩ ፤

ወኢይነቡ ፡ በጐራዒቶሙ ።

ወአልቦሙ ፡ መንፈሰ ፡ ውስተ ፡ አፉሆሙ ።

18 ከማሆሙ ፡ ለይኩኑ ፡ ኵሎሙ ፡ እለ ፡ ገብርዎሙ ፤

ወኵሎሙ ፡ እለ ፡ ይትአመኑ ፡ ቦሙ ።

19 ቤተ ፡ እስራኤል ፡ ባርክዎ ፡ ለእግዚአብሔር ፤

ቤተ ፡ አሮን ፡ ባርክዎ ፡ ለእግዚአብሔር ።

20 ቤተ ፡ ሌዊ ፡ ባርክዎ ፡ ለእግዚአብሔር ፤

እለ ፡ ትፈርህዎ ፡ ለእግዚአብሔር ፡ ባርክዎ ፡ ለእግዚአብሔር ።

21 ቡሩክ ፡ እግዚአብሔር ፡ በጽዮን ፤

ዘየኀድር ፡ ውስተ ፡ ኢየሩሳሌም ።

135 1 ሀሌሉያ ።

ግነዩ ፡ ለእግዚአብሔር ፡ እስመ ፡ ኄር ፤

እስመ ፡ ለዓለም ፡ ምሕረቱ ።

2 ግነዩ ፡ ለአምላከ ፡ አምልክት ፤ እስመ ፡ ለዓለም ፡ ምሕረቱ ።

3 ግነዩ ፡ ለእግዚአ፡ አጋእዝት ፤

እስመ ፡ ለዓለም ፡ ምሕረቱ ።

4 ዘገብረ ፡ ዐቢየ ፡ መንክረ ፡ ባሕቲቱ ፤

እስመ ፡ ለዓለም ፡ ምሕረቱ ።

5 ዘገብረ ፡ ሰማያተ ፡ በጥበቡ ፤

እስመ ፡ ለዓለም ፡ ምሕረቱ ።

6 ዘአጽንዓ ፡ ለምድር ፡ ዲበ ፡ ማይ ፤

እስመ ፡ ለዓለም ፡ ምሕረቱ ።

7 ዘገብረ ፡ ብርሃናተ ፡ ዐበይተ ፡ በሕቲቱ ፤

እስመ ፡ ለዓለም ፡ ምሕረቱ ።

8 ለፀሐይ ፡ ዘአኰነኖ ፡ መዐልተ ፤

እስመ ፡ ለዓለም ፡ ምሕረቱ ።

9 ለወርኅ ፡ ወለከዋክብተ ፡ ዘአኰነኖሙ ፡ ሌሊተ ፤

እስመ ፡ ለዓለም ፡ ምሕረቱ ።

10 ዘቀተሎሙ ፡ ለግብጽ ፡ ምስለ ፡ በኵሮሙ ፤

እስመ ፡ ለዓለም ፡ ምሕረቱ ።

11 ወአውፅኦሙ ፡ ለእስራኤል ፡ እማእከሎሙ ፤

እስመ ፡ ለዓለም ፡ ምሕረቱ ።

12 በእድ ፡ ጽንዕት ፡ ወበመዝራዕት ፡ ልዕልት ፤

እስመ ፡ ለዓለም ፡ ምሕረቱ ።

13 ዘነፈቃ ፡ ለባሕረ ፡ ኤርትራ ፡ ወከፈላ ፤

እስመ ፡ ለዓለም ፡ ምሕረቱ ።

14 ወአውፅኦሙ ፡ ለእስራኤል ፡ እንተ ፡ ማእከላ ፤

እስመ ፡ ለዓለም ፡ ምሕረቱ ።

15 ዘነፅኆ ፡ ለፈርዖን ፡ ወለኀይሉ ፡ ውስተ ፡ ባሕረ ፡ ኤርትራ ፤

እስመ ፡ ለዓለም ፡ ምሕረቱ ።

16 ዘአውፅኦሙ ፡ ለሕዝቡ ፡ ውስተ ፡ ገዳም ፤

እስመ ፡ ለዓለም ፡ ምሕረቱ ።

ዘአውፅአ ፡ ማየ ፡ እምኰኵሕ ፤ እስመ ፡ ለዓለም ፡ ምሕረቱ ።

17 ዘቀተለ ፡ ነገሥተ ፡ ዐበይተ ፤

እስመ ፡ ለዓለም ፡ ምሕረቱ ።

18 ወቀተለ ፡ ነገሥተ ፡ ጽኑዓነ ፤

እስመ ፡ ለዓለም ፡ ምሕረቱ ።

19 ለሴዎን ፡ ንጉሠ ፡ አሞሬዎን ፤

እስመ ፡ ለዓለም ፡ ምሕረቱ ።

20 ወለዖግ ፡ ንጉሠ ፡ ባሳን ፤

እስመ ፡ ለዓለም ፡ ምሕረቱ ።

21 ወወሀበ ፡ ምድሮሙ ፡ ርስተ ፤

እስመ ፡ ለዓለም ፡ ምሕረቱ ።

22 ርስተ ፡ እስራኤል ፡ ገብሩ ፤

እስመ ፡ ለዓለም ፡ ምሕረቱ ።

23 እስመ ፡ ተዘከረነ ፡ እግዚአብሔር ፡ በሕማምነ ፤

እስመ ፡ ለዓለም ፡ ምሕረቱ ።

24 ወአድኀነነ ፡ እምእደ ፡ ፀርነ ፤

እስመ ፡ ለዓለም ፡ ምሕረቱ ።

25 ዘይሁብ ፡ ሲሳየ ፡ ለኵሉ ፡ ዘሥጋ ፤

እስመ ፡ ለዓለም ፡ ምሕረቱ ።

26 ግነዮ ፡ ለአምላከ ፡ ሰማይ ፤

እስመ ፡ ለዓለም ፡ ምሕረቱ ።

136 1 ዘዳዊት ።

ውስተ ፡ አፍላገ ፡ ባቢሎን ፡ ህየ ፡ ነበርነ ፡ ወበከይነ ፤

ሶበ ፡ ተዘከርናሃ ፡ ለጽዮን ።

2 ውስተ ፡ ኲሓቲሃ ፡ ሰቀልነ ፡ ዕንዚራቲነ ።

3 እስመ ፡ በህየ ፡ ተስእሉነ ፡ እለ ፡ ፄወዉነ ፡ ነገረ ፡ ማኅሌት ፡

ወእለሂ ፡ ይወስዱነ ፡ ይቤሉነ ፡ ኅልዩ ፡ ለነ ፡ እምኃልዪሃ ፡ ለጽዮን ።

4 ወእፈ ፡ ነኀሊ ፡ ማኅሌተ ፡ እግዚአብሔር ፡ በምድረ ፡ ነኪር ።

5 እመሰ ፡ ረሳዕኩኪ ፡ ኢየሩሳሌም ፡ ለትርስዐኒ ፡ የማንየ ።

6 ወይጥጋዕ ፡ ልሳንየ ፡ በጕርዔየ ፡ ለእመ ፡ ኢተዘከርኩኪ ፤

ወለእመ ፡ ኢበፃእኩ ፡ ለኢየሩሳሌም ፡ በቀዳሚ ፡ ትፍሥሕትየ ።

7 ተዘከሮሙ ፡ እግዚኦ ፡ ለደቂቀ ፡ ኤዶም ፡

በዕለተ ፡ ኢየሩሳሌም ።

እለ ፡ ይብሉ ፡ ንሥቱ ፡ ንሥቱ ፡ እስከ ፡ መሰረታቲሃ ።

8 ወለተ ፡ ባቢሎን ፡ ኅስርት ፤

ብፁዕ ፡ ዘይትቤቀለኪ ፡ በቀለ ፡ ተበቀልክነ ።

9 ብፁዕ ፡ ዘይእኅዞሙ ፡ ለደቂቅኪ ፡ ወይነፅኆሙ ፡ ውስተ ፡ ኰኵሕ ።

137 1 ዘዳዊት ።

እገኒ ፡ ለከ ፡ እግዚኦ ፡ በኵሉ ፡ ልብየ ፡

በቅድመ ፡ መላእክቲከ ፡ እዜምር ፡ ለከ ፤

እስመ ፡ ሰማዕከኒ ፡ ኵሎ ፡ ቃለ ፡ አፉየ ።

2 ወእሰግድ ፡ ውስተ ፡ ጽርሐ ፡ መቅደስከ ፡ ወእገኒ ፡ ለስምከ ፤

በምሕረትከ ፡ ወበጽድቅከ ፤

እስመ ፡ ኣዕበይከ ፡ ዲበ ፡ ኵሉ ፡ ስመከ ፡ ቅዱሰ ።

3 አመ ፡ ዕለተ ፡ እጼውዐከ ፡ ፍጡነ ፡ ስምዐኒ ፤

ብዙኀ ፡ አጽናዕካ ፡ ለነፍስየ ፡ በኀይልከ ።

4 ይገንዩ ፡ ለከ ፡ እግዚኦ ፡ ኵሎሙ ፡ ነገሥተ ፡ ምድር ፤

እስመ ፡ ሰምዑ ፡ ኵሎ ፡ ቃለ ፡ አፉከ ።

5 ወየኀልዩ ፡ በስብሐተ ፡ እግዚአብሔር ፤

እስመ ፡ ዐቢይ ፡ ክቡረ ፡ እግዚአብሔር ።

6 እስመ ፡ ልዑል ፡ እግዚአብሔር ፡ ወይሬኢ ፡ ዘበታሕቱ ፤

ወለነዋኅኒ ፡ እምርሑቅ ፡ ያአምሮ ።

7 እመኒ ፡ ሖርኩ ፡ ማእከለ ፡ ምንዳቤ ፡ አንተ ፡ ታሐይወኒ ፤

ዲበ ፡ መዐተ ፡ አሕዛብ ፡ ሰፋሕከ ፡ እደውየ ።

ወአድኀነኒ ፡ የማንከ ።

8 እግዚአብሔር ፡ ይትቤቀል ፡ ሊተ ፤

እግዚኦ ፡ ሣህልከ ፡ ለዓለም ፡

እግዚኦ ፡ ተግባረ ፡ እደዊከ ፡ ኢትትሀየድ ።

138 1 ፍጻሜ ፡ መዝሙር ፡ ዘዳዊት ።

እግዚኦ ፡ አመከርከኒ ፡ ወኣእመርከኒ ።

2 አንተ ፡ ታአምር ፡ ንብረትየ ፡ ወተንሥኦትየ ፤

ወአንተ ፡ ታአምር ፡ ኵሎ ፡ ሕሊና ፡ ልብየ ፡ እምርሑቅ ።

3 ፍኖትየ ፡ ወአሰርየ ፡ አንተ ፡ ቀጻዕከ ፤

ወኵሉ ፡ ፍናውየ ፡ አንተ ፡ አቅደምከ ፡ ኣእምሮ ።

4 ከመ ፡ አልቦ ፡ ቃለ ፡ ዐመፃ ፡ ውስተ ፡ ልሳንየ ፤

5 ናሁ ፡ አንተ ፡ እግዚኦ ፡ ኣእመርከ ፡ ኵሎ ፡ ዘቀዳሚ ፡ ወዘደኃሪ ።

አንተ ፡ ፈጠርከኒ ፡ ወወደይከ ፡ እዴከ ፡ ላዕሌየ ።

6 ተነክረ ፡ ኣእምሮትከ ፡ በላዕሌየ ፤

ጸንዐተኒ ፡ ወኢይክል ፡ ምስሌሃ ።

7 አይቴኑ ፡ አሐውር ፡ እመንፈስከ ፤

ወአይቴኑ ፡ እጐይይ ፡ እምቅድመ ፡ ገጽከ ።

8 እመኒ ፡ ዐረጉ ፡ ውስተ ፡ ሰማይ ፡ ህየኒ ፡ አንተ ፤

ወእመኒ ፡ ወረድኩ ፡ ውስተ ፡ ቀላይ ፡ ህየኒ ፡ ሀሎከ ።

9 ወእመኒ ፡ ነሣርኩ ፡ ክንፈ ፡ ከመ ፡ ንስር ፤

ወሠረርኩ ፡ እስከ ፡ ማሕለቅተ ፡ ባሕር ።

10 ህየኒ ፡ እዴከ ፡ ትመርሐኒ ፤ ወታነብረኒ ፡ የማንከ ።

11 ወእቤ ፡ ጽልመትኑ ፡ እንጋ ፡ ኬደኒ ፤

ወሌሊትኒ ፡ ብሩህ ፡ ውስተ ፡ ትፍሥሕትየ ።

12 እስመ ፡ ጽልመትኒ ፡ ኢይጸልም ፡ በኀቤከ ፤

ወሌሊትኒ ፡ ብሩህ ፡ ከመ ፡ መዐልት ፤

በአምጣነ ፡ ጽልመታ ፡ ከማሁ ፡ ብርሃነ ።

13 እስመ ፡ አንተ ፡ ፈጠርከ ፡ ኵልያትየ ፡ እግዚኦ ፤

ወተወከፍከኒ ፡ ከመ ፡ ኣእምር ።

14 እገኒ ፡ ለከ ፡ እግዚኦ ፡ እስመ ፡ ግሩመ ፡ ተሰባሕከ ፤

መንክር ፡ ግብርከ ፡ ወነፍስየ ፡ ትጤይቆ ፡ ጥቀ ።

15 ወኢይትኀባእ ፡ እምኔከ ፡ አዕጽምትየ ፡ ዘገበርከ ፡ በኅቡእ ፤

ወኢአካልየ ፡ በመትሕት ፡ ምድር ።

16 ወዘሂ ፡ ኢገበርኩ ፡ ርእያ ፡ አዕይንቲከ ፡

ወኵሊ ፡ ይጸሐፍ ፡ ውስተ ፡ መጽሐፍከ ፤

መዐልተ ፡ ይትፈጠሩ ፡ ወኢይሄሉ ፡ አሐዱ ፡ እምኔሆሙ ።

17 ወበኀቤየሰ ፡ ፈድፋደ ፡ ክቡራን ፡ አዕርክቲከ ፡ እግዚኦ ፤

ወፈድፋደ ፡ ጸንዑ ፡ እምቀደምቶሙ ።

18 ወእኌልቆሙ ፡ እምኆፃ ፡ ይበዝኁ ፤

ተንሣእኩሂ ፡ ወዓዲ ፡ ሀሎኩ ፡ ምስሌከ ።

19 እመሰ ፡ ቀተልኮሙ ፡ ለኃጥኣን ፡ እግዚኦ ፤

ዕድወ ፡ ደም ፡ ተገሐሠ ፡ እምኔየ ።

20 እስመ ፡ ይዜሀሩ ፡ በሕሊናሆሙ ፤

ወይነሥእዎን ፡ ለአህጉሪከ ፡ በከንቱ ።

21 አኮኑ ፡ ጸላእተከ ፡ ጸላእኩ ፡ እግዚኦ ፤

ወተመንሰውኩ ፡ በእንተ ፡ ፀርከ ።

22 ፍጹመ ፡ ጽልአ ፡ ጸላእክዎሙ ፤ ወኮኑኒ ፡ ፀርየ ።

23 ፍትነኒ ፡ እግዚኦ ፡ ወአመክር ፡ ልብየ ፤

አመክረኒ ፡ ወርኢ ፡ ፍናውየ ።

24 ወርኢ ፡ እመ ፡ ትረክብ ፡ ዐመፃ ፡ በላዕሌየ ፤

ወምርሐኒ ፡ ፍኖተ ፡ ዘለዓለም ።

139 1 ፍጻሜ ፡ መዝሙር ፡ ዘዳዊት ።

2 አድኅነኒ ፡ እግዚኦ ፡ እምብእሲ ፡ እኩይ ፤

ወእምሰብእ ፡ ዐመፂ ፡ ባልሐኒ ።

3 እለ ፡ ዐመፃ ፡ መከሩ ፡ በልቦሙ ፤

ኵሎ ፡ አሚረ ፡ ይረውዱኒ ፡ ይቅትሉኒ ።

4 ወአብልኁ ፡ ልሳኖሙ ፡ ከመ ፡ አርዌ ፡ ምድር ፤

ሕምዘ ፡ አርዌ ፡ ምድር ፡ ታሕተ ፡ ከናፍሪሆሙ ።

5 ዕቅበኒ ፡ እግዚኦ ፡ እምእደ ፡ ኃጥኣን ፡

ወእምብእሲ ፡ ዐመፂ ፡ አድኅነኒ ፤

እለ ፡ መከሩ ፡ ያዕቅጹ ፡ መከየድየ ።

6 ወኀብኡ ፡ ሊተ ፡ መሥገርተ ፡ ዕቡያን ፤

ወሠተሩ ፡ አሕባለ ፡ መሣግር ፡ ለእገርየ ፤

ወአንበሩ ፡ ዕቅፍተ ፡ ውስተ ፡ ፍኖትየ ።

7 ወእቤሎ ፡ ለእግዚአብሔር ፡ አምላኪየ ፡ አንተ ፤

ወአፅምአኒ ፡ ቃለ ፡ ስእለትየ ።

8 እግዚኦ ፡ እግዚኦ ፡ ኀይለ ፡ መድኀኒትየ ፤

ሰወርከኒ ፡ በዕለተ ፡ ቀትል ፡ መልዕልተ ፡ ርእስየ ።

9 ኢትመጥወኒ ፡ እግዚኦ ፡ እምፍትወትየ ፡ ለኃጥኣን ፤

ተማከሩ ፡ ላዕሌየ ፡ ወኢትኅድገኒ ፡ ከመ ፡ ኢይዘሀሩ ።

10 ርእሰ ፡ ማዕገቶሙ ፡ ወጻማ ፡ ከናፍሪሆሙ ፡ ይድፍኖሙ ።

11 ወይደቅ ፡ ላዕሌሆሙ ፡ አፍሓመ ፡ እሳት ፤

ትንፅኆሙ ፡ ውስተ ፡ ምድር ፡ በምንዳበ ፡ ከመ ፡ ኢይክሀሉ ፡ ቀዊመ ።

12 ብእሲ ፡ ነባቢ ፡ ኢያረትዕ ፡ በዲበ ፡ ምድር ፤

ወለብእሲ ፡ ዐማፂ ፡ ትንዕዎ ፡ እኪት ፡ ለአማስኖ ።

13 ኣእመርኩ ፡ ከመ ፡ ይገብር ፡ እግዚአብሔር ፡ ኵነኔ ፡ ለነዳያን ፤

ወፍትሐ ፡ ለምስኪናን ።

14 ወባሕቱ ፡ ጻድቃን ፡ ይገንዩ ፡ ለስምከ ፤

ወይነብሩ ፡ ራትዓን ፡ ቅድመ ፡ ገጽከ ።

140 1 መዝሙር ፡ ዘዳዊት ።

እግዚኦ ፡ ጸራኅኩ ፡ ኀቤከ ፡ ስምዐኒ ፤

ወአፅምእ ፡ ቃለ ፡ ስእለትየ ፡ ዘጸራኅኩ ፡ ኀቤከ ።

2 ተወከፈኒ ፡ ጸሎትየ ፡ ከመ ፡ ዕጣን ፡ በቅድሜከ ፤

አንሥኦ ፡ እደውየ ፡ መሥዋዕተ ፡ ሰርክ ።

3 ሢም ፡ እግዚኦ ፡ ዐቃቤ ፡ ለአፉየ ፤

ወማዕጾ ፡ ዘዐቅም ፡ ለከናፍርየ ።

4 ኢትሚጦ ፡ ለልብየ ፡ ውስተ ፡ ነገር ፡ እኩይ ፡

ወአመክንዮ ፡ ምክንያት ፡ ለኃጢአት ፡

ምስለ ፡ ሰብእ ፡ ገበርተ ፡ ዐመፃ ፤

ወኢይትኀበር ፡ ምስለ ፡ ኅሩያኒሆሙ ።

5 ገሥጸኒ ፡ በጽድቅ ፡ ወተዛለፈኒ ፡ በምሕረት ፤

ወቅብአ ፡ ኃጥኣንሰ ፡ ኢይትቀባእ ፡ ርእስየ ።

እስመ ፡ ዓዲ ፡ ጸሎትየኒ ፡ ከመ ፡ ኢተሣሀሎሙ ፤

6 ተሰጥሙ ፡ በጥቃ ፡ ኰኵሕ ፡ ጽኑዓኒሆሙ ።

ሰምዑኒ ፡ ቃልየ ፡ እስመ ፡ ተክህለኒ ።

7 ከመ ፡ ግዝፈ ፡ ምድር ፡ ተሠጥቁ ፡ ዲበ ፡ ምድር ፤

ወተዘርወ ፡ አዕጽምቲሆሙ ፡ በኀበ ፡ ሲኦል ፡

8 እስመ ፡ ኀቤከ ፡ እግዚኦ ፡ እግዚኦ ፡ አዕይንትየ ፤

ብከ ፡ ተወከልኩ ፡ ኢታውፅኣ ፡ ለነፍስየ ።

9 ዕቀበኒ ፡ አመሥገርት ፡ እንተ ፡ ኀብኡ ፡ ሊተ ፤

ወእማዕቀፎሙ ፡ ለገበርተ ፡ ዐመፃ ።

10 ለይደቁ ፡ ውስተ ፡ መሥገርቶሙ ፡ ኃጥኣን ፤

እስመ ፡ አኀልፍ ፡ አነ ፡ ባሕቲትየ ።

141 1 ኣእምሮ ፡ ዘዳዊት ፤ አመ ፡ ሀሎ ፡ ውስተ ፡ በአት ።

2 ቃልየ ፡ ኀበ ፡ እግዚአብሔር ፡ ጸራኅኩ ፤

ቃልየ ፡ ኀበ ፡ እግዚአብሔር ፡ ሰአልኩ ።

3 ወእክዑ ፡ ቅድሜሁ ፡ ስእለትየ ፤

ወእነግር ፡ ቅድሜሁ ፡ ሕማምየ ።

4 ሶበ ፡ ተኀልቅ ፡ ነፍስየ ፡ በላዕሌየ ፤

አንተ ፡ እግዚኦ ፡ ታአምር ፡ ፍናትየ ፤

በዛቲ ፡ ፍኖት ፡ እንተ ፡ ሖርኩ ፡ ኀብኡ ፡ ሊተ ፡ መሥገርተ ።

5 ተመየጥኩ ፡ መንገለ ፡ የማንየ ፡ ወርኢኩ ፤

ወኀጣእኩ ፡ ዘያአምረኒ ፤

ወኀበሂ ፡ ኣመስጥ ፡ አልብየ ፡

ወአልቦ ፡ ዘይትኃሠሥ ፡ በእንተ ፡ ነፍስይ ።

6 ኀቤከ ፡ እግዚኦ ፡ ጸራኅኩ ፤ ወእቤለከ ፡ አንተ ፡ ተስፋየ ፤

ወአንተ ፡ መክፈልትየ ፡ በምድረ ፡ ሕያዋን ።

7 ነጽር ፡ ስእለትየ ፡ እስመ ፡ ሐመምኩ ፡ ፈድፋደ ፤

አድኅነኒ ፡ እምእለ ፡ ሮዱኒ ፡ እስመ ፡ ይኄይሉኒ ።

8 ወአውፅኣ ፡ እሞቅሕ ፡ ለነፍስየ ፡

ከመ ፡ እግነይ ፡ ለስምከ ፡ እግዚኦ ፤

ኪያየ ፡ ይፀንሑ ፡ ጻድቃን ፡ እስከ ፡ ሶበ ፡ ተዐስየኒ ።

142 1 መዝሙር ፡ ዘዳዊት ፤ ዘአመ ፡ ይሰዶ ፡ ወልዱ ።

እግዚኦ ፡ ስምዐኒ ፡ ጸሎትየ ፡

ወአፅምአኒ ፡ ስእለትየ ፡ በጽድቅከ ፤

ወስምዐኒ ፡ በርትዕከ ።

2 ወኢትባእ ፡ ውስተ ፡ ቅሥት ፡ ምስለ ፡ ገብርከ ፤

እስመ ፡ ኢይጸድቅ ፡ ኵሉ ፡ ሕያው ፡ በቅድሜከ ።

3 እስመ ፡ ሮዳ ፡ ጸላኢ ፡ ለነፍስየ ፡

4 ወኣኅሰራ ፡ ውስተ ፡ ምድር ፡ ለሕይወትየ ፤

ወአንበሩኒ ፡ ውስተ ፡ ጽልመት ፡ ከመ ፡ ምዉተ ፡ ትካት ።

ወቀብጸተኒ ፡ በፍስየ ፡ በላዕሌየ ፤

ወደንገፀኒ ፡ ልብየ ፡ በውስጥየ ።

5 ወተዘከርኩ ፡ መዋዕለ ፡ ትካት ፡

ወአንበብኩ ፡ በኵሉ ፡ ግብርከ ፤

ወአንብብ ፡ ግብረ ፡ እደቂከ ።

6 ወአንሣእኩ ፡ እደውየ ፡ ኀቤከ ፤

ነፍስየኒ ፡ ከመ ፡ ምድረ ፡ በድው ፡ ጸምአተከ ።

7 ፍጡነ ፡ ስምዐኒ ፡ እግዚኦ ፡ ኀለፈት ፡ ነፍስየ ፤

ወኢትሚጥ ፡ ገጸከ ፡ እምኔየ ፤

ወኢይኩን ፡ ከመ ፡ እለ ፡ ይወርዱ ፡ ውስተ ፡ ዐዘቅት ።

8 ዘይሰማዕ ፡ ግበር ፡ ሊተ ፡ ምሕረትከ ፡ በጽባሕ ፡

እስመ ፡ ኪያከ ፡ ተወከልኩ ፡ እግዚኦ ፤

ምርሐኒ ፡ እግዚኦ ፡ ፍኖተ ፡ እንተ ፡ ባቲ ፡ አሐውር ፤

እስመ ፡ ኀቤከ ፡ አንቃዕደኩ ፡ ነፍስየ ።

9 አድኅነኒ ፡ እግዚኦ ፡ እምፀርየ ፤

እስመ ፡ ኀቤከ ፡ ተማኅፀንኩ ።

10 ምህረኒ ፡ እግዚኦ ፡ ለገቢረ ፡ ፈቃድከ ፡ እስመ ፡ አምላኪየ ፡ አንተ ፤

ወመንፈስከ ፡ ቅዱስ ፡ ይምርሐኒ ፡ በምድረ ፡ ጽድቅ ።

11 በእንተ ፡ ስምከ ፡ እግዚኦ ፡ ኣሕይወኒ ፡ በጽድቅከ ፡

ወአውፅኣ ፡ እምንዳቤሃ ፡ ለነፍስየ ።

12 ወበሥምረትከ ፡ ሠርዎሙ ፡ ለፀርየ ፤

ወታጠፍኦሙ ፡ ለኵሎሙ ፡ እለ ፡ ያሐምዋ ፡ ለነፍስየ ፡

እስመ ፡ አነ ፡ ገብርከ ።

143 1 ዘዳዊት ፡ ዘአመ ፡ ይትባአስ ፡ ምስለ ፡ ጎልያድ ።

ይትባረክ ፡ እግዚአብሔር ፡ አምላኪየ ፡

ዘመሀሮን ፡ ፀብአ ፡ ለእደውየ ፤

ወቀትለ ፡ ለአጻብእየ ።

2 መሓሪየ ፡ ወጸወንየ ፡ ምስካይየ ፡ ወመድኀኒየ ፤

ምእመንየ ፡ ወኪያሁ ፡ ተወከልኩ ፡

ዘያገርር ፡ ሊተ ፡ አሕዛበ ፡ በመትሕቴየ ።

3 እግዚኦ ፡ ምንትኑ ፡ ውእቱ ፡ ሰብእ ፡ ከመ ፡ ታስተርኢ ፡ ሎቱ ፤

ወእጓለ ፡ እመሕያው ፡ ዘተሐስቦ ።

4 ሰብእሰ ፡ ከንቶ ፡ ይመስል ፤

ወመዋዕሊሁኒ ፡ ከመ ፡ ጽላሎት ፡ የኀልፍ ።

5 እግዚኦ ፡ አጽንን ፡ ሰማያቲከ ፡ ወረድ ፤

ግስሶሙ ፡ ለአድባር ፡ ወይጠይሱ ።

6 አብርቅ ፡ መባርቅቲከ ፡ ወዝርዎሙ ፤

ፈኑ ፡ አሕጻከ ፡ ወሁኮሙ ፤

7 ፈኑ ፡ እዴከ ፡ እምአርያም ፤

አድኅነኒ ፡ ወባልሐኒ ፡ እማይ ፡ ብዙኅ ፡

ወእምእዴሆሙ ፡ ለደቂቀ ፡ ነኪር ።

8 እለ ፡ ከንቶ ፡ ነበበ ፡ አፉሆሙ ፤

ወየማኖሙኒ ፡ የማነ ፡ ዐመፃ ።

9 እግዚኦ ፡ ስብሐተ ፡ ሐዲሰ ፡ እሴብሐከ ፤

ወበመዝሙር ፡ ዘዐሠርቱ ፡ አውታሪሁ ፡ እዜምር ፡ ለከ ።

10 ዘይሁቦሙ ፡ ለነገሥት ፡ መድኀኒተ ፤

ዘአድኀኖ ፡ ለዳዊት ፡ ገብሩ ፡ አምኲናት ፡ እኪት ።

11 አድኅነኒ ፡ ወባልሐኒ ፡ እምእዲሆሙ ፡ ለደቂቀ ፡ ነኪር ፤

እለ ፡ ከንቶ ፡ ነበበ ፡ አፉሆሙ ።

ወየማኖሙኒ ፡ የማነ ፡ ዐመፃ ።

12 እለ ፡ ደቂቆሙ ፡ ከመ ፡ ተክል ፡ ሐዲስ ፡ ጽኑዓን ፡ በውርዙቶሙ ፤

ወአዋልዲሆሙኒ ፡ ርሱያት ፡ ወስርግዋት ፡ ከመ ፡ እንተ ፡ ጽርሕ ።

13 ወአብያቲሆሙኒ ፡ ምሉእ ፡

ወይሰወጥ ፡ እምዝ ፡ ውስተዝ ፤

ወአባግዒሆሙኒ ፡ ብዙኀ ፡ ይትዋለዱ ፡

ወይትባዝኃ ፡ በሙፋሪሆን ።

14 ወአልህምቲሆሙኒ ፡ ሥቡሓን ፤

ወአልቦ ፡ ድቀተ ፡ ለቅጽሮሙ ፡

ወአልቦ ፡ እንተ ፡ ኀበ ፡ ያበውእዎሙ ፤

ወአልቦ ፡ ዐውያተ ፡ ውስተ ፡ ሀገሮሙ ።

15 አስተብፅዕዎ ፡ ለዘ ፡ ከመዝ ፡ ሕዝብ ፤

ብፁዕ ፡ ሕዝብ ፡ ዘእግዚአብሔር ፡ አምላኩ ።

144 1 አኰቴት ፡ መዝሙር ፡ ዘዳዊት ።

ኣሌዕለከ ፡ ንጉሥየ ፡ ወአምላኪየ ፤

ወእባርክ ፡ ለስምከ ፡ ለዓለም ፡ ወለዓለመ ፡ ዓለም ።

2 ኵሎ ፡ አሚረ ፡ እባርከከ ፤

ወእሴብሕ ፡ ለስምከ ፡ ለዓለም ፡ ወለዓለመ ፡ ዓለም ።

3 ዐቢይ ፡ እግዚአብሔር ፡ ወብዙኅ ፡ አኰቴቱ ፤

ወአልቦ ፡ ጽንፈ ፡ ዕበየ ፡ ዚአሁ ።

4 ትውልደ ፡ ትውልድ ፡ ይንእዱ ፡ ምግባሪከ ፤

ወይዜንዉ ፡ ኀይለከ ።

5 ወይነግሩ ፡ ዕበየ ፡ ክብረ ፡ ስብሐተ ፡ ቅዱሳቲከ ፤

ወያየድዑ ፡ መንክረከ ።

6 ወይብሉ ፡ ግሩም ፡ ኀይልከ ፤

ወይነግሩ ፡ ኀይለ ፡ ግርማከ ፤

ወያየድዑ ፡ ጽንዐከ ።

7 ወይጐሥዑ ፡ ተዝካረ ፡ ብዝኀ ፡ ምሕረትከ ፤

ወይትሐሠዩ ፡ በጽድቅከ ።

8 መሓሪ ፡ ወመስተሣህል ፡ እግዚአብሔር ፤

ርሑቀ ፡ መዐት ፡ ወብዙኀ ፡ ምሕረት ፡ ወጻድቅ ።

9 ኄር ፡ እግዚአብሔር ፡ ለእለ ፡ ይትዔገስዎ ፤

ወሣህሉ ፡ ላዕለ ፡ ኵሉ ፡ ተግባሩ ።

10 ይገንዩ ፡ ለከ ፡ እግዚኦ ፡ ኵሉ ፡ ተግባርከ ፤

ወይባርኩከ ፡ ጻድቃኒከ ።

11 ስብሐት ፡ ይብሉ ፡ ለመንግሥትከ ፤

ወይነግሩ ፡ ኀይለከ ።

12 ከመ ፡ ይንግርዎሙ ፡ ለእጓለ ፡ እመሕያው ፡ ኀይለከ ፤

ወዕበየ ፡ ክብረ ፡ ስብሐተ ፡ መንግሥትከ ።

13 መንግሥትከሰ ፡ መንግሥት ፡ ዘለኵሉ ፡ ዓለም ፤

ወምኵናኒከኒ ፡ ለትውልደ ፡ ትውልድ ።

13a ምእመን ፡ እግዚአብሔር ፡ በኵሉ ፡ ቃሉ ፤

ወጽድቅ ፡ በኵሉ ፡ ምግባሩ ።

14 ያሰውቆሙ ፡ እግዚአብሔር ፡ ለእለ ፡ ተንተኑ ፤

ወያነሥኦሙ ፡ እግዚአብሔር ፡ ለእለ ፡ ወድቁ ።

15 ዐይነ ፡ ኵሉ ፡ ነፍስ ፡ ይሴፎ ፡ ኪያከ ፤

ወአንተ ፡ ትሁቦመ ፡ ሲሳዮሙ ፡ በጊዜሁ ።

16 ተሰፍሕ ፡ የማነከ ፤ ወታጸግብ ፡ ለኵሉ ፡ እንስሳ ፡ ዘበሥርዐትከ ።

18 ጻድቅ ፡ እግዚአብሔር ፡ በኵሉ ፡ ፍናዊሁ ፤

ወኄር ፡ በኵሉ ፡ ምግባሩ ።

18 ቅሩብ ፡ እግዚአብሔር ፡ ለኵሎሙ ፡ እለ ፡ ይጼውዕዎ ፤

ለኵሎሙ ፡ እለ ፡ ይጼውዕዎ ፡ በጽድቅ ።

19 ይገብር ፡ ፈቃዶሙ ፡ ለእለ ፡ ይፈርህዎ ፤

ወይሰምዖሙ ፡ ጸሎቶሙ ፡ ወያድኅኖሙ ።

20 የዐቅቦሙ ፡ እግዚአብሔር ፡ ለኵሎሙ ፡ እለ ፡ ይፈርህዎ ፤

ወይሤርዎሙ ፡ ለኵሎሙ ፡ ኃጥኣን ።

21 ስብሐተ ፡ እግዚአብሔር ፡ ይነግር ፡ አፉየ ፤

ወኵሉ ፡ ዘሥጋ ፡ ይባርክ ፡ ለስሙ ፡ ቅዱስ ፡

ለዓለም ፡ ወለዓለመ ፡ ዓለም ።

145 1 ሀሌሉያ ፡ ዘሐጌ ፡ ወዘካርያስ ።

ታአኵቶ ፡ ነፍስየ ፡ ለእግዚአብሔር ።

2 እሴብሖ ፡ ለእግዚአብሔር ፡ በሕይወትየ ፤

ወእዜምር ፡ ለአምላኪየ ፡ በአምጣነ ፡ ሀለውኩ ።

3 ኢትትአመኑ ፡ በመላእክት ፤

ወኢበእጓለ ፡ እመሕያው ፡ እለ ፡ ኢይክሉ ፡ አድኅኖ ።

4 ትወፅእ ፡ ነፍሶሙ ፡ ወይገብኡ ፡ ውስተ ፡ መሬቶሙ ፤

ውእተ ፡ አሚረ ፡ ይጠፍእ ፡ ኵሉ ፡ ምክሮሙ ።

5 ብፁዕ ፡ ብእሲ ፡ ዘአምላከ ፡ ያዕቆብ ፡ ረዳኢሁ ፤

ወትውክልቱኒ ፡ ላዕለ ፡ እግዚአብሔር ፡ አምላኩ ።

6 ዘገብረ ፡ ሰማየ ፡ ወምድረ ፡ ባሕረ ፡ ወኵሎ ፡ ዘውስቴታ ፤

ዘየዐቅባ ፡ ለጽድቅ ፡ ለዓለም ።

7 ወይፈትሕ ፡ ሎሙ ፡ ለግፉዓን ፡

ዘይሁቦሙ ፡ ሲሳዮሙ ፡ ለርኁባን ፤

እግዚአብሔር ፡ ይፈትሖሙ ፡ ለሙቁሓን ።

8 እግዚአብሔር ፡ ያነሥኦሙ ፡ ለእለ ፡ ወድቁ ፤

እግዚአብሔር ፡ ያጠብቦሙ ፡ ለዕዉራን ፤

እግዚአብሔር ፡ ያፍቅሮሙ ፡ ለጻድቃን ።

9 እግዚአብሔር ፡ የዐቅቦሙ ፡ ለፈላስያን ፡

ወይትወከፎሙ ፡ ለአቤራት ፡ ወለእጓለ ፡ ማውታ ፤

ወያመስን ፡ ፍኖተ ፡ ኃጥኣን ።

10 ይነግሥ ፡ እግዚአብሔር ፡ ለዓለም ፤

አምላክኪ ፡ ጽዮን ፡ ለትውልደ ፡ ትውልድ ።

146 1 ሀሌሉያ ።

ሰብሕዎ ፡ ለእግዚአብሔር ፡ እስመ ፡ ሠናይ ፡ መዝሙር ፤

ወለአምላክነ ፡ ሐዋዝ ፡ ሰብሖ ።

2 የሐንጻ ፡ እግዚአብሔር ፡ ለኢየሩሳሌም ፤

ወያስተጋብእ ፡ ዝርወቶሙ ፡ ለእስራኤል ።

3 ዘይፌውሶሙ ፡ ለቍሱላነ ፡ ልብ ፤

ወይፀምም ፡ ሎሙ ፡ ቍስሎሙ ።

4 ዘይኌልቆሙ ፡ ለከዋክብት ፡ በምልኦሙ ፤

ወይጼውዖሙ ፡ ለኵሎሙ ፡ በበአስማቲሆሙ ።

5 ዐቢይ ፡ እግዚአብሔር ፡ ወዐቢይ ፡ ኀይሉ ፤

ወአልቦ ፡ ኍልቆ ፡ ጥበቢሁ ።

6 ያነሥኦሙ ፡ እግዚአብሔር ፡ ለየዋሃን ፤

ወያኀስሮሙ ፡ ለኃጥኣን ፡ እስከ ፡ ምድር ።

7 ሰብሕዎ ፡ ለእግዚአብሔር ፡ በአሚን ፤

ወዘምሩ ፡ ለአምላክነ ፡ በመሰንቆ ።

8 ዘይገለብቦ ፡ ለሰማይ ፡ በደመና ፡

ወያስተዴሉ ፡ ክረምተ ፡ ለምድር ፤

ዘያበቍል ፡ ሣዕረ ፡ ውስተ ፡ አድባር ፡

ወኀመልማል ፡ ለቅኔ ፡ እጓለ ፡ እመሕያው ።

9 ዘይሁቦሙ ፡ ሲሳዮሙ ፡ ለእንስሳ ፤

ወለእጕለ ፡ ቋዓት ፡ እለ ፡ ይጼውዕዎ ።

10 ኢይፈቅድ ፡ ኀይለ ፡ ፈረስ ፤

ወኢይሠምር ፡ በአቍያጸ ፡ ብእሲ ።

11 ይሠምር ፡ እግዚአብሔር ፡ በእለ ፡ ይፈርህዎ ፤

ወበኵሎሙ ፡ እለ ፡ ይትዌከሉ ፡ በምሕረቱ ።

147 1 ሀሌሉያ ።

ትሴብሖ ፡ ኢየሩሳሌም ፡ ለእግዚአብሔር ፤

ሰብሕዮ ፡ ለአምላክኪ ፡ ጽዮን ።

2 እስመ ፡ አጽንዐ ፡ መናስግተ ፡ ኆኃቲኪ ፤

ወባረኮሙ ፡ ለውሉድኪ ፡ በውስቴትኪ ።

3 ወረሰየ ፡ ሰላመ ፡ ለበሓውርትኪ ፤

ወአጽገበኪ ፡ ቄቅሐ ፡ ስርናይ ።

4 ዘይፌኑ ፡ ቃሎ ፡ ለምድር ፤ ወፍጡነ ፡ ይረውጽ ፡ ነቢቡ ።

5 ዘይሁብ ፡ በረደ ፡ ከመ ፡ ፀምር ፤

ወይዘርዎ ፡ ለጊሜ ፡ ከመ ፡ ሐመድ ።

6 ወያወርድ ፡ በረደ ፡ ከመ ፡ ፍተታት ፤

መኑ ፡ ይትቃወሞ ፡ ለቍሩ ።

7 ይፌኑ ፡ ቃሎ ፡ ወይመስዎ ፤

ያነፍኅ ፡ መንፈሶ ፡ ወያውሕዝ ፡ ማያተ ።

8 ዘነገረ ፡ ቃሎ ፡ ለያዕቆብ ፤

ፍትሖ ፡ ወኵነኔሁ ፡ ለእስራኤል ።

9 ወኢገብረ ፡ ከማሁ ፡ ለባዕዳን ፡ አሕዛብ ፤

ወኢነገሮሙ ፡ ፍትሖ ።

148 1 ሀሌሉያ ፡ ዘሐጌ ፡ ወዘዘካርያስ ።

ሰብሕዎ ፡ ለእግዚአብሔር ፡ እምሰማያት ፤

ይሴብሕዎ ፡ በአርያም ።

2 ይሴብሕዎ ፡ ኵሎሙ ፡ መላእክቲሁ ፤

ይሴብሕዎ ፡ ኵሉ ፡ ኀይሉ ።

3 ይሴብሕዎ ፡ ፀሓይ ፡ ወወርኅ ፤

ይሴብሕዎ ፡ ኵሉ ፡ ከዋክብት ፡ ወብርሃን ።

4 ይሴብሕዎ ፡ ሰማያተ ፡ ሰማያት ፤

ወማይኒ ፡ ዘመልዕልተ ፡ ሰማያት ።

5 ይሴብሕዎ ፡ ለስመ ፡ እግዚአብሔር ፤

እስመ ፡ ውእቱ ፡ ይቤ ፡ ወኮኑ ፡

ወውእቱ ፡ አዘዘ ፡ ወተፈጥሩ ።

6 ወአቀሞሙ ፡ ለዓለም ፡ ወለዓለመ ፡ ዓለም ፤

ትእዛዘ ፡ ወሀቦሙ ፡ ወኢኀለፉ ።

7 ሰብሕዎ ፡ ለእግዚአብሔር ፡ እምድር ፤

አክይስትኒ ፡ ወኵሉ ፡ ቀላያት ።

8 እሳት ፡ ወበረድ ፡ አስሐትያ ፡ ወሐመዳ ፤

መንፈሰ ፡ ዐውሎ ፡ ዘይገብር ፡ ነቢቦ ።

9 አድባርኒ ፡ ወኵሉ ፡ አውግር ፤

ዕፀውኒ ፡ ዘይፈሪ ፡ ወኵሉ ፡ አርዝ ።

10 አራዊትኒ ፡ ወኵሉ ፡ እንስሳ ፤

ዘይትሐወስኒ ፡ ወአዕዋፍ ፡ ዘይሠርር ።

11 ነገሥተ ፡ ምድርኒ ፡ ወኵሉ ፡ አሕዛብ ፤

መላእክትኒ ፡ ወኵሉ ፡ መኳንንተ ፡ ምድር ።

12 ወራዙትኒ ፡ ወደናግል ፤

ሊቃናትኒ ፡ ወመሐዛት ።

13 ይሰብሑ ፡ ለስመ ፡ እግዚአብሔር ፡

እስመ ፡ ተለዐለ ፡ ስሙ ፡ ለባሕቲቱ ፤

ይገንዩ ፡ ሎቱ ፡ በሰማይ ፡ ወበምድር ።

14 ወያሌዕል ፡ ቀርነ ፡ ሕዝቡ ፡

ወስብሐተ ፡ ኵሉ ፡ ጻድቃኑ ፤

ለደቂቀ ፡ እስራኤል ፡ ሕዝብ ፡ ዘቅሩብ ፡ ሎቱ ።

149 1 ሀሌሉያ ።

ሰብሕዎ ፡ ለእግዚአብሔር ፡ ስብሐተ ፡ ሐዲሰ ፤

ስብሐቲሁ ፡ በማኅበረ ፡ ጻድቃኑ ።

2 ይትፌሣሕ ፡ እስራኤል ፡ በፈጣሪሁ ፤

ወደቂቀ ፡ ጽዮን ፡ ይትሐሠዩ ፡ በንጉሦሙ ።

3 ወይሴብሑ ፡ ለስሙ ፡ በትፍሥሕት ፤

በከብሮ ፡ ወበመዝሙር ፡ ይዜምሩ ፡ ሎቱ ።

4 እስመ ፡ ሠምረ ፡ እግዚአብሔር ፡ በሕዝብ ፤

ወያሌዕሎሙ ፡ ለየዋሃን ፡ በአድኅኖቱ ።

5 ይትሜክሑ ፡ ጻድቃን ፡ በክብሩ ፤

ወይትሐሠዩ ፡ በዲበ ፡ ምስካቢሆሙ ።

6 ወያሌዕልዎ ፡ ለእግዚአብሔር ፡ በጐራዒቶሙ ፤

ሰይፍ ፡ ዘክልኤ ፡ አፉሁ ፡ ውስተ ፡ እደዊሆሙ ።

7 ከመ ፡ ይግበር ፡ በቀለ ፡ ውስተ ፡ አሕዛብ ፤

ወከመ ፡ ይዛለፎሙ ፡ ለአሕዛብ ።

8 ከመ ፡ ይእሥሮሙ ፡ ለነገሥቶሙ ፡ በመዋቅሕት ፤

ወለክቡራኒሆሙኒ ፡ በእደ ፡ ሰናስለ ፡ ኀጺን ።

9 ከመ ፡ ይግብር ፡ ኵነኔ ፡ ዘጽሑፍ ፡ ላዕሌሆሙ ፡

ክብር ፡ ይእቲ ፡ ዛቲ ፡ ለኵሉ ፡ ጻድቃኑ ።

150 1 ሀሌሉያ ።

ሰብሕዎ ፡ ለእግዚአብሔር ፡ በቅዱሳኑ ፤

ሰብሕዎ ፡ በጽንዐ ፡ ኀይሉ ።

2 ሰብሕዎ ፡ በክሂሎቱ ፤

ሰብሕዎ ፡ በከመ ፡ ብዝኀ ፡ ዕበዩ ።

3 ሰብሕዎ ፡ በቃለ ፡ ቀርን ፤

ሰብሕዎ ፡ በመዝሙር ፡ ወበመሰንቆ ።

4 ሰብሕዎ ፡ በከበሮ ፡ ወበትፍሥሕት ፤

ሰብሕዎ ፡ በአውታር ፡ ወበዕንዚራ ።

5 ሰብሕዎ ፡ በጸናጽል ፡ ዘሠናይ ፡ ቃሉ ፤

ሰብሕዎ ፡ በጸናጽል ፡ ወበይባቤ ።

6 ኵሉ ፡ ነፍስ ፡ ይሴብሖ ፡ ለእግዚአብሔር ።

151 1 መዝሙር ፡ ዘርእሱ ፡ ዘዳዊት ፡ ዘጸሐፈ ፤ ወውፁእ ፡ ውእቱ ፡

እምኈልቍ ፤ ዘአመ ፡ ይትበሐቶ ፡ ወይትበአስ ፡ ምስለ ፡

ጎልያድ ፡ ወይቤ ።

ንኡስ ፡ አነ ፡ እምአኀውየ ፡

ወወሬዛ ፡ በቤተ ፡ አቡየ ፤ ወእሬዒ ፡ አባግዐ ፡ አቡየ ።

2 እደውየ ፡ ይገብራ ፡ መሰንቆ ፤

ወአጻብዕየ ፡ ያስተዋድዳ ፡ መዝሙረ ።

3 መኑ ፡ ነገሮ ፡ ለእግዚእየ ፤

ውእቱ ፡ እግዚአብሔር ፡ ውእቱ ፡ ሰምዐኒ ።

4 ውእቱ ፡ ፈነወ ፡ መልአኮ ፡ ወአድኀነኒ ፤

ወነሥአኒ ፡ እምአባግዐ ፡ አቡየ ፡

ወቀብአኒ ፡ ቅብአ ፡ ቅዱሰ ።

5 አኀውየሰ ፡ ሠናያን ፡ ወልሂቃን ፤

ወኢሠምረ ፡ ቦሙ ፡ እግዚአብሔር ።

6 ወወፃእኩ ፡ ለተኣኅዞቲ ፡ ለሕዝብ ፡ ነኪር ፤

ወረገመኒ ፡ በአማልክቲሁ ፡ ርኩሳን ።

7 ወአንሰ ፡ ነሣእኩ ፡ ሠለስተ ፡ አእባነ ፡ ወወጸፍክዎ ፡ ውስተ ፡ ፍጽሙ ፡ ወሞተ ።

ወዓዲ ፡ ነሣእኩ ፡ ዘእምላዕሌሁ ፡ ሰይፈ ፡

ወመተርኩ ፡ ርእሶ ፤

ወአሰሰልኩ ፡ ጽእለተ ፡ እምደቂቀ ፡ እስራኤል ።

ተፈጸመ ፡ ዳዊት ።